(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ϞΒ΄

Πέμπτη 17 Μαρτίου 2016 (Απόγευμα)

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Ιλχάν Αχμέτ, σελ.
3. Ανακοινώνεται ότι τη συνεδρίαση παρακολουθούν μαθητές από το 3ο Δημοτικό Σχολείο Λιτοχώρου Πιερίας και από το 7ο Γυμνάσιο Πιερίας, σελ.
4. Επί διαδικαστικού θέματος, σελ.
5. Επί προσωπικού θέματος, σελ.
6. Αναφορά στο προσφυγικό - μεταναστευτικό θέμα, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεων Διαρκών Επιτροπών:
 α) Η Διαρκής Επιτροπή Μορφωτικών Υποθέσεων καταθέτει την Έκθεσή της στο σχέδιο νόμου του Υπουργείου Πολιτισμού και Αθλητισμού «Αναγκαίες ρυθμίσεις για την εναρμόνιση της Ελληνικής Νομοθεσίας με το νέο Κώδικα Αντιντόπιγκ του Παγκόσμιου Οργανισμού Αντιντόπιγκ και άλλες διατάξεις», σελ.
 β) Η Διαρκής Επιτροπή Οικονομικών Υποθέσεων καταθέτει την Έκθεσή της στο σχέδιο νόμου του Υπουργείου Οικονομικών «Προσαρμογή της ελληνικής νομοθεσίας α) στις διατάξεις της Οδηγίας 2013/50/ΕΕ του Ευρωπαϊκού Κοινοβουλίου και του Συμβουλίου της 22ας Οκτωβρίου 2013 και β) στο άρθρο 1 της Οδηγίας 2014/51/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 και άλλες διατάξεις», σελ.
 γ) Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την Έκθεσή της στο σχέδιο νόμου «Κύρωση της Συμφωνίας για το RACVIAC - Κέντρο Συνεργασίας για την Ασφάλεια», σελ.
2. Συζήτηση και ψήφιση επί της αρχής, των άρθρων και των τροπολογιών και ψήφιση στο σύνολο του σχεδίου νόμου του Υπουργείου Πολιτισμού και Αθλητισμού: «Αναγκαίες ρυθμίσεις για την εναρμόνιση της ελληνικής νομοθεσίας με το νέο Κώδικα Αντιντόπινγκ του Παγκόσμιου Οργανισμού Αντιντόπινγκ και άλλες διατάξεις», σελ.

ΠΡΟΕΔΡΕΥΟΝΤΕΣ

ΚΟΥΡΑΚΗΣ Α. , σελ.
ΚΡΕΜΑΣΤΙΝΟΣ Δ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΪΒΑΤΙΔΗΣ Ι. , σελ.
ΑΜΥΡΑΣ Γ. , σελ.
ΓΚΙΟΚΑΣ Ι. , σελ.
ΘΕΟΧΑΡΟΠΟΥΛΟΣ Α. , σελ.
ΚΑΡΑΜΑΝΛΗ Ά. , σελ.
ΚΟΝΤΟΝΗΣ Χ. , σελ.
ΚΟΥΡΑΚΗΣ Α. , σελ.
ΚΡΕΜΑΣΤΙΝΟΣ Δ. , σελ.
ΜΑΥΡΩΤΑΣ Γ. , σελ.
ΠΑΦΙΛΗΣ Α. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί προσωπικού θέματος:
ΘΕΟΧΑΡΟΠΟΥΛΟΣ Α. , σελ.
ΜΠΑΛΤΑΣ Α. , σελ.

Γ. Επί της αναφοράς στο προσφυγικό - μεταναστευτικό θέμα:
ΑΜΥΡΑΣ Γ. , σελ.
ΔΕΝΔΙΑΣ Ν. , σελ.
ΘΕΟΧΑΡΟΠΟΥΛΟΣ Α. , σελ.
ΚΩΝΣΤΑΝΤΙΝΕΑΣ Π. , σελ.
ΚΩΝΣΤΑΝΤΟΠΟΥΛΟΣ Δ. , σελ.
ΛΑΓΟΣ Ι. , σελ.
ΜΠΑΛΤΑΣ Α. , σελ.
ΠΑΦΙΛΗΣ Α. , σελ.
ΣΑΧΙΝΙΔΗΣ Ι. , σελ.

Δ. Επί του σχεδίου νόμου του Υπουργείου Πολιτισμού και Αθλητισμού:
ΑΜΥΡΑΣ Γ. , σελ.
ΑΝΤΩΝΙΟΥ Μ. , σελ.
ΑΥΛΩΝΙΤΟΥ Ε. , σελ.
ΓΚΙΟΚΑΣ Ι. , σελ.
ΓΡΕΓΟΣ Α. , σελ.
ΔΕΝΔΙΑΣ Ν. , σελ.
ΔΡΙΤΣΕΛΗ Π. , σελ.
ΕΜΜΑΝΟΥΗΛΙΔΗΣ Δ. , σελ.
ΘΕΟΧΑΡΟΠΟΥΛΟΣ Α. , σελ.
ΚΑΜΜΕΝΟΣ Δ. , σελ.
ΚΑΡΑΜΑΝΛΗ Ά. , σελ.
ΚΑΡΡΑΣ Γ. , σελ.
ΚΕΦΑΛΙΔΟΥ Χ. , σελ.
ΚΟΝΤΟΝΗΣ Χ. , σελ.
ΚΡΕΜΑΣΤΙΝΟΣ Δ. , σελ.
ΚΩΝΣΤΑΝΤΙΝΕΑΣ Π. , σελ.
ΚΩΝΣΤΑΝΤΟΠΟΥΛΟΣ Δ. , σελ.
ΛΑΓΟΣ Ι. , σελ.
ΜΑΥΡΩΤΑΣ Γ. , σελ.
ΜΕΓΑΛΟΜΥΣΤΑΚΑΣ Α. , σελ.
ΜΠΑΛΤΑΣ Α. , σελ.
ΜΠΑΞΕΒΑΝΑΚΗΣ Δ. , σελ.
ΠΑΦΙΛΗΣ Α. , σελ.
ΣΑΧΙΝΙΔΗΣ Ι. , σελ.
ΣΤΥΛΙΟΣ Γ. , σελ.
ΣΥΝΤΥΧΑΚΗΣ Ε. , σελ.
ΦΟΡΤΣΑΚΗΣ Θ. , σελ.
ΨΑΡΙΑΝΟΣ Γ. , σελ.
ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ϞΒ΄

Πέμπτη 17 Μαρτίου 2016 (απόγευμα)

Αθήνα, σήμερα στις 17 Μαρτίου 2016, ημέρα Πέμπτη και ώρα 18.09΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα ότι η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού και Αθλητισμού: «Αναγκαίες ρυθμίσεις για την εναρμόνιση της Ελληνικής Νομοθεσίας με το νέο Κώδικα Αντιντόπινγκ του Παγκόσμιου Οργανισμού Αντιντόπινγκ και άλλες διατάξεις».

Επίσης, η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Προσαρμογή της ελληνικής νομοθεσίας: α) στις διατάξεις της Οδηγίας 2013/50/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2013 και β) στο άρθρο 1 της Οδηγίας 2014/51/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 και άλλες διατάξεις».

Τέλος, η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της στο σχέδιο νόμου: «Κύρωση της Συμφωνίας για το RACVIAC – Κέντρο Συνεργασίας για την Ασφάλεια».

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Αναγκαίες ρυθμίσεις για την εναρμόνιση της ελληνικής νομοθεσίας με το νέο Κώδικα Αντιντόπινγκ του Παγκόσμιου Οργανισμού Αντιντόπινγκ και άλλες διατάξεις».

Το ανωτέρω νομοσχέδιο, μετά την απόφαση την οποίαν έλαβε η διαρκής κοινοβουλευτική επιτροπή, ύστερα από πρόταση του αρμοδίου Υπουργού, συζητείται με τη διαδικασία του κατεπείγοντος, σύμφωνα με το άρθρο 76 παράγραφος 4 του Συντάγματος και το άρθρο 109 του Κανονισμού της Βουλής.

Σύμφωνα με την απόφαση της Διάσκεψης των Προέδρων, που πραγματοποιήθηκε στις 16 Μαρτίου 2016, η συζήτηση και ψήφιση του νομοσχεδίου θα διεξαχθεί σε μία συνεδρίαση σήμερα, η οποία θα ολοκληρωθεί αύριο, μετά τον κοινοβουλευτικό έλεγχο.

Στη συζήτηση μετέχουν οι εισηγητές, οι αγορητές, ο Πρωθυπουργός, ο αρμόδιος Υπουργός, οι Πρόεδροι των Κοινοβουλευτικών Ομάδων και από ένας εκπρόσωπός τους. Η ομιλία τους περιορίζεται στο μισό του χρόνου που προβλέπεται από τα άρθρα 97 και 103 του Κανονισμού της Βουλής.

Προτείνω να λάβουν τον λόγο πέντε ορισμένοι ομιλητές από τον ΣΥΡΙΖΑ, τρεις ορισμένοι ομιλητές από τη Νέα Δημοκρατία, ένας ορισμένος ομιλητής από τον Λαϊκό Σύνδεσμο - Χρυσή Αυγή, ένας ορισμένος ομιλητής από τη Δημοκρατική Συμπαράταξη, ένας ορισμένος ομιλητής από το ΚΚΕ, ένας ορισμένος ομιλητής από το Ποτάμι, ένας ορισμένος ομιλητής από τους Ανεξάρτητους Έλληνες και ένας ορισμένος ομιλητής από την Ένωση Κεντρώων.

Επίσης, προτείνω η συζήτηση επί της αρχής και επί των άρθρων να είναι ενιαία.

Ως προς τους χρόνους των ομιλιών προτείνω: Οι εισηγητές και οι ειδικοί αγορητές να έχουν χρόνο ομιλίας δώδεκα λεπτά. Ο αρμόδιος Υπουργός να έχει χρόνο ομιλίας δεκατρία λεπτά. Ο αρμόδιος Αναπληρωτής Υπουργός να έχει χρόνο ομιλίας δέκα λεπτά. Οι λοιποί Υπουργοί, Υφυπουργοί να έχουν χρόνο ομιλίας οκτώ λεπτά. Ο Πρωθυπουργός και Πρόεδρος της Κοινοβουλευτικής Ομάδας του ΣΥΡΙΖΑ, καθώς και ο Πρόεδρος της Κοινοβουλευτικής Ομάδας της Νέας Δημοκρατίας να έχουν χρόνο ομιλίας δεκατέσσερα λεπτά. Οι Πρόεδροι των υπολοίπων Κοινοβουλευτικών Ομάδων να έχουν χρόνο ομιλίας δώδεκα λεπτά. Οι Κοινοβουλευτικοί Εκπρόσωποι να έχουν χρόνο ομιλίας δέκα λεπτά. Οι ορισθέντες από τα κόμματα ομιλητές να έχουν χρόνο ομιλίας επτά λεπτά. Η δευτερολογία περιορίζεται στο μισό του χρόνου της πρωτολογίας, όταν υπάρχει.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Το Σώμα συνεφώνησε.

**ΑΝΝΑ ΚΑΡΑΜΑΝΛΗ:** Κύριε Πρόεδρε…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κυρία συνάδελφε.

**ΑΝΝΑ ΚΑΡΑΜΑΝΛΗ:** Θα γίνει απόψε η ψήφιση του νομοσχεδίου;

**ΠΡΟΕΔΡΕΥΩΝ (Δημήτριος Κρεμαστινός):** Η απόφαση της Διάσκεψης των Προέδρων είναι αυτή που σας ανακοίνωσα. Αν, όμως, υπάρχει ομοφωνία όλων των κομμάτων… Η απόφαση, όμως, της Διάσκεψης των Προέδρων είναι αυτή.

**ΙΩΑΝΝΗΣ ΓΚΙΟΚΑΣ:** Η ψηφοφορία θα γίνει απόψε ή αύριο;

**ΠΡΟΕΔΡΕΥΩΝ (Δημήτριος Κρεμαστινός):** Εάν συμφωνούν όλα τα κόμματα και φυσικά και η Κυβέρνηση, ο Υπουργός να τελειώσουμε απόψε…

**ΙΩΑΝΝΗΣ ΓΚΙΟΚΑΣ:** Αύριο…

**ΔΗΜΗΤΡΙΟΣ ΚΑΜΜΕΝΟΣ:** Να τελειώσουμε απόψε, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Πρέπει, όμως, να σεβαστούμε τους χρόνους για να τελειώσουμε απόψε. Ας τελειώσουμε απόψε, αλλιώς θα εφαρμόσουμε την απόφαση της Διάσκεψης των Προέδρων.

Από ό,τι αντιλαμβάνομαι, δεν υπάρχει διαφωνία να τελειώσουμε απόψε.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Ομόφωνα όλα τα κόμματα συμφωνούν να τελειώσουμε απόψε.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Κύριε Πρόεδρε, υπήρξε μία αντίρρηση από τον εκπρόσωπο του Κομμουνιστικού Κόμματος Ελλάδας για να τελειώσουμε απόψε.

**ΠΡΟΕΔΡΕΥΩΝ (Δημήτριος Κρεμαστινός):** Έχω την εντύπωση ότι δεν επιμένει, κύριε Υπουργέ, γι’ αυτό προχωρώ κι εγώ.

Ως Κοινοβουλευτικοί Εκπρόσωποι έχουν οριστεί από τα κόμματα η κ. Βάκη για τον ΣΥΡΙΖΑ, ο κ. Δένδιας για τη Νέα Δημοκρατία, ο κ. Λαγός για τη Χρυσή Αυγή, ο κ. Θεοχαρόπουλος για τη Δημοκρατική Συμπαράταξη ΠΑΣΟΚ- ΔΗΜΑΡ, ο κ. Παφίλης για το ΚΚΕ, ο κ. Αμυράς για το Ποτάμι, ο κ. Παπαχριστόπουλος για τους Ανεξάρτητους Έλληνες, ο κ. Καρράς για την Ένωση Κεντρώων.

Ως εισηγητές έχουν οριστεί η κ. Δριτσέλη για τον ΣΥΡΙΖΑ, η κ. Καραμανλή για τη Νέα Δημοκρατία. Ειδικοί αγορητές έχουν οριστεί ο κ. Γρέγος για τη Χρυσή Αυγή, η κ. Κεφαλίδου για τη Δημοκρατική Συμπαράταξη ΠΑΣΟΚ-ΔΗΜΑΡ, ο κ. Γκιόκας για το ΚΚΕ, ο κ. Μαυρωτάς για το Ποτάμι, ο κ. Δημήτριος Καμμένος για τους Ανεξάρτητους Έλληνες, ο κ. Μεγαλομύστακας για την Ένωση Κεντρώων.

**ΓΕΩΡΓΙΟΣ ΑΜΥΡΑΣ:** Ώρα κατάληξης έχετε βάλει;

**ΠΡΟΕΔΡΕΥΩΝ (Δημήτριος Κρεμαστινός):** Όχι, δεν έχουμε βάλει. Είπαμε θα δούμε για απόψε. Για να υλοποιηθεί αυτό, όμως, κύριε Αμυρά, θα πρέπει να σεβαστούμε τους χρόνους. Αλλιώς, δεν θα υλοποιηθεί στην πράξη.

Τον λόγο έχει η κ. Δριτσέλη για δώδεκα λεπτά.

**ΠΑΝΑΓΙΩΤΑ ΔΡΙΤΣΕΛΗ:** Ευχαριστώ, κύριε Πρόεδρε.

Κυρίες και κύριοι Βουλευτές, το νομοσχέδιο που εισήχθη σήμερα για συζήτηση στην Ολομέλεια θα μπορούσε κανείς να πει ότι εκτείνεται ουσιαστικά σε δύο επίπεδα, τα οποία όμως διέπονται από την ίδια αρχή, την οποία διέπουν όλες οι νομοθετικές πρωτοβουλίες, ειδικά της ηγεσίας του Υπουργείου Αθλητισμού, την αδιάκοπη προσπάθεια που κάνει η Κυβέρνηση από τον προηγούμενο Γενάρη για την αποκατάσταση της αξιοπιστίας στον αθλητισμό, αλλά και ουσιαστικά την αντιμετώπιση πολλών λαθών ή αβελτηριών ή παραλείψεων ή αδικιών των προηγούμενων ετών.

Ο στόχος, όμως, παραμένει και θα παραμείνει ο ίδιος και δεν είναι άλλος από το γεγονός ότι κάθε νομοθετική πρωτοβουλία επιδιώκουμε να είναι και ένα ακόμη όπλο στη φαρέτρα, την οποία έχουμε ανάγκη για κάθαρση, για ισοπολιτεία, για ισονομία σε όλα τα επίπεδα και φυσικά και στο πεδίο όλων των αθλητικών δραστηριοτήτων.

Έτσι, με αυτό το νομοσχέδιο σήμερα ενσωματώνουμε στην εθνική μας νομοθεσία έναν διεθνή Κώδικα Αντιντόπινγκ, όπως αυτός πρόσφατα επικαιροποιήθηκε από την Παγκόσμια Ομοσπονδία Αντιντόπινγκ.

Αυτό το νομοθετικό βήμα είναι απολύτως απαραίτητο για την απρόσκοπτη συμμετοχή του αθλητισμού της χώρας μας στις διεθνείς αθλητικές διοργανώσεις και ταυτόχρονα η ενσωμάτωση των συγκεκριμένων διατάξεων έχει τεράστια πρακτική σημασία για την πρόληψη και την αντιμετώπιση κρουσμάτων φαρμακοδιέγερσης στον ελληνικό αθλητισμό, σε μία συγκυρία όπου ομολογουμένως η παγκόσμια αθλητική κοινότητα συγκλονίζεται από συνεχείς αποκαλύψεις για κρούσματα ντόπινγκ, δυστυχώς σχεδόν σε όλα τα αθλήματα.

Η Κυβέρνηση, λοιπόν, με αυτό το νομοσχέδιο θέτει γερά θεμέλια για την προστασία του αθλητισμού και των αθλητών από πρακτικές ουσιοδιέγερσης, ενώ ταυτόχρονα εξοπλίζεται με όλα τα απαραίτητα θεσμικά, τεχνικά και νομικά μέσα, ώστε η μάχη αυτή ενάντια στο ντόπινγκ να δοθεί και να δοθεί αποτελεσματικά.

Είναι γεγονός ότι τέθηκαν από ορισμένες πτέρυγες της Αντιπολίτευσης ενστάσεις σχετικά με τη διαδικασία συζήτησης του νομοσχεδίου. Προφανώς και η σύντμηση των κοινοβουλευτικών διαδικασιών δεν αποτελεί στόχο ούτε της Κυβέρνησης αλλά ούτε και Βουλευτών που την στηρίζουν.

Εντούτοις, ομολογουμένως –και νομίζω ότι έχει ειπωθεί σε όλους τους τόνους- η ηγεσία της Γενικής Γραμματείας Αθλητισμού έδωσε πραγματική μάχη για να προλάβει να νομοθετήσει εντός των προβλεπομένων από την Παγκόσμια Ομοσπονδία διαδικασιών.

Επίσης, αξίζει να σημειωθεί ότι η ελληνική έννομη τάξη είχε να επικαιροποιήσει το πλαίσιο για την καταπολέμηση του ντόπινγκ από το 2006, οπότε και είχε κυρώσει τη σύμβαση της UNESCO ενάντια στη φαρμακοδιέγερση. Η κάλυψη αυτού του κενού προϋπόθετε συστηματική και διαρκή εργασία μηνών και συνεχή συνεννόηση με την Παγκόσμια Ομοσπονδία.

Ταυτόχρονα, όμως, η Κυβέρνηση αποκατέστησε και τη λειτουργία του Εθνικού Συμβουλίου για την καταπολέμηση του ντόπινγκ, του οποίου η χρηματοδότηση –δυστυχώς- είχε εξανεμιστεί τα προηγούμενα χρόνια από την προηγούμενη πολιτική ηγεσία.

Σήμερα, η χρηματοδότηση του ΕΣΚΑΝ έχει αποκατασταθεί πλήρως μέσω του κρατικού προϋπολογισμού, ενώ το πλαίσιο που εισάγεται με το παρόν νομοσχέδιο για την καταπολέμηση της ουσιοδιέγερσης αποτελεί μία σύγχρονη και σταθερή θεσμική θωράκιση του αθλητισμού και των αθλητών μας ενάντια στη μάστιγα του ντόπινγκ.

Με αυτό το πλήρες οπλοστάσιο ο ελληνικός αθλητισμός θα έχει την ευκαιρία να εκπροσωπήσει απρόσκοπτα τη χώρα στους φετινούς Ολυμπιακούς Αγώνες και να χαρίσει σε όλο τον φίλαθλο κόσμο και καθαρό θέαμα αλλά και μεγάλες επιτυχίες.

Ο κώδικας ενάντια στο ντόπινγκ, που ενσωματώνουμε σήμερα, εδράζεται σε δύο παράλληλους πυλώνες: Από τη μία στηρίζεται στην αυστηροποίηση της αντιμετώπισης των κρουσμάτων φαρμακοδιέγερσης, αποδίδοντας και ευθύνες και ποινές σε όλους τους εμπλεκόμενους φορείς, και στους χρήστες ουσιών και στους προπονητές και στους παράγοντες και στους συλλόγους αλλά και στις ομοσπονδίες.

Από την άλλη, δημιουργεί ένα ανεξάρτητο θεσμικό πλαίσιο εξέτασης των υποθέσεων σε πρώτο και σε δεύτερο βαθμό, ενώ το πλαίσιο αυτό συνδέεται και με το Διεθνές Διαιτητικό Δικαστήριο.

Με αυτήν την οχύρωση διασφαλίζονται τα δικαιώματα των αθλητών, ισχυροποιείται και θωρακίζεται η αμεροληψία των διαδικασιών και ταυτόχρονα θωρακίζεται πλήρως και η αντικειμενικότητα στη λήψη των αποφάσεων.

Παράλληλα, η αποτελεσματικότητα των ελέγχων μέσω της εισαγωγής νέων τεχνικών εργαλείων, όπως είναι για παράδειγμα το βιολογικό διαβατήριο, κάνει πιο σύγχρονες τις μεθόδους ανίχνευσης χρήσης απαγορευμένων ουσιών και το ελληνικό θεσμικό πλαίσιο αποκτά όλα τα απαραίτητα μέσα για τη μάχη που θέλει να δώσει.

Βασικός θεσμικός πυλώνας αυτού του κώδικα είναι το Εθνικό Συμβούλιο για την Καταπολέμηση του Ντόπινγκ, όπως ενεργοποιείται ξανά και ο Εθνικός Οργανισμός Καταπολέμησης του Ντόπινγκ, ο ΕΟΚΑΝ.

Στο πλαίσιο του ΕΣΚΑΝ συστήνεται εννεαμελής ανεξάρτητη πρωτοβάθμια πειθαρχική επιτροπή για την εξέταση των περιπτώσεων φαρμακοδιέγερσης, σύμφωνα με τις επιταγές της Παγκόσμιας Ομοσπονδίας για αποσύνδεση των οργάνων από τις εθνικές αθλητικές ομοσπονδίες. Σ’ αυτήν την επιτροπή μετέχουν τρεις γιατροί, τρεις νομικοί και τρεις άνθρωποι του αθλητισμού και σε δεύτερο βαθμό ορίζεται αρμόδιο όργανο για την εξέταση αυτών των περιπτώσεων το Ανώτατο Συμβούλιο Επίλυσης Αθλητικών Διαφορών, καθώς και το Διεθνές Αθλητικό Διαιτητικό Δικαστήριο, το οποίο θα μπορεί πλέον να εξετάζει και απ’ ευθείας περιπτώσεις φαρμακοδιέγερσης στον ελληνικό αθλητισμό.

Ένα από τα βασικά εργαλεία του νέου θεσμικού πλαισίου είναι η αυστηροποίηση των ποινών. Αυξάνονται, σύμφωνα με τις διεθνείς νόρμες, τα αίτια αποκλεισμού στις περιπτώσεις εντοπισμού κρουσμάτων, ενώ, εκτός από τους αθλητές και τους προπονητές, οι κυρώσεις θα συμπεριλαμβάνουν τώρα πια, μέσω συγκεκριμένων προβλέψεων βέβαια, και τους φορείς του αθλητισμού, δηλαδή αθλητικά σωματεία, ενώσεις και ομοσπονδίες. Σε περιπτώσεις κρουσμάτων, θα σταματάει η κρατική χρηματοδότηση στις ομοσπονδίες, ενώ θα αφαιρούνται και όλες οι οικονομικές και άλλες επιβραβεύσεις της πολιτείας σε αθλητές και προπονητές.

Προφανώς, γνωρίζουμε ότι το ζήτημα του ντόπινγκ είναι ένα πολυεπίπεδο φαινόμενο, ένα πολυπαραγοντικό φαινόμενο και, φυσικά, είναι άρρηκτα συνδεδεμένο με την άκρατη εμπορευματοποίηση των επαγγελματικών σκορ. Χρέος της πολιτείας, λοιπόν, είναι να θωρακίσει επιστημονικά και θεσμικά όσο καλύτερα μπορεί τον αθλητισμό της χώρας, ώστε να αποτραπούν όσο το δυνατόν περισσότερα κρούσματα γίνεται. Σ’ αυτήν ακριβώς την κατεύθυνση η Γενική Γραμματεία Αθλητισμού στηρίζει την επιστημονική έρευνα και τους θεσμούς αντιντόπινγκ, ενισχύοντας, όπως προαναφέρθηκε, και το ΕΣΚΑΝ και τα εργαστήρια ελέγχου και ανίχνευσης κρουσμάτων.

Όλη αυτή η προσπάθεια προφανώς και αποτελεί τμήμα της υλοποίησης του προγράμματός μας για τη ριζοσπαστική μεταρρύθμιση στον αθλητισμό, για την εξυγίανση και για την κάθαρση του επαγγελματικού αθλητισμού, καθώς και για την προστασία -και κυρίως την προστασία- των δικαιωμάτων των επαγγελματιών αθλητών, των ερασιτεχνών αθλουμένων, των φιλάθλων και της αθλητικής κοινότητας στο σύνολό της. Η καταπολέμηση του ντόπινγκ, μάχη, δηλαδή, ενάντια στην απάτη, στον αθλητισμό και η σύγκρουση με κάθε μορφής δίκτυα παράνομης δράσης ή και βίας είναι οι βασικοί προγραμματικοί στόχοι, τους οποίους υλοποιούμε και με αυτήν τη νομοθετική παρέμβαση.

Το δεύτερο μέρος με το οποίο ασχολείται το συγκεκριμένο σχέδιο νόμου, έχει να κάνει με μία σειρά ζητημάτων, τα οποία ρυθμίζουν πολύχρονες, θα λέγαμε, εκκρεμότητες, που ταλαιπωρούν τους αθλητές, τους φιλάθλους, τους προπονητές, αλλά και τη διοίκηση του αθλητισμού για πάρα πολύ καιρό.

Με αυτές τις διατάξεις ενισχύεται η διαφάνεια στην απόδοση της κρατικής χρηματοδότησης στον αθλητισμό και ρυθμίζονται σημαντικά λειτουργικά προβλήματα στο οργανόγραμμα της Γενικής Γραμματείας Αθλητισμού, κρίσιμα ζητήματα, τα οποία, όσο και αν δεν το καταλαβαίνουμε, πραγματικά εμπόδιζαν την εκτέλεση του έργου της πολιτείας στην αθλητική πολιτική.

Παράλληλα, με αυτές τις διατάξεις ενισχύεται η προσβασιμότητα των ατόμων με αναπηρία στους αθλητικούς χώρους. Λύνονται επιτέλους μία σειρά από θέματα σχετικά με τη φοίτηση των διακριθέντων αθλητών στην τριτοβάθμια εκπαίδευση και επιλύονται εκκρεμότητες, που αφορούν τις επιβραβεύσεις αθλητών και προπονητών για τις αθλητικές επιτυχίες. Διευκολύνεται επίσης η συμμετοχή των αθλητών με αναπηρία σε μεγάλες αθλητικές διοργανώσεις, καθώς και άλλα πολλά σημαντικά και υπερεπείγοντα ζητήματα, στα οποία θα αναφερθούν αργότερα και οι συνάδελφοι Βουλευτές.

Ιδιαίτερη έμφαση θα ήθελα να δώσω στο άρθρο 24 και στη δημιουργία του Ηλεκτρονικού Μητρώου Αθλητικών Φορέων, το οποίο θα δημιουργηθεί άμεσα από τη Γενική Γραμματεία Αθλητισμού. Σ’ αυτό το μητρώο θα περιλαμβάνονται όλα τα στοιχεία σχετικά με τη δομή, τη δραστηριότητα και τα οικονομικά των φορέων, ώστε να είναι δυνατή η παρακολούθηση της κατάστασής τους σε πραγματικό χρόνο. Με αυτήν την οργανωτική τομή θα μπορεί η Γενική Γραμματεία να γνωρίζει την αθλητική δραστηριότητα κάθε συλλόγου, κάθε αθλητικής ένωσης και κάθε εθνικής ομοσπονδίας, ώστε να διευκολύνεται έτσι η ακριβοδίκαιη απόδοση της κρατικής χρηματοδότησης σε όλους τους φορείς του αθλητισμού.

Με αυτές τις διατάξεις έχουμε την αίσθηση -και νομίζω ότι θα το πετύχουμε- ότι δίνουμε επιτέλους τέλος στους αθλητικούς φορείς και στις αθλητικές σφραγίδες και στην κάθε μορφή κατάχρηση δημοσίου χρήματος.

Ελπίζουμε αυτή την πρωτοβουλία να τη στηρίξουν όλες οι πτέρυγες της Βουλής, καθώς με αυτή τη βάση δεδομένων θα μπορεί η πολιτεία να βοηθήσει επιτέλους τον υγιή αθλητισμό και να θέσει τέρμα σε πρακτικές διαφθοράς, αλλά και πελατειακών σχέσεων του παρελθόντος.

Επίσης, σημαντικότατη διάταξη αποτελεί η ρύθμιση του άρθρου 48, με την οποία κατοχυρώνεται το δικαίωμα στην εργασία στους προπονητές πανεπιστημιακής εκπαίδευσης αθλητικών τμημάτων της τριτοβάθμιας εκπαίδευσης. Με αυτό το άρθρο, επιτέλους, μπαίνει ένα τέρμα σε μία απαράδεκτη –θα λέγαμε- πρακτική αποκλεισμού των πτυχιούχων επιστημόνων προπονητών, ιδιαίτερα στο επαγγελματικό ποδόσφαιρο.

Είναι γεγονός ότι όλη η αθλητική κοινότητα είχε στιγματίσει την απαράδεκτη ανοχή της πολιτείας των προηγούμενων ετών στις πρακτικές που ήθελαν η άδεια προπονητή να δίνεται μετά από κάποια ταχύρρυθμα σεμινάρια συγκεκριμένης, βέβαια, αθλητικής ομοσπονδίας, τα οποία ήταν και τις περισσότερες φορές αδρά πληρωμένα.

Κυρίες και κύριοι Βουλευτές, η Κυβέρνηση με το παρόν νομοσχέδιο παρεμβαίνει για ακόμα μία φορά θετικά στον ελληνικό αθλητισμό. Κάνουμε πράξεις τις δεσμεύσεις μας για κάθαρση στον επαγγελματικό αθλητισμό και για ουσιαστική στήριξη στην υγιή αθλητική δραστηριότητα.

Σε αυτό το νομοσχέδιο σύμμαχός μας είναι και η αθλητική κοινότητα, αλλά και η κοινωνία, η οποία θέλει και θα στηρίξει την προσπάθεια της Κυβέρνησης.

Πριν κλείσω, θα ήθελα να αναφερθώ, κύριε Υπουργέ, σε μία τροπολογία την οποία έχουμε καταθέσει και η οποία αφορά τη ρύθμιση θεμάτων μισθώσεων δημοτικών ακινήτων για αθλητική δραστηριότητα. Είναι κάπως βελτιωμένη από την αρχική και δίνει παράταση σε κάποιες μισθώσεις, οι οποίες είχαν λάβει χώρα το προηγούμενο έτος, φυσικά, με την εξασφάλιση και τη διασφάλιση του δημοσίου συμφέροντος, αλλά και των τοπικών κοινωνιών. Φαντάζομαι ότι θα τη δείτε και θα την κάνετε δεκτή.

Τελειώνω, λέγοντας το εξής: Προχωράμε, κυρίες και κύριοι Βουλευτές, με σταθερά βήματα και με σύμμαχό μας πλέον ένα πλήρες θεσμικό οπλοστάσιο, με το οποίο μπορούμε να διασφαλίσουμε την υγιή παρουσία του ελληνικού αθλητισμού και στους Ολυμπιακούς Αγώνες και σε όλες τις αθλητικές διοργανώσεις.

Είμαστε σίγουροι ότι οι Έλληνες αθλητές και οι εθνικές μας ομάδες θα χαρίσουν σε όλους μας πολύ μεγάλες διακρίσεις και ότι ο ελληνικός αθλητισμός θα λειτουργήσει επιτέλους κρυστάλλινα σε όλα τα επίπεδα. Σε αυτήν την προσπάθεια όλοι εμείς συνεχίζουμε να είμαστε αρωγοί και θα είμαστε αρωγοί και θα τα καταφέρουμε στην προσπάθεια που έχει ξεκινήσει η πολιτική ηγεσία του Υπουργείου.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κυρία Δριτσέλη.

Ορίστε, κυρία Καραμανλή, έχετε τον λόγο.

**ΑΝΝΑ ΚΑΡΑΜΑΝΛΗ:** Κυρίες και κύριοι συνάδελφοι, το υπό συζήτηση νομοσχέδιο έρχεται προς ψήφιση μέσα από την προβληματική κοινοβουλευτική πρακτική του κατεπείγοντος. Ο κύριος Υπουργός δεν κατάφερε να μας δώσει μία πειστική απάντηση γι’ αυτή του την επιλογή, γιατί φυσικά δεν μπορούμε να πιστέψουμε ότι διαβουλεύεται επί μήνες για την εναρμόνιση της ελληνικής νομοθεσίας με τον Παγκόσμιο Κώδικα Ντόπινγκ. Δεν κατόρθωσε να μας πείσει ούτε για την ανάγκη να ενσωματωθεί σ’ αυτό το νομοσχέδιο μία συρραφή πρόσθετων διατάξεων, χωρίς καμμία συνοχή. Μας είπε, ακόμη, για να δικαιολογήσει την προχειρότητα του νομοσχεδίου, ότι δεν ήταν υποχρεωμένος να καταθέσει τις καταργούμενες και τροποποιούμενες διατάξεις και μας ταλαιπώρησε όλους μέχρι χθες το απόγευμα.

Σας καταθέτω, λοιπόν, για τα Πρακτικά σχετικό απόσπασμα του Κανονισμού της Βουλής, άρθρο 85, που επιβεβαιώνει τα ακριβώς αντίθετα και από τι έπρεπε να συνοδεύεται το νομοσχέδιο.

(Στο σημείο αυτό η Βουλευτής κ. Άννα Καραμανλή καταθέτει για τα Πρακτικά το προαναφερθέν απόσπασμα του Κανονισμού της Βουλής, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι προφανές ότι η προσαρμογή της νομοθεσίας μας στον Κώδικα της WADA υπήρξε το όχημα για να περάσουν διά της πλαγίας οδού όλα τα υπόλοιπα, γιατί θα μπορούσε κάλλιστα η προσαρμογή αυτή να γίνει με μία υπουργική απόφαση, όπως έγινε το 2012 με τον κ. Νικητιάδη και οι λοιπές διατάξεις, φυσικά, να ενταχθούν σε έναν άλλο νόμο και όχι ως κατεπείγουσες. Εξάλλου, στην αιτιολογική έκθεση δεν αναφέρεται τίποτα για την καταληκτική ημερομηνία 18-3-2016 για την προσαρμογή της ελληνικής νομοθεσίας για κάτι που ισχύει από την 1η Γενάρη του περασμένου χρόνου.

Νομοθετείτε, λοιπόν, με επικοινωνιακούς όρους πάνω σε αιτήματα ταλαιπωρημένων –είναι η αλήθεια- αθλητικών φορέων. Αυτά είναι τακτικισμοί που θεωρώ ότι θα έπρεπε να αποφεύγονται.

Είναι αυτονόητο ότι όλοι -πολιτεία, κόμματα, εθνικές ομοσπονδίες- αποδεχόμαστε τους κανόνες της WADA που είναι κοινοί για ολόκληρο τον αθλητικό πλανήτη. Η αποδοχή αυτή είναι υποχρεωτική για κάθε χώρα που επιθυμεί να ανήκει ισότιμα στο διεθνές αθλητικό κίνημα και συνδέεται άμεσα με ζητήματα ακεραιότητας στον αθλητισμό.

Θα έλεγα μάλιστα, κύριε Υπουργέ, ότι θα πρέπει να έχουμε τη βούληση να προχωρήσουμε και ένα βήμα παραπέρα και να δώσουμε έμφαση στην πρόληψη, με την ενημέρωση των νέων παιδιών για τις συνέπειες της φαρμακοδιέγερσης.

Συνεπώς, ψηφίζουμε τα άρθρα 1 έως 23 του νομοσχεδίου που αφορούν στο ντόπινγκ και παράλληλα έχουμε να προτείνουμε τις εξής αλλαγές:

Στο άρθρο 9.1.1 για την πρωτοβάθμια πειθαρχική επιτροπή αφαιρείτε αρμοδιότητες από τακτικούς δικαστές -τουλάχιστον αναφορικά με κάποια ομαδικά αθλήματα- και τις εκχωρείτε σε εννεαμελή επιτροπή, την οποία ορίζει το ΕΣΚΑΝ.

Όπως σας είπα και στην επιτροπή, πριν από έναν χρόνο υπερθεματίζατε για την ανάγκη παρουσίας τακτικών δικαστών και τώρα νομοθετείτε προς την ακριβώς αντίθετη κατεύθυνση.

Η δική μας πρόταση, εφόσον επιμένετε ότι πρέπει να ορίζεται η επιτροπή από το ΕΣΚΑΝ, είναι η εξής: Να είναι αρμόδια για υποθέσεις παραβάσεων ντόπινγκ, να είναι τριμελής με τριετή θητεία, αποτελούμενη αποκλειστικά από τακτικούς δικαστές που θα τους ορίζει η ίδια η δικαιοσύνη και απλώς για το διοικητικό κομμάτι η απόφαση διορισμού να βγαίνει από τον Υπουργό Αθλητισμού.

Με τον τρόπο αυτόν διασφαλίζεται, πρώτον, ότι είναι ευέλικτο και μικρό όργανο για όλα τα αθλήματα και με μικρότερο κόστος και, δεύτερον, ότι δικάζουν τακτικοί δικαστές, σύμφωνα και με τη δική σας φιλοσοφία, κύριε Υπουργέ. Άρα έχουμε εχέγγυα αμεροληψίας και διαφάνειας, όπως αναφέρει και η αιτιολογική σας έκθεση, που λέει ότι τα πρωτοβάθμια των ομοσπονδιών βάζουν μικρές ποινές. Καταθέτω την πρότασή μας.

(Στο σημείο αυτό η Βουλευτής κ. Άννα Καραμανλή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εναλλακτικά και εφόσον επιμένετε να είναι εννεαμελές το όργανο, στο οποίο να μην συμμετέχουν μόνο νομικοί, αλλά και γιατροί, αθλητές και λοιπά, προτείνουμε η πλειοψηφία αυτών να αποτελείται από τακτικούς δικαστές.

Αναφορικά τώρα με το δεύτερο τμήμα του νομοσχεδίου, το άρθρο 24 που αναφέρεται στη δημιουργία του μητρώου φορέων της Γενικής Γραμματείας Αθλητισμού, διέπεται από μία έντονα γραφειοκρατική αντίληψη. Σας το είπαν και οι φορείς, οι ομοσπονδίες και η ΟΕ ότι αντιμετωπίζουν πολύ σοβαρά προβλήματα.

Να ξεκαθαρίσουμε πρώτα απ’ όλα ότι η Νέα Δημοκρατία είναι κατηγορητικά υπέρ του νοικοκυρέματος και της αξιολόγησης της δράσης ομοσπονδιών και σωματείων, στη βάση αντικειμενικών κριτηρίων. Όμως σε αυτήν την περίπτωση δημιουργείται ένα εξαιρετικά ασφυκτικό πλαίσιο, που είναι ανέφικτο να λειτουργήσει.

Δεν κατανοούμε, παραδείγματος χάριν, ποια είναι η σκοπιμότητα να ζητούνται ΑΦΜ αθλητών και μάλιστα ανήλικων –οι περισσότεροι δεν διαθέτουν-καθώς και στοιχεία των εθελοντών. Σας ζητούμε να αποσύρετε τη σχετική πρόβλεψη, τουλάχιστον για τους ΑΦΜ.

Δεν είναι επίσης ρεαλιστικό, κύριε Υπουργέ, να επιβαρύνετε ερασιτεχνικά σωματεία, που στη συντριπτική τους πλειονότητα δεν επιχορηγούνται από το κράτος, με υπέρμετρες και δυσβάσταχτες υποχρεώσεις. Τα σωματεία θα έπρεπε να εξαιρούνται από αυτήν την υποχρέωση και να περιοριστεί η εφαρμογή στις ομοσπονδίες, αν και εκεί οι δυσκολίες, όπως αναπτύχθηκαν και στην ακρόαση των φορέων, θα είναι σημαντικές.

Θα θέλαμε επίσης να μας πείτε αν έχετε προβλέψει, κύριε Υπουργέ, πώς θα διασταυρώνει η ΓΓΑ όλα αυτά τα στοιχεία που θα υποβάλλονται, δεδομένου ότι μιλάμε για έναν τεράστιο όγκο δεδομένων, ο οποίος μάλιστα κάθε λίγο και λιγάκι πρέπει και να επικαιροποιείται.

Στο άρθρο 25 σχετικά με την πρόσβαση στους αθλητικούς χώρους ατόμων με κινητικά προβλήματα, η στόχευση είναι σωστή και πρέπει άπαντες να συμμορφωθούν. Η συνέπεια, όμως, της μη συμμόρφωσης είναι ιδιαίτερα βαριά, κύριε Υπουργέ.

Στο άρθρο 26, με το οποίο αλλάζετε τη σύνθεση της διοίκησης του «Καυτατζογλείου», δεν έχουμε καταλάβει τη σκοπιμότητα της αλλαγής και για ποιον λόγο, κύριε Υπουργέ, θέλετε και εδώ την πλειοψηφία και εδώ να έχετε τον έλεγχο. Είναι σύμφωνη με τους όρους της διαθήκης του Καυτατζόγλου; Παρακαλούμε να μας πείτε δύο λόγια, εάν μπείτε στον κόπο βεβαίως.

Στο άρθρο 27 συμφωνούμε με τη συμμετοχή του εκπροσώπου των αστυνομικών υπαλλήλων στη ΔΕΑΒκαι θέλουμε να προτείνουμε ακόμη μία αλλαγή: Ο ανώτατος αξιωματικός της ΕΛΑΣ που συμμετέχει στη ΔΕΑΒ να έχει υπηρετήσει στην Υποδιεύθυνση Αθλητικής Βίας και συνεπώς να έχει τόσο επαρκή γνώση των θεμάτων όσο και εμπειρία.

Πιστεύω οι συνεργάτες σας να τα καταγράφουν αυτά γιατί εσείς ασχολείστε με άλλα μάλλον σοβαρότερα θέματα!

**ΣΤΑΥΡΟΣ ΚΟΝΤΟΝΗΣ (Υφυπουργός Παιδείας και Αθλητισμού):** Τι λέτε, κυρία συνάδελφε; Σημειώνω αυτά που λέτε για να σας απαντήσω.

**ΑΝΝΑ ΚΑΡΑΜΑΝΛΗ:** Στο άρθρο 29 το Εθνικό Συμβούλιο Αθλητικού Σχεδιασμού πράγματι δεν έχει λειτουργήσει ούτε επί των ημερών μας. Αυτή είναι η αλήθεια. Αυτό, όμως, δεν σημαίνει, κύριε Υπουργέ, ότι δεν χρειαζόμαστε ένα όργανο χάραξης εθνικής στρατηγικής για τον αθλητισμό.

Θα συμφωνήσουμε όλοι πιστεύω ότι υπάρχουν και οι προσωπικότητες με το απαιτούμενο κύρος, αλλά και τη διάθεση να προσφέρουν, οι οποίες μπορούν να συμμετάσχουν. Αντί για την κατάργησή του, προτείνουμε τη μετατροπή του σε ένα πιο ευέλικτο σχήμα, που μπορεί να εξελιχθεί σε χρήσιμο σύμβουλο της πολιτείας σε θέματα αθλητισμού.

Στο άρθρο 30 προβλέπεται η δημιουργία Επιτροπής Διεθνών Σχέσεων. Κύριε Υπουργέ, υπάρχει ήδη στη Γενική Γραμματεία Αθλητισμού διεύθυνση που έχει αρμοδιότητα και τις διεθνείς σχέσεις. Ποιος ο λόγος να δημιουργήσετε μια καινούργια, πέρα από τον ορισμό κάποιων εκλεκτών σας, προφανώς;

Στο άρθρο 33 η πρόβλεψη να προσλαμβάνονται μέσω ΑΣΕΠ και οι φροντιστές των ομοσπονδιών κρίνεται τουλάχιστον ακραία. Όσοι έχουμε κάνει αθλητισμό, γνωρίζουμε τον ιδιαίτερο ρόλο των φροντιστών και πρέπει να αναγνωρίσουμε το δικαίωμα στις ομοσπονδίες να επιλέγουν οι ίδιες τους φροντιστές. Ζητάμε, λοιπόν, να προστεθούν στις εξαιρέσεις τουλάχιστον αυτοί.

Με το άρθρο 38 αναγνωρίζετε στα μέλη των ελεγκτικών μηχανισμών του ΕΣΚΑΝ και της Επιτροπής Επαγγελματικού Αθλητισμού προνόμια που δεν απολαμβάνουν ούτε οι ίδιοι οι πολιτειακοί ή πολιτικοί παράγοντες. Μάλιστα, όσοι εξ αυτών τύχει να είναι και δημόσιοι υπάλληλοι ούτε καν παραπέμπονται, με βάση τον Δημοσιοϋπαλληλικό Πειθαρχικό Κώδικα.

Πώς δέχεστε εκ των προτέρων ότι κάποιος αποκλείεται να εκτελεί πλημμελώς τα καθήκοντά του και να παραπέμπεται μόνο για συκοφαντική δυσφήμιση και εξύβριση; Για ποιο λόγο τα συγκεκριμένα πρόσωπα έχουν την ασυλία να διαπράττουν και άλλα τυχόν σοβαρά αδικήματα σε βάρος ιδιωτών, των οποίων τις πράξεις και αποφάσεις ελέγχουν;

Κατανοητό ότι οι επιτροπές που ελέγχουν και αποφασίζουν στο πλαίσιο των καθηκόντων τους, σύμφωνα με τον αθλητικό νόμο, πρέπει κατά κάποιον τρόπο να προστατεύονται από αυθαίρετες μηνύσεις και διώξεις εκ μέρους των ελεγχόμενων, αλλά αυτό πρέπει να υπακούει σε κάποια όρια.

Στο άρθρο 40 η μετακίνηση του προσωπικού, κατά παρέκκλιση των ισχυουσών διατάξεων, είχε καταφανώς φωτογραφικό χαρακτήρα και άφηνε ανοικτό πεδίο για ρουσφετολογικές τοποθετήσεις.

Η πολιτεία έχει θεσπίσει προϋποθέσεις και κριτήρια που πρέπει να ισχύουν για όλους και όχι να μετακινεί ο Υπουργός υπαλλήλους κατά το δοκούν. Η σύμφωνη γνώμη, λοιπόν, του υπαλλήλου για τη μετακίνηση και η σύμφωνη γνώμη του υπηρεσιακού συμβουλίου, όπως προστέθηκε το μεσημέρι, μας βρίσκει σύμφωνους.

Σε ό,τι αφορά τον αποχαρακτηρισμό του αθλητικού τόξου ως όπλου, στο άρθρο 41, έγινε πολύς λόγος και στη διαβούλευση και ακούσαμε και τον εκπρόσωπο της τοξοβολίας στην επιτροπή. Ενώ με την πρώτη παράγραφο ρυθμίζεται το ζήτημα, ένα χρόνιο πρόβλημα που ταλαιπωρούσε την εν λόγω Ομοσπονδία, έρχεστε με τη δεύτερη παράγραφο και περιπλέκετε τα πράγματα. Γι’ αυτό σας παρακαλούμε και σας ζητούμε την απαλοιφή της δεύτερης παραγράφου, αλλιώς μάλλον θα το καταψηφίσουμε.

Με το άρθρο 43, για το ηλεκτρονικό εισιτήριο και τα μέσα εποπτείας, τροποποιείτε τον δικό σας νόμο, τον ν.4326/2015. Ο νόμος θα πρέπει να εφαρμοστεί στην ουσία του και τα μέσα να αξιοποιούνται πραγματικά στην καταπολέμηση της βίας. Αντί για την απαγόρευση συμμετοχής όμως, η επίπτωση για τη μη συμμόρφωση των ομάδων με τα προβλεπόμενα θα μπορούσε να είναι, παραδείγματος χάριν, η διεξαγωγή του αγώνα κεκλεισμένων των θυρών.

Στο ιδιαίτερα δε επίκαιρο θέμα της βίας, κύριε Υπουργέ, θα επανέρθω στη συνέχεια.

Συνοψίζοντας, πιστεύω ότι όλοι έχουν αντιληφθεί ότι δεν φέρατε νομοσχέδιο για να αντιμετωπίσετε το ντόπινγκ. Το φέρατε με τυμπανοκρουσίες και ως κατεπείγον για να ικανοποιήσετε μικροπολιτικές σκοπιμότητες. Γι’ αυτό και επί της αρχής το καταψηφίζουμε.

Εύχομαι δε ο πολυαναμενόμενος αθλητικός νόμος, που πολλάκις έχει εξαγγελθεί και ακόμη δεν τον έχουμε δει, να μην διέπεται απ’ αυτήν τη φιλοσοφία και να έχετε ένα ολοκληρωμένο και συγκροτημένο σχέδιο για τον ελληνικό αθλητισμό.

Κλείνοντας, θα σταθώ στο θέμα της βίας και σε όσα πρωτοφανή ακούστηκαν χθες στην επιτροπή. Ούτε λίγο ούτε πολύ, μας είπατε χθες ότι έχει επιτευχθεί σημαντική πρόοδος σε σχέση με την προηγούμενη χρονιά γιατί δεν έχουμε νεκρό! Έτσι μας είπατε. Υπάρχει στα Πρακτικά, κύριε Κοντονή, μην κάνετε γκριμάτσες.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Είπα ότι επί των ημερών σας είχαμε και νεκρό και δεν κάνατε τίποτα!

**ΑΝΝΑ ΚΑΡΑΜΑΝΛΗ:** Αυτό θεωρείται επιτυχία σας; Εκεί βάζετε τον πήχη, κύριε Υπουργέ, στο αν υπάρχουν νεκροί; Ποια είναι η αντίδρασή σας στα κρούσματα της βίας; Να ακυρώνετε τις διοργανώσεις;

Με τη δική σας λογική, λοιπόν, αν απαγορευθεί η κυκλοφορία έξω, θα εξαλειφθούν και τα τροχαία ατυχήματα. Αυτό μας λέτε. Και αφού θεωρείτε λύση τη διακοπή και είστε και άτεγκτος σε θέματα βίας, γιατί δεν το κάνατε και για το πρωτάθλημα; Και εκεί αντίστοιχα, επεισόδια έγιναν.

Οι κινήσεις σας θυμίζουν φωτοβολίδες σαν αυτές που πετούν οι ταραξίες στα γήπεδα. Αναφέρεστε στο νομοσχέδιο, στο ηλεκτρονικό εισιτήριο και τις κάμερες. Πώς αξιοποιήσατε αυτά τα μέσα στα φετινά κρούσματα βίας; Βρήκατε από τις κάμερες ποιοι δημιούργησαν τα επεισόδια; Ταυτοποιήσατε από το ηλεκτρονικό εισιτήριο ποιοι εισέβαλαν σε αγωνιστικούς χώρους και τα έσπασαν;

Έχει ελέγξει η τεχνική υπηρεσία της ΓΓΑ ότι αυτά τα απαρχαιωμένα, σε πολλές περιπτώσεις, συστήματα λειτουργούν ή απλά έχει πετάξει το μπαλάκι στις ομάδες και τις διοργανώτριες αρχές, με τη μεταβίβαση των μέσων εποπτείας και νίπτετε τας χείρας σας;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κύριε Πρόεδρε.

Αυτά είναι κινήσεις, λοιπόν, εντυπωσιασμού που τίποτα μα τίποτα ουσιαστικό δεν προσφέρουν. Πολύ καλή η βιτρίνα. Όλα τα κάνετε τέλεια έτσι κι αλλιώς! Για όλα φταίνε οι άλλοι! Αναλαμβάνουμε την ευθύνη εμείς, αν θέλετε, και για το προπατορικό αμάρτημα! Δεν έχουμε πρόβλημα.

Όμως, θα πρέπει κάποια στιγμή να κοιτάξετε και στα ενδότερα του ελληνικού αθλητισμού, ο οποίος μέρα με την ημέρα απαξιώνεται όλο και περισσότερο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ, κυρία Καραμανλή.

Τον λόγο έχει ο κ. Γρέγος, ειδικός αγορητής της Χρυσής Αυγής, για δώδεκα λεπτά.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Ήρθε και πάλι ένα νομοσχέδιο με τη συνηθισμένη διαδικασία του κατεπείγοντος. Ευτυχώς προλάβαμε και καλέσαμε τους φορείς, οι οποίοι ήρθαν και μας είπαν πολύ σημαντικά πράγματα.

Όπως αναφέρεται και στο νομοσχέδιο, ο σκοπός του Παγκόσμιου Κώδικα Αντιντόπινγκ και του Παγκόσμιου Προγράμματος Αντιντόπινγκ, το οποίο τον υποστηρίζει, είναι η προστασία του θεμελιώδους δικαιώματος των αθλητών να συμμετέχουν στον αθλητισμό, χωρίς τη χρήση της λεγόμενης φαρμακοδιέγερσης (ντόπινγκ) και συνεπώς η προώθηση της υγείας, της δικαιοσύνης και της ισότητας των αθλητών σε ολόκληρο τον κόσμο, και κυρίως, η διασφάλιση των αναγνωρισμένων, συντονισμένων και αποτελεσματικών προγραμμάτων κατά του ντόπινγκ σε διεθνές και εθνικό επίπεδο, ως προς τον εντοπισμό, την αποτροπή και την πρόληψη του ντόπινγκ.

Σαφώς, θα πρέπει να εναρμονιστούμε με τις επιταγές της WADA, όπως αναφέρονται στα άρθρα 1 ως 22, για τα οποία και θα ψηφίσουμε «ΠΑΡΩΝ». Με αυτήν την άποψη ταυτίστηκαν και οι αρμόδιοι φορείς κατά τη διάρκεια της ακρόασης, η οποία, όπως είπα και πριν, ήταν απαραίτητη και ιδιαίτερα διαφωτιστική. Κρατάμε, όμως, κάποιες επισημάνσεις, όσον αφορά τη μετάφραση.

Για τα υπόλοιπα άρθρα κρατάμε την ανάγκη απασχόλησης προσωπικού, όπως είπαν οι φορείς, κυρίως φροντιστών, την ανάγκη αύξησης των ελέγχων -δεν ξέρω αν μπορεί να οριστεί, κύριε Υπουργέ, ένα πλαφόν ως προς τον αριθμό των ελέγχων-, τις παρατηρήσεις τους όσον αφορά το Μητρώο Φορέων και το αν παραβιάζονται προσωπικά δεδομένα ή αν απαιτούνται πάρα πολλά δικαιολογητικά. Συμφωνούμε με την αύξηση του χρόνου ως και τρεις μήνες που ειπώθηκε, την ανάγκη οικονομικού ελέγχου, τη σωστή χρησιμοποίηση του ΕΑΣ, που δεν χρησιμοποιήθηκε ως τώρα, και την ανάγκη στελέχωσης με εργαζομένους, αλλά όχι φυσικά με κομματικά κριτήρια, όπως συνηθίζεται.

Επισημαίνουμε τη θέση μας σχετικά με την Ομοσπονδία Τοξοβολίας που έχει καταθέσει και αίτημα για τον αποχαρακτηρισμό του αθλητικού τόξου ως όπλο -νομίζω ότι είναι τα άρθρα 41, 42- αίτημα το οποίο στηρίζουμε, γιατί σωστά σύμφωνα με την ομοσπονδία, αυτό θα οδηγήσει σε περαιτέρω ανάπτυξη του αθλήματος. Δεν δημιουργεί κινδύνους, όταν φυσικά τηρούνται οι κανόνες ασφαλείας. Δεν μιλάμε εδώ για τον τοξοβόλο του Συντάγματος, τον γνωστό αναρχικό. Μιλάμε για αθλητές. Και με αυτό το σκεπτικό, το ίδιο πρόβλημα θα προκύψει με την ξιφασκία, τη σφαίρα ή και το ακόντιο.

Έχουμε καταθέσει και αναφορά στις 18-2-2016 και την καταθέτω στα Πρακτικά.

(Στο σημείο αυτό ο Βουλευτής κ. Αντώνιος Γρέγος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εξάλλου, όσον αφορά την τοξοβολία, το ίδιο ισχύει και για τις περισσότερες χώρες του κόσμου, με τη σημείωση φυσικά των προδιαγραφών που ισχύουν στους Ολυμπιακούς Αγώνες και τις παγκόσμιες και πανευρωπαϊκές διοργανώσεις. Σε αντίθετη περίπτωση, θα αναβάλλονται πρωταθλήματα και θα φθάσουν στο σημείο να παραπέμπονται μάλιστα και αθλητές στον εισαγγελέα. Σημειώνουμε εδώ ότι η τοξοβολία είναι ένα από τα αρχαιότερα ολυμπιακά αθλήματα.

Ακούσαμε και τους εκπροσώπους της ΕΠΟ και θα ήθελα να τους ενημερώσω ότι στις 11-4-2013 καταθέσαμε επιστολή με την οποία ζητούσαμε από την UEFA –ακούστε αυτό, κύριε Υπουργέ, γιατί είναι σημαντικό, ώστε να κάνετε κι εσείς ό,τι μπορείτε- να μην χρησιμοποιείται ο όρος «Μακεδονία» σε οποιαδήποτε διοργάνωση. Το ίδιο κάναμε και προς τη FIFA με ανάλογο γραπτό αίτημα στις 3-10-2012. Σας καταθέτω τις επιστολές της Χρυσής Αυγής προς τις ομοσπονδίες.

(Στο σημείο αυτό ο Βουλευτής κ. Αντώνιος Γρέγος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αναφερθήκαμε και στους παραολυμπιονίκες στην επιτροπή. Σας είπα, κύριε Υπουργέ, ότι είμαστε σε επαφή με τους παραολυμπιονίκες και μας έχουν καταγγείλει ότι κυρίως στην περίοδο προετοιμασίας τους δεν έχουν ούτε ρούχα ούτε παπούτσια. Είπα ότι διαφωνείτε με αυτό.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Σας διέψευσε ο πρόεδρος της ομοσπονδίας.

**ΑΝΤΩΝΙΟΣ ΓΡΕΓΟΣ:** Ο πρόεδρος είπε «συμμερίζομαι την άποψη». Αυτό άκουσα.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Είπε ότι δεν συμβαίνει κάτι τέτοιο.

**ΑΝΤΩΝΙΟΣ ΓΡΕΓΟΣ:** Μπορώ να σας φέρω μια γραπτή αναφορά. Μακάρι να μην υφίσταται. Ευχαριστώ πολύ.

Σαφώς για εμάς και οι διακριθέντες αθλητές θα πρέπει να τυγχάνουν της ανάλογης αντιμετώπισης. Έχουμε και εμείς την τιμή ένας από αυτούς, ο κ. Τάσος Σταθάς –είναι τέταρτος ολυμπιονίκης στη Σεούλ- να κατεβαίνει και υποψήφιος με τη Χρυσή Αυγή στις εκλογές.

Γενικότερα, οι διαδρομές του φαινομένου του ντόπινγκ είναι δαιδαλώδεις, αλλά όχι ιδιαίτερα σκοτεινές. Δυστυχώς, όπως είπα και στην επιτροπή, εμφανίζονται σε χώρους γυμναστηρίων και είναι ιδιαίτερα ανησυχητικό ότι νεαρά παιδιά μπλέκουν σε αυτόν τον κόσμο με συγκεκριμένη διαδρομή και συγκεκριμένη κατάληξη. Μιλούμε εδώ για την καταστροφή της υγείας τους πρωτίστως και για μια μεγάλη οικονομική επιβάρυνση.

Η Χρυσή Αυγή στηρίζει τον υγιή αθλητισμό, την ευγενή άμιλλα και τα σωστά αθλητικά πρότυπα. Είναι κάθετα αντίθετη στη χρήση τέτοιων μεθόδων που προκαλούν καταστροφή και σε προσωπικό επίπεδο και σε επίπεδο συλλόγων. Υπάρχει το πρόγραμμα της Χρυσής Αυγής αναρτημένο στην ιστοσελίδα της. Εν τάχει θα σας το διαβάσω και θα συνεχίσω με το νομοσχέδιο.

Σύμφωνα με το πρόγραμμα της Χρυσής Αυγής να υπάρχει: Υποχρεωτική αθλητική παιδεία για την ελληνική νεολαία, που σήμερα είναι, δυστυχώς, η πιο παχύσαρκη στην Ευρώπη. Υποχρεωτική επιλογή ατομικού ή ομαδικού αθλήματος από τις πρώτες σχολικές τάξεις και βαθμολόγηση των επιδόσεων. Στόχος οι Ελληνόπαιδες να αποκτήσουν την άριστη φυσική κατάσταση, την πνευματική διαύγεια και τα λοιπά πλεονεκτήματα που προσφέρει ο κλασικός αθλητισμός. Άμεση πρόσβαση σε αξιοπρεπή αθλητικά στάδια για όλους τους Έλληνες, επιδότηση δημοτικών αθλητικών οργανισμών, με στόχο την καλλιέργεια αγωνιστικού πνεύματος στον λαό, το κράτος να στηρίξει έμπρακτα και τον πρωταθλητισμό, που σήμερα δυστυχώς έχει αλωθεί από μισθοφόρους ελληνοποιημένους αλλοδαπούς και εισαγωγή μαχητικών κλασικών αθλημάτων, όπως η πάλη και η πυγμαχία, στην εκπαίδευση.

Θα συνεχίσω με το νομοσχέδιο, λέγοντας ότι σαφέστατα και η Κυβέρνηση όφειλε να πράξει τα δέοντα, για να έχουμε τον χρόνο να αναφερθούμε σε αυτό το νομοσχέδιο, γιατί οι ημερομηνίες ήταν ασφυκτικές. Δεν είναι, όμως, κάτι που μας εκπλήσσει. Την ίδια τακτική εφάρμοζε και η Νέα Δημοκρατία και το ΠΑΣΟΚ. Έρχεται αυτό το νομοσχέδιο οριακά, προκειμένου να αποφύγουμε την τιμωρία της αποβολής από τους Ολυμπιακούς Αγώνες.

Πρέπει να πούμε ότι το ντόπινγκ συνδέεται αναπόσπαστα με την εγκληματικότητα και απειλεί την υγεία πάρα πολλών. Τα οικονομικά μεγέθη, όπως είπαμε και στην επιτροπή, που διακυβεύονται είναι πραγματικά ασύλληπτα. Σαφώς καταδικάζουμε οποιαδήποτε επιτυχία αθλητή η οποία είναι προϊόν φαρμακευτικών ή χημικών ουσιών. Το ευ αγωνίζεσθαι, όπως ξέρετε, διδάχτηκε στην Ελλάδα και αλίμονο αν παραβιάζουμε τα ιδεώδη του αθλητισμού -οι αρχαίοι Έλληνες δίδασκαν ακόμη και σε αυτό- πλην όμως πρέπει να κρίνουμε την πηγή του προβλήματος και εκεί να εστιάσουμε.

Εμείς λέμε ότι οφείλουμε, κατά πρώτον, να επανεξετάσουμε τις αξίες του αθλητισμού και κυρίως του πρωταθλητισμού. Όταν επί έτη όλη η φιλοσοφία των Ολυμπιακών Αγώνων είχε ένα συγκεκριμένο τρίπτυχο, μοιραία κάποια πράγματα έμπαιναν σε άλλες διαδρομές. Μιλώ για τις δυνατότητες των αθλητών. Μοιραία αυτοί οι άνθρωποι έφταναν σε έναν δρόμο και χρησιμοποιούσαν οποιεσδήποτε παράνομες ουσίες. Όταν ακόμη και πρώην πρωταθλητές δηλώνουν ότι χωρίς αναβολικά είναι αδύνατον να κατακτήσει κανείς χρυσό μετάλλιο, αντιλαμβάνεσθε ότι η βιομηχανία του ντόπινγκ έχει τεθεί στην υπηρεσία του θεάματος.

Κατά συνέπεια, και ο πιο αδαής αντιλαμβάνεται πως το ντόπινγκ δεν θα καταπολεμηθεί όσα νομοσχέδια και αν ψηφιστούν, όσες διατάξεις και αν περάσουν και αυτό δεν θα συμβεί όσο δεν χτυπάει κανείς το κακό στη ρίζα του. Τι εννοώ; Ο ετήσιος τζίρος του εμπορίου απαγορευμένων ουσιών ανέρχεται σε πολλά εκατομμύρια. Τα ποσά που διακινούνται στη μαύρη αγορά κυρίως και στο ίντερνετ λαμβάνουν τη μορφή εσόδου συγκεκριμένων αποδεκτών εγκληματικών δραστηριοτήτων. Όποιος, με άλλα λόγια, αποφασίζει να πατάξει το ντόπινγκ θα πρέπει να αποδεχθεί ότι έρχεται αντιμέτωπος με τεράστια οικονομικά συμφέροντα.

Οι προηγούμενες κυβερνήσεις μόνο να καταπολεμήσουν αυτό το φαινόμενο δεν προσπάθησαν. Ελπίζουμε να το καταφέρετε εσείς. Απαιτείται, όμως, ουσιαστική πολιτική βούληση. Δεν πρόκειται να λυθεί, εφόσον οι εμπλεκόμενοι φορείς δεν συμβάλουν και αυτοί στην αντιμετώπιση αυτού του φαινομένου.

Είναι αστείο να πιστεύουμε ότι από τους εκατοντάδες αθλητές που αγωνίζονται στις παγκόσμιες διοργανώσεις, θετικοί σε ελέγχους εμφανίζονται ένας ή δύο το πολύ. Παρατηρείται μια απροθυμία των εκάστοτε επιτροπών να συλλάβουν πρωταθλητές και μόνο κατ’ εξαίρεση συμβαίνει αυτό. Αν, όμως, πράγματι θέλουμε να κάνουμε λόγο για απαγορευμένες ουσίες, τότε να μην αγνοούμε και κάποια περίεργα σκευάσματα εκ των οποίων πολλά περιέχουν ουσίες ντόπινγκ και τα οποία κυκλοφορούν ελεύθερα στην αγορά. Εδώ πραγματικά πρέπει να επέμβει ο ΕΟΦ και να δούμε τι γίνεται με αυτά τα σκευάσματα.

Αυτό είναι σαφές από τη στιγμή που τα κέρδη και οι πωλήσεις, όπως είπα και προηγουμένως, είναι ιδιαιτέρως υψηλά. Επανερχόμαστε, δηλαδή, στο αρχικό ερώτημα, τι ακριβώς επιδιώκουμε να καταπολεμήσουμε.

Όσον αφορά τα άρθρα, θα αναφερθεί και ο ομιλητής μας. Σας είπα ότι στα άρθρα 1-22 θα ψηφίσουμε «παρών».

Το άρθρο 23 κινείται προς τη σωστή κατεύθυνση. Είναι αυτονόητο ότι όταν υπάρχει αμετάκλητη καταδίκη για παράβαση ντόπινγκ, δεν νοείται να διατηρεί ο αθλητής τα προνόμια που του χορηγήθηκαν σε προγενέστερο χρονικό διάστημα και πριν διαπιστωθεί η παράβαση.

Το ίδιο ισχύει και για το άρθρο 24. Είναι ο μοναδικός τρόπος να ελεγχθούν τα σωματεία και οι αθλητικές οργανώσεις και να παταχθεί η διαπλοκή, αρκεί πράγματι μέσα στον προβλεπόμενο χρόνο να ολοκληρωθούν οι διαδικασίες σύστασης του μητρώου, προκειμένου να δείξει η Κυβέρνηση και ο ίδιος ο Υπουργός τη βούληση να καταπολεμήσουν αυτό το φαινόμενο της διαφθοράς και της λεγόμενης «παράγκας» στο χώρο του αθλητισμού. Μιλάμε για μία «παράγκα» που υπάρχει εδώ και πάρα πολλά χρόνια και, δυστυχώς, συνεχίζει να υπάρχει.

Θετικό κρίνουμε, επίσης και το άρθρο 25, όπως και τα άρθρα 26 και 27, στα οποία θα ψηφίσουμε «παρών».

Είμαστε σαφέστατα «κατά» στο άρθρο 28, διότι χορηγούνται προνόμια σε αθλητές αλλοδαπούς ή ανιθαγενείς. Δηλαδή, δεν αρκεί το ότι έχει μετατραπεί η Ελλάδα σε μία αποθήκη μεταναστών ή προσφύγων –πείτε το όπως θέλετε- αλλά όσοι μένουν στην Ελλάδα και συμμετέχουν στα αθλήματα πρέπει να είναι ισότιμοι και με τους Έλληνες πολίτες και να τους χορηγούμε και αξιώματα! Σαφώς και είμαστε «κατά».

Θετικά κρίνουμε τα άρθρα 29 και 30 και κυρίως το άρθρο 31, όπως και το άρθρο 32.

Θα πούμε «παρών» στο άρθρο 33, υπό την αίρεση όμως να μας καταστεί σαφές –ενδεικτικά και όχι περιοριστικά- ποιες είναι οι ειδικότητες προσώπων που προσλαμβάνονται, ποια είναι τα τυπικά τους προσόντα και ποιες είναι οι κατηγορίες που δεν συμπεριλαμβάνονται, δηλαδή αυτές που αναφέρονται στο άρθρο. Ο λόγος για τον οποίο το επισημαίνουμε αυτό είναι για να αποφευχθούν οι διορισμοί που εξυπηρετούν τα γνωστά κομματικά συμφέροντα και κινούνται στη λογική της ρουσφετολογίας.

Εσείς ο ίδιος, κύριε Υπουργέ, το αρνηθήκατε στην επιτροπή και είπατε ότι δεν υπάρχουν κάτι τέτοια. Δεν έχουμε λόγο να το αμφισβητήσουμε, αρκεί να το δούμε. Θυμάμαι που το είπατε στην επιτροπή ότι δεν μιλάμε για ρουσφετολογικές τοποθετήσεις.

Θα ψηφίσουμε «κατά» στο άρθρο 35, διότι διατηρούμε επιφυλάξεις για το ρόλο και τις διευρυμένες αρμοδιότητες του Υπουργού.

Έχουμε καλή προαίρεση, αλλά η παρεμβατικότητά σας μας γεννά κάποιους προβληματισμούς.

Αντίθετοι είμαστε και στο άρθρο 36. Τι σημαίνει ακριβώς το «δεν κατέστη δυνατή η αποπληρωμή των εξόδων μετακίνησης»; Αναδρομικά θα λαμβάνονται χρήματα; Ακόμα και σε περιπτώσεις που δεν δικαιούνται, θα υπάρχει μία απλή μνεία η οποία θα λέει «δεν κατέστη δυνατή η αποπληρωμή τους». Οφείλει το Υπουργείο να ελέγξει τους δικαιούχους και τους μη δικαιούχους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Θετικά κρίνουμε τα άρθρα 37, 38 και 39.

Σαφώς είμαστε «κατά» στο άρθρο 40, όπου υπάρχει πρόβλεψη μετακίνησης υπαλλήλου της Γενικής Γραμματείας Αθλητισμού κατά παρέκκλιση. Μάλλον σε λογικές εξυπηρέτησης συμφερόντων παραπέμπει και όχι στην ορθότερη λειτουργία της Γενικής Γραμματείας.

Θετικό κρίνουμε το άρθρο 41, όπως και το 42.

Εμείς ήδη από την επιτροπή επισημάναμε την ανάγκη διαγραφής της φράσης «μπορεί δε να συνιστούν και λόγους για τους οποίους τα πρόσωπα παραμένουν ατιμώρητα». Οποιαδήποτε άλλη ρύθμιση συνιστά προσωπικό λόγο άρσης του αξιοποίνου και καλλιεργεί λογική χαφιεδισμού. Ο πολίτης, όπως είπα και στην επιτροπή, καθίσταται πληροφοριοδότης των ανακριτικών αρχών και επιβραβεύεται.

Στο άρθρο 43 θα ψηφίσουμε «παρών». Συμφωνούμε πως επιβάλλεται να ελέγχονται τα πρόσωπα που εισέρχονται στο γήπεδο και τα οποία είναι υπεύθυνα για την πρόκληση επεισοδίων, αλλά την αδυναμία της πολιτείας να ελέγξει τους αθλητικούς χώρους δεν μπορείτε να τη μεταφέρετε στα σωματεία και κατ’ επέκταση σε όλους τους φιλάθλους.

Το άρθρο 44 το κρίνουμε θετικό, αρκεί να τηρείται από τον Υπουργό το χρονοδιάγραμμα των τεσσάρων μηνών και να μη χάσουν οι διακριθέντες αθλητές την οικονομική επιβράβευση εξαιτίας κωλυσιεργίας τρίτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επειδή δεν έχω χρόνο και σέβομαι και τους συναδέλφους, για τα υπόλοιπα άρθρα θα τοποθετηθεί ο ομιλητής μας.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ, κύριε Γρέγο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δέκα επτά μαθήτριες και μαθητές και τρεις εκπαιδευτικοί συνοδοί τους από το 3ο Δημοτικό Σχολείο Λιτόχωρου Πιερίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

 Επίσης, γίνεται γνωστό στο Σώμα ότι ο Βουλευτής Ιλχάν Αχμέτ, Βουλευτής Ροδόπης, με αίτησή του προς το Προεδρείο της Βουλής των Ελλήνων αιτείται διήμερης αδείας απουσίας στο εξωτερικό (Τουρκία) για προσωπικούς λόγους.

Η Βουλή εγκρίνει;

**ΟΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Η Βουλή ενέκρινε τη ζητηθείσα άδεια.

Προχωρούμε με την ειδική αγορήτρια της Δημοκρατικής Συμπαράταξης ΠΑΣΟΚ-ΔΗΜΑΡ κ. Κεφαλίδου.

Κυρία Κεφαλίδου, έχετε τον λόγο για δώδεκα λεπτά.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Κύριε Υπουργέ, σας κατακεραυνώνουν τα ίδια σας τα στελέχη για την τακτική σας. Εσείς στον ΣΥΡΙΖΑ, όμως, φαίνεται ότι δεν παίρνετε από λόγια. Επιλέγετε να τραβάτε τον κατήφορο. Αποφεύγετε, όπως ο διάολος το λιβάνι, κάθε μορφή συλλογικότητας, όπως αποφεύγετε να αγγίξετε όλα τα μεγάλα θέματα μέχρι να φτάσουν στο μη παρέκει.

Φέρατε με τη διαδικασία του κατεπείγοντος, για ακόμη μία φορά, ένα νομοσχέδιο «σκούπα». Το κατεπείγον νομοσχέδιό σας έχει απ’ όλα. Άρθρα που αφορούν τον αθλητισμό, άρθρα αμιγώς για το Υπουργείο Πολιτισμού, το Υπουργείο Τουρισμού, τα οποία αποσύρατε, και το Υπουργείο Εσωτερικών.

Το κατεπείγον του θέματος αφορά την ψήφιση του κανονισμού αντιντόπινγκ, ώστε να εναρμονιστούμε με τα δεδομένα του WADA. Να σας θυμίσω ότι η Ελλάδα γνώριζε από τον Ιούλιο του 2014 την υποχρέωση συμμόρφωσή της και τις καταληκτικές προθεσμίες, προκειμένου να συμμετάσχει στην Ολυμπιάδα του Ρίο. Το γνώριζε και η Κυβέρνηση ή διέλαθε της προσοχής σας και το θυμηθήκατε εν μέσω λαγάνας και ψαρικών την Καθαρά Δευτέρα;

Κυρίες και κύριοι συνάδελφοι, ο χειρισμός και η διαδικασία που επιλέγει η Κυβέρνηση να ακολουθήσει, αν μη τι άλλο, ευτελίζει το Κοινοβούλιο. Φέρατε με τη διαδικασία του κατεπείγοντος νομοσχέδιο που μέχρι πριν την απόσυρση των άρθρων του Υπουργείου Τουρισμού είχε εβδομήντα τέσσερα άρθρα για να συζητηθεί.

Το νομοσχέδιο έχει, κατά την προσφιλή σας τακτική, εκτός των διατάξεων για το αντιντόπινγκ, σωρεία άλλων άσχετων διατάξεων, χωρίς καμμία υποψία κατεπείγοντος. Αν δεν υπήρχε σύσσωμη η παρέμβαση της Αντιπολίτευσης στη Διάσκεψη των Προέδρων, ούτε οι φορείς δεν θα μπορούσαν να εκφράσουν τη γνώμη τους.

Όσο καλή πρόθεση και αν υπάρχει από τη μεριά μας να δεχθούμε αλλαγές –που δεν λέω, κάποιες από αυτές μπορεί να είναι στη σωστή κατεύθυνση-, η τακτική σας δεν αφήνει κανένα περιθώριο. Προφανώς, δεν αξιολογείτε τις κοινοβουλευτικές διαδικασίες και με τη μίζερη άνεση της πλειοψηφίας που διαθέτετε, θεωρείτε ότι έτσι και αλλιώς το νομοσχέδιο θα περάσει.

Καλή η αλαζονεία σας, αλλά να που η ζωή κρύβει και μικρές εκπλήξεις. Εν προκειμένω, σας κατήγγειλε δική σας Βουλευτής. Τι είπε; Είπε ότι «η τακτική του κ. Κοντονή εκθέτει την Κυβέρνηση», ότι «στις 15 Νοεμβρίου του 2013 ενέκρινε ο WADA τον Κώδικα Αντιντόπινγκ», ότι «την 1η Αυγούστου του 2014 υπήρχε επίσημα μεταφρασμένο το κείμενο στο Υπουργείο Εξωτερικών». «Δεκατέσσερις ολόκληρους μήνες το γνωρίζουμε». Δεν χρειάζεται να προσθέσω τίποτα άλλο. Σας έχουν πάρει χαμπάρι όλοι πια.

Για άλλη μια φορά, όπως συνηθίζετε, αφήνετε τα πράγματα στη μοίρα τους, χωρίς να κάνετε τίποτα, και έρχεστε στο και ένα, ασθμαίνοντας, να κυνηγάτε τις προθεσμίες. Σας θυμίζω ότι το τελευταίο διάστημα η Βουλή συζητάει μόνο κυρώσεις και εναρμονίσεις οδηγιών. Δυστυχώς αυτό το κάνετε παντού. Τείνω να πιστεύω ότι αυτή η τακτική είναι ο τρόπος που ο ΣΥΡΙΖΑ αντιλαμβάνεται την έννοια του στρατηγικού σχεδιασμού. Έτσι αντιμετωπίσατε την πολύπαθη διαπραγμάτευση. Έτσι αντιμετωπίζετε την αξιολόγηση. Το ίδιο κάνετε και στο προσφυγικό. Όμως, η φετινή χρονιά είναι ολυμπιακή χρονιά και αυτές οι εκκρεμότητες είναι η πρώτη προτεραιότητα του Υπουργείου σας.

Πάμε τώρα στο νομοσχέδιο. Το νομοσχέδιο χωρίζετε σε δύο μέρη. Το πρώτο μέρος είναι ο κανονισμός εναρμόνισης με τον νέο Κώδικα Αντιντόπινγκ. Αυτό είναι από μόνο του ένα αυτοτελές νομοσχέδιο που, παρά τις κωλυσιεργίες και τις καθυστερήσεις σας, δεν θα έβρισκε κανέναν από εμάς αντίθετο. Πόσο μάλλον όταν αποτελεί προϋπόθεση για τη συμμετοχή της Ελλάδας στην Ολυμπιάδα του Ρίο. Το δεύτερο μέρος του νομοσχέδιου είναι αυτό που λέω εγώ «σκούπα». Έχει από όλα.

Εννοιολογικά και οργανωτικά θα μπορούσε να χωριστεί σε δύο μέρη. Στο πρώτο περιγράφεται ένας άτυπος κανονισμός -αναδιάταξη διευθύνσεων, επί της ουσίας- του Υπουργείου Αθλητισμού και Πολιτισμού. Είναι τα άρθρα 49-65. Το υπόλοιπο είναι ένας αχταρμάς διατάξεων, χωρίς συνοχή, με «ξεψηφίσματα» εσχάτως ψηφισμένων διατάξεων, κατάργηση επιτροπών και σύσταση άλλων επιτροπών -έχετε πολλούς να βολέψετε- ένα ποτ πουρί νομοθέτησης.

Έτσι φαίνεται αντιλαμβάνεστε την ορθή νομοθέτηση. Εμάς μας αφήνετε έκπληκτους. Ολίγον από Υπουργείο Πολιτισμού, ολίγον από Υπουργείο Τουρισμού, που το αποσύρατε, και για φινάλε μια διάταξη του Υπουργείου Εσωτερικών, που κάνει αλλαγή στον πρόσφατα ψηφισμένο νόμο του κ. Βερναρδάκη, τον ν.4369/2016.

Το άρθρο 67 είναι το δείγμα γραφής της νομοθέτησης αλά ΣΥΡΙΖΑ. Είχε ισχύ –αν πρόλαβε!- από τις 27 Φεβρουαρίου. «Ξεψηφίζεται» σήμερα, πριν περάσουν δεκαεννέα μέρες. Αυτοί, τους οποίους αφορά, προφανώς τζάμπα χάρηκαν. Αυτά τα «επιτελικά στελέχη» έφτασαν στην πηγή και νερό δεν θα πιουν.

Επιλεκτικά θα αναφερθώ σε ορισμένα άρθρα, του Μέρους Β΄ του νομοσχεδίου. Το Μέρος Α΄, δηλαδή τα άρθρα 1-23, θεωρώ ότι είναι υποχρέωση του ελληνικού Κοινοβουλίου να τα ψηφίσει, προκειμένου οι Έλληνες αθλητές να έχουν ισότιμη συμμετοχή στην Ολυμπιάδα του Ρίο.

Άρθρο 24, «Δημιουργία μητρώου φορέων στη Γενική Γραμματεία Αθλητισμού». Είναι θετική η προσπάθεια καταγραφής. Όμως, όπως εξέφρασε σχεδόν το σύνολο των φορέων που παρευρέθηκαν και μίλησαν σήμερα στην επιτροπή, τα στοιχεία που ζητούνται είναι πολλά και στην πράξη ένα αθλητικό σωματείο θα αδυνατεί να ανταπεξέλθει. Τα περισσότερα στοιχεία από αυτά που αναφέρονται στο άρθρο υποθετικά πρέπει να υπάρχουν στη Γενική Γραμματεία Αθλητισμού ή μπορεί και να τα ζητήσει. Άρα το θέμα δεν είναι εκεί, αλλά στο γεγονός ότι δεν υπάρχει μια αρχιτεκτονική και μια στρατηγική.

Θέλουμε άραγε ένα SPORTSnet, κάτι αντίστοιχο με το TAXISnet, με τις ηλεκτρονικές φορολογικές δηλώσεις κ.λπ., που θα μειώσει τη γραφειοκρατία και θα εμπεδώσει μια άλλη επικοινωνία της Γενικής Γραμματείας Αθλητισμού με τους αθλητικούς φορείς; Το ερώτημα όμως είναι απλό: Πόσο θα μειωθεί η γραφειοκρατία; Πόσο θα συντομευθούν οι διαδικασίες αθλητικής αναγνώρισης σωματείων;

Άρθρο 25, «Αυτόνομη πρόσβαση, παραμονή και αποχώρηση ατόμων με κινητικά προβλήματα». Επί της αρχής συμφωνούμε. Ωστόσο, πάμε από παρατάσεις σε παρατάσεις, κύριε Υπουργέ, και ειδικά εσείς ήσασταν αυτός που είχε δεσμευθεί ότι δεν θα υπάρξει καμμία παράταση (κάρτα φιλάθλου κ.λπ.). Επίσης, πάλι παραπέμπετε σε υπουργική απόφαση. Γιατί να μην έχει γενίκευση σε όλες τις κατηγορίες και σε όλα τα αθλήματα;

Άρθρο 26, «Αλλαγή σύνθεσης μελών Επιτροπής Διοίκησης Καυτανζογλείου Εθνικού Σταδίου». Πρόκειται για αλλαγή διοίκησης και μάλιστα με νομοθετική ρύθμιση. Δεν κατανοούμε αυτό το «αν είναι δυνατόν» που υπάρχει στο νομοσχέδιο για τον καθηγητή φυσικής αγωγής. Ποια είναι η θέση της Κυβέρνησης; Να συμμετέχει στη διοίκηση ένας τουλάχιστον καθηγητής φυσικής αγωγής; Μόνο στο Καυταζόγλειο; Στα άλλα δεν είναι απαραίτητος;

Άρθρο 27, «Σύνθεση Διαρκούς Επιτροπής Αντιμετώπισης Βίας». Δεν αναφέρετε στο άρθρο ποιος ορίζει τους τέσσερις επιστήμονες εγνωσμένου κύρους. Το πιθανότερο ο αρμόδιος Υπούργος για θέματα αθλητισμού. Διαφωνούμε για τη διαρκή επιτροπή αντιμετώπισης βίας. Και αυτό γιατί θα συνεχίσει να είναι μια κρατικού τύπου ελεγχόμενη από τον Υπουργό επιτροπή, η οποία συστήνεται από τη Γενική Γραμματεία Αθλητισμού. Εμείς προτείνουμε να είναι μια επιτροπή στα πρότυπα των ανεξάρτητων αρχών, αν και ξέρουμε πόσο πολύ τις απεχθάνεστε.

Άρθρο 29, «Κατάργηση Εθνικού Συμβουλίου Αθλητικού Σχεδιασμού», προφανώς ό,τι δεν ελέγχουμε, το καταργούμε. Και μη βιαστείτε να μου πείτε ότι έχει θεσμοθετηθεί από το 1999 και ποτέ δεν συγκροτήθηκε και λειτούργησε. Το γνωρίζουμε και είναι ευθύνη όλων των Υπουργών Αθλητισμού μέχρι σήμερα. Είναι υποκρισία, όμως, να λέτε στην αιτιολογική έκθεση ότι δεν εκπλήρωσε τους σκοπούς του.

Το ΕΣΑΣ είναι ένας θεσμός που μπορεί να λειτουργήσει ως ανεξάρτητο εισηγητικό όργανο προς τον Υπουργό Αθλητισμού για την χάραξη του εθνικού αθλητικού σχεδιασμού. Όχι μόνο δεν πρέπει να καταργηθεί, αλλά πρέπει να θεσμοθετηθεί ως μια τύπου ανεξάρτητη αρχή, με αναβαθμισμένο ρόλο και σύνθεση.

Το άρθρο 30, «Επιτροπή Διεθνών Αθλητικών Σχέσεων», είναι η επιτομή του ορισμού της κυβερνητικής επιτροπής για διεθνείς αθλητικές σχέσεις.

Δεν υπάρχουν αθλητικοί φορείς να εκπροσωπηθούν; Προσόντα των μελών ή ιδιότητες; Στο προηγούμενο άρθρο καταργείτε το ΕΣΑΣ και εδώ συστήνετε μια νέα επιτροπή και μιλάτε για εθνική αθλητική εξωτερική πολιτική.

Ο χρόνος πιέζει. Άρθρο 41, «Τοξοβολία». Παρά την ενημέρωση που υπήρχε στην επιτροπή και παρά την προσπάθεια που έκανε ο Πρόεδρος της Ομοσπονδίας Τοξοβολίας να σας πείσει, εσείς επιμένετε και δεν δίνετε λύση στο θέμα. Διότι, ενώ στην παράγραφο 1 φαίνεται ότι ένα πρόβλημα που όντως χρόνιζε, ο αποχαρακτηρισμός δηλαδή του τόξου ως όπλο, πάει να λυθεί, ακυρώνεται στην παράγραφο 2 με τις προϋποθέσεις που βάζετε. Ποιος ο λόγος οι όροι, οι προϋποθέσεις, η διαδικασία χορήγησης αδειών κ.λπ. να γίνονται με υπουργική απόφαση και να μην καθορίζονται από τον ίδιο τον νόμο;

Άρθρο 43. Είναι το πολυδιαφημιζόμενο από την Κυβέρνηση «ηλεκτρονικό εισιτήριο», που πάει από αναβολή σε αναβολή. Έπρεπε να ξεκινήσει από το 2015 και τώρα μετατίθεται για τη σεζόν 2016-2017.

Έτσι κάνετε, βιάζεστε. Εξαγγέλλετε μεγαλεπήβολα σχέδια…

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Όχι, ισχύει, κυρία Κεφαλίδου. Ισχύει το ηλεκτρονικό εισιτήριο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Θα μιλήσετε μετά, κύριε Υπουργέ.

Και μετά βλέπετε ότι δεν μπορείτε να τηρήσετε τους χρόνους που βάζετε. Αυτό δεν είναι προχειρότητα και ελαφρότητα.

Άρθρο 44. Εδώ τροποποιείτε τον ν.4326/2015 «Επείγοντα μέτρα για την αντιμετώπιση της βίας». Ήταν τόσο επείγοντα, που ξεχάσατε τους προπονητές των βραβευθέντων αθλητών σε αγωνιστικές διακρίσεις. Έτσι που τα φέρνετε νύχτα τα νομοσχέδιά όλο και κάποιον θα έχετε ξεχάσει.

Άρθρο 45. Πόσες φορές θα χρειαστεί να ψηφίσει η Βουλή για να τακτοποιηθεί το θέμα του ΟΔΙΕ; Σε κάθε νομοσχέδιο που έρχεται υπάρχει και μία ρύθμιση για τους εργαζόμενους του ΟΔΙΕ.

Άρθρο 49 έως άρθρο 65. Είναι εντυπωσιακό, δεν έχετε δεχθεί μέχρι σήμερα –όπως μας είπαν- τους εργαζόμενους του Υπουργείου σας, για να συζητήσετε μαζί τους ούτε τις διατάξεις τις οποίες φέρνετε, ούτε τα προβλήματα τους.

Από το άρθρο 49 έως το άρθρο 65 υπάρχει μια σωρεία από διευθετήσεις, αναδιατάξεις διευθύνσεων, δημιουργία καινούριων, συγχωνεύσεων και δεν ξέρουν οι εργαζόμενοί σας τι τους ξημερώνει. Είναι εντελώς αποσπασματικές αυτό που κάνετε και δεν οδηγούν πουθενά.

Θέλω να πω μια κουβέντα για το άρθρο 67. Είναι η γνωστή τακτική του «ψηφίζω-ξεψηφίζω» και θα χαιρόμασταν πολύ αν η πραγματικότητα επικύρωνε τις διατεινόμενες αγαθές προθέσεις της Κυβέρνησης.

Το παρόν νομοσχέδιο είχε όλα τα προσόντα να αποτελέσει δείγμα συναίνεσης των κομμάτων. Είναι κρίμα που οι ακολουθούμενες πρακτικές της Κυβέρνησης δυναμιτίζουν κάθε τέτοια δυνατότητα.

Κύριε Υπουργέ, αν και αυτοδιαφημίζεται η Κυβέρνησή σας για την αποφασιστικότητά της να αφήσει πίσω τις παθογένειες του παρελθόντος, με την τακτική που ακολουθεί στον τρόπο που φέρνει τα σχέδια νόμου, η μόνη αποφασιστικότητα που αναδεικνύεται είναι η πλήρης, συνεχής και αδιάλειπτη απαξίωση του Κοινοβουλίου και των διαδικασιών του.

Ευχαριστώ πάρα πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε κι εμείς, κυρία Κεφαλίδου.

Τον λόγο έχει ο ειδικός αγορητής του Κομμουνιστικού Κόμματος Ελλάδας, κ. Γκιόκας.

**ΙΩΑΝΝΗΣ ΓΚΙΟΚΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, όταν ενημερωθήκαμε από το Υπουργείο προχθές ότι επίκειται η κατάθεση αυτού του νομοσχεδίου και η άμεση ψήφισή του με τη διαδικασία του κατεπείγοντος, εμείς κρατήσαμε μια στάση, η οποία να διευκολύνει να γίνει γρήγορα η εναρμόνιση της ελληνικής νομοθεσίας με τον Παγκόσμιο Κώδικα Αντιντόπινγκ και με δεδομένο ότι μπορεί να υπάρχουν κυρώσεις και αποκλεισμοί Ελλήνων αθλητών από τις διεθνείς οργανώσεις.

Βεβαίως, είπαμε και χθες στην επιτροπή ότι αυτή η συναίνεση από τη δική μας μεριά αφορά τα πρώτα είκοσι ένα - είκοσι δύο άρθρα του νομοσχεδίου, που έχουν να κάνουν με την εναρμόνιση της ελληνικής νομοθεσίας, και όχι τα υπόλοιπα πενήντα άρθρα του νομοσχεδίου, που ήταν άσχετα, που δεν ήταν κατεπείγοντα και που θα έπρεπε να αποσυρθούν και να έρθουν με μια άλλη διαδικασία.

Στην ουσία, και χθες στην επιτροπή, ο κύριος Υπουργός το ομολόγησε.

Παραδέχτηκε, δηλαδή, ότι εμείς δεν είχαμε την πρόθεση να φέρουμε το νομοσχέδιο αυτό με τη διαδικασία του κατεπείγοντος, αλλά αναγκαστήκαμε από την πίεση των ημερομηνιών και των προθεσμιών που έβαζε η WADA.

Στο δεύτερο μέρος, όμως, των πενήντα άρθρων δεν υπήρχε καμμία προθεσμία και καμμία ημερομηνία από τη μεριά της WADA. Ποιος, λοιπόν, ο λόγος να έρθουν αυτά τα άρθρα με τη διαδικασία του κατεπείγοντος; Θα πει κάποιος: Μα καλά, είναι τόσο σοβαρά αυτά τα άρθρα, που θα έπρεπε να έρθουν με την κανονική διαδικασία και να γίνει μια αναλυτική συζήτηση και το κάνατε και μέγα θέμα; Κατ’ αρχάς ο κανονισμός δεν διαχωρίζει ανάλογα με τη σημασία των διατάξεων, ούτε προβλέπει ότι μπορεί να υπάρχει σύντμηση διαδικασιών ανάλογα με το αν ένα θέμα είναι λιγότερο ή περισσότερο σημαντικό. Προβλέπει συγκεκριμένα πράγματα.

Και το λέμε αυτό, γιατί το τελευταίο διάστημα γίνεται συστηματική προσπάθεια να μπουν αυθαίρετα και απαράδεκτα κριτήρια όσον αφορά τις διαδικασίες. Λένε οι Βουλευτές του ΣΥΡΙΖΑ: Έχει μπει στη διαβούλευση. Ήταν έναν μήνα στη διαβούλευση. Άρα, δεν υπήρχε αιφνιδιασμός, άρα δεν υπάρχει θέμα, άρα δικαιολογείται η κατεπείγουσα διαδικασία.

Λέτε ότι είναι τεχνικής φύσης ζητήματα. Μα κι αυτά ακόμη τα τεχνικά θέματα που θέτει το νομοσχέδιο, συνδέονται με πολιτικά ουσιαστικά ζητήματα, για τα οποία εμείς θεωρούμε ότι έπρεπε να γίνει ουσιαστική αναλυτική συζήτηση και όχι γιατί πιστεύουμε ή έχουμε καμμιά αυταπάτη ότι αυτή η συζήτηση από μόνη της θα έδινε λύση σε αυτά τα προβλήματα.

Ξέρουμε ότι δεν πρόκειται να δώσετε λύση στα σοβαρά προβλήματα που υπάρχουν στον χώρο του αθλητισμού. Και δεν πρόκειται να δώσετε λύση, γιατί και εσείς ουσιαστικά υπηρετείτε με την πολιτική σας αυτό το σάπιο, λέμε εμείς, οικοδόμημα του εμπορευματοποιημένου αθλητισμού. Όμως πρέπει να γίνει συζήτηση, γιατί και ο λαός και ο φίλαθλος κόσμος πρέπει να είναι, όσο γίνεται περισσότερο, ενημερωμένος για όλα αυτά τα προβλήματα, για τις αιτίες που τα δημιουργούν και εκεί να στρέψει και την προσοχή του και τη διεκδίκησή του και πάει λέγοντας.

Πίσω, λοιπόν, απ’ αυτά τα δήθεν ζητήματα διαδικασίας, για τα οποία είναι υπόλογη η Κυβέρνηση και η κυβερνητική πλειοψηφία, υποκρύπτεται κι ένα πολιτικό ζήτημα όσον αφορά τον χώρο του αθλητισμού. Ποιο είναι αυτό το πολιτικό ζήτημα; Η Κυβέρνηση έχει την αφέλεια –τουλάχιστον την αφέλεια- να πιστεύει ότι με κάποιες διατάξεις, ότι με κάποιες θεσμικές διαδικασίες θα λύσει πολύ σοβαρά οικονομικά, πολιτικά ζητήματα στον χώρο του αθλητισμού, που έχουν να κάνουν με το γεγονός ότι στον αθλητισμό, τον εμπορευματοποιημένο αθλητισμό, δρουν, συγκρούονται, ανταγωνίζονται, μεγάλα επιχειρηματικά συμφέροντα κι από εκεί πηγάζουν όλα τα δεινά είτε αυτά αφορούν τη βία είτε αφορούν τη διαφθορά, τα σκάνδαλα, το ντόπινγκ, που συζητάμε σήμερα κι είναι μέρος του νομοσχεδίου, και πάει λέγοντας.

Ένα στοιχείο που το αποδεικνύει αυτό: Πριν λίγους μήνες η Κυβέρνηση ψήφισε ένα νομοσχέδιο για κάποια έκτακτα μέτρα αντιμετώπισης της βίας στον χώρο του αθλητισμού. Μάλιστα τα περισσότερα από αυτά τα είχαμε ψηφίσει κι εμείς. Αν θυμάμαι καλά, κύριε Υπουργέ, το μόνο άρθρο στο οποίο είχαμε ψηφίσει «παρών» σε αυτό το νομοσχέδιο ήταν το άρθρο για τους δικαστές στα πειθαρχικά όργανα της ΕΠΟ και μετά τη διπλή υποχώρηση που είχατε κάνει, κάτω από τις απειλές της UEFA, να επιλέγονται τελικά οι τακτικοί μεν δικαστές, αλλά να επιλέγονται από την ΕΠΟ. Ψηφίσαμε όμως και τις διατάξεις για το εισιτήριο και τις διατάξεις για τις κάμερες και την αυστηροποίηση των ποινών, χωρίς βέβαια αυταπάτες ότι κάτι θα άλλαζε.

Τελειώνει η φετινή αγωνιστική χρονιά. Είμαστε στον Μάρτιο. Σε δύο μήνες τελειώνει. Αντιμετωπίστηκαν τα προβλήματα βίας; Αντιμετωπίστηκε τίποτα; Υπήρξε καλύτερη κατάσταση όσον αφορά τα φαινόμενα βίας στον χώρο του αθλητισμού; Μέχρι και εθνική διοργάνωση διακόπηκε εξαιτίας των επεισοδίων. Δεν μπαίνω στη συζήτηση για το αν διακόπηκε καλώς ή κακώς. Να πούμε ότι καλώς διακόπηκε. Αναφέρομαι στο Κύπελο.

Όμως, υπάρχει μια κατάσταση. Ποια είναι αυτή; Ότι παρά την αυστηροποίηση των ποινών, τα μέτρα, τα, τα, τα, δεν αντιμετωπίστηκε η ρίζα του προβλήματος. Και όσο η Κυβέρνηση δεν συγκρούεται –που δεν συγκρούεται- με τα επιχειρηματικά συμφέροντα που λυμαίνονται, που δρουν, που ανταγωνίζονται στον χώρο του αθλητισμού, δεν πρόκειται στον αιώνα τον άπαντα να αντιμετωπιστούν όλα αυτά τα προβλήματα που υπάρχουν στον χώρο του αθλητισμού.

Στο νομοσχέδιο, σε σχέση με το κομμάτι που αφορά την εναρμόνιση της ελληνικής νομοθεσίας, εμείς δεν έχουμε καμμία αντίρρηση αυτές οι διατάξεις να ψηφιστούν για να είμαστε εμπρόθεσμοι στις ημερομηνίες και στις προθεσμίες που τάσσει η WADA.

Παρ’ όλα αυτά, θα θέλαμε να τονίσουμε για όσους ενδεχομένως θεωρούν πανάκεια τέτοιου είδους κώδικες ή τέτοιου είδους διαδικασίες, ότι δεν πρόκειται το φαινόμενο του ντόπινγκ να καταπολεμηθεί, όσους κώδικες και αν θεσπίσει ο WADA, όσες αυστηροποιήσεις ποινών και αν υπάρξουν, όσες εναρμονίσεις και αν γίνουν στο ελληνικό δίκαιο, διότι –θα το ξαναπούμε για μία ακόμη φορά- το ντόπινγκ είναι γνήσιο τέκνο –όχι νόθο, αλλά γνήσιο παιδί- του εμπορευματοποιημένου αθλητισμού, των επιχειρήσεων, του αθλητισμού των χορηγών, των ρεκόρ και πάει λέγοντας.

Αυτό αποδεικνύεται και με τα τελευταία περιστατικά που υπάρχουν στο χώρο του αθλητισμού, όπως αθλητές οι οποίοι ανακαλύπτονται μετά από μία δεκαετία ότι έχουν ντοπαριστεί με βάση κατεψυγμένα δείγματα ή το φαινόμενο που είχαμε πρόσφατα με τη Ρωσίδα τενίστρια, η οποία όλα τα προηγούμενα χρόνια έπαιρνε μια ουσία καθ’ όλα νόμιμη τότε με βάση τις προδιαγραφές του WADA, η οποία ουσία εντάχθηκε στην πορεία στις παράνομες, γιατί προφανώς βγήκε μια πιο εξελιγμένη. Εδώ υπάρχουν και οι ανταγωνισμοί και οι φαρμακοβιομηχανίες κ.ο.κ.. Σήμερα, η συγκεκριμένη τενίστρια θεωρείται ότι είναι ντοπαρισμένη με βάση τα νέα δεδομένα που δεν υπήρχαν μέχρι πριν από λίγο καιρό. Αυτός ο τραγέλαφος υπάρχει στον χώρο του εμπορευματοποιημένου αθλητισμού.

Επειδή χθες ειπώθηκε και από τον κ. Μαυρωτά και από τον Υπουργό ότι αυτά τα φαινόμενα υπήρχαν και στις χώρες του σοσιαλισμού, θα ήθελα να πω δυο λόγια. Όντως από ένα σημείο και μετά υπήρχαν και σ’ αυτές τις χώρες στρεβλώσεις κάτω από την πίεση του ανταγωνισμού με τις καπιταλιστικές χώρες και γιατί κυρίως από ένα σημείο και μετά υπήρχαν λανθασμένες κατευθύνσεις πρώτα και κύρια στο πεδίο της οικονομίας που επέδρασαν και σε άλλους τομείς της κοινωνικής ζωής, στη στάση αθλητών κ.ο.κ..

Υπήρχαν, λοιπόν, τέτοια περιστατικά, με δύο διαφορές, όμως, κύριε Υπουργέ. Η πρώτη διαφορά είναι ότι τα περιστατικά αυτά ήταν συντριπτικά μεμονωμένα και περιορισμένα σε σχέση με τους χιλιάδες αθλητές που διακρίθηκαν και δεύτερον –και το πιο σημαντικό- αυτές οι στρεβλώσεις δεν μπορούν να κρύψουν μια πραγματικότητα σύμφωνα με την οποία σ’ αυτές τις χώρες η φυσική αγωγή και ο αθλητισμός από την πιο μικρή ηλικία μέχρι τα βαθιά γεράματα ήταν δικαίωμα και όχι εμπόρευμα, που δινόταν δωρεάν σε όλους.

Συγκρίνετε, λοιπόν, αυτήν την κατάσταση με την κατάσταση που υπάρχει σήμερα στην Ελλάδα, όπου, για να πάει μια οικογένεια το παιδί της να αθληθεί κάπου, πρέπει να δώσει τουλάχιστον δεκαπέντε ευρώ, ίσως και παραπάνω, για να γραφτεί σ’ ένα σωματείο. Συγκρίνετε αυτήν την κατάσταση με το γεγονός ότι στην εκπαιδευτική διαδικασία σήμερα προβλέπονται δύο ώρες Φυσικής Αγωγής την εβδομάδα και μάλιστα ως πάρεργο, με καθηγητές που μπορεί να μην είναι καθηγητές Φυσικής Αγωγής. Συγκρίνετε με το γεγονός ότι σήμερα τα παιδιά στη χώρα μας είναι πρωταθλητές στα μυοσκελετικά προβλήματα και σε άλλες παθήσεις, την ίδια στιγμή που το Υπουργείο ασχολείται εδώ και έναν μήνα με το αν θα συναντηθούν οι Πρόεδροι του Παναθηναϊκού, του Ολυμπιακού, της ΑΕΚ και του ΠΑΟΚ. Αυτό είναι το πρόβλημα του αθλητισμού στην Ελλάδα, αν θα συναντηθούν οι τέσσερις μεγάλοι των τεσσάρων μεγάλων συλλόγων, λες και, άμα συναντηθούν, θα λυθεί το πρόβλημα της βίας και όλων των άλλων ζητημάτων στον χώρο του ποδοσφαίρου.

Ένα δεύτερο ζήτημα που θέλαμε να θέσουμε. Ακόμα και αν δεχθούμε ότι ο κώδικας του WADA είναι πλήρης, είναι ολοκληρωμένος, υπάρχει ένα θέμα που αφορά στη λειτουργία του ΕΣΚΑΝ. Να θυμίσουμε ότι τα προηγούμενα χρόνια, με ευθύνη προηγούμενων κυβερνήσεων φυσικά, είχε διακοπεί ουσιαστικά η λειτουργία του ΕΣΚΑΝ. Ρωτήσαμε τον Υπουργό χθες στην επιτροπή ποια είναι η κατάσταση αυτήν τη στιγμή. Μας είπε ότι τα κονδύλια αυξήθηκαν. Σύμφωνοι. Ποια είναι η κατάσταση; Πόσοι έλεγχοι έχουν γίνει το τελευταίο διάστημα, σε πόσες διοργανώσεις; Εδώ υπάρχουν και δημοσιεύσεις στοιχείων, που δείχνουν ότι οι έλεγχοι που έχουν γίνει είναι συντριπτικά λίγοι και ούτε κατά διάνοια δεν μπορούμε να λέμε ότι γίνεται ουσιαστικός προληπτικός έλεγχος στον χώρο του ντόπινγκ.

Άρα, λοιπόν, πέρα από τον κώδικα, πέρα από τις ποινές, πέρα από τις διαδικασίες, υπάρχει ένα ζήτημα που αφορά τα μέσα, το προσωπικό, την υποδομή που έχει ένας φορέας στη διάθεσή του, για να κάνει σωστά τη δουλειά του και να λειτουργεί έτσι όπως πρέπει.

Σε σχέση με τα υπόλοιπα άρθρα του Β΄ Μέρους του νομοσχεδίου θα αναφερθώ εν τάχει.

Όσον αφορά στο άρθρο 24, για τη δημιουργία Μητρώου Φορέων Γενικής Γραμματείας Αθλητισμού, εμείς δεν έχουμε καμμία αντίρρηση στο να δίνονται μια σειρά στοιχεία που αφορούν τις ομοσπονδίες, τα σωματεία, τα μέλη των διοικητικών συμβουλίων, για να υπάρχει έλεγχος για το πώς γίνεται η κατανομή της κρατικής επιχορήγησης και πάει λέγοντας. Παρ’ όλα αυτά –το ξαναλέμε- σε ορισμένες περιπτώσεις τα στοιχεία που ζητούνται είναι υπερβολικά, ιδιαίτερα όσον αφορά τα σωματεία.

Ξέρετε ποια είναι η κατάσταση σήμερα στα σωματεία; Ένα συνοικιακό σωματείο έχει έναν προπονητή, που μπορεί να έχει τρία-τέσσερα τμήματα, και έναν άνθρωπο που με το φιλότιμό του και με την αυτοθυσία του τρέχει για όλα. Μπορούν αυτοί όλοι να συγκεντρώνουν τα ΑΜΚΑ, τα ΑΦΜ για το πόσοι αθλούνται, σε τι αθλούνται και πάει λέγοντας;

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Μια φορά θα το κάνουν.

**ΙΩΑΝΝΗΣ ΓΚΙΟΚΑΣ:** Εμείς φοβόμαστε -και μακάρι να διαψευστούμε- ότι αυτό το άρθρο θα γίνει το όχημα, θα χρησιμοποιηθεί ως πρόσχημα και θα αξιοποιηθεί, για να κοπούν ακόμη περισσότερο οι ήδη κουτσουρεμένες επιχορηγήσεις στις ομοσπονδίες και στα σωματεία. Θα σας δώσω ένα παράδειγμα. Λέει στο άρθρο «να αναφέρουν τα σωματεία εάν έχουν άλλους πόρους ή πηγές». Βεβαίως να ζητηθεί από τα σωματεία να δηλώσουν αν έχουν άλλους πόρους ή πηγές. Και αναφερόμαστε στις χορηγίες και πάει λέγοντας. Το ζήτημα, όμως, είναι να σταματήσει αυτό.

Σήμερα υπάρχουν σωματεία που εξαναγκάζονται από την υποχρηματοδότηση να καταφύγουν σε χορηγούς, να βάλουν αντίτιμο σε όσους αθλούνται. Το ζήτημα είναι να αυξηθεί η κρατική επιχορήγηση και να μη δημιουργούνται σχέσεις εξάρτησης ή άλλου είδους σχέσεις με χορηγούς κ.ο.κ. στους οποίους εξαναγκάζονται να καταφύγουν μια σειρά σωματεία, ιδιαίτερα συνοικιακά σωματεία, της γειτονιάς και ούτω καθεξής. Αυτό είναι το βασικό πρόβλημα. Σε αυτό να επισημάνουμε ότι νομικές διαδικασίες και δυνατότητες ελέγχου υπήρχαν, υπάρχουν και πρέπει να ενεργοποιηθούν, ανεξάρτητα από το κατά πόσο ενεργοποιήθηκαν όλο το προηγούμενο διάστημα. Όμως, αυτή τη στιγμή η κατάσταση που υπάρχει με την υποχρηματοδότηση στον χώρο του αθλητισμού έχει οδηγήσει ομοσπονδίες και σωματεία στο να μην μπορούν να καλύψουν στοιχειωδώς τα λειτουργικά τους έξοδα, ούτε καν να πληρώσουν το προσωπικό τους. Σας τα είπαν σήμερα και οι εργαζόμενοι στις ομοσπονδίες: εκ περιτροπής εργασία, απλήρωτοι εργαζόμενοι.

Ένας τρόπος -αν θέλετε- για να υπάρχει και έλεγχος είναι τα χρήματα που αφορούν τη μισθοδοσία των εργαζομένων στις αθλητικές ομοσπονδίες να πηγαίνουν απευθείας από τον κρατικό προϋπολογισμό και όχι διά μέσου των ομοσπονδιών, που μπορεί να κάνουν την όποια χρήση. Άλλες πλευρές που μπορεί να υπάρχει έλεγχος -και σας το είχαμε πει και την προηγούμενη φορά, στο προηγούμενο νομοσχέδιο- είναι ΠΑΕ, ΚΑΕ, ανώνυμες εταιρείες να φύγουν από το Υπουργείο. Είναι ανώνυμες εταιρείες, είναι επιχειρήσεις. Να πάνε στο Υπουργείο Ανάπτυξης και εκεί να γίνεται ο κάθε έλεγχος.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Ελέγχονται από το πρώην Υπουργείο Εμπορίου…

**ΙΩΑΝΝΗΣ ΓΚΙΟΚΑΣ:** Το άρθρο 38 αναφέρεται στο ακαταδίωκτο του ΕΣΚΑΝ, της Επιτροπής Επαγγελματικού Αθλητισμού και λοιπά. Εγώ να δεχθώ τις καλές προθέσεις που έχετε, κύριε Υπουργέ, κι ότι αυτή τη στιγμή ακόμη και απειλές υπάρχουν σε μέλη αυτών των οργάνων, προκειμένου να μην κάνουν τους ελέγχους. Σας είπαμε και χθες, όμως, ότι το άρθρο, έτσι όπως είναι διατυπωμένο, μπορεί να χρησιμοποιηθεί και από την ανάποδη. Και στο κάτω κάτω δεν ξέρουμε ούτε μπορεί να πει κανείς εάν και με αυτό το άρθρο όλα αυτά τα κυκλώματα που υπάρχουν θα σταματήσουν να απειλούν, να εκβιάζουν και ούτω καθεξής.

Για τα άρθρα 42 και 43, που αφορούν τροποποίηση δικών σας διατάξεων, τα είπαμε χθες στην επιτροπή. Δεν θέλω να τα επαναλάβω. Δεν συμφωνούμε, για τους λόγους που αναφέραμε χθες. Δεν θέλω να επεκταθώ.

Τελειώνω με το εξής. Στο άρθρο 48, όσον αφορά τις σχολές προπονητών, είναι ένα θετικό βήμα. Είναι μισό, όμως, κύριε Υπουργέ. Θα σας πω γιατί. Είναι σωστό αυτό που βάζετε για τον κρατικό τίτλο, να μη χρειάζεται τίποτε άλλο προκειμένου να ασκεί κάποιος το επάγγελμα του προπονητή. Είναι και αποκλειστικός όμως;

 Τι εννοώ; Ότι θα συνεχίσουν να υπάρχουν όλες αυτές οι σχολές, οι διάφορες σχολές που στήνουν οι διάφορες ομοσπονδίες και κάνουν εμπόριο και επιχείρηση, προκειμένου ο άλλος με ταχύρρυθμα μαθήματα δυο εβδομάδων να παίρνει άδεια προπονητή. Βεβαίως, καλά κάνετε και δεν βάζετε για τους αποφοίτους των ΤΕΦΑΑ, για παράδειγμα, την επιπλέον πιστοποίηση, αλλά αυτές οι σχολές θα συνεχίσουν να λειτουργούν ως επιχειρήσεις ουσιαστικά και να δημιουργούν μια συγκεκριμένη κατάσταση στον χώρο των προπονητών.

Εμείς λέμε: κρατικός τίτλος αποκλειστικά, προκειμένου ο άλλος να έχει το δικαίωμα άσκησης του επαγγέλματος του προπονητή. Αν θέλετε, εδώ μπορούμε να δούμε κάποιες σχολές για αθλητές που ολοκληρώνουν την καριέρα τους, πάλι όμως με ευθύνη των ΤΕΦΑΑ και του κράτους, που θα χορηγούν τέτοιους τίτλους. Τα παραμάγαζα, δηλαδή, των σχολών θα συνεχίσουν να λειτουργούν. Να γιατί λέμε ότι είναι θετικό βήμα, αλλά είναι μισό. Δεν είναι ολοκληρωμένο αυτό το βήμα.

Τέλος, για τα άρθρα 34, 35 και 71, που αφορούν χώρους που θα δίνονται σε νομικά πρόσωπα, εμείς θέλουμε περισσότερες εξηγήσεις ως προς το τι αφορούν. Έτσι όπως είναι διατυπωμένα είναι φωτογραφικές διατάξεις, που, αν δεν δώσει περισσότερες πληροφορίες το Υπουργείο περί τίνος πρόκειται, δεν μπορούμε να τις ψηφίσουμε.

Επί της αρχής ψηφίζουμε «παρών» στο νομοσχέδιο, για όλους αυτούς τους λόγους. Θα ψηφίσουμε θετικά σε ορισμένα άρθρα.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Γκιόκα.

Τον λόγο έχει ο κ. Μαυρωτάς, ειδικός αγορητής του κόμματος Το Ποτάμι.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Επιτρέψτε μου κάποια εισαγωγικά, πριν μπω στο κυρίως θέμα του νομοσχεδίου.

Το ντόπινγκ, για το οποίο μιλάμε σήμερα, είναι, κατά τη γνώμη μου, μαζί με το παράνομο στοίχημα και με τη βία οι κυριότεροι λεκέδες στον αγωνιστικό αθλητισμό σήμερα. Για να μην κοροϊδευόμαστε, όμως, το ντόπινγκ θα βρίσκεται πάντα μπροστά από το αντιντόπινγκ. Η ψαλίδα αυτή όμως κλείνει όσο περνάει ο καιρός.

Το δίχτυ για τους απατεώνες του αθλητισμού γίνεται όλο και πιο πυκνό, με αποτέλεσμα δύσκολα να περνάμε πλέον από μέσα του. Σ’ αυτό έχει συμβάλει πολύ ο Παγκόσμιος Οργανισμός Αντιντόπινγκ, ο γνωστός μας WADA. Οι κανόνες και οι διαδικασίες που έχει προτυποποιήσει παγκοσμίως – μέσα από πολλές αντιδράσεις και δυσκολίες, είναι η αλήθεια– έχουν συμβάλει σημαντικά. Δεν αρκούν μόνο οι κανόνες και οι διαδικασίες για την καταπολέμηση του ντόπινγκ. Χρειάζονται κι άλλες δράσεις, όπως η αξιοποίηση πληροφοριών, που πολλές φορές απαιτούν συνδυασμό δραστηριοτήτων. Εδώ το Υπουργείο θα πρέπει να πάρει πρωτοβουλίες, σε συνεργασία και με τις διωκτικές αρχές και τελωνεία ή άλλους φορείς, όπως γίνεται και στο εξωτερικό.

Πρέπει να σημειώσουμε ότι δεν είναι μόνο ο αγωνιστικός αθλητισμός ο οποίος έχει κανόνες, για τους οποίους σήμερα θα ψηφίσουμε. Είναι και ο μη αγωνιστικός αθλητισμός, ο ψυχαγωγικός αθλητισμός, τα γυμναστήρια, όπου εκεί το τοπίο είναι τελείως ανεξέλεγκτο. Το θέμα αυτό το φέραμε στη Βουλή μέσω του κοινοβουλευτικού ελέγχου με σχετική ερώτηση. Γι’ αυτό, λοιπόν, χρειάζονται πρωτοβουλίες τόσο στην πρόληψη, ενημέρωση, θεσμικό πλαίσιο για τα διάφορα σκευάσματα, αλλά και στην καταστολή, για το παράνομο εμπόριο και λοιπά.

Ας ξαναγυρίσουμε, όμως, στον αγωνιστικό αθλητισμό και ας κάνουμε έναν παραλληλισμό με την πολιτική. Σημαντικό πλήγμα κατά του ντόπινγκ ήταν και είναι ο επανέλεγχος των δειγμάτων, ο οποίος καθιερώθηκε εδώ και μια περίπου δεκαετία. Μια απαγορευμένη ουσία που δεν ανιχνεύεται σήμερα μπορεί να ανιχνευθεί μετά από χρόνια. Το έχουμε δει να γίνεται. Η μη παραγραφή, δηλαδή, είναι κάτι που κάνει πολλούς αθλητές να το διπλοσκεφθούν και να το τριπλοσκεφθούν πριν παραστρατήσουν. Τροφή για σκέψη, λοιπόν, εν όψει της Αναθεώρησης του Συντάγματος και του νόμου περί ευθύνης Υπουργών.

Επιτρέψτε μου για ένα λεπτό να θίξω και ένα άλλο θέμα, που το άκουσα αρκετά εδώ μέσα. Χρησιμοποιείται ο όρος «φαρμακοδιέγερση» για το ντόπινγκ. Είπα και χθες στην επιτροπή ότι οι δυο έννοιες δεν ταυτίζονται. Φαρμακοδιέγερση μπορεί να θεωρηθεί το να πάρει κάποιος μια ασπιρίνη ή βιταμίνη C για να στυλωθεί, αλλά αυτό δεν είναι ντόπινγκ. Αντίθετα, ντόπινγκ είναι να κάνω μετάγγιση αίματος, γονιδιακό ντόπινγκ ή να πάρω β-αναστολείς, πράγματα τα οποία δεν εμπίπτουν στη φαρμακοδιέγερση. Η παράνομη φαρμακοδιέγερση είναι, λοιπόν, ένα υποσύνολο του ντόπινγκ και ο όρος δεν καλύπτει όλες τις πτυχές του ντόπινγκ. Γι’ αυτό θα συνιστούσα να υιοθετήσουμε τη λέξη «ντόπινγκ» και στα ελληνικά, χωρίς να θίγεται ο γλωσσικός μας πατριωτισμός. Έχουμε δανείσει τον κόσμο άλλωστε με χιλιάδες λέξεις. Ας βάλουμε λίγο νερό στο κρασί μας και ας δεχθούμε μια ξενόφερτη.

Ας πάμε στο συγκεκριμένο θέμα και επιτρέψτε μου να είμαι αρκετά αναλυτικός, λόγω πρότερης εμπλοκής με το θέμα. Ήμουν μέλος του ΕΣΚΑΝ για επτά περίπου χρόνια, από το 2003 ως το 2009.

Η εναρμόνιση που ψηφίζουμε σήμερα προκύπτει από τη μετάφραση των πρότυπων κανόνων, των model rules, για τους εθνικούς οργανισμούς αντιντόπινγκ, έτσι ώστε να είναι εναρμονισμένοι με τον Παγκόσμιο Κώδικα Αντιντόπινγκ του WADA του 2015. Για τον λόγο αυτό στο αγγλικό κείμενο υπάρχουν εδάφια που είναι σε κίτρινο φόντο, τα οποία είναι υποχρεωτικό να ενσωματωθούν και άλλα που είναι σε θαλασσί φόντο και είναι ενδεικτικά.

Όμως, παρά τις διορθώσεις που λάβαμε χθες στο κείμενο -στις έξι σελίδες με τις νομοτεχνικές βελτιώσεις που μας έδωσε ο Υπουργός- υπάρχουν ακόμα αρκετές περιπτώσεις στις οποίες η ελληνική μετάφραση δεν αποδίδει το σωστό νόημα. Για τον λόγο αυτό δώσαμε μια μακροσκελή λίστα με εκατόν είκοσι διορθώσεις, ώστε να είναι πραγματικά εναρμονισμένος ο νόμος που θα ψηφίσουμε με τον Παγκόσμιο Κώδικα του WADA.

Κάποια, μάλιστα, στα οποία θα αναφερθώ στη συνέχεια, είναι αρκετά σημαντικά και αλλοιώνουν σημαντικά το νόημα, με αποτέλεσμα να έχουμε μια αναντιστοιχία μεταξύ του πρωτότυπου αγγλικού κειμένου και του νομοσχεδίου το οποίο ψηφίζουμε σήμερα. Και εδώ θα πρέπει να θίξω και το θέμα του ΕΣΚΑΝ, του ελληνικού φορέα για το αντιντόπινγκ.

Μπορεί, κύριε Υπουργέ, να αυξήσατε την επιχορήγηση από πενήντα σε διακόσιες χιλιάδες –και καλά κάνετε-, αλλά, αν δεν στελεχωθεί το επιστημονικό τμήμα του, που τώρα είναι κενό, με ανθρώπους που ξέρουν το αντικείμενο, θα έχουμε συνεχώς τέτοια φαινόμενα. Δεν αρκούν, λοιπόν, οι πολύ φιλότιμες προσπάθειες των υπαλλήλων του ΕΣΚΑΝ ή κάποιων μελών του συμβουλίου, αλλά χρειάζεται πλήρη στελέχωση και το επιστημονικό του τμήμα.

Ειρήσθω εν παρόδω, κύριε Υπουργέ, εκκρεμεί εδώ και πολύ καιρό η προβλεπόμενη κοινή υπουργική απόφαση που καθορίζει τις αποζημιώσεις, για να μπορούν να πληρωθούν οι δειγματολήπτες, κάτι το οποίο θα πρέπει να δείτε.

Επίσης, επιτρέψτε μου να σταθώ στον ΕΟΚΑΝ, τον Εθνικό Οργανισμό Καταπολέμησης Ντόπινγκ, που θα αντικαταστήσει το ΕΣΚΑΝ με βάση τον νόμο του 2012, που δεν έχει εφαρμοστεί ακόμα. Ακούσαμε και στην επιτροπή σήμερα τον κ. Καρρά, το μέλος του συμβουλίου του ΕΣΚΑΝ, να λέει πόσο σημαντικό ρόλο μπορεί να παίξει η ίδρυση αυτού του νομικού προσώπου ιδιωτικού δικαίου στο να αναμορφωθεί το ΕΣΚΑΝ και γενικά η πάταξη του ντόπινγκ στην Ελλάδα.

Για τα σφάλματα που υπήρχαν στο ελληνικό κείμενο μίλησα χθες και στην επιτροπή, τα στείλαμε και με ένα υπόμνημα. Γι’ αυτό ίσως να φταίει η μετάφραση κάποιων τεχνικών όρων, που δεν είναι πάντα εύκολο να γίνεται από μη ειδικούς ή η επέμβαση της Νομοπαρασκευαστικής Επιτροπής στο τελικό κείμενο.

Για παράδειγμα, στο άρθρο 6 του νομοσχεδίου που ψηφίζουμε σήμερα, το target testing, που είναι ο στοχευμένος έλεγχος, δηλαδή ο έλεγχος επιλεγμένων αθλητών στην ορολογία του αντιντόπινγκ, αποδίδεται ως «ηλικιακός έλεγχος». Καμμία σχέση, δηλαδή. Και το κορυφαίο, το οποίο μπορεί να μας βάλει και σε μπελάδες αν δεν το αλλάξουμε, είναι ότι στο αγγλικό κείμενο των πρότυπων κανόνων, στο model rules δηλαδή, στο άρθρο 4.3, που αφορά τη λίστα των απαγορευμένων ουσιών, λέει κατά λέξη το αγγλικό κείμενο, προσέξτε: «…the classification of a substance as prohibited is final and shall not be subject to challenge by an athlete or other person». Η ελληνική μετάφραση που έχουμε στα χέρια μας στο νομοσχέδιο είναι: «Η κατάταξη μιας ουσίας ως απαγορευμένης είναι οριστική και μπορεί να αμφισβητηθεί από αθλητή ή τρίτο πρόσωπο». Λείπει, δηλαδή, αυτό το «δεν», το οποίο αλλάζει τελείως το νόημα.

Θα το καταθέσουμε αυτό, έτσι, ως νομοτεχνική βελτίωση, για να υπάρχει και θα το δώσω και τώρα στα Πρακτικά.

(Στο σημείο αυτό ο Βουλευτής κ. Γεώργιος Μαυρωτάς καταθέτει για τα

Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με βάση, δηλαδή, τον ελληνικό νόμο θα μπορούσαν οι Έλληνες αθλητές να αμφισβητήσουν το αν μια ουσία είναι στον κατάλογο απαγορευμένων ουσιών ή όχι. Για να μην έχουμε, λοιπόν, τέτοια προβλήματα, προτείνω να μπει μια διάταξη στο τέλος του Κεφαλαίου Α΄ στο άρθρο 22, η οποία να λέει ότι «σε περίπτωση απόκλισης ερμηνείας μεταξύ του αγγλικού πρωτοτύπου και της ελληνικής μετάφρασης υπερισχύει το αγγλικό κείμενο», κάτι που υπάρχει και σε άλλες ευρωπαϊκές οδηγίες, κι έτσι θα έχουμε το κεφάλι μας ήσυχο.

Αν, λοιπόν, αυτή η εναρμόνιση έχει τόσα λάθη στη μετάφραση, τρομάζω με το τι μπορεί να γίνεται σε άλλα πιο σοβαρά κείμενα που ανταλλάσσονται με εταίρους ή και με κοινά ανακοινωθέντα, που μπορεί να περνάνε απαρατήρητα.

Φροντίζουμε, λοιπόν, να έχουμε αντιντόπινγκ στους αγώνες.

Το επόμενο θέμα με το οποίο πρέπει να ασχοληθούμε είναι να φροντίσουμε να έχουμε και αγώνες. Γιατί το παράδειγμα του Κυπέλλου Ελλάδος είναι ένας κακός -ας το πούμε- οιωνός.

Ας πάμε όμως και στα υπόλοιπα άρθρα. Στο άρθρο 23 που αναφέρεται στη στέρηση των προνομίων της πολιτείας, που αφορά θέση στο δημόσιο, για όσους έχουν βρεθεί να κάνουν χρήση απαγορευμένων ουσιών, με χαρά βλέπουμε ότι ο Υπουργός έκανε δεκτή την τροπολογία που προτείναμε, ώστε να μην καίγονται τα χλωρά μαζί με τα ξερά, δηλαδή να μην υπάρχουν αποτάξεις και απολύσεις για ψύλλου πήδημα, και μπαίνει το όριο των δύο ετών, που στοιχειοθετεί μια σοβαρή παράβαση.

Υπάρχουν κάποια άλλα άρθρα στο νομοσχέδιο που είναι σωστά, γιατί λύνουν ζητήματα που είχαν προκύψει και αποκαθιστούν δικαιοσύνη και ισονομία, όπως το άρθρο 28, το άρθρο 31 για τις άδειες σε αθλητές παραολυμπιακών αγώνων κ.λπ., οικονομική επιβράβευση για συνοδούς σε αθλητές με αναπηρία.

Το άρθρο 24, σχετικά με το Μητρώο Φορέων Γενικής Γραμματείας Αθλητισμού, για το οποίο έγινε λόγος, είναι ένα χρήσιμο μέτρο, κατά τη γνώμη μας, αλλά όχι με τα ασφυκτικά περιθώρια που υπάρχουν στον νόμο. Δηλαδή οι δύο μήνες, που θα ισχύσουν από την πρώτη εφαρμογή, νομίζουμε ότι είναι ένα μικρό διάστημα για ερασιτέχνες που ουσιαστικά λειτουργούν τα σωματεία -για τα αθλητικά σωματεία μιλάω περισσότερο- και πρέπει να το διευρύνουμε αυτό το δίμηνο.

Μια απορία για το άρθρο 26 που ξανακούστηκε, σχετικά με το Καυτανζόγλειο Στάδιο, είναι αν τηρούνται οι όροι του κληροδοτήματος με τη νέα αυτή διάταξη που προέκυψε και επίσης ένα ερώτημα είναι γιατί διακόπτεται πριν από τη λήξη η θητεία της.

Στο άρθρο 29 καταργείτε το Εθνικό Συμβούλιο Αθλητικού Σχεδιασμού, το οποίο, όπως μας είχε πει χθες και ο Υπουργός, ουσιαστικά δεν συγκροτήθηκε ποτέ. Το ζήτημα για εμάς είναι πώς θα μπορούσε να λειτουργήσει και να παίξει ρόλο, γιατί πιστεύουμε ότι έχει ρόλο να παίξει ένα τέτοιο Εθνικό Συμβούλιο Αθλητικού Σχεδιασμού, όπως, για παράδειγμα, στην κατηγοριοποίηση των αθλημάτων, στον καθορισμό των κριτηρίων των επιχορηγήσεων σε ομοσπονδίες και αθλητικά σωματεία, όπως συμβαίνει άλλωστε και στις άλλες χώρες. Θα χρειαζόταν, όμως, μια στελέχωση από πραγματικούς γνώστες του αντικειμένου και όχι από «δικά μας παιδιά».

Αντίθετα, στο άρθρο 30 ιδρύεται μια Επιτροπή Διεθνών Σχέσεων, όταν την ίδια στιγμή στη Γενική Γραμματεία υπάρχει αντίστοιχη Διεύθυνση Διεθνών Σχέσεων.

Στο άρθρο 33 συμφωνούμε στο να περιοριστούν οι προσλήψεις εκτός ΑΣΕΠ, αλλά πρέπει να δούμε και τις περιπτώσεις που ανέφερε στην ακρόαση των φορέων ο κ. Σεβαστής, σε ό,τι έχει να κάνει με τη χρυσή τομή μεταξύ του ΑΣΕΠ για όπου υπάρχει δημόσιο χρήμα και όπου υπάρχουν και άλλοι πόροι να είμαστε πιο ευέλικτοι. Και ανέφερε το παράδειγμα του Μαραθωνίου Δρόμου του ΣΕΓΑΣ.

Στο άρθρο 37 καθορίζεται ότι οι αμοιβές προπονητών, οι οποίοι είναι δημόσιοι υπάλληλοι, μπορεί να φεύγουν και εκτός του πλαισίου που ορίζει ο ν.4354/2015. Εδώ, όμως, πρέπει να είμαστε προσεκτικοί, γιατί υπάρχει και το άρθρο 104 παράγραφος 2 του Συντάγματος, που λέει ότι οι πρόσθετες αμοιβές δεν μπορούν να ξεπερνούν τον μισθό.

Στο άρθρο 39, αποκαθίσταται μια αδικία, στην οποία είχα κι εγώ προσωπικά εμπλοκή, λόγω του αθλητικού μου παρελθόντος, για να πείσω την αθλητική ηγεσία. Αφορά τους Ευρωπαϊκούς Αγώνες στο Μπακού, κάποιες αθλητικές διακρίσεις που είχαν αθλητές μας εκεί. Λόγω γραφειοκρατικού κωλύματος, επειδή οι αγώνες δεν αναφέρονταν συγκεκριμένα με αυτή την ονομασία στον νόμο, παρ’ όλο που οι διεθνείς ομοσπονδίες τούς είχαν ως αντίστοιχες ευρωπαϊκές διοργανώσεις, τα παιδιά αυτά δεν μπορούσαν να πάρουν τα προνόμια. Αυτό, όμως, λύθηκε με το συγκεκριμένο άρθρο και ευχαριστούμε τον Υπουργό.

Στο άρθρο 40, για την κινητικότητα, έγινε δεκτή η χθεσινή μας επισήμανση για τα υπηρεσιακά συμβούλια.

Στο άρθρο 41, για την τοξοβολία, αναφέρθηκαν και οι προλαλήσαντες σχετικά με τη δεύτερη παράγραφο, που ουσιαστικά αναιρεί την πρώτη και θα πρέπει και αυτό να το δούμε.

Στο άρθρο 43, που αφορά τα ηλεκτρονικά εισιτήρια και τα μέσα εποπτείας, επισημαίνουμε ότι από πέρσι λέγαμε -τον Μάιο, που είχε έρθει ο νόμος- ότι δεν θα είναι έτοιμα τα στάδια και ο κύριος Υπουργός μάς διαβεβαίωνε ότι θα είναι, αλλιώς θα έπαιζαν οι ομάδες κεκλεισμένων των θυρών, όπως ήταν και η πρόβλεψη του νόμου. Τίποτε απ’ αυτά δεν έγινε. Πώς είμαστε, λοιπόν, σίγουροι…

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** … (δεν ακούστηκε)

**ΓΕΩΡΓΙΟΣ ΜΑΥΡΩΤΑΣ:** Λέμε για τις κάμερες και λοιπά.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Υπάρχουν σε όλα τα γήπεδα Α΄ εθνικής κατηγορίας ποδοσφαίρου και μπάσκετ. Εδώ φέρνουμε κάποιες βελτιωτικές και λέμε για την επόμενη χρονική περίοδο.

**ΓΕΩΡΓΙΟΣ ΜΑΥΡΩΤΑΣ:** Με τις παρατάσεις που είχαμε δώσει ισχύουν αυτά τα πράγματα.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Όχι, όχι.

**ΓΕΩΡΓΙΟΣ ΜΑΥΡΩΤΑΣ:** Εφόσον δουλεύουν οι κάμερες, γιατί δεν έχουν δώσει τίποτα στα γεγονότα;

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Ποιος σας το είπε αυτό; Για ρωτήστε την Αστυνομική Διεύθυνση Αθηνών.

**ΓΕΩΡΓΙΟΣ ΜΑΥΡΩΤΑΣ:** Ε, τότε δεν θα έπρεπε να έχει διακοπεί το Κύπελλο.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Πώς δεν υπάρχουν;

**ΓΕΩΡΓΙΟΣ ΜΑΥΡΩΤΑΣ:** Θα μου κρατήσετε, λίγο τον χρόνο, κύριε Πρόεδρε.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Πενήντα άτομα έχουν καταγραφεί και ταυτοποιούνται.

**ΠΡΟΕΔΡΕΥΩΝ (Δημήτριος Κρεμαστινός):** Συνεχίστε, κύριε Μαυρωτά.

**ΓΕΩΡΓΙΟΣ ΜΑΥΡΩΤΑΣ:** Παρ’ όλα αυτά, η βία δεν εξαφανίστηκε. Αντίθετα, εξαφανίστηκαν οι αγώνες, όπως συνέβη στο Κύπελο Ελλάδος.

Στα άρθρα 44 και 45 βλέπουμε ακόμα μια φορά την προχειρότητα και τις πρακτικές κακής νομοθέτησης, το ράβε-ξήλωνε, που πριν από μερικούς μήνες ψηφίσαμε κάποιους νόμους και τώρα ερχόμαστε να τους αλλάξουμε.

Στο άρθρο 47 το θέμα μετεγγραφής στα ΤΕΦΑΑ για όσους δεν υπάρχει ειδικότητα είναι σωστό. Όμως, πρέπει να συμπληρωθεί, κύριε Υπουργέ, και να πούμε ότι θα γίνεται η μετεγγραφή στο αντίστοιχο πλησιέστερο προς τον τόπο εισαγωγής του εκπαιδευτικό ίδρυμα, το οποίο προσφέρει τη σχετική ειδικότητα, διότι το «να προσφέρει τη σχετική ειδικότητα» δεν υπάρχει στον νόμο και πρέπει να το συμπληρώσουμε.

Τα άρθρα 49 έως 65, που αφορούν τον Οργανισμό του Υπουργείου Πολιτισμού, είναι προς τη σωστή κατεύθυνση, αλλά δεν μπορεί να έρχονται με τις διαδικασίες κατεπείγοντος.

Εν κατακλείδι, το νομοσχέδιο της εναρμόνισης -έστω και την τελευταία στιγμή- της Ελλάδας με τα διεθνή πρότυπα αντιντόπινγκ έχει θετικό πρόσημο. Αδικείται κατάφωρα, όμως, με τις διαδικασίες με τις οποίες ήρθε στη Βουλή.

Το κατεπείγον θα μπορούσε να ισχύσει μόνο για τα είκοσι δύο πρώτα άρθρα, που είναι η εναρμόνιση, και τα υπόλοιπα άρθρα θα μπορούσαν να έρθουν με κανονικές διαδικασίες την επόμενη εβδομάδα.

Η Κυβέρνηση, όμως, έχει καταληφθεί από έναν εθισμό στη νομοθέτηση fast track και η κοινωνία από έναν μιθριδατισμό απέναντι σε τέτοιες πρακτικές και αυτό πρέπει να το δούμε.

Ως Ποτάμι προσπαθήσαμε να συμβάλουμε σε αυτή την προσπάθεια, με την εμπειρία και τις γνώσεις που έχουμε στο συγκεκριμένο θέμα, αποφεύγοντας τις αντιπολιτευτικές κορόνες. Κάνουμε ψύχραιμη κριτική, εποικοδομητική αντιπολίτευση, για έναν εθνικό σκοπό, που είναι η αποφυγή ενός Grexit και στο αθλητικό κίνημα.

Πιστεύω ότι ο χώρος του αθλητισμού με τα τόσα προβλήματα αλλά και τις τόσες επιτυχίες των ανθρώπων του, υπό αντίξοες συνθήκες, δεν χρειάζεται ούτε πολιτικές κοκορομαχίες ούτε και αλαζονικές συμπεριφορές. Ο αθλητισμός ήταν και είναι πάντα ο χώρος της προσπάθειας, της αξιοκρατίας, του ομαδικού πνεύματος, των δύσκολων έργων και όχι των εύκολων λόγων.

Και τώρα που το καλοσκέφτομαι, μάλλον η πολιτική έχει πολλά περισσότερα να μάθει από τον αθλητισμό απ’ όσα ο αθλητισμός από την πολιτική.

Ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ, κύριε Μαυρωτά.

Κύριε Υπουργέ, εκείνο που θα μπορούσατε να προτείνετε και στον WADA και να συμπεριλάβετε στο νομοσχέδιο για τις ουσίες ντόπινγκ, αυτές δηλαδή οι οποίες είναι βιολογικές ουσίες, που παράγει ο ίδιος ο οργανισμός –όπως είναι τα ανδρογόνα, η ερυθροποιητίνη– είναι, όταν ο αθλητής αρχίζει την καριέρα του, μαζί με τις άλλες εξετάσεις να έχει και ένα επίπεδο προσδιορισμού των ουσιών αυτών.

Γιατί ξέρετε τι γίνεται; Πάνε σε αγώνες σε υψόμετρο, που είναι χαμηλό το οξυγόνο. Δίνουν ερυθροποιητίνη για να αυξήσουν τα ερυθρά αιμοσφαίρια, γιατί θα έχουν καλύτερη απόδοση. Και εκεί είναι πολύ δύσκολο να ανιχνευθεί. Εάν ξέρετε, όμως, από πού ξεκινάει, τότε η ερυθροποιητίνη αυτή θα φανεί ότι είναι εξωγενής, ότι δεν είναι δηλαδή του οργανισμού.

Γιατί το άλλο τεράστιο θέμα, που έχουν κυρίως οι μεγάλες αθλητικές δυνάμεις, είναι να αλλάζεις έναν δακτύλιο και μέχρις ότου κυκλοφορήσει το φάρμακο να μην μπορούν να το ανιχνεύσουν. Αυτό κανένας δεν μπορεί…

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Γι’ αυτό έχει μπει η αναδρομικότητα, κύριε Πρόεδρε. Αν στο μέλλον ανιχνευθούν τέτοιες ουσίες, τότε επέρχονται οι έννομες συνέπειες, σαν να είχε συλληφθεί κατά την ώρα του αγώνα.

**ΠΡΟΕΔΡΕΥΩΝ (Δημήτριος Κρεμαστινός):** Σύμφωνοι, αυτό είναι θέμα αναδρομικότητας.

Είναι και το άλλο, όμως. Γιατί, ξέρετε, δεν είναι μόνο οι πρωταθλητές, αφορά ακόμα και τα ερασιτεχνικά σωματεία. Δηλαδή, ο ανταγωνισμός προάγει να παίρνουν ανδρογόνα, τα οποία, και να τα βρείτε, δεν μπορείτε να αποδείξετε αν είναι του οργανισμού. Παραδείγματος χάριν, τα ερυθρά αιμοσφαίρια είναι από τέσσερα έως πέντε εκατομμύρια. Ένας που έχει τέσσερα εκατομμύρια κι ένας που έχει πέντε εκατομμύρια είναι φυσιολογικός.

Αυτό δεν το προβλέπει ούτε ο WADA και φυσικά θα μπορούσατε να το βάλετε και στο νομοσχέδιο. Δηλαδή, οι αθλητές, τουλάχιστον από πλευράς ορμονών και βιολογικών ουσιών, όταν αρχίζουν τον αθλητισμό να ξέρουν περίπου σε τι επίπεδο βρίσκονται. Οπότε, τους ελέγχετε ανά πάσα στιγμή εάν αυτό το επίπεδο έχει αυξηθεί εξωγενώς. Είναι ένα τεράστιο θέμα. Αν μπορείτε να το περάσετε, θα ήταν καλό.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Κύριε Πρόεδρε, μπορώ να έχω τον λόγο, για να καταθέσω κάποιες νομοτεχνικές βελτιώσεις;

**ΠΡΟΕΔΡΕΥΩΝ (Δημήτριος Κρεμαστινός):** Έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Κατ’ αρχάς, θα ήθελα να πω ότι είναι πάρα πολύ ουσιαστικά αυτά που είπατε. Θα πρέπει να τα δούμε και εμείς, αλλά θα πρέπει να τα θέσουμε υπ’ όψιν και των διεθνών οργάνων. Θεωρώ ότι πρέπει να κοιτάξουμε και στην πλευρά την οποία αναφέρατε.

Κύριε Πρόεδρε, θέλω να αναφερθώ σε κάποιες νομοτεχνικές βελτιώσεις τις οποίες θα καταθέσω, αφού λάβαμε υπ’ όψιν και το πόρισμα του Επιστημονικού Συμβουλίου της Βουλής. Θεωρούμε ότι είναι υποχρέωση του νομοθέτη να εναρμονίζεται με βασικές υποδείξεις που γίνονται από το Επιστημονικό Συμβούλιο και, όπου είναι δυνατόν, αυτές να ενσωματώνονται.

Στο άρθρο 2, αντικαθίσταται ο τίτλος ως εξής: «Πεδίο εφαρμογής των κανόνων αντιντόπινγκ».

Στην περίπτωση β΄ της παραγράφου 21 του άρθρου 34 του ν.2725/1999, όπως αυτή αντικαθίσταται με το άρθρο 23 του σχεδίου νόμου, η φράση «σύμφωνα με τις διατάξεις του Κεφαλαίου ΣΤ΄ του ν.3883/2010» αντικαθίσταται από τη φράση «σύμφωνα με τις διατάξεις του Κεφαλαίου ΣΤ΄ του Α΄ Μέρους του ν.3883/2010», γιατί εδώ υπήρχε ένα τυπογραφικό λάθος στον αριθμό του νόμου.

Στο άρθρο 25 αναδιατυπώνεται η παράγραφος 2 ως ακολούθως: «Η ύπαρξη και η καλή λειτουργία της ως άνω διαμόρφωσης και των ως άνω συστημάτων σε αθλητική εγκατάσταση, στην οποία πρόκειται να διεξαχθεί ο αγώνας μετά το πέρας της προθεσμίας που τίθεται στην παράγραφο 1, αποτελεί προϋπόθεση για την έκδοση της προβλεπόμενης στην παράγραφο 9 του άρθρου 56A του ν.2725/1999 άδειας τέλεσης αγώνα.».

Το πρώτο εδάφιο της παραγράφου 3 του άρθρου 25 αντικαθίσταται ως εξής: «Χωρίς τη διαμόρφωση των χώρων, σύμφωνα με την παράγραφο 1 του παρόντος άρθρου, η οποία βεβαιώνεται από την αρμόδια Υπηρεσία Πολεοδομίας, δεν είναι δυνατή η χορήγηση του πιστοποιητικού που προβλέπεται στην παράγραφο 3 του άρθρου 77Α του ν.2725/1999.».

Στο άρθρο 28 ο τίτλος αντικαθίσταται ως εξής: «Εισαγωγή διακριθέντων αθλητών σε σχολές ή Τμήματα ΑΕΙ ανεξαρτήτως της συμμετοχής ομογενών, αλλοδαπών ή στερούμενων ιθαγένειας αθλητών στους αγώνες».

Στο δεύτερο εδάφιο του άρθρου 33 μετά τη φράση «τους δημοσιογράφους», προστίθεται η φράση «τους φροντιστές». Μας το ζήτησε η Ελληνική Παραολυμπιακή Επιτροπή. Θεωρώ ότι είναι ένα δίκαιο και εύλογο αίτημα και το ενσωματώνουμε μετά την πρωινή συζήτηση.

Στο άρθρο 33 προστίθεται τρίτο εδάφιο ως ακολούθως: «Εξαιρούνται των διατάξεων του προηγούμενου εδαφίου οι ομοσπονδίες που τα ίδια έσοδά τους ξεπερνούν το 50% της ετήσιας τακτικής επιχορήγησης της Γενικής Γραμματείας Αθλητισμού.».

Ήταν και αυτό ένα αίτημα που προέκυψε από την πρωινή συζήτηση, για να εξυπηρετηθούν με αυτόν τον τρόπο εκδηλώσεις μεγάλου βεληνεκούς, παγκόσμιου ενδιαφέροντος, όπως είναι ο Μαραθώνιος Δρόμος που διοργανώνει ο ΣΕΓΑΣ.

Στο πρώτο εδάφιο του άρθρου 36 απαλείφεται η φράση «καθώς και της Γενικής Γραμματείας Αθλητισμού».

Αναφέρθηκα στο άρθρο 38, σχετικά με τις ευθύνες της Επιτροπής Επαγγελματικού Αθλητισμού του Ελεγκτικού Συμβουλίου και του ΕΣΚΑΝ. Αν και αναφέρθηκα στη δόλια προαίρεση, ότι οι ευεργετικές διατάξεις ισχύουν, τυγχάνουν εφαρμογής, στην περίπτωση που κάποιος επιτελεί το καθήκον του, κατά την κρίση του, αλλά μπορεί η κρίση του αυτή να είναι λανθασμένη -όταν υπάρχει δόλια προαίρεση, αυτονόητο είναι, οίκοθεν νοείται, ότι δεν ισχύει κάτι τέτοιο-, αλλά για να μην υπάρχει η παραμικρή αμφιβολία, στην αιτιολογική έκθεση του άρθρου 38 μετά τη φράση «από την κείμενη νομοθεσία καθηκόντων τους», προστίθεται φράση ως εξής: «όταν, βέβαια, η γνώμη ή η πράξη αυτών είναι σύμφωνες με την πραγματική κρίση και αληθή πεποίθησή τους, έστω και αν αυτές είναι εσφαλμένες και όχι, όταν αυτές -γνώμη ή πράξη- είναι προϊόν δόλιας αυτών προαιρέσεως».

Μας το ανέφερε και το Επιστημονικό Συμβούλιο της Βουλής και θεωρώ ότι με αυτόν τον τρόπο αίρονται οι οποιεσδήποτε επιφυλάξεις εκφράστηκαν με έναν τρόπο υπερβολικό, ορισμένες φορές και άδικο, για το συγκεκριμένο νομοσχέδιο.

Καταθέτω τις νομοτεχνικές βελτιώσεις και σας παρακαλώ να διανεμηθούν στους συναδέλφους.

Ευχαριστώ, κύριε Πρόεδρε.

(Στο σημείο αυτό ο Υφυπουργός Πολιτισμού και Αθλητισμού κ. Σταύρος Κοντονής καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 86-87)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Υπουργέ. Παρακαλώ να διανεμηθούν στους Βουλευτές οι νομοτεχνικές βελτιώσεις που κατέθεσε ο Υπουργός.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», εβδομήντα ένας μαθήτριες και μαθητές και πέντε συνοδοί εκπαιδευτικοί από το 7ο Γυμνάσιο Κατερίνης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Μετά τον κ. Μαυρωτά τον λόγο έχει ο ειδικός αγορητής των ΑΝΕΛ κ. Καμμένος.

Ορίστε, κύριε Καμμένο, έχετε τον λόγο για δώδεκα λεπτά.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Αγαπητοί συνάδελφοι, το συγκεκριμένο νομοσχέδιο είναι μια ευχάριστη έκπληξη για τα κοινοβουλευτικά ήθη και έθιμα για εμένα, ως νέο Βουλευτή.

Είδα απ’ όλες τις Κοινοβουλευτικές Ομάδες και ειδικά τους συναδέλφους οι οποίοι έχουν πρωτεύσει στον αθλητισμό –όπως είναι η Άννα Καραμανλή, ο Γιώργος Μαυρωτάς και η κ. Αυλωνίτου– να συνεργάζονται αγαστά και να προσφέρουν τις γνώσεις τους σε εμάς, που ήμασταν λιγότερο γνώστες πολλών λεπτομερειών που απασχολούν τον αθλητισμό σε πολλά επίπεδα, είτε στον στίβο είτε στο ποδόσφαιρο είτε στο πόλο και πολλά άλλα αθλήματα.

Νομίζω ότι ήταν ένα καλό παράδειγμα για όλους μας, για να συνεχίσουμε από εδώ και πέρα, να υπάρχει μία συναίνεση και οι ειδικοί να έχουν τον λόγο. Kαι η Κυβέρνηση, κύριε Υπουργέ, και εμείς -που είμαστε στην Κυβέρνηση και συγκυβερνούμε αυτήν τη στιγμή- να δεχόμαστε, όπως και το κάνατε, δημοκρατικά και με ανοικτό μυαλό προτάσεις ειδικών χωρίς περηφάνιες και χωρίς εγωισμούς. Διότι το καλό της υγείας των Ελλήνων αθλητών, των παιδιών και των οικογενειών είναι πάνω από τους πολιτικούς εγωισμούς του κάθε κόμματος.

Θα είμαι πάρα πολύ σύντομος, διότι έχουν ειπωθεί σχεδόν όλα. Δεν χρειάζεται όλοι οι Βουλευτές να λέμε τα ίδια και να επαναλαμβανόμαστε.

Το θέμα του αντιντόπινγκ είναι ένα πολύ σημαντικό ζήτημα για την ελληνική κοινωνία, όπως και για κάθε κοινωνία και για κάθε χώρα. Να θυμίσουμε ότι ο αθλητισμός για πάρα πολλά χρόνια μεταπολεμικά χρησιμοποιήθηκε ως ένα διπλωματικό εργαλείο, δηλαδή, εξήγαγαν διπλωματία πολλές χώρες. Ξεκίνησε, αν θέλετε, από το Ανατολικό Μπλοκ αλλά και από το Δυτικό Μπλοκ. Αυτός ο ανταγωνισμός του ψυχρού πολέμου έφερε αυτήν την ασθένεια των φαρμάκων στον αθλητισμό και επέφερε δεινά στην υγεία πάρα πολλών αθλητών, τα οποία τα βλέπουμε πολλά χρόνια αργότερα.

Και μιας και μας βλέπουν σήμερα και νέοι, οι οποίοι έρχονται από σχολεία της Ελλάδος, καλό είναι να δουν με προσοχή την ομόνοια, την οποία έχουν σήμερα τα κόμματα σε αυτό το νομοσχέδιο, διότι είναι για το καλό της δικής του υγείας, των παιδιών τους και των οικογενειών τους αργότερα.

Το ντόπινγκ είναι μία μάστιγα. Ο αθλητισμός έχει πάρα πολλά προβλήματα. Ειδικά τα τελευταία πέντε-έξι χρόνια με την ύφεση, λόγω της οικονομικής στενότητος, δεν υπήρχε δυνατότητα να υπάρχουν κονδύλια και επιχορηγήσεις στα σωματεία. Τα σωματεία προσπαθούν σε πολύ δύσκολες συνθήκες. Τo ξέρετε και από τις οικογένειές σας –αλλά και εμείς που έχουμε παιδιά- πόσο δύσκολα μπορούσαμε και μπορούμε να πληρώνουμε, για να συμμετέχουν τα παιδιά σε όλες τις ομοσπονδίες, σε όλα τα αθλήματα, να κάνουν εξωσχολικές δραστηριότητες και να ασχολούνται με τον αθλητισμό. Παρ’ όλα αυτά θα πρέπει να υπάρχει μια ευγενής άμιλλα και θα πρέπει να αποφεύγουμε πάση θυσία ουσίες, οι οποίες κάνουν κακό στην υγεία μας, πρώτα απ’ όλα, και δεν προσφέρουν τίποτα στο τέλος της ημέρας. Διότι τα αποτελέσματα, δυστυχώς, των φαρμάκων και των ουσιών, οι οποίες μεσοπρόθεσμα βοηθούν τις επιδόσεις, μακροπρόθεσμα δημιουργούν τεράστια προβλήματα υγείας και, φυσικά, μεγάλη θλίψη και δυσφορία στους οικείους μας.

Με την ευκαιρία, θα ήθελα να πω ότι το συγκεκριμένο νομοσχέδιο διορθώνει τις αδικίες, όπως αυτές στο Ευρωπαϊκό Πρωτάθλημα στο Μπακού του Αζερμπαϊτζάν. Είναι ευχάριστο που διορθώνονται οι αδικίες προς τους αθλητές αυτούς. Τα ζητήματα της τοξοβολίας είναι πολύ δίκαια. Νομίζω ο Υπουργός είναι πολύ θετικός στο να τα ακούσει και να δώσουμε και τις λύσεις που πρέπει.

Τα ηλεκτρονικά εισιτήρια έχουν μπει παντού. Μένει να υλοποιηθούν και να συνεχίσουν να υλοποιούνται. Είναι η μόνη ασφάλεια και προσφέρει διαύγεια στο ποιος μπαίνει στο γήπεδο, για να ταυτοποιείται δηλαδή αυτός που μπαίνει, έτσι ώστε να αποφεύγονται και φαινόμενα, αν θέλετε, χουλιγκανισμού ή βίαιων ή οποιωνδήποτε άλλων κακουργηματικών πράξεων, τα οποία μπορεί να φέρουν υλική ζημία στην ομάδα, πόσο μάλλον και στις ζωές των ανθρώπων.

Όσον αφορά το ΕΣΚΑΝ, το συμβούλιο που ελέγχει τα δείγματα για το αντιντόπινγκ, ευτυχώς, ο Υπουργός βρήκε και έφτιαξε τα κονδύλια, έτσι ώστε φέτος να έχουμε 200.000 ευρώ, τα οποία θα μπορέσουν να βοηθήσουν τον έλεγχο και τη δειγματοληψία σε όλα τα αθλήματα, όσα μπορούμε. Φυσικά, απ’ ό,τι ενημερωθήκαμε από ειδικότερους εμού, είδαμε ότι δεν υπάρχει το προσωπικό. Θα πρέπει σιγά-σιγά το προσωπικό να βρεθεί, να γίνονται οι έλεγχοι και να πληρώνεται το προσωπικό. Διότι, αν δεν έχεις ελέγχους, πολύ καλοί είναι οι νόμοι, αλλά πρέπει κάποιος να έχει τα εργαλεία και να ελέγχει τους αθλητές, έτσι ώστε να υπάρχει και το αποτέλεσμα. Φυσικά, η αύξηση των ποινών είναι πάρα πολύ σημαντική.

Θα συμφωνήσω με φίλους ότι είναι πολύτιμη η γνώση από τις γνώμες και τις εισηγήσεις των φορέων που ακούσαμε σήμερα. Είδαμε παραδείγματα από τον ΣΕΓΑΣ και για τους μαραθωνίους. Όλα τα αθλήματα προσέφεραν ειδική γνώση σε εμάς.

Εμείς, ως Ανεξάρτητοι Έλληνες, είμαστε υπέρ του να υπάρχει ομόνοια και να υπάρχει κανονικότητα τόσο στον νόμο όσο και στην υγεία όλου του πληθυσμού. Οπότε υπερψηφίζουμε στην αρχή του το νομοσχέδιο και υπερψηφίζουμε και τα άρθρα. Δεν έχουμε κάποια διαφωνία.

Θα πρέπει να προσέξει η κοινωνία, διότι μέσα στην κρίση δημιουργούνται φαινόμενα παράνομου εμπορίου φαρμάκων μέσω φαρμακείων ή του ίντερνετ. Το είπα και στην εισήγησή μου την άλλη φορά. Θα το επαναλάβω και στην Ολομέλεια σήμερα. Θα πρέπει συνολικά το κράτος να κάνει μια μεγάλη προσπάθεια ελέγχου.

Δεν είναι ευθύνη του αξιότιμου Υπουργού, είναι όμως ευθύνη όλης της Κυβέρνησης να μπορέσει να ελέγξει μέσω του ΕΟΦ, του Γενικού Χημείου του Κράτους, όλα τα συστατικά όλων των σκευασμάτων, τα οποία κυκλοφορούν στην Ελλάδα και επίσης να ελεγχθεί το ηλεκτρονικό εμπόριο. Oι παραγγελίες από το εξωτερικό είναι παντελώς ανεξέλεγκτες. Ο καθένας μπορεί να παραγγείλει οτιδήποτε από οποιοδήποτε μέρος του κόσμου.

Δεν γνωρίζω ειλικρινά –θα το ελέγξουμε κάποια στιγμή με τον αρμόδιο Υπουργό- κατά πόσο υπάρχει έλεγχος στις εισαγωγές στα τελωνεία στις χημικές συστάσεις όλων των φαρμάκων και των σκευασμάτων που μπαίνουν στην ελληνική επικράτεια. Να διαφυλάξουμε τον Έλληνα πολίτη από πιθανή ασθένεια και σοβαρή βλάβη της υγείας του και, φυσικά, να μη διαφεύγουν και έσοδα από το ελληνικό δημόσιο που τόσο πολύ τα έχει ανάγκη.

Επίσης, πρέπει η κοινωνία μας, η Βουλή μας και η Κυβέρνηση αυτή -και κάθε κυβέρνηση- να επενδύουν στην παιδεία, τόσο των μαθητών αθλητών όσο και των εκπαιδευτών και προπονητών. Χρειάζεται παιδεία και χρειάζονται ηγέτες, χρειάζονται καλοί γυμναστές και καλοί προπονητές, οι οποίοι να εμπνέουν τα παιδιά να δίνουν το καλό παράδειγμα, τόσο στο διάλειμμα στο σχολείο όσο και στη μετασχολική δραστηριότητα. Μόνο το καλό παράδειγμα, με γνώσεις. Να μεταφέρουν με καλό και σωστό τρόπο, χωρίς να κινδυνολογούν και να φοβίζουν τα παιδιά. Με τον σωστό δρόμο. Όπως μάθαμε εμείς οι παλαιότεροι, που μας νουθετούσαν οι γονείς και μας βοηθούσαν οι δάσκαλοι να γίνουμε καλοί άνθρωποι, έτσι και οι αθλητές πρέπει να βοηθιούνται σήμερα, που υπάρχει κρίση, έλλειψη χρημάτων, έλλειψη κινήτρων πολλές φορές, δυστυχία, στρες, μελαγχολία και στον προπονητή και στον αθλητή.

Διέξοδος δεν είναι ποτέ η χρήση παράνομης ουσίας για μια σύντομη ευφορία, μια σύντομη νίκη. Θα πρέπει να νικήσουμε μέσα μας την ανάγκη να πρωτεύσουμε με λάθος τρόπο. Να έχουμε ευγενή άμιλλα και να παλεύουμε ισάξια με όλους τους συναθλητές μας και ας κερδίσει ο καλύτερος.

Ελπίζω το δάφνινο στεφάνι να το κερδίσουν οι Έλληνες αθλητές. Η κάθε ελληνική κυβέρνηση να ποντάρει στην υγεία του πληθυσμού της. Εύχομαι –και θα ολοκληρώσω την ομιλία μου, όπως την ξεκίνησα- το σημερινό παράδειγμα με τον αθλητισμό ως νομοσχέδιο και τη συνεργασία όλων των κομμάτων, που με τόσο πολλή γνώση διαμοιράστηκε παράλληλα και κάθετα σε όλα τα επίπεδα και σε όλα τα κόμματα, να είναι ένα καλό παράδειγμα για το μέλλον και για επόμενα νομοσχέδια.

Ευχαριστώ πολύ κύριε Πρόεδρε.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε και εμείς, κύριε συνάδελφε.

Είναι κρίμα που έφυγαν τα παιδιά. Στα όσα είπε ο κ. Καμμένος, θα ήθελα να προσθέσω ότι ο υπεραθλητισμός, ο πρωταθλητισμός αποδεδειγμένα προκαλεί αιφνίδιους θανάτους υπερδιπλάσιους από τους μη αθλητές ή τους αθλούμενους φυσιολογικά. Και εν πολλοίς, πέραν των οργανικών παθήσεων, οφείλεται και στο ντόπινγκ. Και αυτό θα έπρεπε να περάσει περισσότερο στην κοινωνία και στους εν ενεργεία αθλητές και μετά την αθλητική περίοδο. Είναι, δηλαδή, αποδεδειγμένα στατιστικά και ισχύει διεθνώς αυτό που λέω.

**ΔΗΜΗΤΡΙΟΣ ΚΑΜΜΕΝΟΣ:** Ως γιατροί, με μεγάλη εμπειρία πρέπει να δίνετε το παράδειγμα και να κινδυνολογείτε σε όλα.

**ΠΡΟΕΔΡΕΥΩΝ (Δημήτριος Κρεμαστινός):** Γράφονται συνέχεια, δεν διαβάζουν; Επειδή είπατε, όμως, για το δάφνινο στεφάνι, δυστυχώς υπάρχει και το άλλο, το οποίο δεν είναι δάφνινο. Αλλά αυτό πρέπει να περάσει στην κοινωνία, όχι στη Βουλή.

Ο ειδικός αγορητής της Ένωσης Κεντρώων, κ. Μεγαλομύστακας έχει τον λόγο.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Καλησπέρα σας.

Θέλω να αρχίσω λέγοντας ότι οι εξηγήσεις του Υφυπουργού Αθλητισμού στην χθεσινή επιτροπή, δυστυχώς, δεν μας έπεισαν. Για το κατεπείγον εννοώ. Η εναρμόνιση με τα παγκόσμια πρότυπα θα μπορούσε να είχε γίνει πολύ πιο πριν και να υπάρχει καλύτερη μέριμνα, ώστε να υπάρχει επαρκής χρόνος για την εξέταση του θέματος. Μια μετάφραση χρειαζόταν, τίποτα άλλο. Όχι να φτάσουμε στο παρά πέντε και να κινδυνεύουμε με αποκλεισμό μας από τους αγώνες του Ρίο. Αυτό νομίζω ότι είναι απαράδεκτο.

Άλλη μια φορά -στο μικρό διάστημα που είμαι Βουλευτής- βλέπω ότι έρχεται νομοσχέδιο με τη μορφή του κατεπείγοντος. Το κατεπείγον πλέον είναι κοινοβουλευτική πρακτική σας, έχει χάσει το νόημά του και φέρνετε πληθώρα νομοσχεδίων κατεπείγοντος χαρακτήρα, τη στιγμή που γι’ αυτό το κατεπείγον ευθύνεστε μόνο εσείς και οι καθυστερήσεις σας. Αυτή, λοιπόν, η απαράδεκτη κωλυσιεργία σε όλους τους τομείς, σε όλα τα Υπουργεία μπορεί να αποδοθεί σε δύο λόγους:

Πρώτον, θα μπορούσε να υποθέσει κανείς ότι καθυστερείτε, λόγω σύγχυσης ιδεολογιών μεταξύ σας -της συγκυβέρνησης- και απροθυμίας.

Αν, λοιπόν, συμβαίνει κάτι τέτοιο, είστε εγκληματικά υπεύθυνοι –θα μπορούσα να πω- και εγώ νομίζω ότι θα τιμωρηθείτε από τους ψηφοφόρους, που σας εμπιστεύθηκαν, δηλαδή από εκείνους, που τους είπατε ότι υπάρχει και άλλος δρόμος εντός Ευρώπης, χωρίς μεταρρυθμίσεις, χωρίς να καταργήσετε το πελατειακό κράτος. Δυστυχώς τους κοροϊδέψατε, και γι’ αυτό, βέβαια, θα τιμωρηθείτε.

Υπάρχει και το άλλο ενδεχόμενο, να καθυστερείτε εξαιτίας της έλλειψης γνώσεων. Δηλαδή, όσο καλός και να είναι ο εκάστοτε Υπουργός, όσο καλή διάθεση και αν έχει, αν δεν είναι ο αρμόδιος τεχνοκράτης, τότε δεν μπορεί να λύσει σοβαρά προβλήματα έγκαιρα.

Πιστεύω ότι το σημαντικότερο κριτήριο για την επιλογή ενός Υπουργού είναι να γνωρίζει τη δουλειά του, να έχει προϋπηρεσία πάνω στο αντικείμενο, να έχει βαθύτατη γνώση του χώρου και να είναι ο καλύτερος στον κλάδο του. Αν δεν έχει επαρκείς γνώσεις επί του συγκεκριμένου αντικειμένου που αναλαμβάνει, τι να την κάνει την πολιτική κατάρτιση; Είναι σαν να λέμε ότι επειδή ξέρετε να τρώτε, ξέρετε και να μαγειρεύετε.

Με τέτοια νοοτροπία, λοιπόν, και καθυστερήσεις θα υπάρξουν, λόγω ελλιπούς γνώσης του αντικειμένου, αλλά και διάφορα ατυχήματα διαχειριστικά. Ήδη έχουμε δει αρκετά και αν συνεχίσετε με αυτόν τον ρυθμό, θα δούμε και άλλα στο μέλλον.

Τώρα, όσον αφορά το νομοσχέδιο για την εναρμόνιση της ελληνικής νομοθεσίας με τον νέο Κώδικα Αντιντόπινγκ του Παγκόσμιου Οργανισμού Αντιντόπινγκ, πρέπει να πούμε ότι είναι προς τη σωστή κατεύθυνση. Πρέπει να εναρμονιστούμε σίγουρα. Όμως, επειδή οι πολιτικοί έχουν και εκπαιδευτικό ρόλο, οφείλω να ξεκαθαρίσω κάτι για τον κόσμο που παρακολουθεί. Στο συγκεκριμένο νομοσχέδιο προσπαθούμε να θωρακίσουμε τον αθλητισμό από την επιδρομή αθέμιτων πρακτικών. Δηλαδή, πρόκειται για ένα ηθικό ζήτημα, καθώς όλοι οι αθλητές πρέπει να ξεκινούν από την ίδια αφετηρία, όποιο άθλημα και αν κάνουν.

Ο Παγκόσμιος Οργανισμός για την Καταπολέμηση του Ντόπινγκ τηρεί πλέον μία λίστα με τις επιτρεπόμενες και τις απαγορευμένες ουσίες. Με λίγα λόγια, οι φαρμακευτικές ουσίες -η χημεία- έχουν μπει στον αθλητισμό. Υπάρχουν, όπως είπαμε, επιτρεπόμενες και απαγορευμένες ουσίες και κάποιοι στον χώρο του αθλητισμού φροντίζουν να βρίσκονται ένα βήμα μπροστά από τις ελεγκτικές υπηρεσίες και η δουλειά τους είναι να μελετούν σε χημικό, βιολογικό και τεχνικό επίπεδο τις ουσίες, οι οποίες προσωρινά δεν έχουν πιστοποιηθείαπό τον Παγκόσμιο Οργανισμό Αντιντόπινγκ. Όμως, ευτυχώς η πρόοδος των επιστημών έχει προβλέψει πλέον κάποιες μεθόδους αποτροπής του συγκεκριμένου φαινομένου, όπως η μακροχρόνια αποθήκευση των δειγμάτων των αθλητών. Έτσι, κάποτε στο μέλλον θα μπορούν να ανιχνευθούν οι απαγορευμένες ουσίες, οι οποίες παλαιότερα ή όταν έγινε η λήψη του δείγματος δεν ήταν στη λίστα των απαγορευμένων. Είναι θετικό που όλες αυτές τις διαδικασίες τις ενστερνίζεται η ελληνική νομοθεσία, γιατί θέλουμε να είμαστε κομμάτι του πολιτισμένου κόσμου.

Όμως, εκτός από τον πρωταθλητισμό, θα πρέπει να λάβουμε υπ’ όψιν άμεσα μία μάστιγα –θα μπορούσα να πω- που πλήττει την κοινωνία μας, καθώς ο οποιοσδήποτε μπορεί να βρει πλέον απαγορευμένα φάρμακα ακόμη και σε γυμναστήρια. Βασικά εκεί είναι ο κύριος χώρος που τα προμηθεύονται, ακόμη και νέοι. Πρέπει να υπάρχει άμεσα αντίδραση γι’ αυτό το πρόβλημα. Γι’ αυτό προτείνουμε να υπάρχει σωστή ενημέρωση στα σχολεία από πολύ νωρίς, διότι πολλά παιδιά πέφτουν θύματα κάποιων επιτηδείων, οι οποίοι τους πλασάρουν το ιδανικό σώμα, που χτίζεται με πολύ εύκολο τρόπο, και αυτό δεν είναι κάτι το οποίο πρέπει να προάγουμε.

Και κάτι ακόμη που πρέπει να λάβουμε υπ’ όψιν είναι ότι όλες οι ομοσπονδίες παίρνουν βοηθήματα για τους αθλητές τους. Στο πλαίσιο του νόμιμου, βέβαια. Γίνεται συζήτηση ανάμεσα στο ιατρικό και προπονητικό team, βλέπουν ποιες είναι οι ανάγκες και ανάλογα παίρνουν τα κατάλληλα βοηθήματα που είναι απαραίτητα για να έχουν αντίστοιχες προπονήσεις. Τα παλαιότερα χρόνια πάρα πολλοί τα προμηθευόντουσαν από το εξωτερικό, είτε μέσω ίντερνετ είτε μέσω εισαγωγών. Όμως, τα τελευταία χρόνια οι ομάδες είναι αναγκασμένες να ψάχνουν και να απευθύνονται μόνο στο εξωτερικό και σε χώρες, όπως η Κίνα.

Λόγω του κακού ελέγχου και της κακής οργάνωσης -και τις περισσότερες φορές όχι εσκεμμένα- υπάρχει περίπτωση να καταναλωθούν κάποιες ουσίες, που δεν επιτρέπονται. Και αυτό το έχουμε ακούσει από πολλούς αθλητές μας. Γι’ αυτό προτείνουμε το Υπουργείο Αθλητισμού να συνεργαστεί και να συστήσει ένα φορέα μαζί με το Υπουργείο Υγείας και το Πανεπιστήμιο Αθηνών ή με όποιο άλλο πανεπιστήμιο προτιμά, έτσι ώστε να έχουν δικό τους έλεγχο και ευθύνη και να προμηθεύονται οι ομοσπονδίες μας τα κατάλληλα βοηθήματα για τους αθλητές, χωρίς να υπάρχει κάποιος φόβος ότι θα καταναλωθεί κάποια απαγορευμένη ουσία.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Η οργάνωση θα παίξει ρόλο σε αυτήν την προσπάθεια, έτσι ώστε να προστατεύσουμε τους αθλητές μας και ιδιαίτερα τη νέα γενιά, να γαλουχούμε αθλητές, οι οποίοι θα αγωνίζονται με ευγενή άμιλλα.

Ωστόσο, υπάρχουν και κάποιες εμπλοκές σε αυτά τα πρώτα είκοσι δύο άρθρα, όπως ακούσαμε και στη σημερινή επιτροπή με τους φορείς. Όπως μας ενημέρωσε η ΕΠΟ, δεν μπορεί να αποδεχτεί σε καμμία περίπτωση την αρμοδιότητα των οργάνων ΕΣΚΑΝ και ΑΣΕΑΔ στην εκδίκαση υποθέσεων ντόπινγκ που αφορούν το ποδόσφαιρο.

Πιο συγκεκριμένα, από ό,τι μας είπαν, βασίζονται στο άρθρο 65 του καταστατικού της ΕΠΟ, το οποίο αναφέρει ότι μόνο τα δικαστικά όργανα της ΕΠΟ μπορούν να επιβάλλουν μέτρα σε πειθαρχικό επίπεδο.

Όπως καταλαβαίνετε, αυτή είναι μια θεμελιώδης διαφωνία και θα θέλαμε να μας κάνετε γνωστό πώς θα λύσετε το θέμα.

Ένα άλλο σημείο επί του νομοσχεδίου, το οποίο μας προκαλεί κάποια σύγχυση, είναι ότι το ΕΣΚΑΝ έχει διπλό ρόλο. Είναι και διάδικος αλλά και δικαστής. Βλέπουμε ότι το WADA, ακριβώς για αυτόν τον λόγο, παγκοσμίως, διατηρεί για τον εαυτό του το δικαίωμα του διάδικου και όχι το δικαίωμα του δικαστή, επειδή είναι ο ίδιος ο οργανισμός που ορίζει τους κανόνες. Εδώ, δηλαδή, έχουμε σύγχυση νομοθετικής, εκτελεστικής και δικαστικής εξουσίας. Πρέπει να το δείτε με μεγάλη προσοχή.

Τώρα σχετικά με το δεύτερο μέρος του νομοσχεδίου, πιστεύουμε ότι θα έπρεπε να έχει συζητηθεί ξεχωριστά με την κανονική διαδικασία, έτσι ώστε να έχουμε καλύτερα αποτελέσματα στο νομοθετικό μας έργο.

Παρατήρησα μέσα στις επιτροπές ότι οι περισσότερες νομοθετικές βελτιώσεις έγιναν από τα άρθρα 23 και έπειτα. Αυτό δηλώνει ξεκάθαρα την προχειρότητά σας. Δεν ήσασταν έτοιμοι να το φέρετε. Αλλιώς δεν θα υπήρχαν αυτές οι διορθώσεις.

Όπως, επίσης, είδα ότι το ενδιαφέρον των Βουλευτών και οι ερωτήσεις προς τους φορείς από τους συναδέλφους μου ήταν κυρίως για τα άρθρα αυτά, από το 23 και στη συνέχεια.

Ακόμη, κάτι που υποδεικνύει την προχειρότητά σας είναι ο ισχυρισμός σας το πρωί ότι η συστηματοποίηση γίνεται τώρα, παράλληλα με την επιτροπή. Άκουσα φορείς που τους διορθώνατε, καθώς δεν ήταν σωστά ενημερωμένοι. Ήρθαν να μας ενημερώσουν, αλλά το πολύ μικρό χρονικό διάστημα, το οποίο τους δώσατε δεν τους έφτανε για να είναι ενημερωμένοι και σωστά καταρτισμένοι, ώστε να έχουμε κι εμείς τη σωστή ενημέρωση.

Θα έπρεπε να μας εξηγήσετε επαρκώς για ποιο λόγο καταργείτε, με το άρθρο 29, το Εθνικό Συμβούλιο Αθλητικού Σχεδιασμού. Σας άκουσα στην επιτροπή που λεγάτε ότι τόσα λόγια δεν δούλευε…

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Όχι δεν δούλευε. Δεν είχε συσταθεί.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Δεν είχε συσταθεί, ναι. Δεν λειτουργούσε. Υπήρχε, όμως, κανονισμός. Θα έπρεπε να υπάρχει…

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Δεν καταργούμε το συμβούλιο. Τη διάταξη καταργούμε.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ωραία. Θα έπρεπε να την θέσετε σε εφαρμογή, κατά την άποψή μας. Είναι ένας σημαντικός φορέας, με σημαντικές αρμοδιότητες.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Πού το ξέρετε εσείς;

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Το διάβασα.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Αφού δεν λειτούργησε ποτέ.

**ΠΡΟΕΔΡΕΥΩΝ (Αναστάσιος Κουράκης):** Να μην κάνουμε διάλογο, κύριε Υπουργέ, αν είναι δυνατόν.

 **ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ούτε η επιτροπή που θέλετε να συστήσετε με το άρθρο 30 έχει λειτουργήσει, αλλά πιστεύουμε ότι θα βοηθήσει.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Προβλέπεται στον νόμο αυτή.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Παρακαλώ;

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, στην τοποθέτησή σας αυτά.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι, ωραία. Εγώ έχω δει ότι θα μπορούσε να λύσει σοβαρά θέματα. Ας πούμε, είναι υπεύθυνο το ΕΣΚΑΝ για τον αθλητικό σχεδιασμό. Εάν λειτουργούσε, δηλαδή, αν το είχατε θέσει σε λειτουργία και είχε συσταθεί, μπορεί αυτήν τη στιγμή να είχαμε συζητήσει το άρθρο νωρίτερα και όχι υπό τη μορφή του κατεπείγοντος.

Όπως, επίσης, είναι υπεύθυνο για την ανάληψη διεθνών διοργανώσεων. Βλέπουμε ότι όλες -σχεδόν όλες- οι ολυμπιακές εγκαταστάσεις καταρρέουν. Καταργήστε την αυτήν την επιτροπή, να δούμε πώς θα πάμε μπροστά. Εγώ αυτό που βλέπω, με την κατάργησή της, είναι ότι θέλετε να διατηρήσετε όλες τις εξουσίες σε εσάς, στο Υπουργείο.

Όπως θέλετε να κάνετε και με το άρθρο 30, στο οποίο καλό είναι να συστήσετε αυτή την επιτροπή, η οποία θα διαχειρίζεται τα διεθνή θέματα σχετικά με τον αθλητισμό. Απλώς βλέπουμε ότι όλα τα μέλη του προεδρείου ορίζονται από εσάς. Ενισχύεται και πάλι ο κομματισμός. Δεν μπορούμε να το δούμε πιο ξεκάθαρα.

Επίσης, ένα πολύ σοβαρό θέμα είναι αυτό το ηλεκτρονικού ονομαστικού εισιτήριου, που είναι καλό και θα βοηθήσει στην καταπολέμηση της βίας. Οι οικογένειες και τα παιδιά -το ξέρετε κι εσείς καλύτερα από εμάς, το βλέπετε κιόλας- φοβούνται να πάνε στο γήπεδο και κάθε Κυριακή βλέπουμε στα γήπεδα να εκτυλίσσονται σκηνές πολέμου, δυστυχώς.

Το άρθρο 38 δείχνει την ευθυνοφοβία, καθώς δεν γίνεται ο πρόεδρος και τα μέλη να μην ευθύνονται για τις πράξεις που διενήργησαν. Και ποιος θα αναλαμβάνει την ευθύνη; Δεν μπορώ να το καταλάβω.

Το άρθρο 41, που έχει θέμα τον αποχαρακτηρισμό του αθλητικού τόξου ως όπλου, κινείται προς τη σωστή κατεύθυνση. Ωστόσο, όπως είπαν και οι συνάδελφοι, δεν δίνει οριστική λύση.

Το άρθρο 24 για τη δημιουργία μητρώου φορέων πρέπει να εξεταστεί καλύτερα. Όπως γνωρίζουμε και το γνωρίζετέ κι εσείς, δεν υπάρχει σε πολλούς αθλητικούς οργανισμούς ούτε γραμματειακή υποστήριξη ούτε μηχανογράφηση και ο όγκος των εργασιών που τους ζητάτε και των πληροφοριών που πρέπει να δώσουν είναι αυξημένος. Έτσι, ή πρέπει να ζητήσετε κάποια λιγότερα στοιχεία ή να τους ενισχύσετε, είτε με επιπλέον προσωπικό είτε με κάποιον εξοπλισμό που θα βοηθήσει σε αυτό έργο. Άλλωστε, κάτι τέτοιο έγινε σαφές από τους φορείς.

Το άλλο πρόβλημα, το οποίο λύνεται με το άρθρο 25 για την πρόσβαση των ΑΜΕΑ, βρίσκεται σε σωστή κατεύθυνση. Είναι κοινός τόπος στην παγκόσμια πρακτική ότι όλοι οι δημόσιοι χώροι, όχι απλώς πρέπει να είναι προσβάσιμοι αλλά και να ακολουθούν κοινά σχεδιαστικά πρότυπα. Αυτά στους αρχιτέκτονες και τους μηχανικούς είναι γνωστά ως «universal design», «κοινό σχεδιαστικό πρότυπο» και σημαίνει ότι αν κάνουμε προσβάσιμο ένα χώρο για τους ανθρώπους με αναπηρίες, τότε τον κάνουμε καλύτερο για όλους τους ανθρώπους, είτε έχουν πρόβλημα αναπηρίας είτε όχι.

Για παράδειγμα, δεν υπάρχει λόγος δίπλα σε σκαλοπάτια να έχουμε και ράμπες σε μία είσοδο. Δεν υπάρχει λόγος να υπάρχουν τα σκαλοπάτια για τους κανονικούς και τις ράμπες για τους μη κανονικούς. Αυτά έχουν αποδειχθεί στη διεθνή βιβλιογραφία ως πρόσθετες πηγές κοινωνικού ρατσισμού. Μόνο η ράμπα ή ένα κυλιόμενος διάδρομος είναι η κατάλληλη λύση που θα βελτιώσει τη ζωή όλων. Καλό θα ήταν να ενημερωνόμαστε από τις κατακτήσεις του δυτικού κόσμου και να τις εφαρμόζουμε στη νέα πολιτική ελληνική πραγματικότητα.

Θα τονίσω εκ νέου ότι η υιοθέτηση των διεθνών προτύπων είναι αυτονόητη και πρέπει να τις εφαρμόζουμε και να τις ακολουθούμε σε κάθε περίπτωση. Πρέπει, όμως, να σταματήσουμε να είμαστε οι φτωχοί συγγενείς της Ευρώπης. Ας πάψει επιτέλους ο Πρωθυπουργός να θεωρεί ότι είναι πρόεδρος μίας μη κυβερνητικής οργάνωσης ή κάποιου κοινωνικού σωματείου. Εμείς δεν θέλουμε φιλανθρωπία. Αυτό που θέλουμε είναι αποτελεσματική διαχείριση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω σε μισό λεπτό, κύριε Πρόεδρε.

Πρέπει να σταματήσει να μας θεωρεί η Ευρώπη τους παρακατιανούς του δυτικού κόσμου. Αξίζουμε της διεθνής εκτίμησης. Η Ευρώπη είναι η Ελλάδα. Δεν πρέπει να την ξεφτιλίζουμε άλλο.

Κλείνοντας, θέλω να πω ότι βλέπουμε θετικά το νομοσχέδιο επί της αρχής. Στην ψηφοφορία επί των άρθρων θα εκφράσουμε τις αντιρρήσεις μας.

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Μεγαλομύστακα από την Ένωση Κεντρώων.

Μπαίνουμε στον κατάλογο των ομιλητών.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, ο Υπουργός πότε θα μιλήσει;

**ΠΡΟΕΔΡΕΥΩΝ (Αναστάσιος Κουράκης):** Ο Υπουργός δήλωσε την επιθυμία του να μιλήσουν ορισμένοι ομιλητές και μετά να πάρει τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Πληροφοριακά το ρωτάω.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Θα μιλήσουν και οι Κοινοβουλευτικοί Εκπρόσωποι και θα απαντήσω συνολικά.

**ΠΡΟΕΔΡΕΥΩΝ (Αναστάσιος Κουράκης):** Εντάξει, ωραία. Θα προχωρήσει ο κατάλογος των ομιλητών. Μετά θα μιλήσουν οι Κοινοβουλευτικοί Εκπρόσωποι. Όποτε θελήσει ο Υπουργός, θα μιλήσει.

Τον λόγο έχει ο κ. Γεώργιος Ψυχογιός από τον ΣΥΡΙΖΑ για επτά λεπτά.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο αθλητισμός ξεκάθαρα αποτελεί μία από τις κορυφαίες δραστηριότητες, τόσο για τη σωματική υγεία όσο και για την καλλιέργεια του πνεύματος του ανθρώπου. Έχοντας υπηρετήσει για χρόνια τον ερασιτεχνικό αθλητισμό, γνωρίζω πολύ καλά τη σημασία που αυτός έχει στη σωματική διάπλαση ενός ατόμου, καθώς και στις ουσιαστικές αξίες που μπορεί να του εμφυσήσει, αυτή της ευγενούς άμιλλας, αλλά και της συλλογικότητας και ομαδικότητας.

Παρ’ όλα αυτά, τα τελευταία χρόνια ο αθλητισμός και ειδικά ο χώρος του πρωταθλητισμού έχει υποπέσει σε μία πρωτοφανή εμπορευματοποίηση, η οποία τον έχει απομακρύνει κατά πολύ από τις αρχές που αυτός θα έπρεπε να πρεσβεύει.

Η πιο ακραία έκφανση αυτής της εμπορευματοποίησης είναι η φαρμακοδιέγερση των αθλητών, το κοινώς γνωστό ως «ντόπινγκ». Όλο και πιο πολλοί νέοι πέφτουν στην παγίδα της χρήσης ουσιών, ώστε να αυξήσουν τις φυσικές τους ικανότητες και αντοχές. Μεγάλα ονόματα του αθλητισμού, αλλά και άγνωστοι καθημερινοί αθλητές έχουν καταστρέψει τις καριέρες τους, αλλά κυρίως τις ζωές τους στον βωμό του άκρατου ανταγωνισμού και του κέρδους. Για αυτούς τους λόγους, είναι περισσότερο από ποτέ επιβεβλημένη η θεσμοθέτηση ενός ολοκληρωμένου νομοθετικού πλαισίου κατά της φαρμακοδιέγερσης, το οποίο θα θωρακίσει αποτελεσματικά τον τομέα του αθλητισμού από τέτοιου είδους φαινόμενα στο μέλλον.

Η εναρμόνιση της εθνικής νομοθεσίας με το νέο Κώδικα Αντιντόπινγκ του WADA αποτελεί απαραίτητη προϋπόθεση για τη συμμετοχή της χώρας μας στους Ολυμπιακούς Αγώνες του 2016, κάτι το οποίο σύμφωνα με τον αρμόδιο Υφυπουργό ήταν γνωστό στις προηγούμενες κυβερνήσεις από το 2013. Φτάσαμε, όμως, εδώ για να το θεσμοθετήσουμε. Εκτός αυτού, όμως, είναι και απαραίτητη προϋπόθεση για την πολιτική που επιθυμεί να χαράξει η Κυβέρνηση, προασπίζοντας τον αθλητισμό, ο οποίος είναι για εμάς άλλο ένα κοινωνικό αγαθό.

Βασικές καινοτομίες του νέου κώδικα του WADA είναι η αυστηροποίηση των πειθαρχικών ποινών για τους παραβάτες, η επέκταση των αποκλεισμών τους και η αυτεπάγγελτη ακύρωση όλων των επιδόσεων και προνομίων τους, ώστε να περιοριστούν όσο το δυνατόν πληρέστερα τα κρούσματα ντόπινγκ.

Στην κατεύθυνση αυτή επίσης είναι πολύ σημαντική η ρύθμιση που εισάγεται με το άρθρο 12 του παρόντος νομοσχεδίου, καθώς για πρώτη φορά στην ελληνική νομοθεσία προβλέπονται κυρώσεις και κατά των αθλητικών ομοσπονδιών. Ο νέος κώδικας, λοιπόν, επιχειρεί να φέρει προ των ευθυνών τους όλους τους εμπλεκόμενους με τον αθλητισμό θεσμικούς παράγοντες.

Εκτός, όμως, από τον νέο Κώδικα Αντιντόπινγκ, με το παρόν νομοσχέδιο προτείνονται και άλλες πολύ βασικές ρυθμίσεις, οι οποίες θα έπρεπε να στηριχθούν και πρέπει να στηριχθούν και από άλλες πολιτικές δυνάμεις και που όντως θα μας συνέφερε κι εμάς να έχουμε περισσότερο χρόνο για να αναδείξουμε τη διαφορά και την καινοτομία που εισάγουμε.

Με το άρθρο 24 προβλέπεται η καταγραφή όλων των αθλητικών φορέων στο Ηλεκτρονικό Μητρώο της Γενικής Γραμματείας Αθλητισμού, ώστε να διασφαλίζεται η παρακολούθηση των αναγκών τους, που είναι βασικό, αλλά και η δίκαιη και αναλογική χρηματοδότηση σε σωματεία και ομοσπονδίες.

Με τα άρθρα 25 και 32 προβλέπονται ρυθμίσεις για τα ΑΜΕΑ και συγκεκριμένα με το άρθρο 25 προβλέπεται η απρόσκοπτη πρόσβαση των ΑΜΕΑ στους αθλητικούς χώρους -πάγιο αίτημα των σωματείων των ΑΜΕΑ και στην Κορινθία και πανελλαδικά- αλλά και στο άρθρο 32 η οικονομική επιβράβευση των συνοδών αθλητών με αναπηρία.

Με το άρθρο 27 διευρύνεται η σύνθεση και ενισχύεται η αποτελεσματικότητα της ΔΕΑΒ, δηλαδή της Διαρκούς Επιτροπής για την Αντιμετώπιση της Βίας, με τη συμμετοχή ενός εκπροσώπου της ΠΟΑΣΥ. Σε αυτό ήταν θετικό ότι η Νέα Δημοκρατία τουλάχιστον είδε τη σημασία της συμμετοχής αυτής και έκανε και μία πρόταση. Ο ρόλος της ΔΕΑΒ είναι πολύ σημαντικός και αυτό αποδεικνύεται και στη φετινή χρονική και αγωνιστική περίοδο, αλλά θα αποδειχθεί καλύτερα και με αυτές τις ρυθμίσεις.

Με τα άρθρα 28 και 47 αποκαθίστανται βασικά ζητήματα εισαγωγής στην τριτοβάθμια εκπαίδευση των διακριθέντων αθλητών. Συγκεκριμένα με το άρθρο 28 ρυθμίζεται το ζήτημα των διακριθέντων αθλητών στους αγώνες, που συμμετέχουν ομογενείς και αλλοδαποί αθλητές, ενώ με το άρθρο 47 προβλέπεται δικαίωμα μετεγγραφής στο αντίστοιχο πλησιέστερο προς τον τόπο άσκησης της αθλητικής δραστηριότητας εκπαιδευτικό ίδρυμα για τον αθλητή.

Επίσης, υπάρχουν σειρά άρθρων, με τα οποία επιτυγχάνεται η διοικητική αναδιάρθρωση κρίσιμων υπηρεσιών της Γενικής Γραμματείας Αθλητισμού. Μέσα από αυτές τις διατάξεις αναβαθμίζεται η λειτουργία των υπηρεσιών και γίνεται εφικτή η ουσιαστική επίτευξη των στρατηγικών της στόχων.

Για να πούμε ένα μικρό παράδειγμα, μέσα από αυτήν την ενίσχυση και την αναβάθμιση των υπηρεσιών πιστεύω ότι θα έχουμε τη δυνατότητα να διευρύνουμε και να λειτουργήσουμε και προγράμματα, τα οποία για πολλά χρόνια ήταν σε αχρησία, όπως φέτος το πρόγραμμα των προπονητών στα νομικά πρόσωπα δημοσίου δικαίου των δήμων, το οποίο έχει επανέλθει, καθώς, επίσης και η χρηματοδότηση εκδηλώσεων υπό την αιγίδα των δήμων μέσα από σωματεία.

Κυρίες και κύριοι συνάδελφοι, με το εν λόγω νομοσχέδιο η Κυβέρνηση κάνει για μια ακόμη φορά ένα σημαντικό βήμα προς την προστασία και τον εκσυγχρονισμό του τομέα του αθλητισμού, αλλά ευθυγραμμίζεται και με τα ευρωπαϊκά δεδομένα. Προτάσσει για μια ακόμη φορά τον άνθρωπο, τις ανάγκες και τα δικαιώματά του έναντι των συμφερόντων της διαπλοκής και της διαφθοράς, που έχουν καταφέρει να απλώσουν τα πλοκάμια τους και στον αθλητικό χώρο. Είναι δεδομένο ότι οι προηγούμενες κυβερνήσεις ουδέποτε συγκρούστηκαν με αυτά τα συμφέροντα. Και αυτός ακριβώς είναι ο ρόλος μας εδώ, να τα ξεριζώσουμε ένα-ένα. Καθημερινά και το Υπουργείο Πολιτισμού και Αθλητισμού και άλλα Υπουργεία και εμείς προσωπικά δίνουμε μία δύσκολη και καθημερινή μάχη.

Σε αυτήν τη βάση περιμένουμε άμεσα, κύριε Υπουργέ, και τη νέα νομοθετική πρωτοβουλία του Υφυπουργείου Αθλητισμού με τον αθλητικό νόμο, ώστε να δοθεί οριστικό τέλος στην ασυδοσία και τα κακώς κείμενα, που έχουμε όλοι βιώσει και μέσα στο γήπεδο σαν αθλητές, αλλά και σα φίλαθλοι.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Ψυχογιό.

Συνεχίζουμε με τον κ. Θεόδωρο Φορτσάκη από τη Νέα Δημοκρατία.

**ΘΕΟΔΩΡΟΣ ΦΟΡΤΣΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα το νομοσχέδιο, το οποίο αφορά κατ’ ουσίαν στην ενσωμάτωση και εφαρμογή του αντιντόπινγκ της WADA.

Ξέρουμε ότι ήδη από το 2006 ο ν.3516 περιείχε σε παράρτημα κατάλογο των απαγορευμένων ουσιών, ο οποίος κατάλογος, όμως, που αναγόταν στο 2003, αναθεωρήθηκε το 2009 και βρισκόμαστε σήμερα μπροστά σε νέα στοιχεία, αφού έχουμε αλλαγές που έγιναν το 2013 και το 2015. Επομένως, είναι θεμιτό να γίνεται σήμερα συζήτηση για ενσωμάτωση με νόμο των στοιχείων αυτών.

Πλην όμως, κύριε Υπουργέ, θα σας πω και εγώ, όπως το είχαν πει και τόσοι προηγούμενοι, ότι η διαδικασία που τηρείται είναι μια διαδικασία, η οποία –δυστυχώς- επί της ουσίας υποβαθμίζει το Κοινοβούλιο. Το υποβαθμίζει ουσιαστικά και αυτό για δύο λόγους:

Πρώτον, το πρώτο κομμάτι, το οποίο αναφέρεται φυσικά στις διατάξεις στις οποίες αναφέρθηκα, στο αντιντόπινγκ, είναι θεμιτό να έρθει. Στο κάτω κάτω της γραφής ας ερχόταν αυτό από μόνο του ως επείγον, παρ’ ότι κατά τη δική μου αντίληψη δεν συγχωρείται το Υπουργείο να έχει αργήσει τόσο πολύ να ενδιαφερθεί για το ζήτημα και εν πάση περιπτώσει δεν δικαιολογείται να μην έχει προσκομίσει εγκαίρως το νομοσχέδιο αυτό για το αντιντόπινγκ.

Για να είναι όμως η συζήτησή μας παραγωγική, θα έπρεπε να έχει γίνει με τη διαδικασία των κωδίκων. Γνωρίζετε ότι το Σύνταγμα και ο Κανονισμός της Βουλής περιέχει ειδικές ρυθμίσεις για την ψήφιση κωδίκων. Οι κώδικες αποτελούν ένα σύνολο και είναι πολύ δύσκολο σε κάποιον να παρέμβει σε ένα σύστημα κανόνων δικαίου και διατάξεων, προκειμένου να συνεισφέρει κάτι το ουσιαστικό, εάν δεν έχει υπάρξει κάποια προεργασία κάποιας νομοτεχνικής επιτροπής. Διαφορετικά, όλη αυτή η συζήτηση, η οποία γίνεται εδώ είναι για το θεαθήναι.

 Όλα τα υπόλοιπα είναι ζητήματα, τα οποία έπρεπε να έχουν αποτελέσει αντικείμενο ενδελεχούς συζήτησης και διαβούλευσης. Δυστυχώς δεν συνέβη κάτι τέτοιο.

Δεύτερον, φοβάμαι ότι ο λόγος για τον οποίον χρησιμοποιείται το κατεπείγον, είναι για να δικαιολογηθεί η παράλειψη της συζήτησης επί της ουσίας για τα υπόλοιπα, τα οποία –δυστυχώς- όχι μόνο δεν έχουν αποτελέσει αντικείμενο διαβούλευσης και συζήτησης, αλλά δεν έχουν αποτελέσει καν αντικείμενο σκέψης, για να ενσωματωθούν σε μια ευρύτερη αντίληψη για την αντιμετώπιση των προβλημάτων που έχουμε στον αθλητισμό σήμερα.

Εγώ δεν θα ήθελα να κάνω μόνο κριτική. Θα ήθελα να κάνω και ορισμένες προτάσεις. Το συμπέρασμα από την κριτική μου είναι ότι είναι αδικαιολόγητη η επίκληση του κατεπείγοντος, τουλάχιστον για το μισό νομοσχέδιο, καθώς εβδομήντα σελίδες αφορούν το αντιντόπινγκ και άλλες πενήντα τα «διάφορα». Επίσης, υπάρχει έλλειψη συνολικής θεώρησης και προχειρότητα στην αντιμετώπιση.

Τι μπορούμε να κάνουμε; Τα τελευταία γεγονότα στις αγωνιστικές συναντήσεις των αθλητικών ομάδων έδειξαν ότι τα προβλήματα στον αθλητισμό δεν λύνονται με αυθαίρετες υπουργικές παρεμβάσεις αλλά με θεσμικές τομές, οι οποίες πρέπει να έχουν ως γνώμονα την εμπειρία μας, ιδιαίτερα δε μετά την εφαρμογή του ν. 2725/1999, ο οποίος, παρά τις πολλές τροποποιήσεις, δεν έχει δώσει λύση στα προβλήματα, ούτε της βίας στα γήπεδα ούτε της διαφθοράς ούτε των άλλων αρνητικών φαινομένων στην αθλητική δράση.

Άλλωστε αυτό επιβεβαιώνεται απόλυτα, αφού οι τροποποιήσεις του 2015 για τον αθλητισμό, όπως εξάλλου είχε συμβεί και με τον νόμο από το 2014 και πριν, πιστοποιούν την αδυναμία της διοίκησης διαχρονικά να παρέμβει ουσιωδώς και με ριζοσπαστικό τρόπο για να αναδιοργανώσει και να μεταρρυθμίσει ή αλλιώς για να επιτύχει την επιθυμητή αναθέσμιση του αθλητισμού, ιδίως δε στον επαγγελματικό αθλητισμό. Επομένως εδώ έχουμε ένα πραγματικό πρόβλημα.

 Θυμίζω ότι το άρθρο 16 παράγραφος 9 του Συντάγματος επιτάσσει η πολιτεία να ασκεί παρέμβαση στα τεκταινόμενα και να φροντίζει τα ζητήματα και του επαγγελματικού αθλητισμού, ειδικά μάλιστα όταν διαπιστώνονται κρούσματα επιλεκτικής εφαρμογής των κανονισμών και των διατάξεων του Πειθαρχικού Κώδικα διεξαγωγής των αγώνων. Και θα είναι πραγματικά ευκταίο να μπορέσει η πολιτεία να αναλάβει μια συστηματική προσπάθεια για να ελέγξει την αποφυγή αλλοίωσης του αθλητικού ανταγωνισμού.

Η αδυναμία ελέγχου συνιστά, μάλιστα αποδεδειγμένα, την κύρια αιτία πρόκλησης συμπεριφορών βίας στους αγνωστικούς χώρους, βία την οποία γνωρίζουμε όλοι και πρόσφατα την είδαμε ξανά. Αυτή η βία επιφέρει σκληρές ποινές στις ΠΑΕ και δυναμιτίζει στη συνέχεια το ευρύτερο κοινωνικό κλίμα.

Στον επαγγελματικό αθλητισμό απαιτείται ο διαχωρισμός της υπόστασης του αθλητικού γεγονότος και της εφαρμογής των αθλητικών κανόνων από την οικεία αθλητική ομοσπονδία σε σχέση με όλα τα άλλα. Πράγματι, ποια είναι τα άλλα; Τα άλλα είναι αυτά που πρέπει να ρυθμιστούν αυτοτελώς από τον νομοθέτη, από εδώ δηλαδή, από τη Βουλή, με σκοπό τον υγιή ανταγωνισμό και την υγιή προσδοκία οικονομικού οφέλους των ανωνύμων αθλητικών εταιρειών.

Για να μπορέσει να γίνει αυτό, πρέπει να διασφαλιστεί η ανεξαρτητοποίηση της διοικητικής αρχής, η οποία θα ορίζει ad hoc με κλήρωση τους διαιτητές του αγώνα μέσα από ειδικό κατάλογο, που θα συγκροτείται και με τις προτάσεις των εμπλεκομένων.

Είναι αναγκαίο να θεσπιστούν ειδικές διατάξεις για την εξασφάλιση των προσωπικών και οικονομικών ελευθεριών των εμπλεκομένων στον επαγγελματικό αθλητισμό και αυτό μπορεί να γίνει με ειδικές ρυθμίσεις εξασφάλισης των συμβεβλημένων επαγγελματιών αθλητών και προπονητών, σύμφωνα με τις προτάσεις της Διεθνούς Οργάνωσης Εργασίας.

Κανόνες δε, γι’ αυτά τα θέματα, δεν μπορεί να τίθενται από φορείς ιδιωτικού δικαίου, από διεθνείς ομοσπονδίες σε αντίστοιχες εθνικές, καθότι ο μόνος αρμόδιος είναι ο κρατικός νομοθέτης ή -όσο το επιτρέπει το Σύνταγμα- μία υπερεθνική οντότητα δημοσίου δικαίου.

Πέραν τούτων, η πολιτεία οφείλει να προσδιορίσει την αθλητική δικαιοδοσία σε Α΄ και Β΄ βαθμό με ειδικό δικονομικό σύστημα ενός αθλοδικείου, στο οποίο μπορεί να φιλοξενείται και το σημερινό ΑΣΕΑΔ με ειδικές δικονομικές διατάξεις για την άμεση απόδοση της δικαιοσύνης στον αθλητισμό και με δυνατότητα προσφυγής στα οικεία πολιτικά δικαστήρια.

Αυτά τα όργανα, όπως και το ΕΣΚΑΝ για το ντόπινγκ, αλλά και η Επιτροπή Ελέγχου Επαγγελματικού Αθλητισμού και η ΕΦΙΠ πρέπει να αποτελέσουν μία ανεξάρτητη αρχή, ώστε να εξασφαλίζεται η ανεξαρτησία και η αντικειμενικότητα της δράσης τους, απαλλάσσοντας την κεντρική διοίκηση, ώστε αυτή απερίσπαστη να δοθεί και στον κατά το Σύνταγμα ρόλο της για τον αθλητισμό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μέσα στην αρχή αυτή μπορεί και οφείλει να θεσμοθετηθεί η ανεξάρτητη διαιτησία, με σκοπό την αντικειμενική και αμερόληπτη επιλογή των διαιτητών για αντικειμενική και αμερόληπτη κρίση κατά τους αγώνες με συγκρότησή της υπό ειδικούς όρους που θα προβλέψει ο νόμος.

Απαιτείται δηλαδή –και τελειώνω σε ένα λεπτό, κύριε Πρόεδρε- η ενδελεχής ενασχόληση με τα ζητήματα του αθλητισμού για μία πλήρη, συνολική και όχι αποσπασματική αναθεώρηση, όπως χρειάζεται σήμερα η αθλητική ζωή του τόπου.

Ειδικότερα στο πεδίο του ερασιτεχνικού και του επαγγελματικού αθλητισμού, αλλά και του «αθλητισμού για όλους», χρειάζεται να υπάρξει μία συνολική συστηματική παρέμβαση.

Στόχος του αθλητικού νομοθέτη είναι να εξασφαλίσει σύγχρονες ρυθμίσεις για την αθλητική δράση και την ορθή, τη λεγόμενη «δίκαιη» δίκη στις ανακύπτουσες διαφορές από την εφαρμογή αυτών των κανόνων. Είναι η εφαρμογή της «lex sportiva», η οποία χρειάζεται για μία ταχεία, ενιαία και διάφανη απονομή του δικαίου στο αθλητικό πεδίο.

Για τον λόγο τούτο κρίνουμε ως αναγκαίο να θεσμοθετηθεί και ένας αθλητικός κώδικας στον χώρο του αθλητισμού, με μια σε βάθος νομοθετική επεξεργασία όλων των πεδίων αναθεώρησης και μεταρρύθμισης για ένα σύγχρονο Corpus Juris Atletici.

Δυστυχώς, κύριε Υπουργέ, οι αποσπασματικές ρυθμίσεις που προσκομίζετε στο νομοσχέδιο δεν ικανοποιούν καμμία από αυτές τις απαιτήσεις. Είναι κρίμα, γιατί πραγματικά χρειαζόμαστε επειγόντως μία συνολική αναθεώρηση του όλου συστήματος.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Προχωρούμε στον επόμενο ομιλητή που είναι ο κ. Ιωάννης Σαχινίδης από τη Χρυσή Αυγή.

Ορίστε, κύριε Σαχινίδη, έχετε τον λόγο.

**ΙΩΑΝΝΗΣ ΣΑΧΙΝΙΔΗΣ:** Κύριε Πρόεδρε, κύριε Υπουργέ, κυρίες και κύριοι Βουλευτές, ο Λαϊκός Σύνδεσμος-Χρυσή Αυγή, ως γνήσιος εκφραστής του ελληνικού εθνικισμού, δεν θα μπορούσε σε καμμία περίπτωση να διαφοροποιηθεί σε ό,τι έχει σχέση με τη χρήση παράνομων ουσιών της λεγόμενης «φαρμακοδιέγερσης», του γνωστού ντόπινγκ.

Πάγια θέση, λοιπόν, της Χρυσής Αυγής σε ό,τι αφορά τον αθλητισμό και τους όρους με τους οποίους θα πρέπει να διεξάγονται οι αγώνες σε τοπικό, πανελλαδικό, πανευρωπαϊκό, αλλά και παγκόσμιο επίπεδο ήταν και είναι η ισότητα των αθλητών, η δίκαιη προετοιμασία τους χωρίς φάρμακα, η ευγενής άμιλλα και όλα όσα θετικά υπάρχουν και προάγονται μέσω του αθλητικού πνεύματος.

Όμως, θα πρέπει να εστιάσουμε στην αιτία που δημιούργησε το φαινόμενο του ντόπινγκ. Έχει να κάνει καθαρά με την εμπορευματοποίηση του αθλητισμού.

Και αυτό έχει να κάνει με την πίεση που ασκείται στους αθλητές σε όλα τα επίπεδα για να μπορέσουν να έχουν καλύτερες επιδόσεις, να είναι ταχύτεροι, να πηδάνε ψηλότερα και να είναι πιο δυνατοί.

(Θόρυβος στην Αίθουσα)

**ΠΡΟΕΔΡΕΥΩΝ (Αναστάσιος Κουράκης):** Λίγη ησυχία, σας παρακαλώ.

**ΙΩΑΝΝΗΣ ΣΑΧΙΝΙΔΗΣ:** Θα αναφερθώ επιλεκτικά στο άρθρο 23, επειδή είναι και το μόνο το οποίο αναφέρεται στις ευεργετικές διατάξεις για αθλητές, οι οποίοι διακρίθηκαν και τους απονεμήθηκε ο βαθμός του αξιωματικού στις Ένοπλες Δυνάμεις.

Η αποκατάσταση στις Ένοπλες Δυνάμεις θα πρέπει να γίνεται σε σχέση με το άθλημα στο οποίο έχουν διακριθεί, όσο βεβαίως είναι αυτό εφικτό ή με μοριοδότησή τους σε περίπτωση που έχουν σπουδές ή άλλες εξειδικευμένες γνώσεις για να συμμετέχουν σε διαγωνισμούς του ΑΣΕΠ, κάτι το οποίο και θα ήταν ιδανικό και αξιοκρατικό.

Ένα άλλο, όμως, πολύ σοβαρό ζήτημα που υπάρχει και δεν έχει κανείς τολμήσει να το αγγίξει μέχρι σήμερα, είναι η άρνηση υποβολής σε έλεγχο για ντόπινγκ, και μάλιστα επανειλημμένα, από τις αποστολές των Αμερικανών αθλητών, οι οποίοι μάλιστα έχουν απειλήσει επανειλημμένα με αποχώρηση από τις αθλητικές διοργανώσεις στις οποίες συμμετέχουν, κάτι το οποίο ζήσαμε και εμείς, αν θυμάστε στους Ολυμπιακούς Αγώνες του 2004. Μάλιστα, αν θυμάστε, είχαν καταλύσει στο λιμάνι της Σούδας, όπου και δεν μπορούσε να γίνει κανένας απολύτως έλεγχος.

Στο άρθρο 25 λέμε «ναι», διότι θεωρούμε αυτονόητο ότι όσοι έχουν κινητικά προβλήματα θα πρέπει να μπορούν να λειτουργούν αυτόνομα, να έχουν πρόσβαση σε όλους τους κοινόχρηστους χώρους, στις αθλητικές εγκαταστάσεις, στα κυλικεία, στις τουαλέτες, ώστε να αποφασίζουν μόνοι τους για τον χρόνο παραμονής και αποχώρησης από τους χώρους αυτούς.

Στο άρθρο 28 ψηφίζουμε κατά. Θα έπρεπε να λέει «ομογενών και νόμιμων μεταναστών» και όχι να δίνει το δικαίωμα εισαγωγής σε λαθρομετανάστες, οι οποίοι δεν έχουν καν την ελληνική ιθαγένεια. Φυσικά αν ήταν στο δικό μας χέρι, δεν θα τους τη δίναμε ποτέ.

Στο άρθρο 31 ψηφίζουμε παρών. Από τη στιγμή που εκπροσωπούν την Ελλάδα σε επίσημους αγώνες, επιβάλλεται η χορήγηση αδείας μετ’ αποδοχών.

Στο άρθρο 32 ψηφίζουμε επίσης παρών.Δεν διευκρινίζεται εδώ εάν θα υπάρχει πρόβλεψη για χρηματική αποζημίωσή τους εάν αυτοί οι συνοδοί είναι και προπονητές.

Στο άρθρο 38 θα πούμε όχι, γιατί αναφέρεται στη μη δίωξη –στην ουσία δίνει ασυλία- στα μέλη του Ελεγκτικού Συμβουλίου.

Τι ανάλυση, όμως, να κάνουμε και για ποια άρθρα να συζητήσουμε; Εδώ μας έδειξε η συγκυβέρνηση του ΣΥΡΙΖΑ ότι είναι ανίκανη να τελειώσει ένα Κύπελλο, να το προστατέψει όπως θα έπρεπε. Κρατάει θύρες γηπέδων κλειστές, δεν έχει τη βούληση, απ’ ό,τι έχει αποδείξει μέχρι τώρα, να πατάξει τη βία στα γήπεδα. Αντίθετα, με τους χειρισμούς και τις αποφάσεις της μόνο αυτό δεν έχει καταφέρει.

Δεν θα μπορούσα να μην αναφερθώ και στις τρέχουσες εξελίξεις.

Η συγκυβέρνησή σας έχει πει πολλά ψέματα. Έχετε δώσει πάρα πολλές υποσχέσεις. Είπατε όμως και αλήθειες, τις οποίες ο απλός ελληνικός λαός δεν τις είχε καταλάβει. Προεκλογικά μιλούσατε για πολιτική ανοιχτών συνόρων. Αυτό το είχαν καταλάβει, δυστυχώς, πολλοί λίγοι.

Πρόσφατα είχαμε παραδείγματα στελεχών σας και μάλιστα στελεχών τα οποία είναι και μέσα στην Κυβέρνηση, Αναπληρωτές Υπουργοί, ακόμα και Υπουργοί, που με τις δηλώσεις τους επανειλημμένα –και δεν είναι μόνο ο κ. Μουζάλας, πριν από λίγες ημέρες ήταν ο κ. Ξυδάκης- έχουν αποκαλέσει επανειλημμένα τα Σκόπια «Μακεδονία».

**ΓΕΩΡΓΙΟΣ ΑΜΥΡΑΣ:** Κάτι σου ξέφυγε.

**ΙΩΑΝΝΗΣ ΣΑΧΙΝΙΔΗΣ:** Για ποιον;

**ΓΕΩΡΓΙΟΣ ΑΜΥΡΑΣ:** Κάτι σου ξέφυγε.

**ΠΡΟΕΔΡΕΥΩΝ (Αναστάσιος Κουράκης):** Μη διακόπτετε, σας παρακαλώ. Κύριε Σαχινίδη, προχωρήστε.

**ΙΩΑΝΝΗΣ ΣΑΧΙΝΙΔΗΣ:** Η Μακεδονία για εμάς ήταν και είναι μία και μοναδική, κύριε Αμυρά.

**ΓΕΩΡΓΙΟΣ ΑΜΥΡΑΣ:** Την πάτησες, όπως ο Μουζάλας.

**ΙΩΑΝΝΗΣ ΣΑΧΙΝΙΔΗΣ:** Υπάρχει και το προφίλ στο Facebook του Αναπληρωτή Υπουργού Εσωτερικών, του κ. Βερναρδάκη, ο οποίος εκτός από τη φωτογραφία του, πίσω στον φόντο έχει πέντε νέους, οι οποίοι περνάνε πάνω από τα χαλάσματα με την τούρκικη σημαία.

Εάν περιμένουμε από αυτούς τους ανθρώπους, που μας κυβερνούν, να λειτουργήσουν όπως πρέπει να λειτουργήσουν και να διοικήσουν σωστά αυτή τη χώρα, κάπου εδώ γίνεται λάθος.

Το πρόβλημα, όμως, δεν είναι η ανικανότητά σας ως συγκυβέρνηση. Το πρόβλημά σας είναι ένα και μοναδικό: ότι είστε ικανοί, δυστυχώς, για τα πάντα. Δεν εκμεταλλευτήκατε τις ευκαιρίες που σας δόθηκαν για να ασκήσετε πίεση στις γείτονες χώρες, την Αλβανία, τα Σκόπια και τη Βουλγαρία, όπου, όπως όλοι ξέρετε πολύ καλά, σχεδόν αποκλειστικά οι περισσότερες εταιρείες που δραστηριοποιούνται οικονομικά είναι ελληνικών συμφερόντων. Και σκεφτείτε πόσες θέσεις εργασίας έχει στοιχίσει αυτό στην πατρίδα μας.

Όσον αφορά την Τουρκία, δεν εκμεταλλευτήκατε και δεν ασκήσατε, έστω και για λόγους εντυπωσιασμού, μία γεωστρατηγική, εικονική πολιτική, θα έλεγα, με τη Ρωσία για να το χρησιμοποιήσετε ως μοχλό αντιπίεσης –μιας και σας αρέσει το πρόθεμα «αντί» και το χρησιμοποιείτε εκτεταμένα- στην πίεση που σας ασκεί η τρόικα και οι υπόλοιποι.

Ξέρετε πολύ καλά ότι η Τουρκία αντιμετωπίζει πάρα πολλά εσωτερικά προβλήματα και όχι μόνο. Πιστεύω ότι ήταν ο ιδανικός χρόνος, ούτως ώστε να ασκηθεί μία πίεση, για να μπορέσουμε να κερδίσουμε πάρα πολλά.

Όμως, από ό,τι καταλαβαίνω από τις προτάσεις των συνεργατών σας και των συμβούλων σας και από τις τελευταίες πρόσφατες προσλήψεις συμβούλων που κάνατε, ό,τι και να κάνετε, ό,τι και να αποφασίσετε και όποτε να αποφασίσετε να πάτε σε εκλογές, ψάξτε από τώρα συνεργασίες για συγκυβέρνηση, γιατί εμείς οι εθνικιστές είμαστε καταδικασμένοι να νικήσουμε. Με τις αλχημείες σας θα νικήσουμε. Και στη λαϊκή θα κάνουμε πάρτι μαζί σας και με την Αξιωματική Αντιπολίτευση.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Προχωρούμε με τον Κοινοβουλευτικό Εκπρόσωπο από το Ποτάμι κ. Γεώργιο Αμυρά.

Κύριε Αμυρά, έχετε τον λόγο για δέκα λεπτά.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το τελευταίο εικοσιτετράωρο παρακολουθούμε -και μάλιστα σε ζωντανή μετάδοση- μία φαρσοκωμωδία με συμπρωταγωνιστές τους δύο συγκυβερνώντες, τον κ. Τσίπρα και τον κ. Καμμένο.

Ο κ. Καμμένος έχει αναλάβει τον ρόλο του ευέξαπτου τιμωρού και επιχειρεί με τα ίδια του τα χέρια να επιβάλει εικονικό πνιγμό στην Κυβέρνηση, στην οποία συμμετέχει και ο ίδιος.

Ο κ. Τσίπρας, από την άλλη, εμφανίζεται να κρατάει την αναπνοή του κάτω από το νερό, περιμένοντας να έρθει η Τρίτη ή η Τετάρτη, οπότε ή θα τελειώσει το οξυγόνο ή θα τελειώσουν τα ψέματα και για τους δύο συγκυβερνώντες.

Και όλα αυτά συμβαίνουν τη στιγμή που η οικονομία είναι σε απόλυτη διάλυση, η κοινωνία είναι σε παράλυση, η ανεργία για μια ακόμη φορά, δυστυχώς, σύμφωνα με τα στοιχεία της Στατιστικής Αρχής απογειώνεται, η αξιολόγηση έχει μπλοκάρει και οι Υπουργοί της Κυβέρνησης ΣΥΡΙΖΑ-ΑΝΕΛ πηγαινοέρχονται και βολοδέρνουν στο «Χίλτον», εγκλωβισμένοι μεταξύ των ανύπαρκτων κόκκινων γραμμών και της απουσίας οποιουδήποτε σχεδιασμού. Και όλα αυτά, βέβαια, με το προσφυγικό ζήτημα να είναι το εκκρεμές που δίνει το τέμπο, τον ρυθμό και στην κοινωνία και στην πολιτική αυτής της χώρας.

Το προσφυγικό τείνει να γίνει εθνικό ζήτημα, με χιλιάδες ανθρώπους στην Ειδομένη, στα νησιά, στον Πειραιά, να μη νιώθουν αυτή την αξιοπρέπεια για την οποία η Κυβέρνηση ΣΥΡΙΖΑ-ΑΝΕΛ υποτίθεται ότι εκόπτετο. Φτάσαμε στο σημείο να έρχεται η Ατζελίνα Τζολί, η οποία ως γνωστόν πηγαίνει μόνο στα τριτοκοσμικά μέτωπα, στη Μιανμάρ, στον Λίβανο, στις εμπόλεμες περιοχές. Μας βάζει, λοιπόν, και μας στον χάρτη της τριτοκοσμικής κατάστασης που υπάρχει σε σχέση με το προσφυγικό στα σύνορα και σε διάφορες περιοχές της χώρας μας.

Αυτοί οι δύο συμπρωταγωνιστές αυτού του δράματος, δηλαδή ο κ. Τσίπρας και ο κ. Καμμένος, έστησαν –ενδεχομένως ο ένας από τους δύο άθελά του- ένα απίστευτο σκηνικό πολιτικής αστάθειας. Πρέπει να πούμε ότι το έργο το έχουμε ξαναδεί, ειδικά από τον κ. Καμμένο.

Εκείνος δεν ήταν που έλεγε ότι θα γινόταν Κούγκι, προκειμένου να μην μπει ΦΠΑ στα νησιά; Και ΦΠΑ στα νησιά έβαλε ο κ. Καμμένος και μάλιστα με το παραπάνω. Εκείνος δεν ήταν που έλεγε ότι δεν υπάρχει περίπτωση να υπογράψει μνημόνιο; Και μνημόνιο υπέγραψε και το ψήφισε και με τα δυο του χέρια.

Επίσης, εκείνος δεν έλεγε ότι δεν πρέπει να γίνουν τα hot spots στα νησιά για να μην προσελκύουν και άλλους μετανάστες και πρόσφυγες; Εκείνος δεν είναι που ζητάει την αποπομπή του κ. Μουζάλα και να μείνει ο ίδιος στην Κυβέρνηση; Απειλές και φοβέρες. Πού, στα αλήθεια, απευθύνει τις απειλές και τις φοβέρες του;

Το μόνο Κούγκι που ζει η ελληνική κοινωνία είναι αυτό που βλέπουμε όλοι μπροστά μας: μια οικονομία σε παράλυση, μια αγορά πλήρως διαλυμένη και με τα capital controls, μια κοινωνία η οποία, δυστυχώς –και αυτό είναι το χειρότερό σας «επίτευγμα»- έχει αρχίσει να παραδίδεται. Το αίσθημα παράδοσης κυριαρχεί παντού και κατά μόνας και στη συλλογική έκφραση των Ελλήνων.

Η αιτία γι’ αυτό είναι η ανεπάρκεια της Κυβέρνησης ΣΥΡΙΖΑ-ΑΝΕΛ. Η ανεπάρκεια είναι η αιτία που το Κούγκι από το οποίο κινδυνεύει η χώρα έχει εξελιχθεί στο Βατερλό των κ. Τσίπρα και Καμμένου, τόσο στο προσφυγικό όσο και στην οικονομία και την κοινωνία.

Και καλό είναι η «καραμέλα» περί τάχατες απόσυρσης των ΑΝΕΛ και αντικατάστασης του «λαγού» της Κυβέρνησης με το Ποτάμι να την ξεχάσετε. Δεν υπάρχει ούτε μία στο δισεκατομμύριο η πιθανότητα να τσιμπήσουμε από αυτή την «καραμέλα».

Τώρα, ερχόμενος στο θέμα της εναρμόνισης της ελληνικής νομοθεσίας με τον νέο Κώδικα Αντιντόπινγκ της WADA, πρώτα απ’ όλα να ρωτήσουμε τι νομοθέτηση είναι αυτή. Τι συγκλονιστική νομοθέτηση είναι αυτή;

Ας πάρουμε τη γενική εικόνα. Πρώτα απ’ όλα, έχουμε δεκαεπτά πράξεις νομοθετικού περιεχομένου από αυτή την Κυβέρνηση. Μέσα σε έναν χρόνο έχει σπάσει κάθε ρεκόρ. Θα πρέπει να αισθάνεστε τυχεροί που δεν βρίσκεται σε αυτή την Αίθουσα, από την πλευρά του Προεδρείου, η πρώην σύντροφός σας κ. Ζωή Κωνσταντοπούλου, να έβλεπα τότε τι θα απαντούσατε σε εκείνη.

Έντεκα είναι τα νομοσχέδια που αυτή η Κυβέρνηση έχει φέρει με τη μορφή του κατεπείγοντος, όπως και αυτό που συζητάμε. Τι σημαίνει αυτό; Σημαίνει ότι μέσα σε ένα οκτάωρο ψεκάστε, σκουπίστε, τελειώσατε, συζητήστε, ακούστε, ψηφίστε ή μην ψηφίζετε νομοσχέδια και νόμους, που θα αλλάξουν τη ζωή σε πολλές εκφράσεις και εκφάνσεις της οικονομίας και της κοινωνίας.

Μας είπατε ότι αύριο λήγει η δεύτερη παράταση της προθεσμίας για την εναρμόνιση. Ωστόσο, ο κ. Κέλερ, ο Διευθυντής Εκπαίδευσης και Εναρμόνισης της WADA, είχε έρθει στην Αθήνα τον Ιούλιο του 2015 –τον είχατε συναντήσει κι εσείς, κύριε Υπουργέ- και είχε πει και δημοσίως ότι πρέπει η ελληνική κυβέρνηση, η Ελλάδα, επιτέλους να κινηθεί γρήγορα στον τομέα της εναρμόνισης της νομοθεσίας της με τους διεθνείς κανόνες για την καταπολέμηση του ντόπινγκ.

Και σας είπε πολύ σωστά ο συνάδελφός μας κ. Μαυρωτάς να αποφύγετε τον όρο «φαρμακοδιέγερση». Του δίνεται μια γλυκύτητα. Είναι ντόπινγκ βαρβάτο.

Να μην πω για τα πενήντα άρθρα που είναι άσχετα με τον πυρήνα του νομοσχεδίου. Δεν έχουν καμμία σχέση με το ντόπινγκ και την προσπάθεια του αντιντόπινγκ.

Ωστόσο, αυτό που μου έκανε ιδιαίτερη εντύπωση είναι η προχειρότητα με την οποία έγινε η μετάφραση. Μέτρησα πρόχειρα εκατόν πενήντα έξι λάθη μετάφρασης από την αγγλική στην ελληνική. Από τη μια, είναι για να χαμογελάς και λίγο, γιατί έχει μερικά πολύ χαριτωμένα. Για παράδειγμα, αναφέρει τον όρο «competition» που σημαίνει «ο αγώνας» και τον μεταφράζει με τον όρο «του διαγωνισμού». Πώς είναι η Eurovision διαγωνισμός; Έτσι είναι κι εδώ. Καμμιά σχέση. Το «in respect to», που σημαίνει «ως προς τους, σχετικά με τους, αναφορικά με τους», το έχει μεταφράσει –αν είναι δυνατόν!- σε αυτό το σχέδιο νόμου ως «με σεβασμό στους». «Rest in peace» που λένε!

Με το άρθρο 29 καταργείτε το Εθνικό Συμβούλιο Αθλητικού Σχεδιασμού που προβλεπόταν στον ν.2725/1999. Ήταν ανενεργή αυτή η διάταξη. Ωστόσο, αυτό το συμβούλιο, το οποίο καταργείτε, είχε ως αρμοδιότητα την εισήγηση για τα κριτήρια των επιχορηγήσεων, που δίνει το Υπουργείο σε αθλητικούς συλλόγους και ομοσπονδίες. Όχι ότι δεν γινόταν πάρτι. Μεγάλο πάρτι γινόταν με τις αθλητικές επιχορηγήσεις. Έφτιαχναν εκεί μια ψευτοαθλητική διοργάνωση ή ένα ψεύτικο σωματείο και έπαιρνε χρήματα ο κάθε κατεργάρης και ο κάθε περαστικός φίλος, κουμπάρος και ανιψιός.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Αυτό είναι αλήθεια.

**ΓΕΩΡΓΙΟΣ ΑΜΥΡΑΣ:** Άρα είναι αλήθεια, κύριε Υπουργέ, γι’ αυτό να πείτε ποια είναι τα κριτήρια τώρα και ποια είναι η διασφάλιση ότι δεν θα ξαναδούμε τα ίδια. Επομένως να μας τα πείτε εσείς.

Όσον αφορά τον αθλητικό σχεδιασμό, εγώ θα σας πρότεινα να προσλάβετε εκεί, για να σας το στήσε, τον κ. Καρανίκα, τον σύμβουλο Πρωθυπουργού, γιατί έχει εμπειρία και όλο και κάπου θα προσφέρει.

Άρθρο 30: Καταργείτε την Επιτροπή Ενημέρωσης Διεθνών Αθλητικών Οργανισμών, που είχε συσταθεί με το άρθρο 42 του ν.2725/1999 και ιδρύεται Επιτροπή Διεθνών Αθλητικών Σχέσεων. Υπάρχει, ωστόσο, υπερκείμενη Διεύθυνση Διεθνών Σχέσεων και Ευρωπαϊκής Ένωσης στο Υπουργείο Πολιτισμού. Διευκρινίστε μας, παρακαλώ, αν η υπερκείμενη Διεύθυνση θα βρίσκεται σε σύγκρουση με τη νέα υπό ίδρυση Διεύθυνση αυτού του τομέα, δηλαδή της Επιτροπής Ενημέρωσης Διεθνών Αθλητικών Οργανισμών. Ο Υπουργός ορίζει τα τρία μέλη αυτής της επιτροπής απευθείας.

Κυρίες και κύριοι συνάδελφοι, κάποιος δεν πρέπει να μας μιλήσει και για την ντόπα που κυκλοφορεί στα γυμναστήρια; Κάποιος δεν πρέπει να μας μιλήσει για τα φάρμακα και όλες τις παράνομες ουσίες που τα νέα κυρίως παιδιά, χωρίς καθοδήγηση, χωρίς ιδιαίτερη ενημέρωση και εκπαίδευση, βρίσκουν με εύκολο τρόπο και στο διαδίκτυο; Κάποια στιγμή να μας πείτε και γι’ αυτό τι πρόκειται να κάνετε, αλλιώς φτιάχνουμε ένα νησί, το οποίο θεωρούμε ότι είναι ασφαλές, αλλά που στην ουσία βουλιάζει σιγά-σιγά μέχρι να το καταπιεί η θάλασσα και τότε θα αναρωτηθούμε για ποιον λόγο βρισκόμαστε σε αυτή την κατάσταση.

Κυρίες και κύριοι συνάδελφοι, επί της αρχής εμείς θα ψηφίσουμε το νομοσχέδιο. Θεωρούμε ότι αργήσατε πάρα πολύ να το φέρετε, ώστε να το συζητήσουμε με άνεση χρόνου. Ωστόσο, θεωρούμε ότι πρέπει από κάπου να ξεκινήσουμε τον πόλεμο κατά του ντόπινγκ.

Θα θέλαμε να μας πείτε, μιας που το αναφέρουμε εδώ όλοι οι ομιλητές, πώς επιτέλους θα τιθασεύσετε -όχι ως αποκλειστικός αρμόδιος, αλλά σε συνεργασία με την κοινωνία και τα υγιή αθλητικά σωματεία- τη βία στα γήπεδα, τη βία που μας διώχνει όλους, που δεν αφήνει τις οικογένειες να χαρούν και που βλέπουμε ότι κάποιοι άλλοι τα είχαν καταφέρει, που ήταν σε χειρότερη κατάσταση από εμάς, όπως για παράδειγμα, οι Βρετανοί, οι οποίοι μέσα σε δύο χρόνια καθάρισαν το ποδόσφαιρό τους…

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Πέντε μήνες εφαρμόζουμε τον νόμο.

**ΓΕΩΡΓΙΟΣ ΑΜΥΡΑΣ:** Είστε έναν χρόνο, δεν είστε πέντε μήνες.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Πέντε μήνες εφαρμόζεται ο νόμος.

**ΓΕΩΡΓΙΟΣ ΑΜΥΡΑΣ:** Είστε έναν χρόνο Υπουργός, έναν χρόνο είστε Κυβέρνηση.

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ…

**ΓΕΩΡΓΙΟΣ ΑΜΥΡΑΣ:** Περιμένουμε, λοιπόν, σε έναν χρόνο και εσείς να έχετε κάνει ό,τι έκανε η Θάτσερ, η οποία…

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Μη με προκαλείτε.

**ΓΕΩΡΓΙΟΣ ΑΜΥΡΑΣ:** …δεν σταμάτησε πουθενά προκειμένου να ξεκαθαρίσει το τοπίο στο αγγλικό ποδόσφαιρο.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε τη σκέψη σας, κύριε Αμυρά, σας παρακαλώ.

**ΓΕΩΡΓΙΟΣ ΑΜΥΡΑΣ:** Βεβαίως.

Βλέπεις ότι παίζουν οι ποδοσφαιριστές και από πίσω, στα δύο μέτρα, βρίσκονται οι Άγγλοι θεατές και δεν ακούγεται κιχ. Εδώ και κάμερες βάλαμε και δεν ξέρω εγώ τι γίνεται και η κατάσταση παραμένει ίδια και χειρότερη.

Κυρίες και κύριοι συνάδελφοι, σας ευχαριστώ πολύ.

**ΠΑΝΑΓΙΩΤΑ ΔΡΙΤΣΕΛΗ:** Καταθέστε αυτό που μας λέτε στα Πρακτικά.

**ΓΕΩΡΓΙΟΣ ΑΜΥΡΑΣ:** Τις υποδείξεις σας στον συνέταιρό σας, τον κ. Καμμένο, διότι αυτή τη στιγμή με γυμνά χέρια σάς κάνει εικονικό πνιγμό και εσείς κάθεστε και τον βλέπετε.

Ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Αναστάσιος Κουράκης):** Και εμείς ευχαριστούμε.

Προχωρούμε με τον κ. Δημήτριο Κωνσταντόπουλο από τη Δημοκρατική Συμπαράταξη ΠΑΣΟΚ-ΔΗΜΑΡ.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Κύριε Πρόεδρε, θα ήθελα για λίγο τον λόγο μετά τον κύριο συνάδελφο, σχετικά με κάποιες τροπολογίες και μια νομοτεχνική βελτίωση.

**ΠΡΟΕΔΡΕΥΩΝ (Αναστάσιος Κουράκης):** Βεβαίως, κύριε Υπουργέ.

Κύριε Κωνσταντόπουλε, έχετε τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, κυρίες και κύριοι συνάδελφοι, για μια ακόμη φορά η Κυβέρνηση φέρνει στη Βουλή ένα νομοσχέδιο με τη διαδικασία του κατεπείγοντος. Διερωτάται κανείς: Τι συνιστά πλέον το κατεπείγον; Διότι έχει χαθεί η λογική.

Κύριε Υπουργέ, το μόνο που καταφέρνετε είναι να υποβαθμίζετε την ποιότητα της νομοθέτησης, διότι δεν υπάρχει χρόνος για δημόσια διαβούλευση, δεν υπάρχει ουσιαστική συνεργασία με τους εμπλεκόμενους φορείς. Δεν υπήρξε ουσιαστική διαβούλευση. Αποφασίστηκε στην Επιτροπή Μορφωτικών Υποθέσεων να καλέσουμε και να ακούσουμε τους φορείς, για να έχουμε έκφραση γνώμης όλων των εμπλεκομένων. Πώς; Την τελευταία στιγμή. Πώς; Αποσπασματικά.

Εδώ, λοιπόν, γεννώνται πολλά ερωτηματικά. Γιατί να αποφασίζονται σοβαρά ζητήματα στο πόδι;

Κυρίες και κύριοι συνάδελφοι, ανέλυσε διεξοδικά η συνάδελφος κ. Κεφαλίδου τη θέση της Δημοκρατικής Συμπαράταξης. Ωστόσο, προσωπικά, θα ήθελα να σταθώ στα εξής σημεία. Με το Α΄ Μέρος, άρθρα 1 έως 22, η νομοθεσία μας εναρμονίζεται με τον νέο Κώδικα Αντιντόπινγκ της WADA. Στο Β΄ Μέρος έχουμε διατάξεις που δεν έχουν κανέναν χαρακτήρα κατεπείγοντος. Γι’ αυτό και έχουμε αρκετές ενστάσεις.

Αναφορικά με το άρθρο 24 για τη δημιουργία Μητρώου Φορέων της Γενικής Γραμματείας Αθλητισμού, όλοι οι φορείς, που ήταν σήμερα στην επιτροπή, μας είπαν και σας είπαν ότι τα στοιχεία που ζητούνται είναι υπερβολικά. Γιατί; Διότι επεκτείνουν τη γραφειοκρατία, διότι ουσιαστικά δυσχεραίνετε τη δημιουργία του μητρώου.

Υπήρξαν, ωστόσο, συγκεκριμένες προτάσεις από όλους τους φορείς για τα στοιχεία που θεωρούν απαραίτητα και για τον χρόνο που χρειάζονται ρεαλιστικά για τη συλλογή τους.

Όσον αφορά το άρθρο 26, πείτε μας τους λόγους που σας ώθησαν στην κατ’ εξαίρεση αντιμετώπιση του Καυταντζόγλειου Εθνικού Σταδίου Θεσσαλονίκης στα θέματα διοίκησης. Η διάταξη είναι προβληματική. Αναφέρετε: «Στην επιτροπή συμμετέχει ένας καθηγητής Φυσικής Αγωγής εφόσον τούτο είναι δυνατόν». Τι εννοείτε, δηλαδή; Εννοείτε ότι δεν μπορείτε να βρείτε έναν καθηγητή Φυσικής Αγωγής; Είναι χιλιάδες οι αδιόριστοι. Επιλέξτε έναν.

Αναφορικά με το άρθρο 27, διαφωνούμε με τη Διαρκή Επιτροπή Αντιμετώπισης Βίας. Ας γίνει στα πρότυπα των ανεξάρτητων αρχών, προκειμένου να μην εγκλωβίζεται στον κρατικό έλεγχο.

Με το άρθρο 29, που αφορά την κατάργηση του Εθνικού Συμβουλίου Αθλητικού Σχεδιασμού, διαφωνούμε απόλυτα. Παρά τα προβλήματα του ΕΣΑΣ, όπως μας είπαν και οι φορείς στην επιτροπή, δεν πρέπει να καταργηθεί. Μπορεί να προσφέρει πολύτιμη υπηρεσία και ιδιαίτερη βοήθεια σε ζητήματα αθλητικού σχεδιασμού.

Είναι απαράδεκτο δε να ορίζετε με το επόμενο άρθρο Επιτροπή Διεθνών Αθλητικών Σχέσεων.

Αναφορικά με το άρθρο 37 για τις αμοιβές των προπονητών, αυτό χρειάζεται επαναδιατύπωση και αποσαφήνιση. Αναφέρεστε στους ομοσπονδιακούς προπονητές γενικά ή και στους αποσπασμένους;

Όσον αφορά το άρθρο 38 για την ευθύνη των μελών του Ελεγκτικού Συμβουλίου, της Επιτροπής Επαγγελματικού Αθλητισμού και του ΕΣΚΑΝ, το ακαταδίωκτο και το ανεξέλεγκτο είναι ευαίσθητα ζητήματα. Είναι προτιμότερο να υιοθετηθεί το μοντέλο των ανεξάρτητων αρχών.

Στο άρθρο 41, από τη μία πλευρά αποχαρακτηρίζετε το τόξο ως όπλο και από την άλλη πλευρά ζητάτε άδεια κατοχής. Ξαναδείτε το.

Ας αναφερθούμε τώρα στα άρθρα 49-65, όπου φυσικά λέμε «όχι». Τι σχέση έχει το οργανόγραμμα του Υπουργείου με τον Κώδικα Αντιντόπινγκ; Είναι δυνατόν το οργανόγραμμα ενός Υπουργείου να έρχεται με τη μορφή του κατεπείγοντος και, μάλιστα, με τους εργαζόμενους να διαμαρτύρονται ότι δεν δέχεστε να τους ακούσετε, δηλώνοντας ότι βρίσκονται σε ομηρία;

Διαφωνούμε, επίσης, με το άρθρο 67 –αρχικώς, 73- με το οποίο καταργείτε διάταξη που το Σώμα ψήφισε πριν από είκοσι μέρες. Τώρα τι μας ζητάτε; Τώρα μας ζητάτε να «ξεψηφίσουμε». Δηλαδή, συνεχίζουμε στη λογική «ψηφίζουμε και ξεψηφίζουμε». Αν μη τι άλλο, χρειάζεται σοβαρότητα.

Κυρίες και κύριοι Βουλευτές, προφανώς και η ψήφιση του Κανονισμού Αντιντόπινγκ είναι κρίσιμη για τη χώρα. Προφανώς και η εγχώρια νομοθεσία πρέπει να εναρμονιστεί με τα δεδομένα της WADA. Όμως, αυτό δεν σας απαλλάσσει από την ευθύνη που είχατε να το φέρετε με την κανονική διαδικασία, τη στιγμή μάλιστα που διανύουμε ένα ολυμπιακό έτος.

Κύριοι της Κυβέρνησης, κύριε Υπουργέ, είστε Κυβέρνηση δεκαπέντε μήνες. Οφείλατε να γνωρίζετε ότι υπήρχε συγκεκριμένη υποχρέωση της χώρας για την εναρμόνιση της νομοθεσίας στις απαιτήσεις της WADA. Οφείλατε να γνωρίζετε τις καταληκτικές ημερομηνίες, ώστε να μη διακινδυνεύσει η ελληνική συμμετοχή στην Ολυμπιάδα του Ρίο. Υποσχεθήκατε έναν «αθλητικό νόμο» που ακόμα δεν έχουμε δει, όπου θα μπορούσατε να συμπεριλάβετε όλες τις ρυθμίσεις που φέρατε σήμερα, οι οποίες δεν έχουν σχέση με τον Κανονισμό Αντιντόπινγκ.

Εσείς τι κάνατε; Τα τσουβαλιάσατε όλα σ’ ένα νομοθετικό κείμενο και τα παρουσιάσατε. Επικαλεστήκατε, μάλιστα, τον χαρακτήρα του κατεπείγοντος. Σύρατε τους Βουλευτές στην ψήφιση διατάξεων, που δεν είχαν τον απαραίτητο χρόνο να επεξεργαστούν.

Κύριε Υπουργέ, το κατεπείγον θα είχε νόημα και περιεχόμενο, αν αφορούσε το προσφυγικό, αν το κεντρικό ζήτημα ήταν η προσφυγική κρίση, η οποία απαιτεί εθνική στρατηγική και εθνική συνεννόηση, διότι το ανθρωπιστικό πρόβλημα είναι τεράστιο, με χιλιάδες πρόσφυγες και μετανάστες που φθάνουν καθημερινά στην Ελλάδα, με χιλιάδες να συνωστίζονται στις ακτές των νησιών μας. Αυτό για όλους εμάς, για όλους τους Έλληνες, είναι κατεπείγον ζήτημα.

Ωστόσο, επί του παρόντος νομοσχεδίου ψηφίζουμε παρών επί της αρχής.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κωνσταντόπουλο.

Τον λόγο έχει ο κύριος Υφυπουργός, για να κάνει κάποιες ανακοινώσεις.

Ορίστε, κύριε Υφυπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Κύριε Πρόεδρε, όπως είχα αναφέρει και στη συζήτηση στην επιτροπή, στη συζήτηση στην Ολομέλεια θα ανακοινώναμε τις τροπολογίες τις οποίες κάνει δεκτές η Κυβέρνηση.

Κατά πρώτον, θέλω να πω ότι κατηγορηθήκαμε άδικα ότι πρόκειται να φέρουμε ορυμαγδό τροπολογιών. Είχα πει ότι θα φέρουμε μία τροπολογία, την οποία είχαν καταθέσει Βουλευτές του ΣΥΡΙΖΑ σε παλαιότερο νομοσχέδιο του Υπουργείου Πολιτισμού και Αθλητισμού. Και είχαμε πει ότι γι’ αυτή την τροπολογία θα υπάρχει συνεργασία των συναρμόδιων Υπουργών, για να καταλήξουμε. Σήμερα την κάνουμε δεκτή. Είναι η τροπολογία με γενικό αριθμό 286 και ειδικό αριθμό 7.

Επίσης, άλλη μία τροπολογία, αλλά στην ουσία αυτή ήταν διάταξη που εμπεριείχετο στο συζητούμενο νομοσχέδιο, είναι η με γενικό αριθμό 288 και ειδικό αριθμό 8, για την οποία ήδη αναφέρθηκε η εισηγήτρια του ΣΥΡΙΖΑ, η κ. Δριτσέλη.

Επίσης, θέλω να κάνω μία νομοτεχνική βελτίωση. Είχε δίκιο ο κ. Μαυρωτάς. Πράγματι, υπάρχει ένα τυπογραφικό λάθος στην παράγραφο 5.3 του άρθρου 5 και έχει παραληφθεί η λέξη «δεν». Διαμορφώνεται ως εξής: «δεν μπορεί να αμφισβητηθεί από αθλητή ή τρίτο πρόσωπο,». Προστίθεται η λέξη «δεν». Ήταν τυπογραφικό λάθος. Επομένως καταθέτω τη νομοτεχνική για να λάβουν γνώση οι συνάδελφοι.

Αυτός είναι ο ορυμαγδός τροπολογιών, για τον οποίο είχαμε κατηγορηθεί χθες στην επιτροπή, η εξής μία!

(Στο σημείο αυτό ο Υφυπουργός Πολιτισμού και Αθλητισμού κ. Σταύρος Κοντονής καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

ΝΑ ΜΠΕΙ Η ΣΕΛΙΔΑ **147**

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ, κύριε Υπουργέ.

Παρακαλώ να διανεμηθεί στους κυρίους συναδέλφους.

Κύριε Ψαριανέ, έχετε τον λόγο.

**ΓΡΗΓΟΡΙΟΣ ΨΑΡΙΑΝΟΣ:** Ευχαριστώ, κύριε Πρόεδρε.

Ορυμαγδό τροπολογιών έχουμε έτσι και αλλιώς σε όλα τα νομοσχέδια. Μπορεί ο Υπουργός επί του προκειμένου να είχε δεκαπέντε τροπολογίες και να βάλει μόνο μία ή δύο, αλλά αν μετρήσουμε όλα τα νομοσχέδια που έχει φέρει αυτή η Κυβέρνηση εδώ και δεκαπέντε μήνες -η λεγόμενη «ΣΥΡΙΖΑΝΕΛ», των Τσιπρο-Καμμένων, κατά τους Σαμαρο-Βενιζέλους-, θα δούμε ότι έχει φέρει όσα νομοσχέδια έχει φέρει, έχει φέρει τετραπλάσιες τροπολογίες επί των νομοσχεδίων, άσχετες με κάθε νομοσχέδιο. Έχουν δώσει οι Τσιπρο-Καμμένοι σε έναν χρόνο διπλάσιες ή τριπλάσιες πράξεις νομοθετικού περιεχομένου, από όσες είχαν φέρει οι Σαμαρο-Βενιζέλοι σε δύο, δυόμισι χρόνια. Διπλάσιες και βάλε! Πράξεις νομοθετικού περιεχομένου, προεδρικά διατάγματα με τη διαδικασία του κατεπείγοντος, πάνω από τα μισά νομοσχέδια!

Αυτό το νομοσχέδιο θα μπορούσαμε να το έχουμε συζητήσει χαλαρά και άνετα εδώ και τρεις μήνες, χωρίς καμμία διαδικασία κατεπείγοντος. Και θα μπορούσαμε να συμφωνήσουμε όλες οι πτέρυγες της Βουλής. Θέλουμε πάρα πολύ να υπάρξει εξυγίανση και στο ντόπινγκ και στη βία στα γήπεδα.

Πριν από σαράντα χρόνια πηγαίναμε στα γήπεδα με τους φίλους μας, άλλοι ήταν «βάζελοι», άλλοι «γαύροι», «χανούμισσες», «σκουλήκια», «μαύροι πάνθηρες» -ξέρετε, όλα αυτά τα ονόματα, όλοι αυτοί- και όλοι μαζί δίπλα-δίπλα βλέπαμε τα παιχνίδια μια χαρά. Πριν από τριάντα, σαράντα χρόνια. Εντάξει είναι περασμένος αιώνας βέβαια, γιατί εμείς προχωράμε και αλλάζουμε τους αιώνες πολύ γρήγορα και τρέχουμε πολύ γρήγορα μπροστά, έχουμε ξεφύγει!

Μπορούμε να βρούμε στοιχεία σε κάθε τομέα της κοινωνικής ζωής. Στην παιδεία, για παράδειγμα, μπορούμε να βρούμε ποια χώρα πάει καλά. Η Φινλανδία; Μάλιστα. Τι κάνει η Φινλανδία; Κάνει ένα, δύο, τρία, τέσσερα, πέντε πράγματα. Να κάνουμε copy-paste κατευθείαν και να τα βάλουμε. Ποια χώρα πάει καλά στην ασφάλεια; Το Βέλγιο; Τι κάνετε εσείς; Δεν θα ανακαλύψουμε την πυρίτιδα ούτε τον τροχό. Δεν θα κάνουμε τους φωστήρες. Δεν θα περάσουμε στην Ευρώπη κάτι τριτοκοσμικού τύπου μισοσοβιετικές, αφρικανικές παραλλαγές σε διάφορα συστηματάκια όπου ο Υπουργός Παιδείας στην καθισιά του –δεν λέω μόνο γι’ αυτή την Κυβέρνηση, ο κάθε Υπουργός Παιδείας- μπορεί να κάνει τρεις μεταρρυθμίσεις, πέντε, επτά, οχτώ, με τη μία, έτσι για πλάκα, όταν η Φινλανδία επί της παιδείας έχει κάνει από το ’61 μέχρι σήμερα μία εκπαιδευτική μεταρρύθμιση -μία!- και έχει αλλάξει πενήντα κυβερνήσεις, συμμαχικές, αριστεροδεξιές, κεντροαριστερές, κεντροδεξιές, όλα. Να σας πω και άλλες χώρες, αν θέλετε.

Λοιπόν, για να μη γενικολογούμε σε όλα αυτά, θέλω να πω ότι δεν θα ανακαλύψουμε εμείς εδώ τους καλύτερους τρόπους διακυβέρνησης μίας χώρας, που θέλουμε μάλιστα αυτή η διακυβέρνηση να γίνεται και με προοδευτικό πρόσημο, σύντροφοι. Σωστά; Μόνο που κλωτσάνε μερικοί συνεταίροι στην προοδευτικότητα και στον ριζοσπαστισμό.

Δεν θέλω καθόλου να αναφερθώ στο συστηματάκι και τη συνεργασία των Τσιπρο-Καμμένων. Έτσι;

Θέλω να πω ότι αυτό το νομοσχέδιο θα το ψηφίσουμε επί της αρχής. Και θα το ψηφίσουμε, όχι μόνο επειδή είναι εναρμόνιση με τον WADA αλλά και επειδή έπρεπε τέτοια πράγματα να τα έχουμε κάνει και μόνοι μας, όπως και πολλές εφαρμογές των μνημονίων που μας στέλνουν απ’ έξω. Θα έπρεπε να τα έχουμε κάνει από μόνοι μας πριν μας τα στείλουν απ’ έξω εδώ.

Τις μεταρρυθμίσεις και τις θεσμικές αλλαγές θα έπρεπε να τις έχουμε κάνει εμείς από μόνοι μας και όχι να μας τις υπαγορεύουν απ’ έξω και εμείς να κάνουμε γαργάρα και μαϊμουδιές, να παίρνουμε τα φράγκα, να τους βρίζουμε, να λέμε στον κόσμο «οι αλήτες, τα καθίκια, οι κωλο-Ευρωπαίοι μας κάνουν, μας δείχνουν, μας εκβιάζουν, μας αυτώνουν» και να παίρνουμε τα φράγκα και να διορίζουμε, να φτιάχνουμε το παλιό -των αλλωνών- πελατειακό συστηματάκι και να το κάνουμε δικό μας πελατειακό συστηματάκι και την υπάρχουσα διαφθορά και διαπλοκή –των αλλωνών, των καταστροφέων- να τις κάνουμε δικό μας συστηματάκι διαφθοράς και διαπλοκής. Να γινόμαστε οι Αριστεροί νταραβεριτζήδες των νέων καναλαρχών και να κάνουμε διάφορες συναντήσεις και νυχτερινές συσκέψεις. Αυτά δεν είναι με προοδευτικό πρόσημο, συντρόφισσες και σύντροφοι! Αυτό είναι παλαιοκομματισμός του κερατά μάλιστα!

Επί του συγκεκριμένου, λοιπόν, θα το στηρίξουμε το νομοσχέδιο. Και θα στηρίξουμε και το νομοσχέδιο που θα φέρει ο Υπουργός. Το χρωστάει, όπως το χρωστάνε δεκαπέντε προηγούμενοι Υπουργοί, από τον Φλωρίδη, τον Λιάνη κ.λπ.. Ας μην αναφέρω όλους τους Υπουργούς του Αθλητισμού που έχουν περάσει.

Από το 2007, έχω ζητήσει στην Επιτροπή Μορφωτικών Υποθέσεων επί του αθλητισμού τροπολογίες, προτάσεις έχουμε κάνει και εγώ προσωπικά αλλά και πάρα πολλοί άνθρωποι και φίλοι μου και παλιοί μου σύντροφοι –που κάθονται από πίσω σας, κύριε Υπουργέ και ξέρουν πάρα πολύ καλά- για τις εκλογές στις ομοσπονδίες.

Να καθιερώσουμε την απλή αναλογική σε όλες τις ομοσπονδίες. Αλλού το σύστημα είναι πλειοψηφικό, αλλού είναι μισο-αναλογική, αλλού ενισχυμένη αναλογική και αλλού όπως βολεύει την κάθε πυγμαχία, το κάθε μπάσκετ και την κάθε κολύμβηση. Θα πρέπει να θεσπίσουμε ένα σταθερό σύστημα εκλογής στις αθλητικές ομοσπονδίες, να τσακίσουμε στη βάση του το ντόπινγκ. Αυτό είναι κάτι που μπορείς να κάνεις πολύ εύκολα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τους αθλητές τούς έχουμε αθωώσει και απαλλάξει. Επίσης αυτούς τους γυμναστές και τους φαρμακοδότες τους, τους έχουμε απαλλάξει και τα κάνουμε γαργάρα. Δεν έχουμε πάρει κανένα απολύτως μέτρο. Όλα τα επεισόδια που γίνονται στα γήπεδα, περνάνε ατιμωρητί, ενώ υπάρχουν χιλιάδες φωτογραφίες, κάμερες, παρακολουθήσεις, ο «Μεγάλος Αδερφός» με τις κάμερες, για τις οποίες μερικοί Αριστεροί διαμαρτύρονταν. Τι τις έχουμε κάνει τώρα τις κάμερες; Πού είναι αυτό που πετάνε τα μπουκάλια; Πού είναι αυτοί που μαχαιρώνουν τον διπλανό τους; Υπάρχουν όλοι αυτοί! Υπάρχουν παντού οι φωτογραφίες και τα βίντεο, τα οποία δείχνουν και από πού ήρθε και πού μένει. Όλα αυτά τα ξέρουμε. Τι τους έχουμε κάνει αυτούς;

Και εδώ πάλι το «copy paste». Τι έκανε η καταραμένη μακαρίτισσα στην Αγγλία, αυτή η δεξιούρα, η Θάτσερ; Το «καθάρισε» σε δύο χρονάκια το ζήτημα; Διακόψαμε το Κύπελλο! Γιατί δεν διακόψαμε και το Πρωτάθλημα; Επειδή το Κύπελλο είναι και συμβολικό και ανώδυνο. Δεν έχει να κάνει με νταραβέρια με ΠΑΕ, με κέρδη, με υπερκέρδη, με Champions League και με όλα αυτά τα κόλπα. Είναι το Κύπελλο, τώρα. Εντάξει ας το διακόψουμε. Είναι κάτι εύκολο.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Το Πρωτάθλημα μπορούμε να το διακόψουμε στα πέντε παιχνίδια; Μπορούμε να αφαιρέσουμε πέντε βαθμούς σε κάθε παιχνίδι από τις ομάδες, που είναι υπεύθυνες οι ίδιες οι ΠΑΕ για τα επεισόδια που γίνονται στα γήπεδά τους; Γιατί οι ΠΑΕ δίνουν τα εισιτήρια, οι ΠΑΕ κάνουν τις οργανωμένες εκδρομές, οι ΠΑΕ δίνουν και διάφορα «φάρμακα» στις εκδρομές αυτές. Αυτά είναι πολύ γνωστά πράγματα επί χρόνια, τα τελευταία είκοσι, τριάντα χρόνια που ζούμε αυτή την αθλιότητα!

Πρέπει να τη σταματήσουμε τώρα, κύριε Υπουργέ! Και οι προηγούμενοι Υπουργοί είχαν όλη την καλή διάθεση και καλή πρόθεση και είχαν εξαγγείλει μεγάλες αλλαγές και μεταρρυθμίσεις και για τη βία και για το ντόπινγκ και για τις σχέσεις των ΠΑΕ με τους συνδέσμους. Πού είναι τα καταστατικά των συνδέσμων και τι είναι σύνδεσμοι; Γιατί δεν πάνε οι φίλαθλοι του Παναθηναϊκού στην Τούμπα; Σε ποια χώρα του κόσμου γίνεται αυτό;

 **ΠΡΟΕΔΡΕΥΩΝ (Αναστάσιος Κουράκης):** Ολοκληρώστε τη σκέψη σας, παρακαλώ.

**ΓΡΗΓΟΡΗΣ ΨΑΡΙΑΝΟΣ:** Ναι, κύριε Πρόεδρε, θα ολοκληρώσουμε κι εμείς κάποια στιγμή.

Γιατί οι φίλαθλοι του Άρη δεν μπορούν να πάνε στο Φάληρο; Από πού και έως πού; Αυτό γίνεται μόνο, μην πω πάλι στη Ζιμπάμπουε, γιατί προσβάλλω αυτήν τη χώρα. Μου έχουν κάνει παρατηρήσεις άνθρωποι από τη Ζιμπάμπουε, μου έχουν πει: «μην το ξαναπείς αυτό, αγόρι μου». Είναι σοβαρή χώρα η Ζιμπάμπουε, δεν είναι «κατσαπλιαδιστάν».

Λοιπόν, αυτή η ιστορία πρέπει να τελειώσει. Έχει ο Υπουργός, ο συγκεκριμένος Υπουργός, απόλυτη ευθύνη να την τελειώσει τώρα. Αν δεν την τελειώσει τώρα, να προχωρήσει σταδιακά στη θεσμοθέτηση της τελειωτικής λύσης, που λέμε και στα αγγλικά. Για να μην πω τώρα για τις μεταφράσεις από τα αγγλικά, τα διάφορα «google translation», που έχουν βάλει στο νομοσχέδιο. Ούτε στην «GOOGLE» δεν γίνονται αυτά.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Από το Υπουργείο Εξωτερικών είναι, κύριε Ψαριανέ.

**ΓΡΗΓΟΡΗΣ ΨΑΡΙΑΝΟΣ:** Πρέπει τώρα να τα τελειώσουμε. Αν δεν μπορούμε να το κάνουμε μόνοι μας, να δούμε πώς το κάνανε οι άλλοι. Και αν η Κυβέρνηση δεν μπορεί μόνη της να διευθετήσει τα δημόσια πράγματα, εκτός από άλλες ιδιωτικοποιήσεις που συζητάμε, να συζητήσουμε και για την ιδιωτικοποίηση της Κυβέρνησης.

Ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ-ΔΗΜΑΡ κ. Θεοχαρόπουλος.

Κύριε Θεοχαρόπουλε, έχετε τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, για μια ακόμη φορά δυστυχώς μας φέρνετε αντιμέτωπους με την πρόχειρη και αποσπασματική νομοθέτηση, καθιστώντας μας επιφυλακτικούς ακόμα και για τις ενδεχόμενες –όποιες- καλές προθέσεις σας.

Με την επίκληση ενός σφιχτού χρονικού πλαισίου, πέρα από τις αναγκαίες ρυθμίσεις για την εναρμόνιση της ελληνικής νομοθεσίας με τον νέο Παγκόσμιο Κώδικα Αντιντόπινγκ, οι οποίες αναμφισβήτητα είναι θετικές, φέρνετε προς συζήτηση και ψήφιση σήμερα στη Βουλή και με τη μορφή του κατεπείγοντος για άλλη μια φορά, ένα νομοθέτημα που περιλαμβάνει πλήθος άλλων ετερόκλιτων και αποσπασματικών διατάξεων. Διατάξεις που σε καμμιά περίπτωση δεν δικαιολογούν τον κατεπείγοντα χαρακτήρα, διατάξεις επικοινωνιακού χαρακτήρα, διατάξεις που επιβεβαιώνουν την κοντόφθαλμη κυβερνητική πολιτική.

Παρουσιάζετε το εν λόγω νομοσχέδιο, ως την απάντηση στο διαχρονικό αίτημα με στόχο τον διαφανή και διαυγή ελληνικό αθλητισμό. Και ασκείτε πίεση, προκειμένου να ψηφιστεί έως την Παρασκευή 18 Μαρτίου, γιατί αυτό είναι το dead line, ειδάλλως ο ελληνικός αθλητισμός θα υποστεί κυρώσεις σχετικά με τη συμμετοχή του στους Ολυμπιακούς Αγώνες και υπάρχει ο κίνδυνος να χάσει ακόμα και τη δυνατότητα εκπροσώπησης.

Και σας ρωτάμε. Ποιος ευθύνεται για την καθυστέρηση αυτή; Ο αρχικός προγραμματισμός σύμφωνα με δηλώσεις σας, ήταν η ψήφιση του νομοσχεδίου να γίνει έως το τέλος του Νοεμβρίου του 2015, δίνοντας τέλος έτσι σε μια επιτήρηση της χώρας μας, όπου βρίσκεται μαζί με άλλες χώρες της υφηλίου.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Πότε το είπα αυτό;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Τον Νοέμβριο.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Πότε το είπα αυτό, κύριε Θεοχαρόπουλε;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Θα καταθέσω στα Πρακτικά στη συνέχεια το δημοσίευμα.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Θα ήθελα πολύ να δω πότε το είπα.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Είστε Υφυπουργός, κύριε Κοντονή, εδώ και δεκαπέντε μήνες. Αντί να ρωτάτε πότε είπατε και τι είπατε, που θα έπρεπε να το ξέρετε καλύτερα από όλους μας εδώ μέσα, θα πρέπει να απαντήσετε, γιατί για δεκαπέντε μήνες δεν έχετε επισπεύσει αυτήν τη διαδικασία και φτάνουμε τις τελευταίες ημέρες, την τελευταία ημέρα, ακριβώς την τελευταία ημέρα, να συζητούμε ένα νομοσχέδιο με την μορφή του κατεπείγοντος. Γιατί δεν θα έπρεπε να συζητούμε με τη μορφή του κατεπείγοντος κανένα άλλο θέμα –και θα αναφερθώ στη συνέχεια- παρά μόνο το προσφυγικό σήμερα, κανένα άλλο θέμα την ώρα που υπάρχει αυτήν τη στιγμή η Σύνοδος Κορυφής.

Δεν θα υπήρχε βέβαια κανένα άλλο θέμα, αν το νομοσχέδιο αυτό προέβλεπε απλά και μόνο την εναρμόνιση της εθνικής νομοθεσίας με τους κανονισμούς του Παγκόσμιου Κανονισμού Αντιντόπινγκ. Είναι εξαιρετικά αναγκαία η ενσωμάτωση ενός ισχυροποιημένου διεθνούς πλέγματος προστασίας ενάντια στο ντόπινγκ στον αθλητισμό.

Περιλαμβάνονται ωστόσο στο νομοσχέδιο υπερδιπλάσια άρθρα, από αυτά που αφορούν στο αντιντόπινγκ, που δεν σχετίζονται με το βασικό του περιεχόμενο. Σας ακούσαμε στις επιτροπές να μετράτε τις σελίδες για να αποδείξετε, αν το δεύτερο μέρος είναι μικρότερο από το πρώτο μέρος ή όχι, αντί να απαντήσετε στο εξής: Για ποιον λόγο φέρνετε άλλο ένα νομοσχέδιο με τη μορφή του κατεπείγοντος, ενώ όπως έχετε πει εσείς, θα φέρετε τον Μάιο νόμο, στον οποίο θα μπορούσαμε να συζητήσουμε όλα αυτά τα θέματα αναλυτικά, με την απαραίτητη διαβούλευση και την κοινοβουλευτική και όπως πρέπει ακριβώς σύμφωνα με τις διαδικασίες οι οποίες προβλέπονται;

Περιλαμβάνονται, λοιπόν, στο νομοσχέδιο άρθρα, που δεν σχετίζονται με το βασικό του περιεχόμενο, διατάξεις για τις οποίες ζητήθηκε από τη Δημοκρατική Συμπαράταξη αλλά και από τα άλλα κόμματα της Αντιπολίτευσης στις επιτροπές, η απόσυρσή τους.

Με το έωλο επιχείρημα, όμως, ότι πρόκειται για βελτιωτικές διατάξεις που πρέπει άμεσα να προχωρήσουν, αποσύρθηκαν μόνο πέντε άρθρα που αφορούσαν ρυθμίσεις του Υπουργείου Τουρισμού.

Σε καμμιά περίπτωση δε, το εν λόγω νομοσχέδιο δεν συνιστά τη μεγάλη παρέμβαση της Κυβέρνησης, όπως θέλετε να λέτε, στο συγκεκριμένο θέμα. Τώρα να πούμε της Κυβέρνησης της Αριστεράς; Της Κυβέρνησης της Αριστεράς που είναι με τον εθνικολαϊκισμό μαζί, όπως αποδεικνύεται κι αυτές τις μέρες;

Και θέλω να μιλήσω εδώ ξεκάθαρα. Έχουμε ένα νομοσχέδιο, κύριοι Υπουργοί, για το αντιντόπινγκ. Δεν ξέρω αν αφορά και τον κ. Καμμένο, γιατί είναι ντοπαρισμένος με την εξουσία ο κ. Καμμένος και οι Ανεξάρτητοι Έλληνες -αυτή είναι η πραγματικότητα- και παραμένουν σε οτιδήποτε κι αν γίνεται, σε οτιδήποτε κι αν διαφωνούν. Φαίνεται ότι η συνεργασία σας δεν έχει καμμία προγραμματική βάση αυτές τις ημέρες. Σας το είπαμε από την πρώτη στιγμή, ότι σε αυτά τα θέματα δεν μπορούμε να παίζουμε και μιλάμε τώρα για το προσφυγικό.

Θέλω να σας πω κάτι, κύριε Μπαλτά, μια που είστε εδώ. Δεν είναι τιμητική η κατάσταση στην Ειδομένη. Δεν ξέρω αν έχετε πάει στην Ειδομένη αλλά εμείς βρεθήκαμε κλιμάκιο της Δημοκρατικής Συμπαράταξης το Σάββατο στην Ειδομένη. Όχι μόνο δεν είναι τιμητική η κατάσταση στην Ειδομένη αλλά είναι απαράδεκτη. Και θα σας πω και το εξής: Οι πρόσφυγες και οι παράτυποι μετανάστες –γιατί εκεί πέρα δεν γίνεται διαχωρισμός- που φτάνουν τις δεκαπέντε χιλιάδες, δεν ξέρουν αν θα επιβιώσουν την επόμενη ημέρα. Δεν υπάρχει κανένας κρατικός λειτουργός, κανένας συντονισμός μεταξύ κεντρικού κράτους, τοπικής αυτοδιοίκησης και μη κυβερνητικών οργανώσεων. Αυτή είναι η κατάσταση στην Ειδομένη, η οποία δεν τιμά την Ευρωπαϊκή Ένωση, δεν τιμά τον ευρωπαϊκό πολιτισμό, που όλοι θέλουμε κι έχουμε ονειρευτεί και δεν τιμάει την Ελλάδα, δεν τιμάει τη χώρα μας. Αυτή είναι η πραγματικότητα.

Σας άκουσα στις δηλώσεις σας να λέτε –για να είμαι ακριβής- ότι εννοείται στο θέμα του τιμητικού με την Ειδομένη το ζήτημα του πώς αντιδρά η ελληνική πολιτεία αυτή τη στιγμή σε σχέση με άλλες χώρες. Άκουσα και τον Αναπληρωτή Υπουργό Άμυνας να δηλώνει ότι:«Τι θέλει η Αντιπολίτευση; Να κάνουμε επέμβαση με δακρυγόνα;». Για να καταλάβω, έχουμε από τη μια πλευρά την επέμβαση και από την άλλη το χάος; Αυτές είναι οι δύο επιλογές που έχει αυτή η Κυβέρνηση; Το να μπορέσει να συντονίσει πραγματικά και αποτελεσματικά να προστατεύσει τους πρόσφυγες, να μεταφερθούν στα κέντρα φιλοξενίας όπως θα έπρεπε, δεν είναι μέσα στις αρμοδιότητές της;

Είναι πραγματικά απελπισμένοι και οι κάτοικοι, που κάνουν υπεράνθρωπες προσπάθειες και είναι απελπισμένοι όλοι στην Ειδομένη. Η κατάσταση την οποία αντικρίσαμε το Σάββατο που την επισκεφτήκαμε, είναι πραγματικά απελπιστική.

Και βέβαια, βλέποντας αυτό το οποίο γίνεται τις τελευταίες ημέρες μεταξύ του κ. Καμμένου, της Κυβέρνησης, του κ. Μουζάλα, ο οποίος έκανε ένα λάθος και για το οποίο ζήτησε συγγνώμη, θέλω να πω το εξής: Μαζί θα συνεργαστούν από εδώ και στο εξής για τη λύση του προσφυγικού; Μια απορία. Δηλαδή ο Υπουργός Εθνικής Άμυνας με τον Υπουργό Μεταναστευτικής Πολιτικής πλέον θα συνεργάζονται σε καθημερινή βάση για να λύνουν τα θέματα, για να βρίσκουν τους κενούς χώρους, τα στρατόπεδα και να μπορούν να διευκολύνει ο ένας τον άλλον σε μια εθνική στρατηγική για το προσφυγικό. Αν νομίζετε ότι μπορεί να γίνει μια τέτοια διαχείριση του προβλήματος, είστε βαθιά νυχτωμένοι.

Και θα ήθελα, βέβαια, να ξέρω αν επιμένετε ακόμη ότι συγκυβερνάτε με την κεντροδεξιά, όπως είπε ο κ. Τσίπρας στην πρόσφατη συνέντευξή του. Αν αυτή είναι η κεντροδεξιά! Αν και θα θέλατε να λέτε ότι δεν κυβερνήσατε ποτέ με τη Δεξιά, αλλά το έχετε παραδεχτεί ήδη. Το ζήτημα, όμως, είναι ότι δεν συγκυβερνάτε με την κεντροδεξιά. Με την εθνικολαϊκιστική δεξιά συγκυβερνάτε. Αυτή είναι η πραγματικότητα κι αυτό αποδεικνύεται και αυτές τις ημέρες.

Για να επιστρέψω στο νομοσχέδιο, η λύση των ζητημάτων, λοιπόν, αυτών που χρήζουν άμεσης και κυρίως ουσιαστικής επίλυσης –μιλάω πέραν των πρώτων είκοσι δύο άρθρων- απαιτούν έναν συνολικό σχεδιασμό, μια παρέμβαση στον ελληνικό αθλητισμό, συντονισμένη και συνεκτική και κυρίως με σεβασμό στον διάλογο και τις κοινοβουλευτικές διαδικασίες. Δεν νομίζω ότι υπάρχει άνθρωπος αυτήν τη στιγμή στη χώρα που ασχολείται με τον αθλητισμό κι έχει καταλάβει αυτούς τους δεκαπέντε μήνες ότι υπάρχει ένας τέτοιος σχεδιασμός. Μας λέτε τώρα ότι θα φέρετε τον Μάιο έναν αθλητικό νόμο και λέμε μακάρι να είναι και να έχει τις ρυθμίσεις, να τις συζητήσουμε και να είναι στην κατεύθυνση η οποία πρέπει. Αλλά αυτά που βλέπουμε δεν συνηγορούν προς αυτήν την κατεύθυνση.

Το νομοσχέδιο, λοιπόν, που συζητάμε σήμερα διαρθρώνεται σε δύο μέρη. Στο πρώτο μέρος, στα πρώτα είκοσι δύο άρθρα όπως σας είπα, δεν μπορούμε παρά να συμφωνήσουμε. Δεν θα σταθώ στις επιμέρους διατάξεις τώρα, διότι παρά το γεγονός ότι το πρώτο μέρος του είναι πρόχειρο, κακομεταφρασμένο και κακοδιατυπωμένο –το είπαν και οι συνάδελφοι- και παρ’ ότι δεν περιλαμβάνονται ρητώς οι καταργούμενες διατάξεις, η Δημοκρατική Συμπαράταξη δεν έχει αντίρρηση όσον αφορά στην κύρωση του κώδικα.

Θα αναφερθώ μόνο στο τελευταίο κομμάτι, στα άρθρα 49 με 65, το οποίο είναι ένα δεύτερο κομμάτι, στο οποίο διαφωνούμε.

 Φέρνετε αλλαγές για τον οργανισμό της γενικής γραμματείας, οι οποίες είναι εντελώς αποσπασματικές και δεν οδηγούν πουθενά. Δεν μπορούμε να καταλάβουμε. Συζητάμε για το οργανόγραμμα με τη μορφή του κατεπείγοντος μέσα σε μία μέρα αυτήν τη στιγμή και αυτό τιμά την κοινοβουλευτική διαδικασία; Δεν νομίζω ότι είχαν διαφορετική άποψη ποτέ ούτε οι Βουλευτές του ΣΥΡΙΖΑ σ’ αυτό το συγκεκριμένο θέμα. Να συζητάμε οργανόγραμμα Υπουργείου με τη μορφή του κατεπείγοντος; Αυτό θα ήθελε προεδρικό διάταγμα για να είμαστε ακριβείς, και Συμβούλιο της Επικρατείας, για να μπορέσει να εγκριθεί μετά. Αυτές είναι οι διαδικασίες οι οποίες ακολουθούνται.

Κυρίες και κύριοι Βουλευτές, ολοκληρώνοντας θα πω, ότι στη χώρα τα προβλήματα είναι πάρα πολύ μεγάλα. Η αξιολόγηση είναι αυτή τη στιγμή στο αποκορύφωμά της. Φαίνεται ότι δεν υπάρχει σχέδιο σ’ όλα αυτά τα ζητήματα.

Όσο για το προσφυγικό, σήμερα έχουμε τη Σύνοδο Κορυφής. Εμείς καταθέσαμε συγκεκριμένες προτάσεις προς θετική κατεύθυνση και στη Σύνοδο σήμερα, όπως και σ’ όλη αυτή την περίοδο για το προσφυγικό. Προσπαθούμε ώστε να βρεθεί λύση. Συμβάλαμε δύο φορές στην εθνική γραμμή. Έχουμε συμβάλει και τις δύο φορές στα Συμβούλια των Αρχηγών στην κοινή εθνική γραμμή.

Όμως από δω και στο εξής δεν υπάρχει καμμία δικαιολογία. Πρέπει να κάνετε τώρα τις συμμαχίες που πρέπει στην Ευρώπη και στο θέμα της αξιολόγησης και στο θέμα του προσφυγικού. Έπρεπε να τις κάνετε χθες, όχι τώρα. Δεν υπάρχει αυτή τη στιγμή καμμία άλλη δικαιολογία για το συγκεκριμένο θέμα. Δεν μπορεί να ξαναφτάσει η χώρα απομονωμένη- όπως ήταν το καλοκαίρι σε εκείνη τη διαπραγμάτευση- μία απέναντι σ’ όλες τις χώρες ούτε στο προσφυγικό ούτε στην οικονομική κρίση. Και βέβαια δεν θα επιτρέψουμε λόγω των υπαρκτών προβλημάτων που υπάρχουν στην ευρωπαϊκή πολιτική και στην ύπαρξη μιας κοινής ευρωπαϊκής πολιτικής και στο προσφυγικό και σ’ άλλα ζητήματα, να αναπτυχθεί ένα κλίμα αντιευρωπαϊσμού στη χώρα μας.

Χρειάζεται να υπάρξουν οι κατάλληλες συμμαχίες. Υπάρχουν σύμμαχοι, υπάρχει η Ευρωπαϊκή Επιτροπή, καθώς και χώρες οι οποίες θα μπορούσαν να βοηθήσουν σ’ αυτήν την κατεύθυνση, για να μπορέσουμε να λύσουμε το ζήτημα του προσφυγικού αυτή τη στιγμή και ταυτόχρονα και της αξιολόγησης, που αν δεν τα λύσουμε, θα βουλιάξει η χώρα. Αυτά είναι τα κρίσιμα, αυτά έπρεπε να συζητάμε αυτή τη στιγμή με τη μορφή του κατεπείγοντος.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Θεοχαρόπουλο.

Τον λόγο έχει η κ. Αυλωνίτου.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Α, με συγχωρείτε, κυρία Αυλωνίτου.

Τον λόγο έχει ο Υπουργός κ. Μπαλτάς.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Δεν θα έπαιρνα τον λόγο, αν δεν άκουγα τον κ. Θεοχαρόπουλο μόλις πριν. Απλώς θα σημειώσω, ότι ο κ. Θεοχαρόπουλος δεν τα πάει καλά ούτε με την τοπογραφία ούτε με την ιστορία του.

Κύριε Θεοχαρόπουλε, όσον αφορά στην τοπογραφία, αναφέρεστε στην κεντροδεξιά. Φαντάζομαι ότι εσείς θεωρείτε τον εαυτό σας κεντροαριστερό.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** O κ. Τσίπρας το είπε…

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Αν θεωρείτε τον εαυτό σας κεντροαριστερό, θα σας θυμίσω την παράδοση της παράταξής σας. Η παράδοση της παράταξής σας άκουγε, σχολίαζε, ασκούσε κριτική πάντα επί δεδομένων και επί πραγματικών τοποθετήσεων. Δεν υποτασσόταν τόσο εύκολα στη μονταζιέρα, γιατί η περίφημη φράση για την οποία έγινε ο γνωστός θόρυβος, ήταν κομμάτι μιας απάντησης. Βγήκε το tweet του κ. Μητσοτάκη πολύ γρήγορα, χωρίς εκείνος να κάτσει να ακούσει ολόκληρη την τοποθέτηση και κατά την τακτική της μονταζιέρας, απομόνωσε μια φράση και το έκανε εθνικό θέμα. Περίμενα, ότι τουλάχιστον εσείς θα διαβάζατε την απάντηση, που ήταν απομαγνητοφώνηση της πραγματικής απάντησης που έδωσε ο δημοσιογράφος σε συνέντευξη Τύπου και δεν θα ερχόσασταν σήμερα στη Βουλή να πείτε αυτά που είπατε.

Επί της ουσίας είπα και επαναλαμβάνω, ότι η Ειδομένη είναι παραδειγματική για την Ελλάδα, διότι η Ελλάδα κάνει όλα τα δυνατά, ώστε ως κομμάτι της ανθρωπότητας να σταματήσει το αίσχος για την ανθρωπότητα και για την Ευρώπη, που είναι η Ειδομένη. Αν δεν σας αρέσει αυτό, αν θέλετε άλλη αντιμετώπιση στην Ειδομένη κατά τα πρότυπα του εκδιώκω βιαίως, παίρνω ανθρώπους από δω για να τους πάω εκεί κ.ο.κ., δεν νομίζω, ότι αυτό θα εντασσόταν στην παράδοση που εσείς θέλετε να επικαλείστε, που είναι η παράδοση της κεντροαριστεράς.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, μισό λεπτό.

**ΠΡΟΕΔΡΕΥΩΝ (Αναστάσιος Κουράκης):** Όχι, όχι.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, θα ήθελα τον λόγο για μισό λεπτό.

**ΠΡΟΕΔΡΕΥΩΝ (Αναστάσιος Κουράκης):** Όχι, όχι.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Λίγο σύντομα αν γίνεται.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Σας παρακαλώ πολύ, κύριε Πρόεδρε. Αναφέρθηκε προσωπικά.

**ΠΡΟΕΔΡΕΥΩΝ (Αναστάσιος Κουράκης):** Έχετε τον λόγο για ένα λεπτό.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Υπουργέ, ακριβώς αυτό κάνουμε. Ακούμε, σχολιάζουμε και ασκούμε αντιπολιτευτική κριτική, όπως είναι το καθήκον μας να κάνουμε.

Αναφερθήκατε σε μονταζιέρα. Μία φορά μονταζιέρα στα Ελγίνεια, δεύτερη φορά μονταζιέρα σε σχέση με την Ειδομένη. Πόσα λάθη έχετε κάνει και στην αριστεία; Και αυτοί οι κακοί δημοσιογράφοι πόσες φορές προσπαθούν να σας αλλάξουν αυτά που λέτε; Τα ακούμε, δεν τα παρακολουθούμε μόνο. Τα διαβάζουμε.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Ακούτε επιλεκτικά.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Και αναφέρθηκα πριν στην ομιλία μου και στην απάντηση την οποία δώσατε και σας είπα ότι δεν είναι τιμητική η στάση της χώρας μας στην Ειδομένη, διότι υπάρχει παντελής απουσία του κράτους. Σε αυτό αναφέρθηκα.

Εμείς, λοιπόν, είμαστε σταθεροί στην πλεύση αυτήν τη στιγμή της κεντροαριστεράς, γιατί εκεί αναφερθήκατε. Και να θυμηθούμε καλύτερα τι έλεγε το κόμμα σας παλαιότερα για την κεντροαριστερά και τη σοσιαλδημοκρατία. Τώρα πηγαίνετε και παρατηρητές στην Ευρωπαϊκή Ένωση.

Το πρόβλημα ξέρετε ποιο είναι; Ότι εσείς, κύριε Μπαλτά, δεν τιμάτε την Αριστερά και δεν είστε Αριστερά με αυτά που κάνετε. Αυτό είναι το πρόβλημα.

**ΠΡΟΕΔΡΕΥΩΝ (Αναστάσιος Κουράκης):** Καλώς, προχωρούμε.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Κύριε Πρέοδρε, έχει ζητήσει τον λόγο ο κύριος Υπουργός.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Θα ήθελα τον λόγο για μισό λεπτό.

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, έχετε τον λόγο για μισό λεπτό και να κλείνουμε αυτό το θέμα.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Τουλάχιστον, κύριε Θεοχαρόπουλε, άμα αναφέρεστε στη δική σας δήλωση προηγουμένως, θα σας παρακαλούσα να διαβάζετε το απομαγνητοφωνημένο κείμενο. Μην παίρνετε μια φράση που έχει ένα κόμμα και συνεχίζει μια επόμενη φράση. Αυτό είναι μονταζιέρα.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Μα είπα και τι απαντήσατε κιόλας!

**ΠΡΟΕΔΡΕΥΩΝ (Αναστάσιος Κουράκης):** Προχωρούμε.

Κυρία Αυλωνίτου, συγγνώμη για την ταλαιπωρία. Έχετε τον λόγο.

**ΕΛΕΝΗ ΑΥΛΩΝΙΤΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το σημερινό νομοσχέδιο «Αναγκαίες ρυθμίσεις για την εναρμόνιση της ελληνικής νομοθεσίας με τον νέο Κώδικα Αντιντόπινγκ του Παγκόσμιου Οργανισμού Αντιντόπινγκ και άλλες διατάξεις», δηλαδή της WADA, ενσωματώνει στο Εθνικό Δίκαιο τη νεότερη, τρίτη κατά σειρά μορφή του Κώδικα Αντιντόπινγκ της WADA που βρίσκεται διεθνώς σε ισχύ από την 1η Ιανουαρίου του 2015.

Η υπό έγκριση τρίτη μορφή του κώδικα όχι μόνο ενσωματώνει τις νεότερες επιστημονικές εξελίξεις στον τομέα καταπολέμησης του ντόπινγκ αλλά εισάγει μια καινοτόμο προσέγγιση στην τεκμηρίωση της διάπραξης παράβασης ντόπινγκ.

Μέχρι τώρα με τον προηγούμενο κανονισμό έπρεπε να αποδειχθεί η παράβαση ντόπινγκ με μια ανάλυση, που θα έβρισκε τα ίχνη των μεταβολιτών των απαγορευμένων ουσιών. Αυτά τα ίχνη όμως μπορούσαν σε μερικές περιπτώσεις να κρυφτούν. Και θυμόμαστε όλοι, το 2004, αυτήν την περίφημη, τη θαυματουργή ουσία, την «καθαρή» -όπως ελέγετο στην αθλητική γλώσσα-, που δεν άφηνε ίχνη στην ανάλυση.

Με τον νέο κανονισμό εισάγεται η δυνατότητα τεκμηρίωσης μιας παράβασης ντόπινγκ με τον συνυπολογισμό των αποτελεσμάτων παλαιότερων αναλύσεων του ίδιου αθλητή, νεότερων αναλύσεων επί παλαιότερων δειγμάτων με νεότερες μεθόδους, καθώς και του νέου θεσμού του βιολογικού διαβατηρίου του αθλητού υψηλού επιπέδου, που καταγράφει την εξέλιξη κρίσιμων βιολογικών παραμέτρων μέσα στα χρόνια στο κάθε άτομο ξεχωριστά.

Έτσι ως εργοφυσιολόγος θα σας πω, ότι αν κάποιος έχει φυσιολογικά αυξημένη τεστοστερόνη, θα το ξέρουμε. Αν δεν είχε όμως και απέκτησε ξαφνικά, επίσης θα το ξέρουμε. Και να θυμίσω ένα προηγούμενο κρούσμα ντόπινγκ, που επικαλέστηκε ως δικαιολογία αυτό το γεγονός.

Ακόμα, επιτρέπει τη διατήρηση δειγμάτων για μελλοντική ανάλυση DNA. Να σας δώσω ένα παράδειγμα αντιμετώπισης γονιδιακού ντόπινγκ με τον νέο κανονισμό. Σήμερα δεν υπάρχει αξιόπιστη μέθοδος εντοπισμού του γονιδιακού ντόπινγκ.

Δεν γνωρίζουμε καν αν χρησιμοποιείται στην πράξη -δεν αρκεί να εικάζουμε- ενώ η σχετική τεχνολογία εξελίσσεται από μήνα σε μήνα. Με τον καινούργιο κανονισμό όμως μπορεί η WADA να έχει δείγμα του DNA του αθλητή, από την εποχή που δεν είχε παγκόσμιες επιδόσεις και το συγκρίνει με το τι παράγει ο οργανισμός του την εποχή που σπάει τα παγκόσμια ρεκόρ. Το καινοτόμο, λοιπόν, σήμερα είναι, ότι η WADA μπορεί ακόμα να χρησιμοποιήσει τα στοιχεία αυτά για να επιβάλει πειθαρχική ποινή αποκλεισμού, χωρίς να έχει προσδιορίσει το πώς ακριβώς έγινε η γονιδιακή μεταφορά.

Τέλος, η WADA μπορεί να ελέγχει οποιονδήποτε αθλητή υψηλού επιπέδου με δική της πρωτοβουλία απευθείας, παρακάμπτοντας την ομοσπονδία του -για να μην ξεχνάμε, ότι υπάρχουν και παλιές τεχνολογίας μέθοδοι συγκάλυψης του ντόπινγκ.

Αυτή η προσέγγιση όμως, κυρίες και κύριοι συνάδελφοι, χρειάζεται ένα νομικό πλαίσιο, που να επιτρέπει τις σχετικές δειγματοληψίες, αναλύσεις, και τη χρήση των στοιχείων τους στην πειθαρχική διαδικασία των αρχών αντιντόπινγκ. Γι’ αυτόν ακριβώς τον λόγο καλούμαστε να ενσωματώσουμε τον κώδικα στην εθνική νομοθεσία. Επισημαίνω, ότι όλα αυτά αφορούν μόνο αθλητές που χαρακτηρίζονται υψηλού επιπέδου για την ηλικία τους με βάση τις επιδόσεις τους, που επιθυμούν να λάβουν αυτό τον χαρακτηρισμό και ισχύουν μόνο για την πειθαρχική διαδικασία της WADA.

Κυρίες και κύριοι συνάδελφοι, επικρίθηκε όμως αυτό το νομοσχέδιο από την Αντιπολίτευση, κυρίως για τις άλλες διατάξεις που περιέχει καθώς και για τη διαδικασία του κατεπείγοντος. Εδώ θα συμφωνήσω εν μέρει αλλά από άλλη σκοπιά. Οι άλλες διατάξεις του νομοσχεδίου δεν πάσχουν στο ότι είναι πολλές. Πάσχουν στο ότι είναι πολύ λίγες. Υπάρχουν κρίσιμα ζητήματα του αθλητισμού που εκκρεμούν και που το σημερινό νομοσχέδιο παραπέμπει στις καλένδες. Θα σταθώ σ’ ένα μόνο, την επιτακτική ανάγκη καθιέρωσης συστήματος της απλής αναλογικής για τις εκλογές των διοικήσεων των αθλητικών ομοσπονδιών. Το θέμα επείγει, αφού οι εκλογές θα γίνουν φέτος. Αποτελεί ακόμα προεκλογική εξαγγελία της Κυβέρνησης, ενώ νομοτεχνικά δεν παρουσιάζει καμμία μα καμμία δυσκολία, γιατί υπάρχει έτοιμη τροπολογία Βουλευτών του ΣΥΡΙΖΑ που έχω συνυπογράψει. Δεν δέχθηκε όμως ο κύριος Υφυπουργός να περιλάβει το θέμα στο νομοσχέδιο. Το άφησε για ευθετότερο χρόνο. Να σας πω κάτι ως αθλήτρια; Δεν υπάρχει ποτέ ευθετότερος χρόνος. Δεν γίνεται να νομοθετούμε με βάση την αρχή «μην κάνεις ποτέ σήμερα αυτό που μπορείς να κάνεις αύριο». Γιατί στο τέλος-τέλος καταλήγει να γίνεται «μην κάνεις ποτέ σήμερα αυτό που δεν θέλεις να κάνεις ποτέ».

Τέλος, θέλω να σταθώ στην άλλη τροπολογία που έχω καταθέσει και που έγινε δεκτή, για τις προαγωγές ολυμπιονικών και διεθνώς διακριθέντων αθλητών που είναι αστυνομικοί και πυροσβεστικοί υπάλληλοι και την εξομοίωσή τους με τους υπηρετούντες στις Ένοπλες Δυνάμεις και το Λιμενικό Σώμα. Αποσκοπεί, στο να υπάρχει απολύτως ενιαία αντιμετώπιση των διακριθέντων αθλητών σε όλα τα Σώματα και εξομοιώνει τους πάντες με τα ισχύοντα στο Στρατό, αφού με τα χρόνια υπήρξαν νομοθετικές αποκλίσεις στην αντιμετώπιση των διακριθέντων αθλητών, που υπηρετούν στο Σώμα της Ελληνικής Αστυνομίας και στο Πυροσβεστικό Σώμα.

Ψηφίζω, λοιπόν, υπέρ του νομοσχεδίου επί της αρχής και κατ’ άρθρον. Περιμένω, κύριε Υπουργέ, να φέρετε άμεσα το νομοσχέδιο που έχετε υποσχεθεί, που θα ρυθμίζει και τα υπόλοιπα εκκρεμή αλλά πολύ κρίσιμα ζητήματα του αθλητισμού και να δεσμευθείτε, ότι οι εκλογές στις αθλητικές ομοσπονδίες φέτος θα γίνουν με το νέο εκλογικό σύστημα, όπως περιμένει όλο το αθλητικό κίνημα που μας παρακολουθεί. Και -πιστέψτε με- μας παρακολουθούν πάρα πολλοί.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Αυλωνίτου.

Τον λόγο έχει τώρα ο Κοινοβουλευτικός Εκπρόσωπος από την Ένωση Κεντρώων, ο κ. Καρράς.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Σήμερα είναι μια πραγματικά δύσκολη μέρα για τη χώρα, καθώς ο Πρωθυπουργός πηγαίνει στη Σύνοδο Κορυφής -και φοβάμαι- με πολύ λίγους φίλους, με πραγματικά πολύ λίγους φίλους, που έχει να αντιμετωπίσει τεράστια προβλήματα. Ας ελπίσουμε ότι οι φίλοι θα γίνουν περισσότεροι.

Συζητούμε, λοιπόν, σήμερα στην Αίθουσα το νομοσχέδιο περί εναρμόνισης με τη Διεθνή Σύμβαση της WADA, η οποία WADA βέβαια, αν σταθούμε από νομική ακριβολογία, δεν έχει κάποια υπόσταση κρατική ή διεθνούς οργανισμού και περισσότερο -μπορώ να πω- είναι μια ιδιωτική σύμβαση. Δεν έχει σημασία. Εφόσον καταπολεμά τη φαρμακοδιέγερση, τα κύρια άρθρα που αφορούν την εναρμόνιση και την εισαγωγή στην ελληνική νομοθεσία, θα τα ψηφίσουμε.

Έχουμε όμως ζητήματα στο ίδιο νομοσχέδιο. Δεν θα σταθώ στο ζήτημα του κατεπείγοντος. Ήταν εξαιρετικές οι τοποθετήσεις των περισσοτέρων συναδέλφων, το κατηγόρησαν, μας έπεισαν, ότι δεν υπάρχουν οι προϋποθέσεις στις λοιπές διατάξεις του κατεπείγοντος. Δυστυχώς ο Υπουργός μάς είπε, ότι πρέπει να το κάνουμε «ανάγκα και θεοί πείθονται», διότι φτάσαμε την τελευταία μέρα, ουσιαστικά και θα πρέπει να εισαχθεί στην ελληνική νομοθεσία. Γιατί όμως φτάσαμε την τελευταία μέρα; Δεν έχουμε μεταφραστές; Άκουσα χθες τη δικαιολογία, ότι ήταν δύσκολη η μετάφραση κάποιων όρων επιστημονικών. Δεν έχω την εικόνα αυτή. Διάβασα, τουλάχιστον, τους ορισμούς που λέει η σύμβαση. Δεν βλέπω να είναι τόσο δύσκολο να μεταφραστεί σε μια σειρά μηνών.

Ανεξάρτητα από αυτό, όμως, δυστυχώς το ίδιο νομοσχέδιο κατά το δεύτερο μέρος επαναλαμβάνει εκείνο το οποίο το Υπουργείο Πολιτισμού και σε άλλα νομοσχέδια έχει επιχειρήσει. Με μια καλλιέπεια στην αρχή φτάνουμε μετά να επιδιώκουμε τακτοποιήσεις. Θα ξεκινήσω, λοιπόν και θα πω. Σχετικά με το γήπεδο του Καυταντζογλείου. Όταν ουσιαστικά είναι μια δωρεά, όταν ουσιαστικά καλύπτεται ένα ίδρυμα –διότι τα χρήματα ανεγέρσεως του Καυταντζογλείου δεν ήταν του ελληνικού κράτους- ποιος ο λόγος να έρχεται μια διάταξη και να αφαιρεί τη διοίκηση από εκείνους που είχε ορίσει η διαθήκη του Καυταντζόγλου και να την αναθέτει σε μια ευρύτερη επιτροπή που διορίζει ο Υπουργός;

Ο Υπουργός Αθλητισμού, κυρίες και κύριοι συνάδελφοι, στην περίπτωση αυτή θα πρέπει να πω, ότι επιδεικνύει μια υπερβάλλουσα πρόνοια συγκεντρώσεως αρμοδιοτήτων στο Υπουργείο Αθλητισμού. Δεν είναι πολλές μέρες πριν που συζητούσαμε κι έφερα το ίδιο παράδειγμα στο θέμα του ελληνικού φεστιβάλ, στο θέμα όπου αποφάσισε, με τη δικαιολογία ότι ήταν επείγουσα η περίπτωση για να γίνει το Ελληνικό Φεστιβάλ φέτος το καλοκαίρι, να λάβει αρμοδιότητα και εξουσία να διορίζει καλλιτεχνικό διευθυντή για έξι χρόνια. Λες και το φεστιβάλ του καλοκαιριού του 2016 θα διαρκέσει έξι χρόνια! Συγκέντρωση, λοιπόν, εξουσιών.

Το ίδιο επιχειρεί κι εδώ, πέραν του Καυταντζογλείου το οποίο θα δημιουργήσει στο μέλλον –φοβούμαι- μια σειρά προβλημάτων. Διότι δεν πρέπει να ξεχνάμε, ότι το Καυταντζόγλειο είναι και έδρα μιας ιστορικής ποδοσφαιρικής ομάδας της Θεσσαλονίκης. Οι συνάδελφοί μου στην Ένωση Κεντρώων ο κ. Σαρίδης, ο κ. Φωκάς, μου το συζήτησαν με πολλή προσοχή και με πολλές λεπτομέρειες μου έθεσαν το ζήτημα του ιστορικού Ηρακλή, καθώς και το τι παρενέργειες θα δημιουργήσει η διάταξη αυτή, όπου πλέον θα αποφασίζει ο Υπουργός Αθλητισμού για εκείνο το γήπεδο, που είναι το σπίτι τους ουσιαστικά, όχι μόνο του ποδοσφαιρικού τμήματος του Ηρακλή αλλά και των άλλων αθλητικών τμημάτων. Με την προσπάθεια να καταυγάσει το κράτος, να κρατήσει όλες τις αρμοδιότητες, θα προαχθεί 100% ο αθλητισμός όπως υποστηρίζει το Υπουργείο; Όχι.

«Φίλιππος Ένωσις». Κάτι άλλο το οποίο είδαμε σήμερα στη Φίλιππο Ένωση. Έρχεται, λοιπόν, και μας λέει το σχέδιο νόμου, ότι οι αποφάσεις της Φιλίππου Ενώσεως –είναι γνωστή η νομική μορφή, δεν αναφέρομαι στην ομιλία μου αυτή- θεωρούνται εγκεκριμένες εντός δέκα ημερών αφ’ ότου ληφθούν και τροποποιείται το νομικό καθεστώς που ίσχυε μέχρι σήμερα, όπου ήταν τριάντα ημέρες η έγκριση, και μετά την πάροδο της προθεσμίας θεωρούνται αυτομάτως εγκεκριμένες.

Τι να πω;

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Πού είναι το κακό; Πείτε μου.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Θα σας το πω αμέσως και μη με διακόψετε σας παρακαλώ. Θα σας πω πού είναι το κακό. Το συνδέετε με τη μεταβίβαση του ΟΔΙΕ.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Καμμία σχέση.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Μας ταλαιπωρήσατε με τον ΟΔΙΕ μέσα στη Βουλή. Φέρατε και κυρώσατε και παραχωρήσατε δικαιώματα -το έχω πει ξανά- μέχρι και τις καρφίτσες. Ένας τόμος να! Ταλαιπωρήσατε τη Βουλή, κύριε Κοντονή, με τη σύμβαση του ΟΔΙΕ όταν μεταβιβάστηκε και λοιπόν, το κακό είναι να μην υπάρχει δυνατότητα ελέγχου νομιμότητας, ούτως ώστε…

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Από εμάς;Όχι, κάνετε λάθος, κύριε συνάδελφε.

**ΠΡΟΕΔΡΕΥΩΝ (Αναστάσιος Κουράκης):** Μη διακόπτετε, παρακαλώ.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Δεν κάνω καθόλου λάθος. Τη σύμβαση του ΟΔΙΕ την ψηφίσαμε εδώ μέσα και φέρατε από το Υπουργείο Πολιτισμού, υπό μορφή τροπολογίας, τόμο ολόκληρο. Αναζητήστε το, θα το δείτε αύριο, θα το έχω στείλει στο γραφείο σας. Και τις καρφίτσες είχα πει τότε ότι καταγράψατε στα βιβλία μητρώου, στα βιβλία παγίων της εταιρείας, μην χάσει ο επενδυτής.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Εγώ;

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Προχωρώ, λοιπόν.

Εμείς θεωρούμε ότι ο περιορισμός σε δέκα μέρες της προθεσμίας είναι ελάχιστος και δίνει ασυλία στην ενδεχόμενη παρανομία της Φιλίππου Ενώσεως.

Ξέρετε πού αλλού δίνετε ασυλία, μιας και με προκαλείτε, κύριε Υπουργέ; Λέτε ότι τα μέλη του Ελεγκτικού Συμβουλίου του ΕΕΑ και του ΕΣΚΑΝ έχουν μια ιδιότυπη ασυλία. Δεν διώκονται ποινικώς, δεν διώκονται αστικώς, εκτός από δόλο και εφόσον αποδεικνύεται.

Γιατί να δώσουμε τέτοια μορφή ασυλίας στα διοικητικά όργανα, όταν ο τελευταίος δημόσιος υπάλληλος σήμερα στη χώρα κινδυνεύει να κατηγορηθεί για παράβαση καθήκοντος αν όχι για απιστία, για 500 ευρώ ή 1.000 ευρώ, και όταν εδώ θα διαχειρίζονται κονδύλια; Ούτε σε αυτό μας δώσατε απάντηση.

Θέλω να πω κάτι άλλο. Φέρνετε μια σειρά άρθρων και λέτε ότι τροποποιείται για πλέον ευέλικτο, πλέον τελεσφόρο, πλέον αποτελεσματικό τρόπο ο Οργανισμός του Υπουργείου Πολιτισμού. Δεν συζητώ για το κατεπείγον, αυτό έχει ξεπεραστεί, δεν υπάρχει τέτοιο θέμα. Διερωτώμαι: γιατί έρχεται με μορφή νόμου κάτι το οποίο έπρεπε να γίνει με προεδρικό διάταγμα, να τύχει της επεξεργασίας του Συμβουλίου της Επικρατείας και ως κανονιστικού χαρακτήρα πράξη να έχει δικαίωμα εκείνος που θίγεται να αμφισβητήσει τη νομιμότητά του δικαστικά; Είναι σύνηθες να φέρνουμε με νόμο, να καλείται η Βουλή να ψηφίζει διατάξεις που θα έπρεπε να ακολουθούν τη διαδικασία του άρθρου 42 του Συντάγματος; Θέλω να σταθεί η Κυβέρνηση σε αυτό το σημείο, διότι στο άρθρο 42 του Συντάγματος τουλάχιστον οι εξ ημών νομικοί γνωρίζουμε πότε εκδίδεται προεδρικό διάταγμα και πότε όχι και γνωρίζουμε όλοι πότε απαιτείται νόμος και πότε όχι.

Γιατί λοιπόν; Φοβάστε να το φέρετε με τη μορφή προεδρικού διατάγματος, για να μην τύχει του δικαστικού ελέγχου; Δεν το κατανόησα, δεν πήγα καθόλου στο να δω τι επιδιώκουν οι διατάξεις, διότι τοποθετήθηκα εκ προοιμίου ότι δεν μπορεί να υποστηρίξουμε ή να περιθάλψουμε τέτοιες περιπτώσεις και στο μέλλον. Εμείς τις διατάξεις αυτές που αφορούν την τροποποίηση του Οργανισμού του Υπουργείου Πολιτισμού, θα τις καταψηφίσουμε και για λόγους αρχής ακόμα.

Κάτι άλλο, όμως, με προβλημάτισε ιδιαίτερα την τελευταία στιγμή. Ήταν φραστικό, λεκτικό λάθος ή ανατρέπεται πλέον η φιλοσοφία μιας διατάξεως σημαντικής και στη Σύμβαση της WADA; Φέρνετε μια νομοτεχνική βελτίωση και λέτε στην παράγραφο 5.3 του άρθρου 5 του σχεδίου νόμου, πριν από τη φράση «μπορεί να αμφισβητηθεί από αθλητή ή τρίτο πρόσωπο» προστίθεται η λέξη «δεν». Δεν μπορεί να αμφισβητηθεί δηλαδή, οποιαδήποτε πράξη γίνεται στο πλαίσιο αυτής της σύμβασης σε σχέση με τη φαρμακοδιέγερση;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

 Θα τελειώσω αμέσως, κύριε Πρόεδρε, γιατί έχω δεσμευτεί ότι θα είμαι σύντομος.

Οποιαδήποτε ενέργεια γίνεται στη φάση της φαρμακοδιέγερσης δεν θα μπορεί να αμφισβητηθεί; Θα δώσουμε απόλυτη εξουσία στα όργανα, τα οποία θεσμοθετούνται για τον έλεγχο; Δεν θα μπορεί να αμφισβητηθεί; Σκεφτείτε το γιατί αυτό έχει ζήτημα και αντισυνταγματικότητας, γιατί ουδείς είναι πλέον ακαταδίωκτος ή άκριτος, εκτός αν στέκεται μέσα στην ασυλία που δίνετε συνεχώς σε διατάξεις, σε προσωπικό, σε διοικήσεις και όλα αυτά.

Θα την ψηφίσουμε, όμως, την τροπολογία των συναδέλφων, του κ. Πάντζα και της κ. Δριτσέλη. Ας προσέχουμε λιγάκι περισσότερο. Είπατε ότι θα γίνει δεκτή η τροπολογία. Οι μισθώσεις είναι αρμοδιότητος του Υπουργείου Δικαιοσύνης. Ας υπέγραφε και ο Υπουργός Δικαιοσύνης το σχέδιο νόμου, για να μπορούμε να φέρνουμε τροπολογίες.

Μην κακοποιούμε τη νομοθετική λειτουργία και μη θεωρούμε ότι η Βουλή δεν αντιλαμβάνεται τι συμβαίνει. Τουλάχιστον εγώ το έχω πει πολλές φορές ότι θεωρώ πως προσβάλλομαι με τον τρόπο νομοθέτησης.

Ευχαριστώ ιδιαίτερα, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε κι εμείς.

Θα προχωρήσουμε με την κ. Μαρία Αντωνίου από τη Νέα Δημοκρατία.

Ορίστε, έχετε τον λόγο.

**ΜΑΡΙΑ ΑΝΤΩΝΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα στην Ολομέλεια το νομοσχέδιο του Υπουργείου Πολιτισμού και Αθλητισμού: «Αναγκαίες ρυθμίσεις για την εναρμόνιση της ελληνικής νομοθεσίας με τον νέο Κώδικα Αντιντόπινγκ του Παγκόσμιου Οργανισμού Αντιντόπινγκ και άλλες διατάξεις». Εδώ είναι το σημαντικό.

Είναι ένα νομοσχέδιο το οποίο έρχεται στη Βουλή -πώς αλλιώς;- με τη διαδικασία του κατεπείγοντος! Τι να πω; Πρέπει να συνιστά κοινοβουλευτικό ρεκόρ, αρνητικό φυσικά, κύριοι συνάδελφοι, το γεγονός ότι η Κυβέρνηση ΣΥΡΙΖΑ-ΑΝΕΛ ένα στα τέσσερα νομοσχέδια που έχει φέρει ως τώρα είναι με τη διαδικασία του κατεπείγοντος, προφασιζόμενος ο Υπουργός για το επείγον την ανάγκη εναρμόνισης με τον αναθεωρημένο Παγκόσμιο Κώδικα Αντιντόπινγκ του Παγκόσμιου Οργανισμού Αντιντόπινγκ WADA, ο οποίος, σημειωτέον, ισχύει από την 1-1-2015. Είχατε, λοιπόν, κύριε Υπουργέ, στη διάθεσή σας δεκατέσσερις ολόκληρους μήνες να ενσωματώσετε τον νέο κώδικα. Και το κάνατε μία μόλις μέρα προτού εκπνεύσει η προθεσμία που σας έδωσε η WADA. Δηλαδή χρειάστηκε ενάμισης χρόνος για να μεταφράσουμε έναν κώδικα. Έλεος, κύριοι της Κυβέρνησης! «Η αργία μήτηρ πάσης κακίας», όπως λέει το γνωμικό.

Και τα δεινά που περνάει η χώρα σήμερα, με την ανεξέλεγκτη κατάσταση στο προσφυγικό-μεταναστευτικό -βλέπε Ειδομένη-, με τα οικονομικά -βλέπε αύξηση ληξιπρόθεσμων οφειλών του δημοσίου στους ιδιώτες κατά 1,7 δισεκατομμύριο-, με την ακόμα μεγαλύτερη φτωχοποίηση των νοικοκυριών, αφού το διαθέσιμο εισόδημα των νοικοκυριών μειώθηκε κατά 0,3% το 2015 -βλέπε έκθεση της Τράπεζας της Ελλάδος-, με το τρίτο μνημόνιο που φέρατε -βλέπε Αύγουστος του 2015-, με την αύξηση της φορολογίας -βλέπε ΦΠΑ 23%- και ο κατάλογος δεν έχει τέλος, οφείλονται, κυρίως, σε δύο δεδομένα: Πρώτον, στο ότι είστε μάλλον ανίκανοι και δεύτερον, στο ότι είστε μάλλον τεμπέληδες.

Παρ’ όλα αυτά, τόσο η Νέα Δημοκρατία όσο και σύσσωμη η Αντιπολίτευση, αποδεχθήκαμε το χαρακτήρα του κατεπείγοντος για το πρώτο μέρος του νομοσχεδίου, καθώς το διακύβευμα ήταν τεράστιο. Δεν θα μπορούσαμε ποτέ να επιτρέψουμε η χώρα μας να στερηθεί το δικαίωμα εκπροσώπησης στους Ολυμπιακούς Αγώνες στο Ρίο, εξαιτίας της δικής σας αμέλειας-τεμπελιάς.

Ωστόσο, όπως επισήμανα και στην τοποθέτησή μου ενώπιον της αρμόδιας επιτροπής, σε καμμιά περίπτωση το κατεπείγον δεν δικαιολογεί το δεύτερο μέρος του νομοσχεδίου, ένα μέρος που αρχικά εμφανίστηκε αποτελούμενο από πενήντα δύο άρθρα και τελικά ράβε-ξήλωνε έχει φτάσει μέχρι στιγμής στα σαράντα έξι άρθρα, τα οποία δεν είναι τίποτε άλλο παρά μια συρραφή διαφόρων ρυθμίσεων άσχετων με το αντικείμενο του παρόντος νομοσχεδίου, δηλαδή με τον τίτλο «αντιντόπινγκ».

Οι ρυθμίσεις αυτές, κύριε Υπουργέ, θα μπορούσαν κάλλιστα, όπως έχει ειπωθεί, να αποτελέσουν ένα χωριστό νομοσχέδιο, το οποίο θα ερχόταν προς ψήφιση με την κανονική κοινοβουλευτική διαδικασία. Άλλωστε η Κυβέρνηση ΣΥΡΙΖΑ-ΑΝΕΛ δεν διακρίνεται για τον κοινοβουλευτικό της οίστρο. Όπως όλοι γνωρίζετε, τις τρεις τελευταίες εβδομάδες δεν έχει έρθει ούτε ένα νομοσχέδιο προς συζήτηση και ψήφιση στην Ολομέλεια, η οποία περιορίζεται στο έργο του κοινοβουλευτικού ελέγχου.

Κατά τα άλλα, όμως, συνεχίζετε τα ψέματα και μετεκλογικά. Λέτε ότι θα έρθει η ανάπτυξη το 2016. Ψηφίσαμε κανένα αναπτυξιακό νομοσχέδιο και δεν το θυμάμαι;

Ας δούμε, λοιπόν, λίγο τα άρθρα του νομοσχεδίου.

Το άρθρο 9 παράγραφος 1 καθιερώνει ως πρωτοβάθμιο πειθαρχικό όργανο μια εννεαμελή πειθαρχική επιτροπή η οποία συγκροτείται με απόφαση του ΔΣ του ΕΣΚΑΝ.

Προκαλεί τουλάχιστον εντύπωση, κύριε Υπουργέ, ότι πριν από έναν χρόνο στο νομοσχέδιό σας με τίτλο: «Επείγοντα μέτρα για την αντιμετώπιση της βίας στον ελληνικό αθλητισμό» τονίζατε την ανάγκη τα πειθαρχικά και δικαιοδοτικά όργανα του ποδοσφαίρου να στελεχώνονται αποκλειστικά από τακτικούς δικαστές πρωτοδίκες.

Τώρα, έναν χρόνο μετά έρχεστε και νομοθετείτε προς την αντίθετη κατεύθυνση; Τι έγινε; Ξύπνησε ο Μανωλιός και έβαλε τα ρούχα του αλλιώς; Αφαιρείτε, δηλαδή, την πειθαρχική αρμοδιότητα ελέγχου αντιντόπινγκ από τους τακτικούς δικαστές και την αναθέτετε σε μια επιτροπή που θα διορίζεται από το ΕΣΚΑΝ, δηλαδή από εσάς; Ε, όχι, κύριε Υπουργέ, δεν δεχόμαστε την κωλοτούμπα σας!

Επίσης, στο άρθρο 24 –όπως ειπώθηκε σχεδόν απ’ όλους τους φορείς- ποια είναι η σκοπιμότητα τού να ζητούνται ο ΑΜΚΑ και το ΑΦΜ αθλητών και μάλιστα ανηλίκων ίσως, καθώς και τα στοιχεία των εθελοντών; Ποια είναι αυτή η σκοπιμότητα; Βεβαίως, να ζητούνται τα στοιχεία των αθλητών των ομοσπονδιών, των παιχτών, των αθλητικών σωματείων αλλά και του εννιάχρονου παίχτη του ποδοσφαιρικού σωματείου της κάτω Πετρομαγούλας;

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Φυσικά.

**ΜΑΡΙΑ ΑΝΤΩΝΙΟΥ:** Γενικά το νομοσχέδιο ή μάλλον το δεύτερο μέρος του νομοσχεδίου αποτελεί μάλλον μια προσπάθεια ελέγχου από εσάς όλων των διαδικασιών και των παραγόντων που ασχολούνται με τον αθλητισμό, όπως αναδεικνύεται και από το άρθρο 46, το οποίο -όπως ειπώθηκε στην επιτροπή κατά την ακρόαση φορέων- αποσκοπεί στο να ελέγχετε ακόμη και τους ιδίους πόρους της ΕΠΟ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε.

Και η αλήθεια είναι ότι δεν υπάρχει πουθενά –μιλάμε φυσικά για το δεύτερο μέρος του νομοσχεδίου που συζητάμε- η λογική της ενθάρρυνσης και της ανάπτυξης του αθλητικού ιδεώδους ούτε το πώς μπορεί αυτό να προαχθεί μέσα από τα σχολεία, την κοινωνία, να παροτρυνθούν δηλαδή τα νέα παιδιά να ασχοληθούν με τον αθλητισμό, για να μας κάνουν πάλι υπερήφανους με σημαντικές διακρίσεις σε παγκόσμια γεγονότα. Δεν υπάρχει πουθενά προοπτική για το αθλητικό ιδεώδες σε αυτό το νομοσχέδιο.

Και τελειώνοντας, με αφορμή τα τελευταία γεγονότα, επιτρέψτε μου να ξανασυστηθώ. Είμαι η Μαρία Αντωνίου, Βουλευτής Καστοριάς που ανήκει στην Περιφέρεια Δυτικής Μακεδονίας, τμήμα της μίας και μοναδικής Μακεδονίας, της ελληνικής. Θέλω να σας διαβεβαιώσω ότι είμαι υπερήφανη που ζω ανάμεσα σε ανθρώπους που αντιστέκονται στον ενδοτισμό, αγωνίζονται για την ιστορική αλήθεια και δεν είναι έτοιμοι να ξεπουλήσουν τα πάντα απλώς και μόνο για να γαντζωθούν σε μια καρέκλα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Λαγός.

**ΙΩΑΝΝΗΣ ΛΑΓΟΣ:** Ευχαριστώ, κύριε Πρόεδρε.

(Θόρυβος στην Αίθουσα)

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ, λίγη ησυχία κάτω. Κύριε Μπαλαούρα, παρακαλώ.

**ΙΩΑΝΝΗΣ ΛΑΓΟΣ:** Γίναμε τις τελευταίες μέρες μάρτυρες ενός νέου θεατρικού έργου «Πάνος Καμμένος εναντίον όλων». Είναι η δέκατη πέμπτη, δέκατη έκτη, εικοστή φορά που το βλέπουμε; Ο Πάνος Καμμένος, λοιπόν, αυτός ο εθισμένος με την Κυβέρνηση, αυτός ο εθισμένος με την καρέκλα του Υπουργού, απείλησε για άλλη μια φορά ότι πρέπει να φύγει ο Υπουργός Μουζάλας ή αλλιώς θα ρίξει την Κυβέρνηση.

Και φυσικά ο Μουζάλας δεν έχει φύγει, ακόμα εδώ είναι. Ο Καμμένος θα έριχνε την Κυβέρνηση στις 9.00΄ το πρωί, μετά πήγε στις 11.00΄το μεσημέρι, ήρθε στις 15.00΄το απόγευμα και δεν έχει κάνει τίποτα. Γιατί η μοναδική του θέληση ως Υπουργός δεν είναι να επιλύσει φυσικά κάποιο πρόβλημα της πατρίδας μας αλλά είναι να κάνει βόλτες με το ελικόπτερο και να πηγαίνει μέχρι το Σχιστό εδώ στον Σκαραμαγκά, παίρνοντας το ελικόπτερο για να πάει από το σπίτι του στα βόρεια προάστια.

Δεν έριξε, λοιπόν, την Κυβέρνηση. Και -επαναλαμβάνω- γιατί ήθελε να την ρίξει; Γιατί ο Μουζάλας αποκάλεσε τα Σκόπια Μακεδονία. Και ο Καμμένος παρεξηγήθηκε γι’ αυτό. Δεν είχε παρεξηγηθεί, όμως, -και δεν παρεξηγήθηκε- όταν όλη η Κυβέρνηση βγήκε και στήριξε τον Μουζάλα και είπε ότι αυτή είναι η άποψή μας.

 Γιατί η άποψη του ΣΥΡΙΖΑ, η άποψη των Αριστερών, αυτή είναι. Kαι στις μεταξύ τους συζητήσεις έτσι, φυσικά, αποκαλούν τα Σκόπια, δηλαδή Μακεδονία. Και αν δεν είναι έτσι, ας με διαψεύσει ο οποιοσδήποτε.

**ΠΕΤΡΟΣ ΚΩΝΣΤΑΝΤΙΝΕΑΣ:** Εγώ σε διαψεύδω.

**ΙΩΑΝΝΗΣ ΛΑΓΟΣ:** Με διαψεύδεις εσύ;

**ΠΕΤΡΟΣ ΚΩΝΣΤΑΝΤΙΝΕΑΣ:** Σου λέω ότι σε διαψεύδω.

**ΙΩΑΝΝΗΣ ΛΑΓΟΣ:** Εντάξει, όταν ξεπουλήσεις επίσημα το όνομα, έλα να με ξαναβρείς.

**ΠΡΟΕΔΡΕΥΩΝ (Αναστάσιος Κουράκης):** Μην κάνουμε διάλογο!

**ΙΩΑΝΝΗΣ ΛΑΓΟΣ:** Γιατί με τα τρόφιμα, τότε που σου έλεγα ότι μας τα απαγορεύετε, δεν ήξερες και μου έλεγες ότι δεν είναι έτσι και τελικά βγήκε.

**ΠΕΤΡΟΣ ΚΩΝΣΤΑΝΤΙΝΕΑΣ:** Έχεις ακούσει εσύ εδώ κανέναν συριζαίο να λέει τη λέξη αυτή;

**ΙΩΑΝΝΗΣ ΛΑΓΟΣ:** Τον Μουζάλα και τον σιγοντάρισε όλη η Κυβέρνηση. Βγήκε ο Φίλης, βγήκε ο Πρωθυπουργός, όλη η Κυβέρνηση.

**ΠΕΤΡΟΣ ΚΩΝΣΤΑΝΤΙΝΕΑΣ:** Λεκτικό λάθος.

**ΠΡΟΕΔΡΕΥΩΝ (Αναστάσιος Κουράκης):** Δεν κάνουμε διάλογο. Σας παρακαλώ! Δεν βοηθάτε έτσι, κύριε συνάδελφε.

**ΙΩΑΝΝΗΣ ΛΑΓΟΣ:** Και εγώ σου λέω τι λέει όλη η Κυβέρνηση. Είσαι ένας απλός Βουλευτής -και δυστυχώς ίσως, γιατί μακάρι να ήσουν Υπουργός- αλλά οι Υπουργοί της Κυβέρνησής σου σιγοντάρουν αυτήν τη διαδικασία και δεν σε βλέπω να κάνεις τίποτα σε αυτό. Κάθεσαι και εσύ στην καρέκλα.

Και όταν, λοιπόν, ο Υπουργός, ο Καμμένος, διαμαρτυρήθηκε για όλα αυτά, ξέχασε να μας πει ότι ο ίδιος, ως Υπουργός, πριν από λίγες ημέρες, πριν από ελάχιστους μήνες, έβαλε να φυλάνε στο Αιγαίο το ΝΑΤΟ και τα τουρκικά πλοία. Τι έγινε εκεί; Ο Υπουργός Εθνικής Αμύνης δεν παρεξηγήθηκε, δεν στεναχωρήθηκε; Εκεί ήταν για το καλό της πατρίδας;

Εκχώρηση κυριαρχικών δικαιωμάτων δεν υπάρχει για το καλό της πατρίδας. Και αν ο Καμμένος νομίζει ότι θα κοροϊδεύει πάρα πολύ κόσμο, τον προειδοποιούμε και τον ενημερώνουμε ότι τη Χρυσή Αυγή και τους Έλληνες εθνικιστές δεν μπορεί να μας δουλεύει. Και μπορούμε να του τα λέμε αυτά όλα μπροστά στο πρόσωπό του γιατί δεν έχουμε να κρύψουμε και να φοβηθούμε τίποτα.

Λοιπόν, ας σταματήσει αυτά. Γιατί όταν πριν από λίγες ημέρες, φίλε μου, οι Βουλευτές του ΣΥΡΙΖΑ, που τους έχετε εδώ πέρα ανάμεσα σας, ο Καρά Γιουσούφ και ο Ζεϊμπέκ έδιναν συνέντευξη στην τουρκική εφημερίδα «HÜRRIYET» και έλεγαν ότι υπάρχει τουρκική μειονότητα στη Θράκη -εκτός και αν για τη Μακεδονία υπάρχει πρόβλημα και για τη Θράκη δεν υπάρχει πρόβλημα- και ότι ο Πρωθυπουργός τούς καταλαβαίνει, τότε δεν εναντιώθηκε κανείς. Δεν εναντιώθηκες ούτε εσύ ούτε ο Υπουργός, ο Καμμένος, που μάχεται για τα εθνικά συμφέροντα.

Και λέμε ακριβώς τι είπε ο Χουσεΐν Ζεϊμπέκ στη Ξάνθη. «Μας έχει πει» για τον Τσίπρα «ότι οι διακρίσεις εις βάρος των Τούρκων πρέπει να σταματήσουν». Έτσι είπε και ο Πρωθυπουργός δεν τον κάλεσε να του πει «Τι είναι αυτά που λες εδώ πέρα; Ποια τουρκική μειονότητα υπάρχει στη Ξάνθη, στη Θράκη μας;» Αλλά έσκυψε το κεφάλι, όχι γιατί έχει διαφορετική άποψη, αλλά γιατί αυτά πιστεύει.

Τότε, λοιπόν, ο Υπουργός Εθνικής Αμύνης, ο Καμμένος, δεν πήρε καμμία θέση, γιατί το ζήτημα αυτό δεν έλαβε μεγάλες διαστάσεις. Όταν δεν λαμβάνει μεγάλες διαστάσεις, το βουλώνει το στόμα του και κάθεται στα αυγά του. Αυτή είναι η πραγματικότητα.

Και, επίσης, πριν από λίγες ημέρες, αφού παρεξηγήθηκε για τον όρο «Μακεδονία», στο επίσημο ανακοινωθέν του Προεδρικού Μεγάρου της Γαλλίας υπό την παρουσία του Φρανσουά Ολάντ με τον όρο «Μακεδονία» αναφέρθηκαν τα Σκόπια σε επίσημο έγγραφο των σοσιαλδημοκρατών στο Παρίσι. Ήταν και ο Τσίπρας εκεί πέρα, ο συνεταίρος του Καμμένου. Γιατί ο Τσίπρας με τον Καμμένο κάνουν ακριβώς αυτήν τη δουλειά που έχουν ταχθεί: ξεπουλάνε την Ελλάδα, ξεπουλάνε τη Μακεδονία!

Και φυσικά, όταν βγαίνει η Νέα Δημοκρατία και αντιδρά σε αυτά και ζητάει και η ίδια να παραιτηθεί ο Μουζάλας, εκεί το πράγμα έχει πάρα πολύ γέλιο, γιατί τυχαίνει ο πατέρας του νυν Προέδρου της Νέας Δημοκρατίας και τότε Αρχηγός της Νέας Δημοκρατίας να είναι αυτός που τη δεκαετία του 1990 ξεπουλούσε το όνομα της Μακεδονίας. Και ήταν αυτός που ξεδιάντροπα τολμούσε και έλεγε ότι σε δέκα χρόνια κανείς δεν θα θυμάται το όνομα, κανείς δεν θα δίνει σημασία.

Υπάρχουν, όμως, Έλληνες εθνικιστές που δίνουν σημασία και στο όνομα και θα αγωνιστούν για τη Μακεδονία όχι στα λόγια, όχι στα έδρανα και στα μικρόφωνα, αλλά έξω στους δρόμους, στις επάλξεις. Έχει πολλή πλάκα, όταν εσείς τολμάτε και αναφέρεστε στη Μακεδονία.

Μέσα σε αυτήν την Αίθουσα, δυστυχώς, κανείς σας δεν μπορεί να μιλήσει για τα εθνικά ζητήματα, γιατί όλοι, σε μεγάλο ή σε μικρό βαθμό, τα έχετε ξεπουλήσει. Και αν κάποιοι έχετε εθνικά ιδεώδη, δεν έχετε τα κότσια, όμως, να αντισταθείτε σε αυτά που συμβαίνουν, γιατί είστε μέσα στις παρατάξεις σας και όταν βλέπετε αυτά που συμβαίνουν, κλείνετε το στόμα σας και απλώς υπογράφετε και εσείς αυτά που γίνονται. Ησυχία, λοιπόν, για τα εθνικά ζητήματα! Δεν έχετε δικαίωμα να μιλάτε.

Παραχωρούν τα πάντα στους λαθρομετανάστες. Τα πάντα! Είδαμε πριν από λίγες ώρες στο λιμάνι του Πειραιά να γίνονται εκτεταμένα επεισόδια. Φυσικά, εκεί δεν πήραν την ανάλογη έκταση, δεν ασχοληθήκαμε ιδιαίτερα. Όταν σκοτώνονται εκεί πέρα Αφγανοί με Σύριους, με Μαροκινούς –δεν ξέρω και εγώ- με κάθε καρυδιάς καρύδι που είναι εδώ, δεν υπάρχει κανένα ζήτημα. Δεν τίθεται κανένα θέμα εκεί. Αυτά τα ξεπερνάμε. Όμως, αυτά γίνονται και, δυστυχώς, αυτά θα συνεχίσουν να γίνονται.

Όπως, επίσης, είναι ντροπή για την Ελλάδα και το ελληνικό κράτος, οι Έλληνες να πεινάνε αυτήν τη στιγμή και η Ελλάδα να ψάχνει και να βρίσκει σπίτια για τριάντα και σαράντα χιλιάδες λαθρομετανάστες, με πληρωμένο το ενοίκιο, τη ΔΕΗ, την ΕΥΔΑΠ και να τους δίνει και επίδομα! Είναι ντροπή για το λεγόμενο ελληνικό κράτος, γιατί είναι σε εισαγωγικά «ελληνικό κράτος». Δεν προσπαθεί και δεν βοηθάει κανέναν Έλληνα συμπολίτη. Κι αν θέλετε κι άλλες αποδείξεις, εδώ είμαστε για να σας τις δώσουμε.

Πριν από λίγες μέρες πήραμε από το κέντρο λαθρομεταναστών στο Σχιστό αυτές εδώ τις φωτογραφίες –θα ήθελα να τις κρατήσετε στα Πρακτικά- στις οποίες δεκάδες μερίδες φαγητού που πληρώνει ο ελληνικός λαός πετάγονται στα σκουπίδια από τους λαθρομετανάστες, γιατί έχουν χορτάσει, και την ίδια στιγμή –υπάρχουν καταγεγραμμένες τέτοιες καταγγελίες- υπήρχαν πολύτεκνες οικογένειες από το Πέραμα και από την Αμφιάλη που πήγαιναν έξω από το στρατόπεδο, εκλιπαρώντας να πάρουν αυτά που πετούν οι λαθρομετανάστες.

(Στο σημείο αυτό ο Βουλευτής κ. Ιωάννης Λαγός καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η απάντηση των αξιωματικών ξέρετε ποια ήταν; Έχουμε εντολή να μη δίνουμε σε κανέναν άλλον, παρά μόνο σ’ αυτούς που είναι μέσα στο στρατόπεδο. Αυτή είναι η κατάντια σας και έχετε το θράσος να χασκογελάτε εδώ ο ένας με τον άλλον. Αυτή είναι η κατάντια! Αλλά όταν κάποτε ξεσηκωθεί και εκνευρισθεί ο ελληνικός λαός -γιατί τον έχετε σε καταστολή- τότε θα τα συζητήσουμε όλα αυτά.

Με όλα αυτά ξεχάσαμε τις συζητήσεις με την τρόικα που έγινε κουαρτέτο, με το ΔΝΤ που έγινε θεσμοί. Τα ξεχάσαμε όλα αυτά. Ξεχνάμε ότι εδώ, σε ένα ξενοδοχείο της Αθήνας, γίνονται κάποιες διαβουλεύσεις και κάποιες συζητήσεις αυτή τη στιγμή. Για τι; Για το εάν θα πάει η σύνταξη στα 280 ή στα 310 ευρώ. Φτωχοποιήσατε, κάνατε τον ελληνικό λαό ζήτουλα, τον κάνατε να είναι χειρότερος από τους Ρουμάνους, από τους Βούλγαρους, από τους Αλβανούς, απ’ αυτούς που μέχρι τώρα ερχόντουσαν εδώ για να βρουν ένα κομμάτι ψωμί. Καταντήσατε τον Έλληνα πολίτη έρμαιο στις ορέξεις του οποιουδήποτε και αυτά τα πράγματα έχουν ξεχαστεί. Δεν αναφέρονται πουθενά. Πέρασαν σε δεύτερη και σε τρίτη μοίρα, αλλά συζητάμε όλοι για τους κακόμοιρους τους λαθρομετανάστες που είναι στην Ειδομένη, που είναι στα νησιά, που είναι οπουδήποτε.

Είναι κακόμοιροι, λοιπόν, κάποιοι απ’ αυτούς τους λαθρομετανάστες, αλλά, δυστυχώς, πολύ πιο κακόμοιροι, με δική σας ευθύνη, είναι οι Έλληνες και για τους λαθρομετανάστες η Ελλάδα δεν έχει καμμία ευθύνη. Δεν δημιούργησε κανέναν πόλεμο, δεν πήγε να κάνει κανένα κακό στα σύνορά τους. Απλώς αυτοί μας φορτώθηκαν εδώ.

Για τους Έλληνες συμπολίτες μας, όμως, έχετε όλοι ευθύνη που τους φτάσατε σ’ αυτό το σημείο. Έχετε ευθύνη, γιατί δεν στενοχωριέστε για όλους αυτούς. Γιατί θεωρείτε αυτονόητο αυτό που συμβαίνει. Δεν σας πονάει. Σας πονάει, όμως, όταν ένα παιδάκι έχει πυρετό στην Ειδομένη, που για όλους μας δεν είναι καλό. Κανείς μας δεν θέλει αυτό το πράγμα, κανείς δεν θέλει να τσαλαπατιούνται άνθρωποι μέσα εκεί, αλλά –επαναλαμβάνω- θα κοιτάξουμε πρώτα να βοηθήσουμε τον Έλληνα συμπολίτη μας.

Επίσης, να πούμε και κάτι άλλο για τους λαθρομετανάστες που μας έχουν γεμίσει. Κατ’ αρχάς, ακούμε να μας λένε σήμερα για κάτι αριθμούς: σαράντα πέντε χιλιάδες πεντακόσιοι εβδομήντα. Από πού έχουν βγει αυτοί οι αριθμοί; Ποιος μου λέει εμένα ότι είναι σαράντα πέντε χιλιάδες πεντακόσιοι εβδομήντα λαθρομετανάστες; Εγώ λέω ότι οι αριθμοί αυτοί είναι ψευδέστατοι, είναι πλασματικοί και θα ήθελα κάποια στιγμή να δημιουργηθεί μια ομάδα από εκπροσώπους της Βουλής και να πάμε να κάνουμε καταγραφή για να δούμε πόσοι είναι.

Μας κοροϊδεύετε, γιατί μας βάλατε σε έναν πήχη των πενήντα χιλιάδων μεταναστών και θα μας πηγαίνετε μέχρι τις πενήντα χιλιάδες σιγά και σταθερά. Αύριο θα γίνουν σαράντα έξι χιλιάδες διακόσιοι, μεθαύριο σαράντα επτά χιλιάδες τετρακόσιοι, όταν κάθε μέρα στα νησιά μας μπαίνουν τέσσερις χιλιάδες και πέντε χιλιάδες. Μας κοροϊδεύετε μέσα στα μάτια μας!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Συγχωρείστε με, κύριε Πρόεδρε, μισό λεπτό ακόμη.

Θα ήθελα να πω κάτι τελευταίο για τους κακόμοιρους λαθρομετανάστες, που δεν το λέει η Χρυσή Αυγή, αλλά το λέει στον δημοσιογράφο κ. Κολιό, στον σταθμό «MΑΧΙΜUΜ 93,6», ο κ. Γιώργος Κουκουράδας, που είναι Πρόεδρος του παραρτήματος Αλεξανδρούπολης του Ελληνικού Ερυθρού Σταυρού. Αλλά δεν μαθαίνονται αυτά, γιατί δεν πρέπει να μαθευτούν. «Οι λαθρομετανάστες που τους πηγαίνουν οι άνθρωποι του Ερυθρού Σταυρού τρόφιμα, φάρμακα και είδη πρώτης ανάγκης, δεν τα δέχονται στην πλειοψηφία τους, γιατί έχουν πάνω τον σταυρό.» Αυτό είπε ο Πρόεδρος του Ερυθρού Σταυρού. Έχουν απαιτήσεις και τα παίρνουν, όταν έχει την ημισέληνο. Αυτά, κυρίες και κύριοι. Περαστικά σας!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Συνεχίζουμε με τον κ. Δημήτριο Μπαξεβανάκη, ομιλητή από τον ΣΥΡΙΖΑ.

**ΔΗΜΗΤΡΙΟΣ ΜΠΑΞΕΒΑΝΑΚΗΣ:** Ευχαριστώ, κύριε Πρόεδρε.

Κατά την τελευταία ομιλήτρια της Νέας Δημοκρατίας, είμαστε τεμπέληδες και ανίκανοι. Κι αυτό, σε ομιλία στην Αίθουσα του Κοινοβουλίου ονομάζεται «πολιτική κριτική». Πάντως, αγαπητή συναδέλφισσα, λαμόγια δεν είμαστε.

(Χειροκροτήματα από την πτέρυγα του ΣΥΡΙΖΑ)

 Κυρίες και κύριοι συνάδελφοι, συζητάμε σήμερα ένα πολύ σοβαρό νομοσχέδιο που αφορά την εναρμόνιση της εθνικής νομοθεσίας με τον νέο Κώδικα Aντιντόπινγκ του Παγκόσμιου Οργανισμού της WADA. Ενισχύεται έτσι το οπλοστάσιο της χώρας μας στη μάχη κατά του ντόπινγκ, μια μάχη που είναι συνεχής, καθώς ο αθλητισμός υψηλού επιπέδου είναι πια πλήρως εμπορευματοποιημένος. Οι μέθοδοι της παρανομίας εκσυγχρονίζονται, νέες ουσίες παρασκευάζονται ή ανακαλύπτονται και πάντοτε η αντιμετώπιση του ντόπινγκ υστερεί κατά ένα βήμα από το ίδιο το ντόπινγκ.

Σε πολλές περιπτώσεις μάλιστα τα πράγματα είναι ακόμη πιο δύσκολα, καθώς κάποιες χώρες εφαρμόζουν την πολιτική αυτή, τη μέθοδο του ντόπινγκ, ως μέσο άσκησης κρατικής πολιτικής.

Και στο σημείο αυτό, αγαπητοί σύντροφοι του ΚΚΕ, δεν είναι ο καπιταλισμός, καθώς οι λεγόμενες «πρώην σοσιαλιστικές χώρες» δεν ήταν άμεμπτες στον τομέα αυτό.

Αυτό, λοιπόν, το νομοσχέδιο επιδιώκει να αποκαταστήσει την αξιοπιστία των αθλητικών διοργανώσεων και να αποκαταστήσει την εμπιστοσύνη των φιλάθλων στην εγκυρότητα των αποτελεσμάτων και, βεβαίως, παράλληλα, να προστατεύσει την υγεία των διαγωνιζόμενων αθλητών. Αυτή η προσπάθεια δεν είναι εύκολη, καθώς και στον τομέα αυτό η Κυβέρνησή μας παρέλαβε μία απογοητευτική κατάσταση. Ενδεικτικά είναι τα μεγέθη του προϋπολογισμού για το ΕΣΚΑΝ, για το Εθνικό Συμβούλιο Καταπολέμησης του Ντόπινγκ, που είχαν φτάσει στα εξευτελιστικά επίπεδα των 50.000 ευρώ.

Η Κυβέρνησή μας, ως πρώτο βήμα, αύξησε αυτόν τον προϋπολογισμό, τετραπλασιάζοντάς τον στα επίπεδα των 200.000 ευρώ, ποσό βέβαια που δεν είναι ικανοποιητικό, όμως είναι μία πρώτη ένδειξη, ένα πρώτο βήμα της πολιτικής βούλησης που υπάρχει για να χτυπηθεί το φαινόμενο του ντόπινγκ.

Δεν θα αναφερθώ στις συνέπειες που προβλέπει ο Κώδικας, τις πολυετείς ποινές αποκλεισμού αθλητών, ομάδων και προπονητών, ούτε στην αυτόματη ακύρωση των επιδόσεων των ρεκόρ και όλων των προνομίων, μεταλλίων κ.λπ.. Θα σταθώ σε δύο διατάξεις που εισάγονται, που, κατά τη γνώμη μου, έχουν μία ιδιαίτερη σημασία.

Πρόκειται για την εισαγωγή της λογικής της συνυπευθυνότητας των αθλητικών ομοσπονδιών, όπου επιβάλλονται περιορισμοί ή ακόμη και πλήρης περικοπή της κρατικής χρηματοδότησης σε αθλητικές ομοσπονδίες, όπου τα κρούσματα ντόπινγκ στον τομέα τους υπερβαίνουν έναν ορισμένο αριθμό. Ελπίζουμε ότι έτσι οι περισσότερες αθλητικές ομοσπονδίες θα γίνουν συνυπεύθυνες στην αντιμετώπιση του φαινομένου και όχι όπως σε κάποιες περιπτώσεις στο παρελθόν έδειξαν, τουλάχιστον ανοχή, σε ορισμένα τέτοια κρούσματα και μιλάω για την Ελλάδα.

Η δεύτερη σημαντική παρέμβαση που γίνεται με αυτό το νομοσχέδιο είναι η απεμπλοκή της πειθαρχικής διαδικασίας από τις αθλητικές ομοσπονδίες. Ανατίθεται, τουλάχιστον, ο πρωτοβάθμιος έλεγχος στην ανεξάρτητη πειθαρχική επιτροπή του ΕΣΚΑΝ και αυτό ήταν απαραίτητο, καθώς είναι κοινή διαπίστωση όλων μας, σχεδόν, ότι ο πειθαρχικός έλεγχος από τις ίδιες τις ομοσπονδίες σε πολλές περιπτώσεις οδηγούσε σε ποινές πολύ ελαφρές και αυτό, ενδεχομένως, είναι αναμενόμενο, όταν η ίδια η ομοσπονδία ή τα όργανά της, πρέπει να τιμωρήσουν αθλητές ή προπονητές που οι ίδιες οι ομοσπονδίες έχουν επιλέξει για να εκπροσωπούν τη χώρα σε υψηλού επιπέδου αγώνες.

Εκτός, όμως, από τον Κώδικα Αντιντόπινγκ στο νομοσχέδιο υπάρχουν και άλλες διατάξεις για τις οποίες έγινε πολύς θόρυβος, χωρίς αντίκρισμα, όμως. Πρόκειται για διατάξεις που λύνουν προβλήματα, αποκαθιστούν αδικίες ή αντιμετωπίζουν δυσλειτουργίες που παρατηρήθηκαν στα προηγούμενα χρόνια ή αφορούν θέματα αθλητών με αναπηρία και τους συνοδούς τους.

Ακούστηκαν πολλές υπερβολές και εδώ αλλά και στην Επιτροπή Μορφωτικών Υποθέσεων γι’ αυτές τις διατάξεις. Κάποιοι συνάδελφοι της Αντιπολίτευσης έφθασαν να τις χαρακτηρίσουν και ρουσφετολογικές. Παρακαλώ πολύ να υποδειχθεί μία ρουσφετολογική διάταξη, για να μπορούμε να κάνουμε συζήτηση επί της ουσίας και όχι για επικοινωνιακούς λόγους. Δεν θα αναφερθώ στο σύνολο αυτών. Σταχυολογώ ορισμένες λόγω χρόνου.

Δημιουργείται για πρώτη φορά στη Γενική Γραμματεία Αθλητισμού Ηλεκτρονικό Μητρώο Αθλητικών Φορέων, για να δοθεί, επιτέλους, ένα τέλος στην αδιαφάνεια και στις μεθόδους για την κατανομή κρατικής χρηματοδότησης, ώστε να είναι γνωστό στους Έλληνες πολίτες πού πηγαίνει ακόμη και το τελευταίο ευρώ των φορολογούμενων πολιτών.

Διευκολύνεται η πρόσβαση των ΑΜΕΑ σε αθλητικές εγκαταστάσεις, τουλάχιστον σε ό,τι αφορά τους αγώνες πρώτης κατηγορίας του ποδοσφαίρου και της καλαθοσφαίρισης.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ)**

Ρυθμίζονται θέματα εισαγωγής των διακριθέντων αθλητών σε ΑΕΙ, όπως και θέματα μετεγγραφών αθλητών, ενώ τα μέλη των συμβουλίων δεν διώκονται για τη διατύπωση γνώμης, εισήγησης ή πορίσματος ή για πράξεις που διενήργησαν στο πλαίσιο της άσκησης των καθηκόντων τους, κάτι που είναι απαραίτητο, για να μπορούν ελεύθερα να δρουν, υπό τον όρο, βέβαια, ότι δεν υπάρχει δόλος ή βαριά αμέλεια από τα μέλη αυτά.

Εφαρμόζεται και για τους αθλητές του τζούντο και του υγρού στίβου, που διακρίθηκαν στους ευρωπαϊκούς αγώνες του Μπακού στο Αζερμπαϊτζάν, ό,τι ισχύει για τους αθλητές, που διακρίνονται σε διεθνείς διοργανώσεις.

Εξαιρείται το αγωνιστικό τόξο από την έννοια του όπλου, μια διάταξη για τον παραλογισμό της οποίας αγωνίζεται δεκαετίες η Ομοσπονδία Τοξοβολίας, όπως πολύ εύστοχα μας είπαν οι εκπρόσωποί της το πρωί στην ακρόαση των φορέων.

Διευρύνεται η δυνατότητα διαχειριστικού ελέγχου στην Ελληνική Ποδοσφαιριστική Ομοσπονδία τόσο για τα ποσά της κρατικής επιχορήγησης όσο και για τους ίδιους πόρους της ΕΠΟ. Ήταν αξιοπερίεργη η αντίδραση των εκπροσώπων της στη διάταξη αυτή της διαφάνειας στην πρωινή ακρόαση.

Τέλος, για το επάγγελμα του προπονητή, η άσκησή του δεν υπόκειται στην έγκριση κανενός άλλου φορέα πέραν της κρατικής αδειοδότησης.

Όλες αυτές οι διατάξεις, για την ουσία των οποίων δεν υπήρξε η παραμικρή αντίδραση, παρ’ όλα αυτά εκλήφθησαν ως αφορμή για να υπάρξει μια στοιχειώδης κριτική, γιατί έτσι έπρεπε να κάνει η Αντιπολίτευση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε ένα λεπτό ολοκληρώνω, κυρία Πρόεδρε.

Και όλα αυτά, παρ’ όλο ότι ο Υφυπουργός έδειξε και στη διάρκεια των εργασιών της επιτροπής αλλά και εδώ κάθε δυνατότητα να υπάρξει μια συναινετική διαδικασία, να υπάρξει συναίνεση, να ακουστούν προτάσεις και να ενσωματωθούν αρκετές από αυτές, όπως και έγινε με πολλές προτάσεις, που έγιναν από τον εκπρόσωπο του Ποταμιού τον κ. Μαυρωτά –και οφείλω να εξάρω τη στάση του κόμματος αυτού και στην επιτροπή αλλά και εδώ- και παρά τις προσπάθειες συναίνεσης που υπήρξαν από την πλευρά του Υπουργού, τους ήπιους τόνους, την προσπάθεια να γίνει μια συζήτηση επί της ουσίας, δυστυχώς, η Αντιπολίτευση, και κυρίως η Νέα Δημοκρατία και το ΠΑΣΟΚ, δεν το θέλει αυτό. Θέλουν να υπάρχουν εντάσεις, να μην συζητάμε επί της ουσίας, να μένουμε στην επικοινωνία.

Εμείς, παρ’ όλα αυτά προσπαθούμε να επαναφέρουμε τη συζήτηση στα πραγματικά γεγονότα, στις πραγματικές διαστάσεις, να αφήσουμε τους εντυπωσιασμούς που γίνονται για επικοινωνιακούς λόγους και για τα μέσα ενημέρωσης και να μιλήσουμε για την ουσία του νομοσχεδίου. Όποιες παρατηρήσεις, λοιπόν, υπάρχουν για την ουσία εδώ είμαστε να συζητηθούν όλα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρία Πρόεδρε, μπορώ να έχω τον λόγο για ένα λεπτό, για να καταθέσω κάτι στα Πρακτικά;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Θεοχαρόπουλε, έχετε τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κατά την ομιλία μου πριν, ως Κοινοβουλευτικός Εκπρόσωπος της Δημοκρατικής Συμπαράταξης, αναφέρθηκα σε προηγούμενες δηλώσεις του Υφυπουργού Αθλητισμού του κ. Κοντονή, ότι αυτό το νομοσχέδιο θα ήταν μέχρι τον Νοέμβριο έτοιμο. Και αμφισβήτησε, αν δεν κάνω λάθος, ότι υπάρχουν αυτές οι δηλώσεις.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Αυτό που είπατε είναι ότι θα είναι ψηφισμένο τον Νοέμβριο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Να γίνει έως το τέλος του Νοεμβρίου. Εάν θέλετε, θα μου απαντήσετε.

Στις Βρυξέλλες, ΑΠΕ. Θα καταθέσω για τα Πρακτικά το δημοσίευμα του Αθηναϊκού Πρακτορείου Ειδήσεων. Είναι από τις 24 Νοεμβρίου: «Στη συνεδρίαση του Συμβουλίου Υπουργών Πολιτισμού και Αθλητισμού των χωρών-μελών της Ευρωπαϊκής Ένωσης στις Βρυξέλλες, παρέστη ο Υφυπουργός Αθλητισμού Σταύρος Κοντονής, ο οποίος ενημέρωσε τους ομολόγους για τη θετική εξέλιξη της προσπάθειας της χώρας να εναρμονιστεί άμεσα με το υφιστάμενο πλαίσιο της Παγκόσμιας Οργάνωσης Αντιντόπινγκ».

Η συνεδρίαση του Συμβουλίου Υπουργών είχε θέμα «Το εκπαιδευτικό δυναμικό της αθλητικής δραστηριότητας» και ο κ. Κοντονής ανέφερε χαρακτηριστικά: «Σας ενημερώνω ότι η νέα ελληνική Κυβέρνηση έχει προχωρήσει ήδη στην πλήρη εναρμόνιση της εθνικής νομοθεσίας με τους κανονισμούς της WADA, παρ’ ότι έχει χρονικό περιθώριο ως τον Μάρτιο του 2016», δηλαδή σήμερα που ψηφίζουμε. «Είμαστε έτοιμοι προς εισαγωγή για ψήφιση από τη Βουλή του νομοσχεδίου εναρμόνισης μέχρι το τέλος Νοεμβρίου…»

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Θα σας πω.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Γι’ αυτό μην προτρέχετε, κύριε Υπουργέ, για την ψήφιση.

«…και είμαι βέβαιος ότι μέχρι το τέλος του έτους» -δηλαδή, του 2015- «θα έχει λήξει και τυπικά».

Το καταθέτω για τα Πρακτικά, γιατί απορώ πλέον με το γεγονός ότι και την ώρα που σας καταθέτουμε τα στοιχεία έχετε αυτήν τη στιγμή το θράσος να λέτε ψέματα.

(Στο σημείο αυτό ο Βουλευτής κ. Αθανάσιος Θεοχαρόπουλος καταθέτει για τα Πρακτικά το προαναφερθέν έγγραφο, τα οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Κυρία Πρόεδρε, ζητώ τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε τον λόγο για να απαντήσετε, κύριε Υφυπουργέ.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Κατά πρώτον, κύριε Κοινοβουλευτικέ Εκπρόσωπε να προσέχετε τι λέτε για ψέματα και θράσος. Σας επιστρέφω τους χαρακτηρισμούς, γιατί αυτοί σας υποδεικνύουν και τη στάση σας και την πολιτική σας διαδρομή.

 **ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Τη δική μου;

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Το δεύτερο, λοιπόν, που θέλω να πω…

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Εσείς δεν απαντάτε. Έχετε άγνοια. Ξεκάθαρα.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Ακούστε, λοιπόν!

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Είστε σε άμυνα και επιτίθεστε.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Ακούστε, λοιπόν! Αφού μιλάτε, ακούστε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Θεοχαρόπουλε, αφήστε να μιλήσει ο Υπουργός.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Ακριβώς στη Σύνοδο Υπουργών είχα πει ότι εμείς πλέον έχουμε καταστρώσει, μετά από εργώδη προσπάθεια, το κείμενο το οποίο αποστείλαμε στη WADA και περιμέναμε, από τη μεριά τους, μία γρήγορη διεκπεραίωση όλης αυτής της διαδικασίας. Εστάλη κατ’ επανάληψη και από εμάς και από τη WADA για διορθώσεις, ακριβώς γιατί υπήρχε ένα σοβαρότατο θέμα με τους νομικούς όρους.

Όταν εγώ το είχα πει αυτό, πραγματικά περίμενα ότι μέχρι τέλος του χρόνου θα είχε ολοκληρωθεί αυτή η διαδικασία. Πλην όμως, από τη WADA μας εστάλη το σχέδιο αυτό δύο φορές, για να γίνει επαναδιατύπωση νομικών όρων, και πήγε και μία φορά στο εξωτερικό εκπρόσωπος του Υπουργείου, για να επισπεύσουμε τη διαδικασία.

Αυτό πρέπει να μας το αναγνωρίσετε ως επίτευγμα, ότι ήδη από τα τέλη Νοεμβρίου η Κυβέρνηση…

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Είπα από το Βήμα ότι έχετε πει πως θα το ψηφίζατε έως τέλος Νοεμβρίου.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Ακούστε, λοιπόν. Τέλη Νοεμβρίου είχαμε ήδη ολοκληρώσει τη διαδικασία και ήμασταν όχι απλώς νωρίτερα στις προθεσμίες, αλλά ήμασταν πολύ νωρίς, ούτως ώστε να ολοκληρωθεί η ανταλλαγή των εγγράφων.

Αυτό ακριβώς είπα, κύριε Θεοχαρόπουλε. Ούτε ψέματα είπαμε ούτε τίποτα. Είχαμε στα χέρια μας, τέλη Νοεμβρίου, μετά από εργώδη εργασία που κατέβαλε το Υπουργείο το σχέδιο και το είχαμε αποστείλει. Αυτό ακριβώς ανακοίνωσα εγώ στη Σύνοδο των Υπουργών. Περιμέναμε πιο γρήγορες τις διαδικασίες. Τελικά, όμως, αυτό το πράγμα δεν έγινε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Μην απολογείστε άλλο.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Αλήθεια; Ότι εμείς 24 Νοεμβρίου είχαμε ήδη καταθέσει στη WADA το κείμενο είναι απολογία ή είναι επίτευγμα; Είναι επίτευγμα! Και αυτό ακριβώς ανέφερα, ότι ήδη έχουμε αποστείλει και ήδη έχουμε το κείμενο εναρμόνισης.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, κύριε Υπουργέ.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Δένδιας, για δέκα λεπτά.

**ΝΙΚΟΛΑΟΣ ΔΕΝΔΙΑΣ:** Σας ευχαριστώ πολύ, κυρία Πρόεδρε.

Κυρίες και κύριοι συνάδελφοι, κατ’ αρχήν, δεν χρειάζεται να πω πάρα πολλά πράγματα για το νομοθέτημα. Νομίζω ότι και η εισηγήτριά μας, η κ. Άννα Καραμανλή, με απόλυτη επάρκεια ανέλυσε το θέμα, αλλά και οι δύο μέχρι τώρα προλαλήσαντες ομιλητές της Νέας Δημοκρατίας, ο καθηγητής, ο κ. Θεόδωρος Φορτσάκης και η συνάδελφος, η κ. Μαρία Αντωνίου, έχουν τοποθετηθεί επί των διατάξεων. Θα ακολουθήσει και ο νέος συνάδελφος, ο κ. Στύλιος, ο οποίος έχει κι αυτός μια ιδιαίτερα γνώση του αντικειμένου.

Μάλιστα, πρέπει να σημειώσω ότι ο κ. Φορτσάκης κατέθεσε και προτάσεις. Επί κατεπείγοντος νομοθετήματος, ήρθε εδώ και κατέθεσε και προτάσεις βελτίωσης συνολικά της κατάστασης την οποία αντιμετωπίζουμε. Αυτό δείχνει τον θετικό τρόπο με τον οποίο η Αξιωματική Αντιπολίτευση προσπαθεί να συνεισφέρει στα της νομοθετικής εργασίας.

Όμως, δεν μπορώ παρά να προσθέσω κι εγώ τη φωνή μου στο απαράδεκτο της εισαγωγής του συγκεκριμένου κειμένου ως κατεπείγοντος, διότι, κατ’ αρχήν, το ίδιο το κείμενο, όπως ορθά παρατηρήθηκε και από την εισηγήτριά μας, θα μπορούσε να εισαχθεί στο δίκαιο της χώρας μας με υπουργική απόφαση. Δεν εξηγήθηκε γιατί χρειάζεται νομοθετική ρύθμιση εδώ ή μάλλον υπονοήθηκε με τις άλλες διατάξεις που σύρει μαζί του.

Όσον αφορά δε τις άλλες διατάξεις, κυρίες και κύριοι συνάδελφοι, πρέπει να πω -και λυπάμαι που το λέω- ότι αυτά τα πράγματα που γίνονται από την Κυβέρνηση δεν είναι σοβαρά πράγματα. Και εξηγούμαι.

Κατ’ αρχήν, αυτό το οποίο ήδη παρετηρήθη από τον Κοινοβουλευτικό Εκπρόσωπο της Ένωσης Κεντρώων είναι ότι εδώ υπάρχει μια πονηριά ή καλύτερα -με συγχωρείτε, κυρίες και κύριοι συνάδελφοι για την έκφραση- κουτοπονηριά.

Εισάγονται οι διατάξεις του οργανισμού του Υπουργείου Πολιτισμού αντί προεδρικού διατάγματος, το οποίο θα είχε την κανονιστική επεξεργασία του Συμβουλίου της Επικρατείας, με διατάξεις νόμου.

Αυτό δεν είναι ότι δεν είναι νομοτεχνικά ορθό –που δεν είναι- αλλά είναι τρόπος να αποφύγεις τον έλεγχο της νομιμότητας. Κι έχουμε εδώ μία Κυβέρνηση, η οποία κηρύσσει τη διαφάνεια, διαρρηγνύει τα ιμάτιά της υπέρ της διαφάνειας και από την άλλη, με τρόπους οι οποίοι απάδουν σε κοινοβούλιο πολιτισμένης χώρας, περνάει διατάξεις κάτω από το νομικό ορίζονται του Συμβουλίου της Επικρατείας.

Κάνει δε, και άλλα η Κυβέρνηση, τα οποία πρέπει να σας πω ότι δεν είναι σοβαρά. Θέλετε να μου πείτε γιατί η αλλαγή των μελών διοίκησης του Καυτατζογλείου είναι επείγουσα; Θέλετε να μου πείτε γιατί είναι επείγουσα η παραχώρηση χώρων από τη Γενική Γραμματεία σε εποπτευόμενους φορείς; Θέλετε να μου πείτε γιατί είναι επείγουσες οι άθλια –αν μου επιτρέπετε να πω- ρουσφετολογικές διατάξεις περί κινητικότητας υπαλλήλων της Γενικής Γραμματείς Αθλητισμού; Τι το επείγον έχουν; Εδώ, έχουμε να κάνουμε, λοιπόν, με πρόδηλη παρανομία και ρουσφετολογία και τα δύο του αίσχιστου είδους. Αυτά δεν είναι σοβαρά πράγματα.

Να σας πω και κάτι ακόμη χειρότερο που κάνετε στο τέλος: Κάτω από την -προφανώς- κατακραυγή που ακολούθησε στην επιτροπή, παίρνετε πίσω τις διατάξεις. Η Κυβέρνηση τις παίρνει πίσω, γιατί εγώ δεν εξομοιώνω τους συναδέλφους της Πλειοψηφίας με την Κυβέρνηση. Θέλω να είμαι σαφής σε αυτό. Θεωρώ ότι πάρα πολλά πράγματα γίνονται ερήμην τους ή εν αγνοία τους ή κατά εκμετάλλευσης της διάθεσής τους να στηρίξουν αυτό που στο δικό τους υποσυνείδητο είναι η Κυβέρνηση της «πρώτης φοράς Αριστεράς» και κατά τη δική μας άποψη, για να είμαι ειλικρινής μαζί σας, κύριοι συνάδελφοι της Πλειοψηφίας, μία «κυβέρνηση της συμφοράς».

Παίρνετε, λοιπόν, πίσω τις διατάξεις που αφορούν το Υπουργείο Ανάπτυξης. Μετά τι κάνετε; Κοιτάξτε την αιτιολογική έκθεση. Αφήνετε στην αιτιολογική έκθεση την αναφορά στα άρθρα και μένει η αιτιολογική έκθεση στο άρθρο 71, που έχει να κάνει με τις μισθώσεις. Μετά επειδή κάποιος σας πιέζει, εμφανίζετε μία βουλευτική τροπολογία -δεν πρόκειται να πω ποιοι συνάδελφοι την υπογράφουν, δεν έχει καμμία σημασία, είναι βέβαιο ότι κατ’ ανάγκη τους ζητήθηκε η υπογραφή τους- με την οποία το κείμενο της διάταξης που πάρθηκε πίσω στην επιτροπή, έρχεται πίσω ως βουλευτική τροπολογία, χωρίς μάλιστα να είναι εδώ ο αρμόδιος Υπουργός -ο οποίος παρεμπιπτόντως είναι ο Υπουργός Ανάπτυξης, αλλά δεν έχει σημασία- να την υπογράψει και να την αποδεχτεί. Τώρα μιλάτε σοβαρά; Είναι σοβαρά αυτά τα πράγμα; Για να καταλάβω δηλαδή.

Ειλικρινά σας το λέω: Ουδείς αναμάρτητος σε αυτήν την Αίθουσα. Ουδεμία κυβέρνηση αναμάρτητη. Να είμαστε ειλικρινείς. Όλα όμως έχουν όρια. Πού είναι το δικό σας όριο; Πού είναι το όριο αυτής της Κυβέρνησης, για να το κατανοήσουμε κι εμείς;

Ξέρετε, ως Κοινοβουλευτικός Εκπρόσωπος είμαι υποχρεωμένος να έχω πάντοτε μία ευρύτερη θεώρηση των πραγμάτων. Αυτά δεν γίνονται εν κενώ ιστορικού, πολιτικού και πραγματικού χρόνου. Αυτά γίνονται, σε μία στιγμή που η Ελλάδα πραγματικά κινείται επί ξυρού ακμής. Εξαιτίας αστοχιών της Κυβέρνησης σε δεκάδες τομείς, σε όλους τους τομείς η χώρα αντιμετωπίζει πάλι μέγιστο κίνδυνο.

Έχουμε θέμα στα ανατολικά μας σύνορα. Δόθηκε εξαιτίας των αλλεπάλληλων λαθών αυτής της Κυβέρνησης το δικαίωμα στην Τουρκία να δημιουργεί επιπλέον προβλήματα, ακόμα και στη συμφωνία την οποία η ίδια ζήτησε με το ΝΑΤΟ. Ίσως ξέρετε ότι το γερμανικό σκάφος, το οποίο διοικεί αυτή τη δύναμη, είναι στη Σούδα αυτή τη στιγμή. Δεν μπορούσε όμως να κάνει κάτι. Τα περισσότερα σκάφη είναι μεταξύ των νησιών και του ηπειρωτικού κορμού της Ελλάδας στο Αιγαίο.

Η κατάσταση στην Ειδομένη, κυρίες και κύριοι συνάδελφοι, είναι μία απαράδεκτη κατάσταση. Η κατάσταση αυτή είναι απαράδεκτη για τα συνταγματικά δικαιώματα όλων των ανθρώπων που βρίσκονται μέσα στην ελληνική επικράτεια. Εγώ είμαι αυτός που έχω έρθει επανειλημμένως εδώ και σας έχω πει ότι πρέπει να ελέγξουμε τα σύνορά μας. Αυτό όμως είναι ένα θέμα. Είναι απαράδεκτο να μην ελέγχουμε τα σύνορά μας.

Είναι όμως εξίσου απαράδεκτο να μην έχουμε την ευθύνη που το Σύνταγμα αναγνωρίζει για τους ανθρώπους, που είναι μέσα στα σύνορά μας. Είναι ντροπή για την Ελλάδα αυτό το πράγμα. Έχουμε ευθύνη και να θρέψουμε και να περιθάλψουμε αυτούς τους ανθρώπους. Να είναι απολύτως σαφές αυτό σε όλους. Εμείς ούτε τρέφουμε ούτε περιθάλπουμε αυτούς τους ανθρώπους. Αυτό το κάνουν οι μη κυβερνητικές οργανώσεις. Τιμά αυτό την πατρίδα μας; Να είμαστε συνεννοούμενοι. Η εικόνα της πλατείας Βικτωρίας τιμά την πατρίδα μας;

Θέλω να πω και κάτι επιπλέον τελειώνοντας, διότι έχει κουραστεί ήδη η Εθνική Αντιπροσωπεία: Εγώ σπανίως σχολιάζω τα λεγόμενα από τη Χρυσή Αυγή. Όσο δε στελέχη της Χρυσής Αυγής είναι υπόδικα, επειδή αναγνωρίζω το δικαίωμα κάθε ανθρώπου να μάχεται για την αθωότητά του και την ελευθερία του, είμαι εξαιρετικά προσεκτικός στις εκφράσεις μου. Θα ήθελα όμως να καταθέσω κάτι για να υπάρχει στα Πρακτικά για να έχω τη συνείδησή μου ήσυχη.

Με ενοχλεί πάρα πολύ η πατριδοκαπηλία. Και εξηγούμαι. Η προσπάθεια συγκεκριμένου κόμματος, το οποίο έχει σαφή ιδεολογία –η ιδεολογία του είναι η ναζιστική ιδεολογία- να εμφανίζεται ως ελληνικό πατριωτικό κόμμα είναι μία ντροπή. Κι επειδή κάποτε από αυτό το Βήμα έκανα μία ιστορική αναφορά και είπα προς αυτό το κόμμα ότι το ιστορικό της προηγούμενο είναι ο στρατηγός Τσολάκογλου, σας λέω ότι έκανα λάθος. Είναι ο Πούλιος, ο καπετάν Πούλιος στη Μακεδονία, ο οποίος ανεχώρησε με τα γερμανικά στρατεύματα και έκαναν ελληνική κυβέρνηση στο εξωτερικό, στη Βιέννη.

Πρέπει να σταματήσει αυτή η ιστορία της πατριδοκαπηλίας. Και μάλιστα, θα ζητήσω από τον Πρόεδρο της Βουλής να κάνουμε ειδική συνεδρίαση την 6η Απριλίου, ημέρα της γερμανικής εισβολής στην Ελλάδα, και να τοποθετηθεί κάθε κόμμα για να μας πει επιτέλους η Χρυσή Αυγή τι θέση έχει για τη γερμανική εισβολή στην Ελλάδα και τι θέση έχει για τα ναζιστικά εγκλήματα στην Ελλάδα. Γιατί μπορείς να πεις ό,τι θέλεις για την πολιτική διαδρομή του Κωνσταντίνου Μητσοτάκη. Έχουν ακουστεί τα πάντα. Ο Κωνσταντίνος Μητσοτάκης, όμως, καταδικάστηκε από τους Γερμανούς σε θάνατο και έζησε εκ τύχης και δεν δικαιούται κανείς να έρχεται εδώ και να του κάνει εκ των υστέρων κρίσεις για την πολιτική του διαδρομή, παριστάνοντας ότι αυτός κήδεται της πατρίδας.

Πρέπει να είμαστε σε όλα συνεννοημένοι. Υπάρχουν όρια. Και επειδή υπάρχουν οι νέες γενιές των Ελλήνων, τα παιδιά των δεκαεπτά, των δεκαοχτώ, των δεκαέξι, των δεκαπέντε χρονών που δεν ξέρουν ιστορία, έχουμε εθνική υποχρέωση να τους πούμε τι έγινε και τι έκανε ο καθένας, γιατί στην Ελλάδα υπήρξαν και οι δοσίλογοι και υπήρξαν και φιλοναζιστές και υπήρξαν και φίλοι των ναζί και άνθρωποι που συμπαρατάχθηκαν με τον Άξονα και έφυγαν μαζί του από τη χώρα. Και δεν μπορούν οι πολιτικοί τους απόγονοι να έρχονται εδώ να μας σηκώνουν το χέρι και να μιλούν για την πολιτική ιστορία οιουδήποτε εξ ημών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω.

Κυρίες και κύριοι συνάδελφοι της Συμπολίτευσης, κυρίες και κύριοι συνάδελφοι, οι καιροί ου μενετοί και παρακαλώ πάρα πολύ, παρακαλώ θερμά, νομοθετικές πρωτοβουλίες αυτής της μορφής να μην επαναλαμβάνονται.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε τον κ. Δένδια.

**ΙΩΑΝΝΗΣ ΛΑΓΟΣ:** Παρακαλώ, κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ, κύριε Λαγέ, έχετε το λόγο.

**ΙΩΑΝΝΗΣ ΛΑΓΟΣ:** Κατ’ αρχάς, ο κ. Δένδιας, που είναι εδώ πέρα, θα πρέπει να ντρέπεται. Έχει εμπλακεί σε μία υπόθεση. Μας το παίζει τώρα και σοβαρός και καθώς πρέπει και μας λέει «μέχρι να αποδειχθεί η αθωότητά μας». Όταν αποδειχθεί, λοιπόν, η δικιά μας αθωότητα, που το ξέρει όλη η Ελλάδα, θα αποδειχθεί και το ένοχο μυστικό του Δένδια, το τι ρόλο έπαιξε τότε με τον Σαμαρά και με τον Αθανασίου για να γίνει όλη αυτή η εμπλοκή. Αν υπάρχει ανεξάρτητη ελληνική δικαιοσύνη, ο Δένδιας θα είναι σε πάρα πολύ δύσκολη θέση.

Όσον αφορά το άλλο θέμα, μην περιμένετε την 6η Απριλίου για να συζητήσουμε. Του λέμε κάτι για να είναι σίγουρος. Όταν η Ελλάδα και αν η Ελλάδα -που ευχόμαστε να μη συμβεί ποτέ- έχει εθνικό κίνδυνο και πρέπει να την υπερασπιστούν κάποιοι, αυτοί θα είμαστε εμείς. Μπορεί να είναι αρκετοί άλλοι από άλλους χώρους. Πάντως, ο φιλομασόνος δεν θα είναι αυτός εδώ πέρα. Θα τρέχει να σώσει το κορμί του και τους δικούς του ανθρώπους, αν αγαπάει και τους δικούς του και δεν αγαπάει μόνο τον εαυτό του. Αυτός είναι ο Δένδιας.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Στύλιος έχει τον λόγο για επτά λεπτά.

**ΓΕΩΡΓΙΟΣ ΣΤΥΛΙΟΣ:** Ευχαριστώ.

Κυρία Πρόεδρε, κυρίες και κύριοι συνάδελφοι, ποια είναι τα σημερινά δεδομένα που απασχολούν την αθλητική επικαιρότητα; Το Κύπελλο, που έχει διακοπεί δεύτερη φορά στην ιστορία της χώρας μετά από σαράντα και πλέον χρόνια, συμβάντα βίας, φαινόμενα παραβατικότητας, πρωτάθλημα απαξιωμένο στο σύνολό του.

Τίθεται το ερώτημα: Υπάρχει νομοθετικό πλαίσιο για τα παραπάνω; Βεβαίως. Ο ν.2725/99, ο οποίος τροποποιήθηκε με δική σας πρωτοβουλία το περασμένο φθινόπωρο του 2015.

Οι προθέσεις της Κυβέρνησης είναι δεδομένες και διακηρυγμένες από τις προγραμματικές δηλώσεις του Γενάρη του 2015 και του Οκτωβρίου του 2015. Συνεπώς, υπάρχει κυβερνητική βούληση. Σύμφωνα δε με τις εξαγγελίες αυτές, η Κυβέρνηση προτίθεται να αντιμετωπίσει τις παθογένειες, που οδηγούν στην απαξίωση του ελληνικού αθλητισμού.

Επιπλέον, φρόντισε η Κυβέρνηση να πάρει νομοθετική πρωτοβουλία το περασμένο φθινόπωρο και να δώσει υπερεξουσίες στον αρμόδιο Υφυπουργό Αθλητισμού, ο οποίος μπορεί να ασκεί μέχρι και τα καθήκοντα του δικαστή. Όμως, από τα αποτελέσματα διαπιστώνουμε ότι η πολιτική ηγεσία του Υφυπουργείου Αθλητισμού αρκείται στο ρόλο του παρατηρητή. Παρακολουθεί τις εξελίξεις και καταδικάζει τα γεγονότα.

Ποιες είναι οι πρωτοβουλίες που έχετε αναλάβει; Γιατί δεν εφαρμόζονται οι νόμοι και οι πολιτικές που θεσπίσατε; Γιατί δεν επιδιώκετε τη συνεργασία και τον διάλογο ή τη βοήθεια από τους εμπλεκόμενους και εξειδικευμένους φορείς;

Επιπλέον, τίθενται τα ερωτήματα: Εάν η Κυβέρνηση έχει μια συγκεκριμένη στρατηγική και σχέδιο για να αντιμετωπίσει τα δεδομένα προβλήματα που αφορούν την αθλητική οικογένεια και εάν έχει τη διάθεση και την τόλμη να δώσει λύσεις.

Η πραγματικότητα και τα γεγονότα αποδεικνύουν ότι τίποτε από τα παραπάνω δεν διαθέτει αυτή η Κυβέρνηση. Αντ’ αυτού, συζητούμε σήμερα στην Ολομέλεια ένα νομοσχέδιο με τη διαδικασία του κατεπείγοντος, μια διαδικασία εξόχως προβληματική, που ως Αντιπολίτευση πάντοτε κατήγγειλε.

Σας δίνω ορισμένα στοιχεία: Το νομοσχέδιο δόθηκε προς διαβούλευση στις 29 Γενάρη του 2016 και διήρκησε έως τις 4 Φεβρουαρίου. Συνολικά υπήρξαν τριακόσια σαράντα ένα σχόλια, από τα οποία τα διακόσια εβδομήντα περίπου αφορούσαν το άρθρο για την τοξοβολία και είκοσι αφορούσαν το άρθρο 23 για τους διακριθέντες αθλητές.

Καταλαβαίνετε, λοιπόν, ότι μένουν μόνο πενήντα-εξήντα σχόλια, ένα και δύο σχόλια για κάθε άρθρο, που αφορούσαν το υπόλοιπο του νομοσχεδίου. Αποδεικνύεται, λοιπόν, ότι δεν υπάρχει ενδιαφέρον, δεν υπάρχει κατεπείγον και δεν υπάρχει και ζήτημα.

Τι περιλαμβάνει το νομοσχέδιο; Προχωράει σε κάποια συγκεκριμένη τομή; Διορθώνει παθογένειες του παρελθόντος; Αποτελεί κάποια παρέμβαση και -εάν ναι- προς ποια κατεύθυνση;

Κυρίες και κύριοι συνάδελφοι, το πρώτο κεφάλαιο αφορά την εναρμόνιση της ελληνικής νομοθεσίας για τη μάχη κατά του ντόπινγκ. Να σας θυμίσω ότι οι αναθεωρημένες διατάξεις του Παγκόσμιου Κώδικα Αντιντόπινγκ, όπως έχει ειπωθεί και στην αρμόδια Επιτροπή από τον Υφυπουργό, ισχύουν από τον Ιανουάριο του 2015. Άρα, είχατε δεκατέσσερις μήνες για να τρέξετε την όλη διαδικασία. Ας πούμε ότι φταίει η WADA, διότι καθυστέρησε και ότι είχατε τις καλύτερες προθέσεις.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Δεν είπα ότι καθυστέρησε. Υπήρχε μια διαδικασία ανταλλαγής απόψεων.

**ΓΕΩΡΓΙΟΣ ΣΤΥΛΙΟΣ:** Υπήρξε μια διαδικασία. Δεκτό.

Θα μπορούσε να γίνει και με υπουργική απόφαση, όπως έγινε το 2012. Θέλω να ενημερώσω το Σώμα και να σας θυμίσω ότι έχει συμβεί και παλαιότερα. Το 1999 για πρώτη φορά θεσπίστηκε ο ν.2725, με τον οποίο θεσμοθετήθηκε η διαδικασία για το αντιντόπινγκ.

Το 2002, με τον ν.3057, τροποποιήθηκε ο συγκεκριμένος νόμος και συγκεκριμένες διατάξεις. Με υπουργικές αποφάσεις τον Μάιο του 2005 προσδιορίστηκε η διαδικασία για την αντιμετώπιση της φαρμακοδιέγερσης των αθλητών. Επίσης, με άλλη υπουργική απόφαση, τον Δεκέμβριο του 2006 καθορίστηκαν οι απαγορευμένες ουσίες.

Στη συνέχεια, να σας θυμίσω ότι τον Δεκέμβριο του 2006 η πλειοψηφία του ελληνικού Κοινοβουλίου ψήφισε την επικύρωση της διεθνούς σύμβασης και έτσι έγινε νόμος του κράτους, ο ν.3516.

Συνεπώς, το στοίχημα από τότε μέχρι και τώρα είναι να μετατρέψετε, να μετατρέψουμε συνολικά ως χώρα, ως κράτος, ως ελληνική πολιτεία, σε πράξη τα καθήκοντα και τις υποχρεώσει που υπαγορεύει αυτός ο νόμος.

Τι θεσπίζετε συνεπώς σήμερα; Εισάγετε τις συγκεκριμένες διατάξεις με τη διαδικασία του κατεπείγοντος, υπό το φόβο του αποκλεισμού της χώρας από τους προσεχείς Ολυμπιακούς Αγώνες.

Όμως, τις συνοδεύετε με πενήντα λοιπές διατάξεις, οι οποίες δεν δικαιολογούν τον χαρακτήρα του κατεπείγοντος. Είναι απλώς ένα συμπίλημα διαφόρων άσχετων διατάξεων και σε καμμία περίπτωση δεν αποδίδουν τη βαρύνουσα σημασία, την οποία αποδίδετε.

Σχετικά με την ουσία, δεν μπορεί κανένας να πει ότι διαφωνεί με την εναρμόνιση. Είμαστε οργανικό μέλος ως χώρα στους διεθνείς αθλητικούς οργανισμούς, έχουμε διοργανώσει με επιτυχία τους Ολυμπιακούς Αγώνες του 2004, συμμετέχουμε και σίγουρα θα μπορούσε να πει κανείς «ναι» σε αυστηρότερους και τακτικότερους ελέγχους, που αφορούν τον πόλεμο κατά του ντόπινγκ και την καταπολέμηση της φαρμακοδιέγερσης.

Ένα σημαντικό ζήτημα, κύριε Υπουργέ, για το οποίο δεν φαίνεται να υπάρχει πρόβλεψη, είναι η θωράκιση και η αυτονομία του ΕΣΚΑΝ και ποιες είναι οι δυνατότητές του.

Το θεσμικό πλαίσιο, λοιπόν, είναι δεδομένο. Του παρέχετε τους αναγκαίους πόρους για να λειτουργήσει; Με τον τομέα της διαφάνειας του ΕΣΚΑΝ υπάρχει κάποια πρόβλεψη; Εάν επιθυμούσατε την ουσιαστική αυτονομία και τον διαφανή τρόπο λειτουργίας, θα μπορούσατε να δώσετε τη δυνατότητα να ορίζονται από την Επιτροπή Διαφάνειας τα μέλη του ΕΣΚΑΝ.

Στον τομέα της πρόληψης, της ενημέρωσης ποια είναι η πολιτική σας; Γιατί δεν υπάρχει τίποτα στο συγκεκριμένο νομοθέτημα; Ποιες είναι οι πρωτοβουλίες, που θα έπρεπε να αναλάβετε σε συνεργασία με αθλητές, με γυμναστές, με αθλητικά σωματεία, με ομοσπονδίες, με το Υπουργείο Παιδείας, με τις ενώσεις των γονέων για την ενημέρωση όλων των ενδιαφερομένων;

Κλείνοντας, κυρίες και κύριοι συνάδελφοι, στο Β΄ Μέρος έχουμε μία σειρά από ανόμοιες διατάξεις. Λέω, λοιπόν, το αθλητικό μητρώο να γίνει. Ποιο είναι το επόμενο στάδιο από τη συγκρότηση και τη λειτουργία ενός ηλεκτρονικού αθλητικού μητρώου; Τι θα κάνετε; Δεν μας είπατε.

Σε σχέση με το μαύρο χρήμα στον αθλητισμό, υπάρχει το ΣΔΟΕ, υπάρχει η Επιτροπή για την Πάταξη της Διαφθοράς. Οι μηχανισμοί είναι εδώ, κύριε Υπουργέ. Γιατί δεν τους χρησιμοποιείτε; Ποια είναι η χρησιμότητα του να ελέγχουν οι υπάλληλοι της Γενικής Γραμματείας Αθλητισμού τους ιδίους πόρους των ομοσπονδιών; Εξετάσατε το ενδεχόμενο πιθανής σύγκρουσης με τη FIFA και την UEFA; Το λέω απλά. Εσείς θα το αποδείξετε στη συνέχεια.

Θα μπορούσα να πω πολλά, κύριε Υπουργέ. Το ζητούμενο είναι το εξής, ότι σε έναν τομέα της δημόσιας πολιτικής, όπως είναι ο αθλητισμός, όπου πολλά περισσότερα μας ενώνουν παρά μας χωρίζουν, εσείς δεν ακολουθείτε τον δρόμο της σύνθεσης, της συναίνεσης και της συνεννόησης. Οι φορείς, τα σωματεία, οι ομοσπονδίες, ακόμα και οι εργαζόμενοι στη Γενική Γραμματεία Αθλητισμού, στην αρμόδια επιτροπή σάς καταγγέλλουν για έλλειμμα συνεργασίας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΦΩΤΕΙΝΗ ΒΑΚΗ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θέλετε να μιλήσετε, κυρία συνάδελφε;

**ΦΩΤΕΙΝΗ ΒΑΚΗ:** Μετά τον κ. Παφίλη.

 **ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μετά τον επόμενο ομιλητή.

Τον λόγο έχει ο κ. Κωνσταντινέας για επτά λεπτά.

**ΠΕΤΡΟΣ ΚΩΝΣΤΑΝΤΙΝΕΑΣ:** Κυρίες και κύριοι συνάδελφοι, πριν ξεκινήσω την ομιλία μου, θα ήθελα να πω κάτι για την ιστορία. Το 1922 που έγινε η Μικρασιατική Καταστροφή υπολογίζουν ότι σαράντα χιλιάδες Έλληνες πήγαν στη Συρία, σε αυτούς που μερικοί σήμερα αποκαλούν «λαθρομετανάστες». Η ιστορία επαναλαμβάνεται από την αντίθετη πλευρά και εμείς έχουμε χρέος να μη γίνουμε Ούννοι. Σας ευχαριστώ πολύ γι’ αυτό.

Συνεχίζω την ομιλία μου με αυτό για το οποίο πρέπει να μιλάμε σήμερα, για το νομοσχέδιο. Καλούμαστε σήμερα να ψηφίσουμε ένα νομοσχέδιο που θα εξασφαλίσει την επόμενη ημέρα των Ελλήνων αθλητών μας στην προσεχή Ολυμπιάδα.

Με λύπη διαπιστώνουμε ότι τεχνηέντως η προηγούμενη κυβέρνηση κατακερμάτισε τη χρηματοδότηση του ΕΣΚΑΝ. Έτσι, το καθιστούσε αναποτελεσματικό να επιτελέσει το έργο του.

Η αποκατάσταση της χρηματοδότησης του ΕΣΚΑΝ στο πλαίσιο του κρατικού προϋπολογισμού το 2015 για τον αθλητισμό αποτελεί την έμπρακτη υλοποίηση της προγραμματικής δέσμευσης του ΣΥΡΙΖΑ για την ανασυγκρότηση της δημόσιας πολιτικής εναντίον της φαρμακοδιέγερσης στον αθλητισμό. Η αλήθεια να λέγεται, αγαπητοί συνάδελφοι!

Προς αυτή την κατεύθυνση εντάσσεται και η άμεση ενσωμάτωση στην ελληνική νομοθεσία του Κώδικα της WADA το 2016. Με αυτόν τον τρόπο καλύπτεται το θεσμικό κενό που είχε δημιουργηθεί μετά το 2006. Και ο νοών, νοείτο.

Η Κυβέρνηση με αυτό το νομοσχέδιο συνεχίζει βήμα βήμα να υλοποιεί τις δεσμεύσεις της για την κάθαρση στον αθλητισμό. Σίγουρα θα θέλαμε εντονότερο βηματισμό προς αυτή την κατεύθυνση και ελπίζω να τα καταφέρουμε.

Αγαπητοί συνάδελφοι, με τη νέα νομοθετική παρέμβαση της Γενικής Γραμματείας Αθλητισμού η πολιτεία θωρακίζεται πλήρως ενάντια στα φαινόμενα ντόπινγκ, δίνοντας έμφαση, κάνοντας στροφή στον αθλητισμό προς τον υγιή ανταγωνισμό και όχι προς τον ακραίο, ψεύτικο πρωταθλητισμό που έχουμε γνωρίσει στις μέρες μας. Η κατασκευή πρωταθλητών δεν μπορεί να αποτελέσει πρότυπο για τα παιδιά μας.

Και εισέρχομαι σε αυτό που λέμε, στο «ποιο είναι αυτό που ψηφίζουμε σήμερα;». Είναι ότι θεσμοθετήσαμε πρωταθλητές, χωρίς να είναι πρωταθλητές. Ήταν ψεύτικοι πρωταθλητές. Στο πλαίσιο αυτό, η ελληνική νομοθεσία εναρμονίζεται πλήρως με τον Κώδικα Αντιντόπινγκ της Παγκόσμιας Ομοσπονδίας Αντιντόπινγκ. Αποδίδονται ευθύνες και στις αθλητικές ομοσπονδίες σε περίπτωση φαρμακοδιέγερσης αθλητών.

Ισχυροποιείται το Εθνικό Συμβούλιο για την Καταπολέμηση του Ντόπινγκ, διασφαλίζοντας περισσότερο τα δικαιώματα των αθλητών.

Τα κομματικά γυαλιά κάποιων συναδέλφων, δυστυχώς αυτά τα βλέπουν ως ρουσφετολογικά. Είναι, δηλαδή, ρουσφέτι η καταγραφή όλων των αθλητικών φορέων στο ηλεκτρονικό μητρώο της Γενικής Γραμματείας Αθλητισμού, όταν μιλάμε για μεταρρυθμίσεις του κράτους, λέμε και για ψηφιοποίηση όλου του κράτους; Μία μεταρρύθμιση είναι στον αθλητισμό. Έτσι τελειώνει η χρηματοδότηση σε σωματεία-φαντάσματα.

Είναι ρουσφέτι η διάταξη για την πρόσβαση ατόμων με αναπηρία σε αθλητικούς χώρους; Ή μήπως είναι ρουσφέτι το θέμα της εισαγωγής διακριθέντων αθλητών στην τριτοβάθμια εκπαίδευση;

Δεν είμαστε ίδιοι ούτε θα γίνουμε. Η κάθαρση στον αθλητισμό δεν μπορεί να είναι απλώς μια λέξη στον αέρα, αλλά πρέπει να γίνεται πράξη. Σιγά σιγά το κάνουμε.

Όσον αφορά το άρθρο 48, γίνεται πράξη η επιθυμία των γονιών που έστειλαν τα παιδιά τους στα πανεπιστήμια, στις ανώτερες δημόσιες σχολές, στα ΤΕΦΑΑ, χωρίς να χρειάζεται να προσκυνούν αυτήν τη στιγμή την ΕΠΟ, για να πιστοποιηθούν από τη σχολή του κ. Πατάκη που έχει η ΕΠΟ, δίνοντας 1.000 και 1.500 ευρώ, για να γίνουν προπονητές. Εμείς δεν μπορούμε να αναγνωρίσουμε αυτό το πράγμα. Ωστόσο, βρήκαμε τρόπο να το νομοθετήσουμε. Αυτό έπρεπε να γίνει εδώ και πάρα πολύ καιρό.

Στο σημείο αυτό θα ήθελα να πω, κύριε Υπουργέ, ότι πρέπει να συλλογιστείτε τη δίψα για την αλλαγή του εκλογικού συστήματος των αθλητικών ενώσεων, πόσω μάλλον του ποδοσφαίρου, έτσι όπως εκφράστηκε από την πρότασή μου προς εσάς. Κατά τη δέσμευσή σας και με δημόσια δήλωση σήμερα –και χαίρομαι πάρα πολύ γι’ αυτό- στο μεγάλο νομοσχέδιο του αθλητισμού τον ερχόμενο Μάιο θα δούμε και την υλοποίησή της. Είμαι βέβαιος ότι δεν θα μας διαψεύσετε.

Η αναγκαιότητα εκδημοκρατισμού των αθλητικών διοικήσεων είναι πάγιο αίτημα της ίδιας της δημοκρατίας, που ορκιστήκαμε να υπηρετούμε. Βάλτε το μαχαίρι στο κόκαλο. Ας τελειώνουμε με τους δεινόσαυρους που λυμαίνονται τον αθλητισμό και περισσότερο το ποδόσφαιρο. Κάντε τους να κάτσουν στο ίδιο τραπέζι και να αποφασίσουν ομόφωνα. Ειδεμή έχουμε υποχρέωση εμείς να τους πούμε να πάνε αυτοί σπίτι τους και όχι εμείς. Είναι ηθικό μας καθήκον απέναντι σε αυτούς που μας έφεραν εδώ και εμένα προσωπικά θα με βρείτε υπέρμαχο αυτού του ηθικού καθήκοντος.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει η κ. Βάκη, Κοινοβουλευτική Εκπρόσωπος του ΣΥΡΙΖΑ.

**ΦΩΤΕΙΝΗ ΒΑΚΗ:** Κυρίες και κύριοι Βουλευτές, ακούστηκαν πάρα πολλά προηγουμένως. Επιτρέψτε μου να σχολιάσω, φεύγοντας για λίγο από το κύριο θέμα της συζήτησης.

Με τα νεοναζιστικά παραληρήματα υπόδικων, οι οποίοι διαιρούν τους ανθρώπους σε όσους κυλάει ελληνικό αίμα στις φλέβες τους και σε υπανθρώπους και που αμαυρώνουν και σπιλώνουν την τιμή του Κοινοβουλίου, απαξιώ να ασχοληθώ.

Δυστυχώς, υπάρχουν και άλλες αποχρώσεις της Αντιπολίτευσης, η οποία παραπαίει ανάμεσα σε μία παρωδία αντιπολίτευσης και σε μία χυδαιότητα. Και εξηγούμαι: Αυτή τη στιγμή υπάρχει μία κρισιμότατη σύνοδος. Με το να κάνετε μία μικροπολιτική εκμετάλλευση, μία μικροκομματική αξιοποίηση του προσφυγικού, χάριν αντιπολίτευσης της Κυβέρνησης, το μόνο που καταφέρνετε είναι να αποδυναμώνετε τη χώρα εν όψει μίας κρισιμότατης Συνόδου, η οποία επιβάλλει και επιτάσσει εθνική στρατηγική.

Μας μιλάτε και μας κουνάτε το δάχτυλο για την Ειδομένη. Αιδώς Αργείοι! Επισκεφθήκατε την Ειδομένη και οι συνάδελφοι της Δημοκρατικής Συμπαράταξης και της Νέας Δημοκρατίας πρόσφατα και πάρα πολύ καλά κάνατε. Μπράβο σας! Αντί, λοιπόν, να τσαλαβουτάτε στις λάσπες της μικροπολιτικής, καλό είναι να εγκαλείτε, όχι την Κυβέρνηση, αλλά όσους με τις πολιτικές τους και τις πράξεις τους όρθωσαν φράγματα, έκλεισαν σύνορα –και δεν είναι η ελληνική Κυβέρνηση βέβαια αυτή- και άφησαν παιδιά να γεννιούνται τον εικοστό πρώτο αιώνα μέσα στις λάσπες, αφήνουν ανθρώπους δύσμοιρους, ταλαιπωρημένους να κοιμούνται μέσα στις λάσπες. Αυτούς θα πρέπει να εγκαλείτε.

Εσείς τι κάνατε όλα αυτά τα χρόνια; Πώς διαχειριστήκατε ένα πρόβλημα που ήταν προ των πυλών και που θα ενέσκηπτε με μαθηματική ακρίβεια; Πώς διαχειριστήκατε όχι ροές απέλπιδων, αλλά απειροελάχιστους, σε σχέση με αυτές, που έρχονταν στη χώρα;

Εκτός από τα δημοσιονομικά, τις συνόδους και τις πολιτικές, υπάρχει και κάτι που λέγεται αξιακό πλαίσιο. Τι αξιακό πλαίσιο καλλιεργήσατε και δυστυχώς ρίζωσε στην κοινωνία τα προηγούμενα χρόνια;

Μας ρώτησε ο κ. Θεοχαρόπουλος πώς τώρα εμείς, οι «Τσιπρο-Καμμένοι» θα πορευτούμε μαζί στο θέμα του προσφυγικού; Η απάντηση είναι όπως πορευτήκαμε μέχρι τώρα. Ο τρόπος ερμηνείας και διαχείρισης τέτοιων θεμάτων εκ μέρους κυβερνήσεων εμπεδώνει ήθος, έθος, νοοτροπίες και συμπεριφορές.

Τα πογκρόμ των μεταναστών, τα στρατόπεδα συγκέντρωσης, οι Αμυγδαλέζες, οι οιμωγές από τα βασανιστήρια στα αστυνομικά τμήματα, που μας εξευτέλισαν και έκαναν το γύρο του κόσμου, ξέρετε δεν ήταν δικό μας έργο, των εθνολαϊκιστών «Τσιπρο-Καμμένων».

Η Αντιπολίτευση, χάριν αντιπολίτευσης, καταλήγει τελικά να κλείνει το μάτι πονηρά και σε πολιτικές που ενδύονται αυτή τη στιγμή τη λεοντή της ακροδεξιάς, που κλείνουν σύνορα και αποφάσισαν να κατεβάσουν τον διακόπτη των φώτων της Ευρώπης του Διαφωτισμού και τελικά να την βυθίσουν στο σκοτάδι.

Κλείνουν το μάτι πονηρά σε πολιτικές που αντιμετωπίζουν αυτούς τους ανθρώπους, που ξερίζωσε ο πόλεμος ως θυσιαστέους και αναλώσιμους, εκτός αν θέλετε να αρχίζουμε να σαπίζουμε στο ξύλο εγκύους γυναίκες ή παιδιά που πνίγονταν στους χειμάρρους στην Ειδομένη. Αυτό θέλετε;

Επιτρέψτε μου να πω τώρα δύο λόγια για το προς ψήφιση νομοσχέδιο. Κατ’αρχάς, πρέπει να πούμε ότι είναι η πρώτη φορά που εφαρμόζεται απαρέγκλιτα ο νόμος για την αντιμετώπιση και την καταπολέμηση της βίας στον αθλητισμό. Δεν έχουμε προφανώς μαγικές λύσεις και το μαγικό ραβδί. Είναι όμως η πρώτη φορά που αντιμετωπίζονται τέτοια φαινόμενα.

Επίσης, σχετικά με το κατεπείγον για το οποίο ακούστηκαν τόσα και επιρρίφθηκαν τόσες μομφές και αιτιάσεις, η προθεσμία για την ενσωμάτωση του Κώδικα Αντιντόπινγκ, σύμφωνα με την WADA, λήγει στις 18 Μαρτίου. Πόσες φορές ακόμη πρέπει να το πούμε;

Ο Παγκόσμιος Κώδικας Αντιντόπινγκ υιοθετήθηκε για πρώτη φορά το 2003. Τέθηκε σε ισχύ την 1η Γενάρη 2009, ενώ το 2013 έγιναν αναθεωρήσεις που εγκρίθηκαν από το ιδρυτικό συμβούλιο του Παγκόσμιου Οργανισμού Αντιντόπινγκ από την WADA και ισχύει από την 1η Ιανουαρίου 2015.

Είχε την δυνατότητα η Ελλάδα να εναρμονίσει το νομοθετικό της πλαίσιο κατά του ντόπινγκ με τον Κώδικα του Παγκόσμιου Οργανισμού από το 2013. Ωστόσο, η συγκυβέρνηση ΠΑΣΟΚ-Νέας Δημοκρατίας δεν έπραξε τα δέοντα. Μάλιστα, όπως είπε και προηγούμενος ομιλητής, μείωσε τον προϋπολογισμό του 2015 του ΕΣΚΑΝ, του Εθνικού Συμβουλίου Καταπολέμησης του Ντόπινγκ, στα 50.000 ευρώ από τα 200.000 ευρώ που ήταν το 2014.

Το αποτέλεσμα είναι η αδυναμία εύρυθμης λειτουργίας του ΕΣΚΑΝ, με δειγματολήπτες, που σε ορισμένα αθλήματα προχωρούν σε δίμηνες ή τετράμηνες αποχές. Αυτό άλλαξε με την παρούσα Κυβέρνηση, διότι ενισχύθηκε οικονομικά το ΕΣΚΑΝ, το Εθνικό Συμβούλιο Καταπολέμησης Ντόπινγκ, και ο προϋπολογισμός του από τις 50.000 ευρώ έφθασε τις 200.000 ευρώ.

Με αυτό τον τρόπο, λοιπόν, αποφεύχθηκε η διεθνής διαπόμπευση της χώρας, καθώς ήταν σίγουρο ότι θα είχαμε την αποβολή του ΕΣΚΑΝ από το διεθνή οργανισμό και δεν θα είχαμε, δηλαδή, πιστοποιημένο φορέα που θα έκανε τον έλεγχο ντόπινγκ στην Ελλάδα.

Με την εναρμόνιση της ελληνικής νομοθεσίας με τον νέο Κώδικα Αντιντόπινγκ του Παγκόσμιου Οργανισμού Αντιντόπινγκ, την αρμοδιότητα του πειθαρχικού ελέγχου σε περιπτώσεις παραβιάσεων θα την έχει πλέον το ΕΣΚΑΝ και όχι οι εθνικές αθλητικές ομοσπονδίες, οι οποίες καλούνται να τιμωρήσουν αθλητές και προπονητές, τους οποίους οι ίδιες είχαν επιλέξει ως κορυφαίους, με συνέπεια να έχουν παρατηρηθεί κατά καιρούς φαινόμενα αθώωσης αθλητών ή επιβολής σχετικά ελαφρών πειθαρχικών ποινών σε πρώτο βαθμό.

Η απεμπλοκή, λοιπόν, του πρωτοβάθμιου πειθαρχικού οργάνου από τις εθνικές αθλητικές ομοσπονδίες και η καθιέρωση της ανεξάρτητης πρωτοβάθμιας πειθαρχικής επιτροπής, στα πλαίσια του ΕΣΚΑΝ, αποτελεί μια σημαντική τομή που επιφέρει και ο Παγκόσμιος Κώδικας Αντιντόπινγκ.

Θετικές είναι και οι ρυθμίσεις που εισάγονται στο δεύτερο μέρος του νομοσχεδίου, όπως είναι η διάταξη με την οποία αίρονται προνόμια σε αθλητές που καταδικάστηκαν για παράβαση ντόπινγκ. Εκλογικεύεται το παράδοξο φαινόμενο αθλητές, που παραβαίνουν τους κανόνες αντιντόπινγκ να συνεχίσουν να απολαμβάνουν προνόμια.

Ακούστηκαν πολλά εδώ για ρουσφετολογικές ρυθμίσεις. Να ρωτήσουμε το εξής: Η δημιουργία Μητρώου Αθλητικών Φορέων στη Γενική Γραμματεία Αθλητισμού, η διεύρυνση των ελέγχων του ελεγκτικού συμβουλίου στην Ελληνική Ποδοσφαιρική Ομοσπονδία και το άρθρο το οποίο διευρύνει τη δυνατότητα του Ελεγκτικού Συμβουλίου της Γενικής Γραμματείας Αθλητισμού να ασκεί διαχειριστικό και λογιστικό έλεγχο στην ΕΠΟ είναι ρουσφετολογικά;

 Είναι γνωστό ότι ο θεσμός του Ελεγκτικού Συμβουλίου, πριν από την ανασύστασή του από την Κυβέρνηση αυτή, είχε πέσει σε αχρηστία. Είναι γνωστό ότι τεράστια κονδύλια διοχετεύονταν στις ομοσπονδίες, χωρίς να υπάρξει κανένας ουσιαστικός έλεγχος. Αυτό άλλαξε για όλους και για την ΕΠΟ, η οποία απολάμβανε ιδιαίτερο ελεγκτικό καθεστώς.

Είναι ρουσφετολογική η λειτουργία ηλεκτρονικού Μητρώου Αθλητικών Φορέων στη Γενική Γραμματεία Αθλητισμού; Στο μητρώο αυτό θα καταγράφονται συγκεκριμένα στοιχεία του εκάστοτε φορέα, όπως οικονομικά στοιχεία, γεγονός που θα συμβάλει στην πιο διαφανή διαχείριση των κρατικών επιχορηγήσεων. Πρόκειται για ένα εργαλείο διαφάνειας, ορθής κατανομής κρατικών πόρων, πεδίο στο οποίο υπήρχε νομοθετικό κενό και προφανώς απουσίαζε και η πολιτική βούληση.

Τέλος, αξίζει τον κόπο να υπογραμμίσει κανείς και τις διατάξεις για τους αθλητές με αναπηρία. Είναι ρουσφετολογικές μήπως και αυτές; Η πρόσβαση ανθρώπων με κινητικά προβλήματα στους αθλητικούς χώρους, όπου διεξάγονται πρωταθλήματα Α΄ εθνικής κατηγορίας σε ποδόσφαιρο και καλαθοσφαίριση είναι ρουσφετολογική;

Με το άρθρο 32 επεκτείνεται στο σύνολο των συνοδών αθλητών με ειδικές ανάγκες χορήγηση οικονομικής επιβράβευσης, εφόσον σημειώσουν την προβλεπόμενη εκ του νόμου διάκριση στο αγώνισμα που αγωνίζονται.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό μόνο, κυρία Πρόεδρε.

Επίσης, με το άρθρο 31 διευρύνονται οι περιπτώσεις αθλητικών διοργανώσεων με τη συμμετοχή στις οποίες μπορεί εφεξής να χορηγηθεί άδεια με αποδοχές από τον φορέα του δημοσίου και ευρύτερου δημόσιου τομέα στον οποίο εργάζονται αθλητές. Στο εξής η δυνατότητα αυτή δίνεται και για τη συμμετοχή στους Παραολυμπιακούς Αγώνες, τους Ολυμπιακούς Αγώνες Κωφών και τη Σκακιστική Ολυμπιάδα.

Κυρίες και κύριοι συνάδελφοι, στο παρόν νομοσχέδιο, πέραν των τομών που εισάγονται στην εθνική νομοθεσία μέσω του Παγκόσμιου Κώδικα Αντιντόπινγκ, ρυθμίζονται ζητήματα εξαιρετικής σπουδαιότητας και εμπράκτως προωθείται η διαφάνεια στη χρηματοδότηση των αθλητικών φορέων, η ορθή κατανομή κρατικών πόρων, η ενδυνάμωση της αθλητικής εξωτερικής πολιτικής της χώρας, καθώς και η ισονομία, η ίση μεταχείριση αθλητών με αναπηρία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και εμείς, κυρία Βάκη.

Τώρα τον λόγο έχει ο κ. Εμμανουηλίδης.

Μήπως θέλετε να προηγηθείτε, κύριε Παφίλη;

**ΑΘΑΝΑΣΙΟΣ ΠΑΦΙΛΗΣ:** Δεν πειράζει, κυρία Πρόεδρε. Ας προηγηθεί ο κύριος συνάδελφος.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Εμμανουηλίδη, έχετε τον λόγο.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Ευχαριστώ, κυρία Πρόεδρε.

Μετά από την υψηλή πολιτική πτήση της Κοινοβουλευτικής Εκπροσώπου μας, είμαι υποχρεωμένος να προσγειωθώ και να τροχοδρομήσω στο πεδίο του υπό συζήτηση νομοσχεδίου.

Κυρίες και κύριοι συνάδελφοι, στις 4 Μαΐου του 2015, στην τοποθέτησή μου από το Βήμα της Βουλής για το νομοσχέδιο «Καταπολέμηση της βίας στον αθλητισμό» τόνιζα τα εξής: Όταν ένα νομοσχέδιο, κυρίες και κύριοι Βουλευτές, έχει στοιχηθεί με τις αρχές της γενικής βούλησης, εκφράζει δηλαδή αυτό που προτάσσει η ίδια η κοινωνία μέσα από τη συσσωρευμένη εμπειρία της και όταν η διαδικασία γίνεται με διάθεση ανοιχτού διαλόγου, τα αποτελέσματα πράγματι προάγουν τον κοινοβουλευτισμό και εξ αυτού, την κοινωνία.

Η βία στον χώρο του αθλητισμού, ομολογουμένως, είναι ένα από τα πιο σκληρά κομμάτια της κοινωνίας και επ’ αυτού καλούμαστε να απαντήσουμε. Όλα τα άρθρα του νομοσχεδίου πραγματικά στοχεύουν προς αυτή την κατεύθυνση, δηλαδή στο να θεραπεύσουν μια παθογένεια της κοινωνίας που η εκδήλωσή της τραυματίζει ολόκληρο τον κοινωνικό κορμό.

Στοχευμένα επιλέχθηκαν στο νομοσχέδιο κάποιοι θύλακες που αναπαράγουν και ανατροφοδοτούν τη βία. Είναι η έκρυθμη, τολμώ να πω, λειτουργία της διοργανώτριας αρχής, της ΕΠΟ, που, εν πολλαίς αμαρτίαις περιπεσούσα, προσπάθησε, ευτυχώς αποτυχημένα, να κρατήσει και το τελευταίο φύλλο συκής της χαμένης αξιοπιστίας της. Μάλιστα, το ολίσθημα που έγινε από την πλευρά της ήταν να αναζητήσει στηρίγματα εξωσυνταγματικά -επιμένω εξωσυνταγματικά- σε υπέρτερους, διεθνείς, υπόλογους για την παραβίαση της νομιμότητας οργανισμούς, της FIFA και της UEFA εν προκειμένω.

Κατέληγα με το εξής: Έχουμε τη σταθερή διάθεση να επαναφέρουμε τη νομιμότητα και την κανονικότητα και αυτή θεραπεύουμε με το παρόν νομοσχέδιο.

Σήμερα, δέκα μήνες μετά, η Κυβέρνηση με το συζητούμενο νομοσχέδιο «Αναγκαίες ρυθμίσεις για την εναρμόνιση της ελληνικής νομοθεσίας με τον νέο Κώδικα Αντιντόπινγκ του Παγκόσμιου Οργανισμού Αντιντόπινγκ και άλλες διατάξεις», έρχεται να αντιμετωπίσει μια εξίσου υποδόρια πληγή του αθλητισμού, μια κακοφορμισμένη πληγή που κατατρώγει το σώμα του αθλητισμού και δυστυχώς και των αθλητών και της κοινωνίας. Η ολοένα διογκούμενη χρήση της φαρμακοδιέγερσης υπαγορεύεται από την πρωτοφανή εμπορευματοποίηση του αθλητισμού, εμπορευματοποίηση που απομακρύνει κατά πολύ από τις αρχές που αυτός θα έπρεπε να πρεσβεύει.

Το συζητούμενο νομοσχέδιο υλοποιεί την απαραίτητη εναρμόνιση της εθνικής νομοθεσίας κατά της φαρμακοδιέγερσης με το διεθνές πλαίσιο καταπολέμησης του ντόπινγκ, όπως αυτό ορίζεται από την Παγκόσμια Ομοσπονδία Αντιντόπινγκ WADA. Στοχεύσεις του νομοσχεδίου, εν προκειμένω, είναι η αυστηροποίηση των ποινών και η επέκταση των αποκλεισμών, η εξασφάλιση της αρχής της αναλογικότητας και του σεβασμού των δικαιωμάτων των αθλητών, η ισχυροποίηση του οπλοστασίου για τον εντοπισμό και την καταπολέμηση της φαρμακοδιέγερσης, ο ρητός καθορισμός της ευθύνης των φορέων του αθλητισμού εκτός των αθλητών –προπονητές, φορείς των εθνικών ομοσπονδιών κ.λπ.- σε περιπτώσεις εντοπισμού πρακτικών φαρμακοδιέγερσης. Η συμμετοχή των ομάδων και των αθλητών των ατομικών αθλημάτων στις διεθνείς αθλητικές οργανώσεις, έχει ως προαπαιτούμενο την εναρμόνιση του πλαισίου ενάντια στη φαρμακοδιέγερση σε όλες τις χώρες των οποίων οι αθλητές συμμετέχουν σε αυτές.

Στην Ελλάδα, αρμόδιος φορέας για την καταπολέμηση της φαρμακοδιέγερσης στον αθλητισμό είναι το Εθνικό Συμβούλιο Καταπολέμησης του Ντόπινγκ, το ΕΣΚΑΝ. Διενεργεί τους ελέγχους αντιντόπινγκ στη χώρα μέσω διαπιστευμένων δειγματοληπτών, ενώ τα δείγματα αναλύονται στο διαπιστευμένο από τη WADA μέσω ΕΣΥΔ -Εθνικό Σύστημα Διαπίστευσης- Εργαστήριο Αντιντόπινγκ του ΟΑΚΑ.

Σχετικά με τη δομή του νομοσχεδίου, το νομοσχέδιο περιλαμβάνει δύο μέρη. Το πρώτο μέρος αφορά την ενσωμάτωση του Κώδικα Αντιντόπινγκ στην εθνική νομοθεσία. Το δεύτερο μέρος αφορά λοιπές διατάξεις σχετικά με τα ζητήματα του αθλητισμού.

Ενδεικτικά, τα θέματα που προσεγγίζονται αφορούν μεταξύ άλλων την άρση των προνομίων των διακριθέντων αθλητών που καταδικάστηκαν για παραβάσεις φαρμακοδιέγερσης, τη δημιουργία Μητρώου Αθλητικών Φορέων στη Γενική Γραμματεία Αθλητισμού, την πρόσβαση ατόμων με κινητικά προβλήματα σε αθλητικές εγκαταστάσεις, την εισαγωγή διακριθέντων αθλητών στην τριτοβάθμια εκπαίδευση και θέματα μετεγγραφών, τα ζητήματα οργανογράμματος και διοικητικής διάρθρωσης της Γενικής Γραμματείας Αθλητισμού.

Κυρίες και κύριοι συνάδελφοι, με το υπό συζήτηση και ψήφιση σχέδιο νόμου επιχειρείται από την Κυβέρνηση η εξύψωση του ήθους, η προσήλωση στο «ευ αγωνίζεσθαι» με εντιμότητα, η αδιάβλητη τόνωση της αριστείας, η διαμόρφωση συγκροτημένης προσωπικότητας, ο σεβασμός στην ατομική προσπάθεια των συμμετεχόντων, η συλλογικότητα και η αλληλεγγύη, πρωτίστως δε, η διασφάλιση του πλέον πολύτιμου αγαθού, δηλαδή της υγείας των αθλητών.

Η Κυβέρνηση, στοιχισμένη στην αρχή της νομιμότητας και της κανονικότητας στον χώρο του αθλητισμού, έρχεται με την ψήφιση του νομοσχεδίου να θεραπεύσει την κοινωνία από τη μάστιγα του ντόπινγκ. Αυτό το νομοσχέδιο, σε συνέχεια του προηγούμενου κατά της βίας στον αθλητισμό, αφήνει ανάγλυφα το αριστερό αποτύπωμα της Κυβέρνησής μας στον αθλητισμό και την κοινωνία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Ορίστε, κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Δεν είχα σκοπό να μιλήσω γιατί ο εισηγητής μας, ο Γιάννης Γκιόκας, τοποθετήθηκε αναλυτικά, συγκεκριμένα, ισορροπημένα, σε όλα τα θέματα που αφορούν το νομοσχέδιο.

Δεν θέλω να επαναλάβω ότι θα μπορούσατε να φέρετε τα 22-23 άρθρα, να γίνει μία συζήτηση δύο ωρών και να έρθετε με ένα άλλο νομοσχέδιο μετά για να γίνει αναλυτική κουβέντα.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Τότε θα μας λέγατε, κύριε Παφίλη, ότι αυτό είναι ένα νομοσχέδιο «κουρελού», ενώ η πάγια τακτική είναι να υπάρχουν «λοιπές διατάξεις» σε ένα κεντρικό νομοσχέδιο.

**ΑΘΑΝΑΣΙΟΣ ΠΑΦΙΛΗΣ:** Το τι θα σας λέγαμε για το αν είναι «κουρελού» ή όχι, αφήστε το να το πούμε εμείς και μην το υποθέτετε εσείς.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Εγώ σας λέω, τι λέω εγώ.

**ΑΘΑΝΑΣΙΟΣ ΠΑΦΙΛΗΣ:** Εμείς σας λέμε ότι θα μπορούσατε να φέρετε αυτό το νομοσχέδιο, του οποίου ψηφίζουμε όλα τα άρθρα και να τελειώνει η συζήτηση μέσα σε μία ώρα. Μετά θα μπορούσατε να φτιάξετε κι άλλες διατάξεις και να έρθετε να κάνουμε μία αναλυτική συζήτηση. Δεν το κάνατε, αλλά ήρθατε έτσι, με κατεπείγον. Τα βάζετε όλα μαζί. Εντάξει. Έχουμε μία εμπειρία τώρα. Απλώς, θα αρχίσω τώρα να λέω τι λέγατε εσείς για όλα αυτά τα πράγματα, όταν τα έκανε η Νέα Δημοκρατία και το ΠΑΣΟΚ.

Τέλος πάντων, λέω ότι εμείς τοποθετηθήκαμε αναλυτικά. Ποια είναι η διαφορά μας, όμως, εδώ μέσα με όλους σας και με εσάς, παρά τις διακηρύξεις σας για τη μεγάλη εμπορευματοποίηση και λοιπά; Το ερώτημα είναι ένα. Τι είναι ο αθλητισμός; Είναι εμπόρευμα ή δικαίωμα του λαού; Εδώ χωρίζονται τα κόμματα. Τα υπόλοιπα είναι υποκρισίες. Εμείς λέμε, λοιπόν, ότι είναι δικαίωμα. Άρα, πρέπει να παρέχεται δημόσια και δωρεάν από το κράτος και δεν πρέπει να υπάρχει εμπορευματοποίηση.

Λέγονται πολλά. Παραδείγματος χάριν, είπε ένας συνάδελφος προηγουμένως για μεγάλη εμπορευματοποίηση. Δηλαδή άμα είναι μικρή; Πώς θα τη μετρήσουμε, με τη μεζούρα; Ή θα είναι εμπόρευμα, δηλαδή αντικείμενο κέρδους και κερδοσκοπίας, που σημαίνει ότι θα είναι στα χέρια αυτών που κατέχουν τον πλούτο;

Καλά, δεν βλέπετε τι γίνεται σήμερα σε όλον τον κόσμο; Δεν βλέπετε το τι χορός τρισεκατομμυρίων υπάρχει γύρω από τον ονομαζόμενο αθλητισμό, που καταστρέφει και τους αθλητές ταυτόχρονα; Δεν βλέπετε ότι θυσιάζονται νέα παιδιά ταλέντα, άνθρωποι σε όλον τον κόσμο στον βωμό του κέρδους και βγαίνουν ανάπηροι; Δεν βλέπετε ότι καλλιεργείται, όπως σωστά ειπώθηκε και από παράγοντα του αθλητισμού, ο πρωταθλητισμός; Ποιο είναι το αντίβαρο; Είναι ο λαϊκός αθλητισμός. Ποιο είναι το αντίβαρο; Όχι το κέρδος, αλλά η άμιλλα. Αυτή είναι η μεγάλη μας διαφορά.

Και όποιος πιστεύει ότι μπορεί να εξυγιάνει και να κάνει διαφορετικό αυτό το καπιταλιστικό σύστημα που λειτουργεί έτσι και που πλέον έχει φτάσει σε δυσθεώρητα επίπεδα -και απορώ μερικές φορές, δεν ξέρετε ποια είναι η πραγματικότητα παντού, τι συμβαίνει κάθε μέρα, τι γίνεται γύρω από αυτόν τον αθλητισμό, την ξέρετε και όμως την υποστηρίζετε- το λιγότερο είναι αφελής και το περισσότερο είναι ότι συνειδητά καλλιεργεί αυταπάτες και κοροϊδεύει τον κόσμο.

Αλήθεια, για ρωτήστε -γιατί μας βλέπει και κάποιος κόσμος- τις λαϊκές οικογένειες: Τι τους παρέχει αυτό το κράτος; Πληρώνουν παντού για να πάνε τα παιδιά τους, στο ποδόσφαιρο, στο μπάσκετ, στον στίβο. Υπάρχει τίποτα που να τους παρέχει αυτό το κράτος, που γδέρνει τον κόσμο στη φορολογία; Τι παρέχει στις λαϊκές, στις εργατικές οικογένειες, σε ταλέντα, σε παιδιά που μπορούν και ασχολούνται; Τι τους δίνει; Τίποτα! Όλα επί χρήμασι, λιγότερα ή περισσότερα. Και δεν είναι 15 ευρώ. Η εγγραφή μπορεί να είναι 15 ευρώ. Και τι μέσα τους παρέχουν ακόμα και αυτοί οι διάφοροι σύλλογοι. Τι τους παρέχουν;

Έχουμε εμπειρία από αυτά, γιατί έχουμε παιδιά και ξέρουμε τι γίνεται, όπως ξέρει και όλος ο κόσμος που μας βλέπει αυτή τη στιγμή. Τι τους παρέχει, λοιπόν, αυτό το κράτος; Τι τους λέει; Λέει: Ή θα έχεις λεφτά και θα πληρώνεις, θα στερείσαι ακόμα και το φαΐ για να μπορέσει το παιδί σου να έχει στοιχειώδη άθληση και να ασχοληθεί με κάποιο άθλημα ή άστο να είναι ό,τι είναι, δεν μας ενδιαφέρει.

Αυτός είναι ο κυνισμός αυτού του συστήματος. Και τι κάνετε -συνολικότερα λέω τώρα- γι’ αυτό λοιπόν; Τι λέτε ότι μπορεί να γίνει; Τίποτα στην πραγματικότητα. Λέτε ότι θα πάρουμε κάποια μέτρα, θα κόψουμε το ένα και λοιπά.

Μα, είναι δυνατό, όταν κυριαρχούν τα μονοπώλια, οι μεγάλοι επιχειρηματικοί όμιλοι –και δεν λέω μόνο στο ποδόσφαιρο, αναφέρομαι συνολικά σε αυτόν τον απίστευτο χώρο των εταιρειών με τα αμύθητα κέρδη-, να βάλεις σειρά ή να χτυπήσεις τη βία; Αφού έχουν στρατούς και διεθνείς μάλιστα όχι μόνο ντόπιους και συνδέονται με πάρα πολλά πράγματα.

Γι’ αυτό λέμε, λοιπόν, εμείς ότι δεν μας είναι αδιάφορο να παρθούν κάποια μέτρα. Κάνουμε και προτάσεις και δουλεύουμε προς αυτήν την κατεύθυνση και συνεργαζόμαστε και με φορείς. Ωστόσο, για να έχουμε ριζικές αλλαγές, δεν μπορεί να έχουμε αυτό το σύστημα, όσο και αν επιμένετε.

Μια και τέθηκαν οι συζητήσεις για τον σοσιαλισμό, να πω κάτι που ίσως οι νεότεροι δεν το ξέρουν, αλλά πάντως η κόκκινη σημαία με το σφυροδρέπανο σηκωνόταν σε όλους τους Ολυμπιακούς Αγώνες πάντα. Και εκεί δεν υπήρχε αθλητισμός, τέτοιος πρωταθλητισμός. Εκεί υπήρχαν εκατομμύρια άνθρωποι που αθλούνταν.

Σε αυτές τις χώρες ακόμα –που δεν τα ξέρει ο κόσμος- η υποδομή ενώνει τον σοσιαλισμό. Τίποτα δεν φτιάχνουν οι καινούργιοι καπιταλιστές, τα γκρεμίζουν και όλα αυτά που φτιάξανε, τα ρημάζουν κιόλας, τα πουλάνε σε τιμή ευκαιρίας. Ό,τι έχουν ακόμα, από τότε τα έχουν. Και κανένας δεν μπορεί να το αμφισβητήσει.

Υπήρχαν τέτοια προβλήματα; Βέβαια, υπήρξαν, εμφανίστηκαν. Γιατί εμφανίστηκαν; Εμφανίστηκαν όταν ο σοσιαλισμός άρχισε να παραβιάζει τις αρχές του και άρχισε να δανείζεται από τον καπιταλισμό και να μπαίνει στη λογική της αγοράς και του ανταγωνισμού. Αυτό λέει το ΚΚΕ. Όσο δεν τα είχε αυτά, δεν υπήρχαν τέτοια φαινόμενα. Και επειδή αυτά τα φαινόμενα εξογκώνονται, διότι δρυός πεσούσης –λέει- πας ανήρ ξυλεύεται, γιατί τότε οι Αμερικάνοι και όλοι οι φίλοι σας σήμερα και όλος ο λαμπρός και ηθικός καπιταλιστικός κόσμος δεν τα κατήγγειλε, δεν έκανε τεστ για να βγάλει και τη Σοβιετική Ένωση και τη Λαϊκή Δημοκρατία της Γερμανίας έξω, που ήταν πρώτοι-δεύτεροι συνήθως στους Ολυμπιακούς Αγώνες;

Υπήρξαν τέτοια φαινόμενα, όταν ο σοσιαλισμός άρχισε να παραβιάζει τις αρχές του. Όμως αυτό το μεγαλείο που υπήρξε σε αυτές τις χώρες, το αναγνωρίζουν ακόμα και φανατικοί αντίπαλοι. Τα πάντα ήταν δημόσια και δωρεάν, όπως γήπεδα, χώροι άθλησης. Τι να συγκρίνουμε; Μπορεί να συγκρίνει κανείς την πιο αναπτυγμένη καπιταλιστική χώρα σ’ αυτόν τον τομέα με τις σοσιαλιστικές χώρες; Τι υποδομές είχαν, πόσοι δούλευαν σ’ αυτόν τον τομέα και τι γινόταν από τα παιδιά μέχρι τους μεγάλους, τους γέροντες στην ηλικία δηλαδή; Τους τα παρείχε όλα αυτό το κράτος το σοσιαλιστικό και μέσα σε έναν κόσμο που είχε έναν σκληρό, ισχυρό ανταγωνισμό, ο οποίος κινδύνευε να οδηγήσει και στην καταστροφή της ανθρωπότητας. Αυτά για να γνωρίζουν, γιατί αυτό που λέω είναι ότι η ιστορία δεν παραχαράσσεται μόνο σε άλλους τομείς –τους οποίους θα πω παρακάτω, στο τέλος- αλλά και σ’ αυτούς.

Τέθηκε το προσφυγικό θέμα. Για να δούμε τώρα εδώ και να κάνουμε λογαριασμό στην Αίθουσα. Ποιος φταίει; Ποιος έκανε επέμβαση σε όλη την περιοχή; Δεν είναι η Ευρωπαϊκή Ένωση; Όλοι εσείς δεν ζητούσατε να επέμβει η Ευρωπαϊκή Ένωση, πριν ακόμα ξεσπάσει ο πόλεμος, για να φύγει το αντιδημοκρατικό καθεστώς του Άσαντ; Και εμείς δεν συμφωνούμε, αλλά είναι λογαριασμός και υποχρέωση του συριακού λαού.

Ποιος διόρισε τους σφαγείς της ανθρωπότητας, που είναι η Ευρωπαϊκή Ένωση και το ΝΑΤΟ, να αποφασίζουν για το τι θα κάνει ο κάθε λαός; Ποιος τους έδωσε αυτό το δικαίωμα; Όλοι σας δεν λέγατε για «Αραβική Άνοιξη», πλην του ΚΚΕ; Εμείς λέγαμε ότι θα έρθει χειμώνας άσχημος. Όλοι δεν τα στηρίζατε όλα αυτά; Τι ήταν όλα αυτά; Και τώρα παραπονιέστε! Μάλιστα τώρα γίνεται και δικομματικός καυγάς!

Τώρα θα κάνουμε λογαριασμό, κύριε Δένδια! Δεν κατάλαβα, δηλαδή: Εσείς είστε κατά του ΝΑΤΟ;

**ΝΙΚΟΛΑΟΣ ΔΕΝΔΙΑΣ:** Εμείς;

**ΑΘΑΝΑΣΙΟΣ ΠΑΦΙΛΗΣ:** Όταν ήσασταν κυβέρνηση, πήγατε στη Λιβύη; Στείλατε ό,τι ζήτησαν;

**ΝΙΚΟΛΑΟΣ ΔΕΝΔΙΑΣ:** Τι στείλαμε;

**ΑΘΑΝΑΣΙΟΣ ΠΑΦΙΛΗΣ:** Βεβαίως, εσείς και το ΠΑΣΟΚ ήσασταν, όταν έγινε η επέμβαση. Ελληνικό πλοίο έξω από τη Λιβύη. Αυτή ήταν η αποστολή. Έγινε καταμερισμός.

Καταγγείλατε ποτέ καμμιά επέμβαση; Ίσα-ίσα ως κυβέρνηση τη χειροκροτούσατε! Διαφοροποιηθήκατε στις αποφάσεις της Ευρωπαϊκής Ένωσης που έδινε όπλα σ’ αυτούς που σφάζουν και βγάζουν και καρδιές, όπως έχω πει ξανά, και όλα τα υπόλοιπα, δηλαδή στον ISIS; Δεν σας άκουσα ποτέ να καταγγείλετε τίποτα! Τότε τι φωνάζετε τώρα;

Αν εσείς ήσασταν κυβέρνηση δηλαδή, θα τα χειριζόσασταν λίγο καλύτερα! Τι θα κάνατε, δηλαδή; Θα βάζατε συρματοπλέγματα στη θάλασσα;

**ΝΙΚΟΛΑΟΣ ΔΕΝΔΙΑΣ:** Ε, κάτι θα κάναμε!

**ΑΘΑΝΑΣΙΟΣ ΠΑΦΙΛΗΣ:** Ναι, εσάς θα σας έκαναν τη χάρη, επειδή θα ήσασταν πιο δικοί τους!

Όμως εδώ αποδεικνύεται ότι ο ΣΥΡΙΖΑ σας ξεπερνάει, διότι τώρα έχουμε νατοϊκή Αριστερά! Είχαμε ευρωπαϊκή, καπιταλιστική, τώρα έχουμε και νατοϊκή Αριστερά και μάλιστα με πανηγυρισμούς! Ζήτω που κατεβαίνει το ΝΑΤΟ στο Αιγαίο! Ποιος; Το ΝΑΤΟ; Δεν ξέρατε τι θα κάνει η Τουρκία; Δεν τα γνωρίζατε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, δώστε μου, σας παρακαλώ, δύο λεπτά ακόμα. Δεν θα δευτερολογήσω.

Επομένως όλος αυτός ο καυγάς είναι οικογενειακός καυγάς γενικώς. Δεν έχει καμμιά σχέση με τα συμφέροντα. Τσακώνεστε ποιος θα υπηρετήσει καλύτερα αυτήν την πολιτική της Ευρωπαϊκής Ένωσης, με την οποία φτάσαμε ως εδώ.

Και τι ζητάτε τώρα όλοι; Να εφαρμοστούν οι αποφάσεις της Ευρωπαϊκής Ένωσης. Αυτό δεν ζητάτε; Και η Κυβέρνηση και η Αντιπολίτευση. Απλά τώρα η Αντιπολίτευση βγαίνει στα κεραμίδια και λέει «εγώ θα τις εφάρμοζα καλύτερα». Ποιες είναι οι αποφάσεις της Ευρωπαϊκής Ένωσης; Για να δούμε, λοιπόν! Οδηγούν στον εγκλωβισμό των προσφύγων στην Ελλάδα; Ναι ή όχι;

Για να έρθουμε και παρακάτω. Τι ακριβώς λέει η Ευρωπαϊκή Ένωση; Πρώτον, δεν αναγνωρίζει τη Συνθήκη της Γενεύης. Το ξέρετε όλοι σας αυτό; Τι λέει η Συνθήκη της Γενεύης; Όποιος είναι πρόσφυγας και όποιος δικαιούται άσυλο, πάει σε όποια χώρα θέλει. Ναι ή όχι; Εκεί που ζητάει να πάει, για παράδειγμα στη Γερμανία, εκεί να πάει. Η Ευρωπαϊκή Ένωση λέει όχι, εδώ και διαλογή.

Γιατί θέλει τη διαλογή; Θα το πω τώρα λίγο σκληρά, γιατί έτσι είναι! Όπως στα παζάρια διάλεγαν τα άλογα και τα ζώα από τα δόντια, έτσι θέλουν και οι Γερμανοί βιομήχανοι και οι άλλοι να διαλέξουν ποιους θα πάρουν. Και αυτό έκαναν! Και ζήτησαν οκτακόσιες χιλιάδες τουλάχιστον για τη Γερμανία και για άλλες χώρες και σου λέει να πάνε στην Ελλάδα, από εκεί θα γίνει η διαλογή ποιους θα πάρουμε και μετά βάζουμε και άλλους όρους.

Από πού κι ως πού έχει δικαίωμα αυτή τη στιγμή, όποιος έχει υπογράψει τη Συνθήκη της Γενεύης, να λέει ότι ο Σύριος που είναι από τη Χομς βέβαια είναι πρόσφυγας και αυτός που είναι από τη Δαμασκό δεν είναι;

Από πού το αντλεί αυτό; Ή ότι ο Αφγανός δεν είναι, όταν η χώρα του είναι υπό κατοχή ουσιαστικά. Γίνεται πόλεμος εδώ και πάρα πολλά χρόνια, πάνω από δέκα, δεκαπέντε.

**ΝΙΚΟΛΑΟΣ ΔΕΝΔΙΑΣ:** Βάζετε και τη Ρωσία μέσα;

**ΑΘΑΝΑΣΙΟΣ ΠΑΦΙΛΗΣ:** Άμα θέλετε, να βάλω και τη Ρωσία μέσα. Όταν πήγε η Ρωσία, λοιπόν, στο Αφγανιστάν έπεσαν οι μπούρκες, μπήκαν οι γυναίκες Υπουργοί, πήγαν τα παιδιά στο σχολείο και τα έργα υποδομής που υπάρχουν ακόμα, εκείνοι τα έκαναν. Kαι ήταν η Σοβιετική Ένωση, δεν ήταν Ρωσία, αν θέλετε να μάθετε.

Όταν πήγαν οι δικοί σας οι Ταλιμπάν, που τους υποστηρίζατε εσείς και οι Ηνωμένες Πολιτείες της Αμερικής, έφεραν την μπούρκα, τον σκοταδισμό, τους αποκεφαλισμούς και όλα τα υπόλοιπα. Δικά σας κατασκευάσματα είναι αυτά, του δικού σας συστήματος και όχι αυτού που είχαμε εμείς.

Μην γελάτε, γιατί η αχλάδα έχει πίσω την ουρά και είναι και μεγάλη –να ξέρετε- και θα είναι λαϊκή αυτή, γιατί συσσωρεύεται πείρα στον κόσμο και ας μην μιλάει ακόμα.

Για να δούμε, λοιπόν, παραβιάζει αυτές τις συνθήκες; Είπε η Ευρωπαϊκή Ένωση ότι κλείνει ο βαλκανικός διάδρομος; Σας ρωτάω, και να ακούσει και ο ελληνικός λαός, αν υπήρχε περίπτωση να πει η Ευρωπαϊκή Ένωση «άνοιξε τα σύνορα» στην Πρώην Γιουγκοσλαβική Δημοκρατία της Μακεδονίας και να μην το κάνει. Πέστε μου. Βγείτε και πείτε το στον κόσμο. Όταν θέλει να ισοπεδώσει μία χώρα, το κάνει σε χρόνο μηδέν και συμφωνούν όλοι. Αν, λοιπόν, ήθελε να ανοίξει τα σύνορα, είχε χίλιους τρόπους και να πιέσει και να επιβάλει το άνοιγμα των συνόρων. Άρα γιατί διαμαρτύρεστε;

Τρίτο θέμα: Μη Κυβερνητικές Οργανώσεις. Εδώ έχουμε άλλη υποκρισία. Οι μόνοι που σταθήκαμε εναντίον από την αρχή στις Μη Κυβερνητικές Οργανώσεις, που είναι εφεύρεση της Ευρωπαϊκής Ένωσης και κατά δεύτερο λόγο των Αμερικάνων, ήμασταν εμείς. Και μας κατηγορούσατε όλοι -προεξάρχοντως του Συνασπισμού τότε, γιατί μετά έγινε ΣΥΡΙΖΑ- ότι είμαστε καθυστερημένοι. Τι ήταν οι ΜΚΟ; Κατ’ αρχάς δεν ήταν ΜΚΟ Το «Μ» πρέπει να φύγει. Ήταν «ΚΟ». Ήταν εργαλείο των κυβερνήσεων, για να μπορέσουν να διαλύσουν την παραδοσιακή δομή του μαζικού κινήματος, συνδικάτα, αγροτικούς συλλόγους, επαγγελματικούς και λοιπά, και να μπορούν να περνάνε κονδύλια από εκεί.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Παφίλη, έχουμε πάει στα δεκαπέντε λεπτά και δεν είναι και το νομοσχέδιο σχετικό.

**ΑΘΑΝΑΣΙΟΣ ΠΑΦΙΛΗΣ:** Όλοι μίλησαν και δεν θα μίλαγα εγώ καθόλου. Είδατε; Τελευταίος ζήτησα τον λόγο.

Γιατί διαμαρτύρεστε; Ποιος χρηματοδοτεί τις ΜΚΟ; Η Ευρωπαϊκή Ένωση δεν είναι αυτή; Εσείς, όταν ήσασταν κυβέρνηση και εσείς που είσαστε τώρα, γιατί διαμαρτύρεστε; Αυτοί τους χρηματοδοτούν -και γενναία μάλιστα- και δεν απολογούνται και σε κανέναν. Προγράμματα φτιάχνουν και προγράμματα πολιτικά, πέρα από τον ρόλο που παίζουν. Τα έχουμε καταγγείλει επανειλημμένα. Τώρα, λοιπόν, γιατί φωνάζετε; Εμείς τι λέμε; Να μην υπάρχει καμία ΜΚΟ. Να αναλάβει το κράτος παντού την ευθύνη για τη διαχείριση του προσφυγικού.

Και να πω και μια κουβέντα. Είναι εθελοντές, λέει. Φυσικά υπάρχουν άνθρωποι που είναι εθελοντές και είναι συγκινητικό, αλλά εθελοντισμός με 2.000 και 3.000 ευρώ τον μήνα, δεν λέγεται εθελοντισμός. Είναι κάτι διαφορετικό και υπάρχει σε μεγάλη κλίμακα.

Αυτά, λοιπόν, τα κάνει η ίδια η Ευρωπαϊκή Ένωση, στην οποία εσείς προσκυνάτε και από την οποία απαιτείτε να λύσει τα προβλήματα, αντί να πείτε: «απειθαρχία στη Σένγκεν, απειθαρχία στο Δουβλίνο II» και να υλοποιήσετε προτάσεις, τις οποίες έχουμε κάνει.

Τελειώνοντας να πω πως ακούσαμε πάλι ρατσιστικό λόγο και μίσος. Σκοταδισμός. Πόσες ομάδες αίματος υπάρχουν; Είναι διαφορετικές στους ανθρώπους, ανεξάρτητα από χρώμα, φυλή, έθνος, ό,τι θέλετε πέστε; Ίδιες δεν είναι; Εδώ ακούσαμε τον Χίτλερ σε νέα έκδοση. Υπόδικος, μαχαιροβγάλτης, φονιάδες με τα μαχαίρια. Μίσος.

**ΑΝΤΩΝΙΟΣ ΓΡΕΓΟΣ:** Αυτά για ποιον τα λέτε;

**ΑΘΑΝΑΣΙΟΣ ΠΑΦΙΛΗΣ:** Μίσος. Μίσος. Μίσος.

**ΑΝΤΩΝΙΟΣ ΓΡΕΓΟΣ:** Το φονιάς το λες για μας;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εδώ δεν γίνεται διάλογος, καθίστε.

**ΑΘΑΝΑΣΙΟΣ ΠΑΦΙΛΗΣ:** Μίσος. Μίσος. Από τον Κοινοβουλευτικό σας Εκπρόσωπο.

**ΑΝΤΩΝΙΟΣ ΓΡΕΓΟΣ:** Μίσος για σένα, φασισταριό, κομμούνι!

**ΑΘΑΝΑΣΙΟΣ ΠΑΦΙΛΗΣ:** Μίσος. Κάτσε κάτω τώρα, ντε! Εμείς έχουμε ρατσιστική;

**ΑΝΤΩΝΙΟΣ ΓΡΕΓΟΣ:** Να κάτσεις κάτω εσύ. Να προσέχεις για ποιον μιλάς. Εγκληματίες. Τελείωνε! Τελείωνε!

**ΑΘΑΝΑΣΙΟΣ ΠΑΦΙΛΗΣ:** Άντε, βρε χιτλερίσκοι, που κυνηγάγατε και μαχαιρώνατε σκελετωμένους ανθρώπους, που πουλάγατε προστασία σε όλον τον Άγιο Παντελεήμονα. Μιλάς και από πάνω; Άστα. Κάτσε κάτω. Θα τα πούμε. Θα τα πούμε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Παφίλη…

**ΑΘΑΝΑΣΙΟΣ ΠΑΦΙΛΗΣ:** Πώς χωρίζονται οι άνθρωποι; Πώς χωρίζονται οι άνθρωποι; Οι άνθρωποι χωρίζονται σε εκμεταλλευτές και εκμεταλλευόμενους.

(Θόρυβος στην Αίθουσα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αφήστε να ολοκληρώσει. Εσείς όταν μιλάτε, δεν σας διακόπτει κανείς.

Ολοκληρώστε, κύριε Παφίλη. Είναι και αργά.

**ΑΘΑΝΑΣΙΟΣ ΠΑΦΙΛΗΣ:** Δεν κατάλαβα, θα μας υποδείξουν τα φασισταριά τι θα πούμε δηλαδή;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, λέω απλώς ολοκληρώστε.

**ΙΩΑΝΝΗΣ ΑΪΒΑΤΙΔΗΣ:** Τι κάνετε εκεί πάνω; Διακόψτε τον, αφού υβρίζει, κυρία Πρόεδρε.

**ΑΘΑΝΑΣΙΟΣ ΠΑΦΙΛΗΣ:** Λέω, λοιπόν…

**ΙΩΑΝΝΗΣ ΑΪΒΑΤΙΔΗΣ:** Φασισταριά;

**ΑΘΑΝΑΣΙΟΣ ΠΑΦΙΛΗΣ:** Γιατί τι είσαστε; Απλώς δεν το λέτε. Φοβάστε. Πείτε το. Αφού έχετε φωτογραφίες όλοι με αγκυλωτούς σταυρούς και Χίτλερ!

(Θόρυβος στην Αίθουσα από την πτέρυγα της Χρυσής Αυγής)

Λέω, λοιπόν, μην ξύνεστε άλλο και μην παριστάνετε τους εθνικιστές. Βγείτε και πείτε την άποψή σας εδώ, για να σας κρίνει ο κόσμος, αυτά που πιστεύετε! Μην παριστάνετε τους εθνικιστές.

**ΑΝΤΩΝΙΟΣ ΓΡΕΓΟΣ:** Είμαστε υπερήφανοι για αυτό που είμαστε. Εσείς να ντρέπεστε!

**ΑΘΑΝΑΣΙΟΣ ΠΑΦΙΛΗΣ:** Είσαστε περήφανοι για τους ταγματασφαλίτες, αυτό λέγατε.

**ΑΝΤΩΝΙΟΣ ΓΡΕΓΟΣ:** Είμαστε υπερήφανοι, γιατί είμαστε εθνικιστές. Εσείς να ντρέπεστε που είστε κομμουνιστές!

**ΑΘΑΝΑΣΙΟΣ ΠΑΦΙΛΗΣ:** Χίτες! Δόξα και τιμή στους Χίτες και τους ταγματασφαλίτες.

Συνεχίζω, λοιπόν. Πώς χωρίζονται οι άνθρωποι; Για μας χωρίζονται σε δύο. Σε εκμεταλλευτές και εκμεταλλευόμενους. Όσοι πάνε να τους χωρίσουν με χρώμα, θρησκεία και φυλή, ανεξάρτητα των ιδιαιτεροτήτων και ιδιομορφιών, το κάνουν για να υπηρετήσουν την καπιταλιστική βαρβαρότητα. Εξήντα πέντε άνθρωποι έχουν το μισό ΑΕΠ της γης. Τι είναι αυτοί; Όλων των εθνικοτήτων. Να, λοιπόν, γιατί χωρίζονται έτσι.

Μάλιστα μπήκε και το «δεν έχετε δικαίωμα», λέει, «να μιλάτε για τα εθνικά θέματα». Ποιοι το λένε; Ποιοι; Αυτοί που λένε «τιμή στους συνεργάτες των Γερμανών». Έτσι δεν είναι το σύνθημα; «Δόξα και τιμή στους Χίτες και τους ταγματασφαλίτες». Ταγματασφαλίτες ήταν οι συνεργάτες των Γερμανών που κρεμούσαν Έλληνες, που έγραψαν στο δελτίο «ημέτεραι απώλειαι εις Γερμανός στρατιώτης». Σε αυτούς. Και λένε ότι δεν έχουμε δικαίωμα να μιλήσουμε. Ποιοι; Αυτοί που υποστηρίζουν τη χούντα, η οποία οδήγησε στον διαμελισμό της Κύπρου και στην κατοχή του 40% από την Τουρκία. Αυτόν τον ρόλο έπαιξε.

Επομένωςκ ο ελληνικός λαός να μην παγιδεύεται. Κάποτε, όταν ήμασταν εμείς μετανάστες και πρόσφυγες, έγραφαν στις χώρες που θαυμάζουν, παραδείγματος χάριν στη Γερμανία ή και στις Ηνωμένες Πολιτείες της Αμερικής: «Απαγορεύεται η είσοδος σε σκύλους και σε Έλληνες». Αυτά έγραφαν. Και γι’ αυτό ο ελληνικός λαός πρέπει να έχει ανοιχτά τα μάτια του, να αντιληφθεί ότι είναι δυστυχισμένοι άνθρωποι –φυσικά παίζονται και άλλα παιχνίδια-, να δει ποιος είναι ο αντίπαλος. Είναι το κεφάλαιο. Δεν μπορεί σε χώρες που είναι πάμπλουτες, οι άνθρωποι να είναι δυστυχισμένοι. Έχουν πετρέλαια, έχουν φυσικές πηγές και αυτό το κρύβουν και προσπαθούν να σπείρουν το μίσος απέναντι στους λαούς. Όχι, οι λαοί έχουν κοινούς εχθρούς. Είναι ο ιμπεριαλισμός, είναι καπιταλιστικό σύστημα και ενωμένοι πρέπει να το αντιπαλέψουν.

Ο ελληνικός λαός έχει αποδείξει και ιστορικά και το αποδεικνύει και καθημερινά, παρά τις δυσκολίες και τα προβλήματα, ότι είναι λαός που κινείται σε αυτήν την κατεύθυνση, που έχει τέτοιες παραδόσεις κι όχι παραδόσεις σκοταδισμού και μίσους.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώνεται η συνεδρίαση με τον κύριο Υπουργό, ο οποίος έχει δέκα λεπτά.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Όχι, δεν έχω δέκα. Έχω παραπάνω, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Γιατί, κύριε Υπουργέ;

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Γιατί έχω δεκατρία. Βλέπω το δελτίο που μας μοιράσατε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με συγχωρείτε.

Έχετε τον λόγο για δεκατρία λεπτά.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Κυρίες και κύριοι συνάδελφοι, πολλά ακούστηκαν απόψε και παρά το γεγονός ότι η Κυβέρνηση για το υπό συζήτηση νομοσχέδιο έδωσε δείγματα γραφής στην επιτροπή ότι ζητάμε γνώμες, προτάσεις, ακόμα και εποικοδομητικές διαφωνίες, εδώ αντιμετωπίσαμε χαρακτηρισμούς και προσβολές.

Κυρίες και κύριοι συνάδελφοι, για να βάλουμε λίγο τα πράγματα σε μια τάξη. Η προηγούμενη κυβέρνηση, Νέα Δημοκρατία-ΠΑΣΟΚ, ήξερε από το 2013 την υποχρέωση της χώρας να εναρμονιστεί με τον κώδικα της WADA και ήξερε και τον κώδικα. Από το 2013!

Περνάει, λοιπόν, το 2013, περνάει και το 2014. Ξέρει ακόμα και κάτι άλλο, ότι ο κώδικας αυτός πλέον θα εφαρμόζεται από 1-1-2015. Περνάει και ο Ιανουάριος του 2015 και οι πολύ ικανοί και εργατικοί εκπρόσωποι της κυβέρνησης Νέας Δημοκρατίας-ΠΑΣΟΚ επί δύο σχεδόν χρόνια δεν κάνουν απολύτως τίποτα γι’ αυτό που λέγεται εναρμονισμός. Τίποτα. Και κατηγορούν σήμερα την Κυβέρνηση, γιατί έφερε το νομοσχέδιο αυτό και γιατί το έφερε με τη διαδικασία του κατεπείγοντος.

Εμείς, λοιπόν, τι κάναμε; Τον Φεβρουάριο του 2015, αμέσως μόλις αναλάβαμε, ενημερωθήκαμε από την Πρόεδρο του ΕΣΚΑΝ για δύο πολύ σοβαρά πράγματα. Το πρώτο είναι, ότι υπάρχει αυτή η διαδικασία και η ελληνική Κυβέρνηση δεν κάνει απολύτως τίποτα, το έχει αφήσει εντελώς το ζήτημα. Το δεύτερο είναι, ότι η χρηματοδότηση του ΕΣΚΑΝ για δύο συνεχόμενες χρονιές ήταν στις 50.000 ευρώ, που σήμαινε ότι ο ΕΣΚΑΝ είχε πλέον καταθέσει τα όπλα. Υπήρχε τύποις.

Εγώ, λοιπόν, κυρίες και κύριοι συνάδελφοι, δεν θα σας πω ότι είστε τεμπέληδες, ούτε ότι είστε ανίκανοι. Είστε πάρα πολύ ικανοί, διότι εξυπηρετούσατε ένα σχέδιο και αυτό το σχέδιο ήταν να καταστραφεί και να κλείσει ο ΕΣΚΑΝ. Γι’ αυτό ακριβώς, δεν εναρμονίσατε εδώ και δύο χρόνια την ελληνική νομοθεσία με τον Κώδικα της WADA και γι’ αυτό εγκαταλείψατε τον ΕΣΚΑΝ χωρίς χρηματοδότηση. Αυτό ήταν το σχέδιό σας. Αν δεν αναλαμβάναμε εμείς την διακυβέρνηση, ο ΕΣΚΑΝ θα είχε κλείσει.

Σας τα είπαν πάρα πολύ καλά σήμερα και οι εκπρόσωποι της Ελληνικής Ολυμπιακής Επιτροπής και ο εκπρόσωπος του ΕΣΚΑΝ και κάνετε πως δεν καταλαβαίνετε και μας κουνάτε το δάχτυλο, εμάς που από την πρώτη στιγμή ασχοληθήκαμε και γλιτώσαμε το να μπει η χώρα στην κόκκινη ζώνη, όπως ήταν εφτά χώρες. Είμαστε στην πορτοκαλί ζώνη, επειδή ασχοληθήκαμε αμέσως και απευθυνθήκαμε στη WADA σε καθεστώς επιτήρησης. Αυτά είναι τα κατορθώματα της Νέας Δημοκρατίας και του ΠΑΣΟΚ.

Και όχι μόνο αυτό, αλλά από τα τέλη Νοεμβρίου εμείς είμαστε έτοιμοι με το κείμενο, το οποίο βεβαίως είναι γεγονός ότι καθυστέρησε, γιατί υπήρχε αυτή η διελκυστίνδα συνεννόησης και καταγραφής διαφωνιών, όρων και λοιπά.

Επαναλαμβάνω, λοιπόν, κύριοι συνάδελφοι. Μην κρύβεστε πίσω από μία αντικειμενική δυσκολία, την οποία παραλάβαμε και επιλύσαμε, έτσι ώστε η χώρα να λάβει μέρος κανονικά σε όλες τις διεθνείς διοργανώσεις των Ολυμπιακών Αγώνων πρώτα και κύρια.

Θα μπορούσαμε να κάνουμε κάτι άλλο, να πούμε ότι δεν το φέρνουμε με τη διαδικασία του κατεπείγοντος, αλλά υποβάλλουμε ένα αίτημα που είχαμε ήδη υποβάλει στη WADA, για να τους πούμε ότι είμαστε έτοιμοι και το εισάγουμε προς ψήφιση και να περιμέναμε –προσέξτε- στις 18, 19 και 20, που συνεδριάζει το διοικητικό συμβούλιο, να αποφασίσει αν μας δίνει την παράταση. Και αν δεν μας την έδινε και είχε περάσει η προθεσμία; Τότε θα έπρεπε να μας καταγγείλετε. Τότε θα έπρεπε να έλθετε εδώ να μας απευθύνετε κατηγορία.

Εμείς, λοιπόν, κάναμε αυτό που έπρεπε μέσα στην προθεσμία, αντίθετα με άλλες χώρες, οι οποίες αυτήν την ώρα παίζουν κορώνα-γράμματα τη συμμετοχή τους στο διεθνές ολυμπιακό κίνημα.

Αντί, λοιπόν, να μας επαινέσετε, έρχεστε εδώ και μας λέτε κατηγόριες. Απευθύνετε χαρακτηρισμούς οι οποίοι είναι συκοφαντικοί και δεν αναλογίζεστε ποιες είναι οι δικές σας ευθύνες. Γιατί τόσο καιρό εσείς είχατε καθυστερήσει;

Εδώ μου κάνει εντύπωση κάτι άλλο για τη Νέα Δημοκρατία και το ΠΑΣΟΚ. Αντί να πείτε ψηφίζουμε επί της αρχής το νομοσχέδιο και δεν ψηφίζουμε κάποια άρθρα από το δεύτερο μέρος, εδώ λέτε δεν ψηφίζουμε. Δηλαδή, αν ήσασταν εσείς πλειοψηφία, θα αφήνατε τη χώρα εκτός Ολυμπιακών Αγώνων;

**ΑΝΝΑ ΚΑΡΑΜΑΝΛΗ:** Θα το κάναμε υπουργική απόφαση.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Θα ακούσετε για την υπουργική απόφαση.

Αυτή είναι η ευθύνη σας ή το μόνο σας άγχος είναι να αποτύχει αυτή η Κυβέρνηση και η μόνη σας σωτηρία είναι να καταδείξετε αυτήν την αποτυχία;

Δεν θα σας κάνουμε τη χάρη. Όλες τις υποχρεώσεις που έχουμε αναλάβει έναντι του ελληνικού λαού και της αθλητικής κοινότητας στη συγκεκριμένη περίπτωση, θα τις φέρουμε εις πέρας, όπως κάνουμε απόψε με τον εναρμονισμό, εμπρόθεσμα και με νόμο.

Όσον αφορά τις λοιπές διατάξεις, που έγινε πολύς λόγος, ακούσατε σήμερα τους φορείς. Αυτοί ήθελαν κι άλλα, περισσότερα.

Γιατί δεν τους το λέγατε εκεί, να τους πείτε εμείς διαφωνούμε με τη ρύθμιση των θεμάτων των παραολυμπιονικών, των κωφών, της Ομοσπονδίας Τοξοβολίας, του σκάκι, του μητρώου. Γιατί δεν τους τα λέγατε αυτά; Γιατί δεν τα λέγατε εκεί που ήταν μπροστά, αλλά τα κρατάτε για ολίγον αργότερα;

Κυρίες και κύριοι συνάδελφοι, ακούσαμε κάποια πράγματα για τα οποία ειλικρινά σας λέω ότι απορώ. Και το είπε και τώρα η εισηγήτρια της Νέας Δημοκρατίας: Γιατί δεν φέραμε τη συγκεκριμένη εναρμόνιση με υπουργική απόφαση.

Πρώτα και κύρια, εδώ τροποποιείται νόμος. Αυτή η τροποποίηση δεν μπορεί να γίνει με υπουργική απόφαση, γίνεται με νόμο. Αλλά εσείς μάς κατακεραυνώνετε για το θέμα του κατεπείγοντος. Έστω, με το κατεπείγον γίνεται αυτή η συζήτηση που γίνεται. Με την υπουργική απόφαση τι συζήτηση θα κάνατε; Καμμία!

**ΑΝΝΑ ΚΑΡΑΜΑΝΛΗ:** Δεν χρειαζόταν για εναρμόνιση. Για εναρμόνιση τι θα κάνατε; Θα λέγατε όχι;

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Αυτή είναι η ουσία της υπόθεσης. Μας λέτε εσείς να μην γινόταν ούτε αυτή η συζήτηση, γιατί θα εκδίδετο η υπουργική απόφαση. Τι ωραία! Από τη μία κατηγορούμενοι για το κατεπείγον, από την άλλη να εκδώσουμε υπουργική απόφαση, όταν τροποποιείται νόμος.

Και ένα δεύτερο. Κυρίες και κύριοι συνάδελφοι, μπορεί πράγματι οι προθεσμίες να είναι συντετμημένες και να υπάρχει μια πίεση. Ήρθατε σήμερα και ομοφώνως αποφασίσαμε όλοι, και ψηφίσατε και εσείς, η συζήτηση να περιοριστεί μόνο στην αποψινή συνεδρίαση. Εάν πραγματικά είχατε τη διάθεση για περαιτέρω συζήτηση, εσείς δεν θα έπρεπε να το εισηγηθείτε και θα έπρεπε να ήσασταν οι πρώτοι που θα λέγατε και αύριο να έρθουμε να συζητήσουμε ορισμένα ζητήματα με μεγαλύτερη άνεση χρόνου. Πού θα φτάσει αυτή η υποκρισία και ο λαϊκισμός σας; Μέχρι πού θα φτάσει;

Και μας λέτε και κάτι άλλο, ότι οι μόνες επείγουσες διατάξεις θα δικαιολογούντο αν ήταν για το μεταναστευτικό. Δηλαδή, σχετικές διατάξεις με την άσκηση δημόσιας εξουσίας που περιγράφονται σε αυτές τις ρυθμίσεις του Υπουργείου Πολιτισμού και Αθλητισμού –απολύτως σχετικές- εσείς τις θεωρείτε ότι κακώς εισάγονται για συζήτηση, αλλά θα θέλατε να υπάρχουν διατάξεις για το μεταναστευτικό, οι οποίες –προφανώς- μας λέτε ότι είναι περισσότερο σχετικές με τον πολιτισμό και τον αθλητισμό από ό,τι οι διατάξεις οι οποίες συζητούνται. Τι να πω; Τι να πω!

Κυρίες και κύριοι συνάδελφοι, για εμάς, για την Κυβέρνηση, όπως τόνισα και στην επιτροπή, η αντιμετώπιση του ντόπινγκ είναι ένα ζήτημα αρχής, πρώτα και κύρια, διότι προστατεύει την υγεία των αθλητών και θέτει προ των ευθυνών τους τούς πάντες, αλλά προστατεύει και την αξιοπιστία των αγώνων και των πρωταθλητών, οι οποίοι με καθαρό τρόπο διακρίνονται και παίρνουν μετάλλια στους αγώνες.

Γι’ αυτό ακριβώς, από την πρώτη στιγμή, ασχοληθήκαμε με το ζήτημα. Δεν αφήσαμε να περάσει ούτε μία μέρα χαμένη και σήμερα η χώρα μπορεί να υπερηφανεύεται ότι είναι από τις πρώτες χώρες, αν δεν είναι η πρώτη, η οποία τηρεί τα χρονοδιαγράμματα.

Αναφερθήκατε πολύ στο θέμα της τοξοβολίας. Θέλω να πω ότι η Κυβέρνηση έλυσε ένα θέμα είκοσι τριών ετών. Σας το είπε και ο Πρόεδρος της Ομοσπονδίας. Είκοσι τριών ετών! Γιατί δεν τα λύνατε αυτά τα ζητήματα εσείς; Τόσα χρόνια κυβερνούσατε.

Ερχόσαστε τώρα και μας λέτε για τη δεύτερη παράγραφο, ότι δημιουργεί ένα ερωτηματικό. Σας λέω, όπως είπα και στον Πρόεδρο της Ομοσπονδίας, ότι η γνώμη τους θα ζητηθεί όταν εκδοθούν οι κοινές υπουργικές αποφάσεις, θα ληφθούν υπ’ όψιν αυτά που θα μας πουν και δεν υπάρχει καμμία ακύρωση της νομοθετικής πρωτοβουλίας, όπως ισχυρίζεστε.

Αντιθέτως, από τη μία λύνουμε ένα πρόβλημα είκοσι τριών ετών για το οποίο ο Πρόεδρος της Ομοσπονδίας μάς επαίνεσε. Από την άλλη, προσπαθούμε να προστατεύσουμε τους πάντες όσον αφορά τις ενδεχόμενες προθέσεις κάποιων πονηρών να εκμεταλλευθούν αυτή τη δυνατότητα και να καταστρατηγήσουν, να φαλκιδεύσουν το νόμο.

Κυρίες και κύριοι συνάδελφοι, πράγματι το ντόπινγκ συνδυάζεται άμεσα με την εμπορευματοποίηση του αθλητισμού. Είναι γεγονός αυτό το πράγμα. Θα ήθελα, όμως, να πω απευθυνόμενος στον Κοινοβουλευτικό Εκπρόσωπο και στον εισηγητή του ΚΚΕ ότι το φαινόμενο αυτό της φαρμακοδιέγερσης το συναντήσαμε και σε άλλες κοινωνίες, του ανατολικού συνασπισμού, οι οποίες έλεγαν τότε ότι είναι σοσιαλιστικές κοινωνίες. Πράγματι είναι αλήθεια ότι υπήρχε συγκροτημένος μαζικός αθλητισμός, αλλά δίπλα σ’ αυτόν τον αθλητισμό υπήρχε και το ντόπινγκ.

(Στο σημείο αυτό κτυπάει προειδοποιητικά το κουδούνι λήξεως της ομιλίας του κυρίου Υπουργού)

Θέλω λίγο χρόνο ακόμα, κυρία Πρόεδρε.

Το ξέρετε ότι ακόμα και σήμερα υπάρχουν παγκόσμια και ολυμπιακά ρεκόρ ανατολικογερμανίδων αθλητριών, οι οποίες ήταν ο μοχλός του πρωταθλητισμού της Ανατολικής Γερμανίας, ακόμα και σήμερα κι ότι υπήρχαν ρεκόρ τα οποία έπεσαν τα τελευταία χρόνια; Κράταγαν από την δεκαετία του 1970.

**ΕΜΜΑΝΟΥΗΛ ΣΥΝΤΥΧΑΚΗΣ:** Και τι θέλετε να πείτε μ’ αυτό; Το επαναφέρετε συνέχεια όλοι σας. Τι θέλετε να πείτε;

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Θέλω να πω ότι το φαινόμενο αυτό…

**ΕΜΜΑΝΟΥΗΛ ΣΥΝΤΥΧΑΚΗΣ:** Ακυρώνετε όλα τα υπόλοιπα;

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Δεν ακυρώνω τίποτα.

**ΕΜΜΑΝΟΥΗΛ ΣΥΝΤΥΧΑΚΗΣ:** Τότε γιατί το λέτε;

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Είπα ότι ίσχυε ο μαζικός λαϊκός αθλητισμός. Όμως δίπλα σε αυτό υπήρχε και αυτή η παθογένεια. Μην κλείνετε τα μάτια σ’ αυτά τα φαινόμενα, τα απολύτως αρνητικά αυτών των κοινωνιών.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν ακούσατε τι είπε ούτε ο κ. Παφίλης ούτε ο κ. Γκιόκας.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Ναι, ναι. Καλά, εντάξει. Τα ακούσαμε προηγουμένως.

Κυρίες και κύριοι συνάδελφοι, δεχθήκαμε μια κριτική για το άρθρο 38. Θέλω να πω ότι διαβάζετε το μισό άρθρο και δεν παίρνετε υπ’ όψιν σας και την αιτιολογική έκθεση. Σας το είπα και σας το ξαναλέω. Το λέει το άρθρο. Όπου υπάρχει κακοβουλία, όπου υπάρχει δόλος, τιμωρείται. Υπάρχει δυνατότητα έγκλησης. Δεν μπορεί όμως ένα μέλος μιας επιτροπής να ελέγχεται για την οιονεί δικαιοδοτική του κρίση όπως δεν μπορεί να ελέγχεται ένας δικαστής για μια άδικη ή κακή απόφασή του. Δεν κάνουμε χατίρι σε κανέναν. Περιφρουρούμε αυτούς τους ανθρώπους να επιτελέσουν τα καθήκοντά τους χωρίς να φοβούνται. Γιατί αυτό γινόταν τόσα χρόνια. Μηνύσεις με το καλημέρα σας, ο καθένας βγάζει ένα πόρισμα. Τραβιούνταν οι άνθρωποι αυτοί πέντε και έξι χρόνια στη δικαιοσύνη εν καθεστώς υποδικίας. Αυτό προσπαθούμε, λοιπόν, να κάνουμε, να ενισχύσουμε αυτούς τους ελεγκτικούς μηχανισμούς και να είναι οι υπάλληλοι του κράτους ήσυχοι ότι δεν πρόκειται να βρεθούν σε κακό σημείο.

Κυρίες και κύριοι συνάδελφοι, εκείνο που μου έκανε ιδιαίτερη εντύπωση είναι ότι ορισμένοι εισηγητές, αγορητές και Κοινοβουλευτικοί Εκπρόσωποι δεν γνωρίζουν ότι το ηλεκτρονικό εισιτήριο έχει εφαρμοστεί από την αθλητική χρονιά που διανύουμε. Ορισμένοι δε, όσον αφορά τη διάταξη αυτή η οποία διαλαμβάνεται στο σχέδιο νόμου, νόμιζαν ότι ήταν παράταση για το ηλεκτρονικό εισιτήριο. Τέτοια ασχετοσύνη δεν μπορώ να τη δικαιολογήσω.

Θα με ρωτήσετε: Ήσαστε ευχαριστημένος από τη λειτουργία του;. Σε έναν μεγάλο βαθμό το ηλεκτρονικό εισιτήριο έχει αποδώσει. Και το λένε και οι ίδιες οι ομάδες, το λένε οι πάντες. Δεν έχει αποδώσει στον βαθμό που θέλουμε. Και γι’ αυτό ακριβώς ενισχύουμε αυτή τη διαδικασία και αυτούς τους μηχανισμούς ελέγχου με τη συγκεκριμένη διάταξη, ακριβώς γιατί θέλουμε περαιτέρω ενίσχυση και δεν θα τσιγκουνευτούμε, αν δούμε ότι υπάρχει το παραμικρό πρόβλημα σε ρυθμίσεις που έχουμε ψηφίσει, να επανέλθουμε να τις ενισχύσουμε.

Ως προς το άρθρο 29, κύριοι συνάδελφοι, δεν καταργούμε κανένα εθνικό συμβούλιο αθλητικού σχεδιασμού. Και δεν το καταργούμε γιατί ουδέποτε συγκροτήθηκε. Καταργούμε μια διάταξη η οποία από το 1999 είχε μείνει ανενεργή.

Όταν εσείς βλέπετε ότι μια διάταξη από το 1999 δεν έχει προχωρήσει, δεν έχει γίνει το παραμικρό, αυτό τι σημαίνει; Σημαίνει ότι ήταν μια λανθασμένη διάταξη, η οποία πρέπει να καταργηθεί. Και μας κάνετε κριτική γιατί καταργούμε κάτι το οποίο ουδέποτε συγκροτήθηκε και συγχρόνως μας κατηγορείτε γιατί συγκροτούμε κατά τον νόμιμο τρόπο -που και αυτό προβλέπεται στον νόμο του ’99- την Επιτροπή Διεθνών Αθλητικών Σχέσεων. Μα, επιτέλους, σταθεροποιηθείτε κάπου!

Εάν μας κατηγορείτε επειδή καταργούμε ένα συμβούλιο το οποίο ουδέποτε συγκροτήθηκε, γιατί μας κατηγορείτε ότι συγκροτούμε με τον νόμιμο τρόπο ένα όργανο του οποίου η συγκρότηση είχε αποτυπωθεί στον νόμο με στρεβλό τρόπο; Και είναι απαραίτητο όργανο για τις διεθνείς σχέσεις, με τη συμμετοχή και ανώτατου υπαλλήλου του Υπουργείου Εξωτερικών.

Εκείνο που θα ήθελα να πω είναι το εξής: Ετέθη ένα ερώτημα και διατυπώθηκε μια άποψη, ότι παρά το γεγονός πως ψηφίσαμε τον νόμο για την καταπολέμηση της βίας, βία υφίσταται στους αγωνιστικούς χώρους. Και είναι σωστή διαπίστωση αυτή. Όμως, κυρίες και κύριοι συνάδελφοι, ας μην πάμε στο «ου φονεύσεις» του Μωυσή, που ακόμα υπάρχει φόνος, -ας μην πάμε τόσο μακριά- ούτε στο «ου κλέψεις» -ο Μωυσής θα έπρεπε να είναι ο πιο δυστυχισμένος άνθρωπος του κόσμου- αλλά ας πάμε σε αυτά που έχουν γίνει στη δυτική Ευρώπη. Εσείς πιστεύετε ότι μια πεντάμηνη εφαρμογή του νόμου θα έπρεπε να έχει λύσει το πρόβλημα; Να μου το πείτε σας παρακαλώ πάρα πολύ, θα ήθελα να το ακούσω.

Διότι εσείς που επικαλεστήκατε το παράδειγμα της Μάργκαρετ Θάτσερ θα πρέπει να ξέρετε ότι εκεί η Ομοσπονδία απέβαλε τις αγγλικές ομάδες για πέντε χρόνια, κατ’ εντολή της Κυβέρνησης, γιατί εκεί η Κυβέρνηση συνεργάζεται με την Ομοσπονδία και η Ομοσπονδία ακούει την Κυβέρνηση -την άκουγε τουλάχιστον τότε. Κι εσείς θέλετε φαινόμενα που ανδρώθηκαν επί των ημερών σας, επί των ημερών της Νέας Δημοκρατίας και του ΠΑΣΟΚ, τα οποία στη ρίζα τους έχουν το πελατειακό κράτος και τις σχέσεις σας, τις σχέσεις των κομμάτων σας με τους μεγάλους επιχειρηματίες και τους οπαδικούς στρατούς, οι οποίοι σας εξασφάλιζαν πολιτική μακροημέρευση, να εξαλειφθούν σε πέντε μήνες! Αυτή είναι η απαίτησή σας από την Κυβέρνηση;

Εμείς σας υποσχεθήκαμε κάτι και το τηρούμε. Αντίθετα με εσάς, κύριοι της Νέας Δημοκρατίας και του ΠΑΣΟΚ, που νομοθετούσατε με τέτοιον τρόπο που προσβάλλατε την κοινοβουλευτική διαδικασία και αφήνατε τους νόμους στα συρτάρια, εμείς τον νόμο τον εφαρμόζουμε από την πρώτη στιγμή και τον εφαρμόζουμε με δικαιοσύνη και ισονομία. Γι’ αυτό βλέπετε αυτές τις αντιδράσεις. Γι’ αυτό βλέπετε τους οπαδικούς στρατούς να ενώνονται εναντίον του νόμου, γιατί ξέρουν ότι οι μέρες τους τελειώνουν, όπως τελειώνουν και οι μέρες της διαπλοκής στον αθλητισμό.

Μας ρωτήσατε…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, πόσο χρόνο θέλετε;

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Κυρία Πρόεδρε, να τελειώσω όμως, να απαντήσω στους συναδέλφους, διότι τα ερωτήματά τους δεν μπορούν να πλανώνται.

Αναφέρατε στις τοποθετήσεις σας ότι εμείς κάνουμε μια ανάστροφη πορεία από τον Μάιο που ψηφίσαμε τον νόμο, ότι τα πειθαρχικά όργανα του ΕΣΚΑΝ συγκροτούνται με απόφαση του ΕΣΚΑΝ, όχι της Κυβέρνησης, κι εκεί δεν συμπράττουν τακτικοί δικαστές. Αυτός είναι ο Κώδικας της WADA που κυρώνουμε. Θέλετε να πούμε στη WADA ότι δεν συμφωνούμε και να τεθούμε εκτός ολυμπιακού κινήματος; Εμείς θεωρούμε ότι η διαδικασία αυτή είναι αδιάβλητη. Θεωρούμε ότι είναι αδιάβλητη. Και αν επιβάλαμε τακτικούς δικαστές -που εσείς δεν το ψηφίσατε τον Μάιο και ζητήσατε μάλιστα και ονομαστική ψηφοφορία, τα θυμόσαστε αυτά- το κάναμε γιατί υπήρχε πρόβλημα με τα πειθαρχικά και δικαιοδοτικά όργανα της ΕΠΟ μέχρι που στελεχώθηκαν από τακτικούς δικαστές.

**ΜΑΡΙΑ ΑΝΤΩΝΙΟΥ:** Ήρθατε στη θέση μας, δηλαδή, έναν χρόνο μετά.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Αυτά λοιπόν είναι η πραγματικότητα. Εάν θέλετε να μας εισηγηθείτε να μην δεχτούμε αυτήν τη διάταξη του Κώδικα της WADA, κάτι που αυτόματα μας θέτει εκτός ολυμπιακού κινήματος, να μας το πείτε.

Όσον αφορά το μητρώο, γιατί τέτοια ζέση, κύριοι συνάδελφοι, για να μην προχωρήσει το μητρώο; Το μητρώο αποτυπώνει απολύτως την κατάσταση των αναγνωρισμένων από τη Γενική Γραμματεία αθλητικών σωματείων.

Στενοχωριέστε, κύριε Δένδια; Θα τελειώσω.

**ΝΙΚΟΛΑΟΣ ΔΕΝΔΙΑΣ:** Παραπονιέμαι για την ακατάσχετη φλυαρία σας, κύριε Υπουργέ.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Αλήθεια ε; Για τις συκοφαντίες τις δικές σας, που λέγατε για ρουσφετολογικά…;

**ΝΙΚΟΛΑΟΣ ΔΕΝΔΙΑΣ:** Είκοσι δύο λεπτά δεν μιλάει ούτε ο Πρωθυπουργός της χώρας εδώ.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Ναι, θα τα ακούσετε, κύριε Δένδια. Διότι εσείς τόση ώρα ψευδολογούσατε και συκοφαντούσατε. Αφήστε, λοιπόν.

**ΝΙΚΟΛΑΟΣ ΔΕΝΔΙΑΣ:** Φλυαρείτε ακατάπαυστα, με απίστευτο ναρκισσισμό. Αφήστε τους χαρακτηρισμούς βραδιάτικα, τις φαιδρότητες που λέτε. Νομίζετε ότι ασχολείται κανείς με ό,τι λέτε; Να τελειώσετε, απλώς σας εκλιπαρούμε, να τελειώσετε.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Εγώ δεν κάνω χαρακτηρισμούς. Σας μιλάω με επιχειρήματα.

**ΝΙΚΟΛΑΟΣ ΔΕΝΔΙΑΣ:** Να τελειώσετε, τίποτε άλλο! Σας εκλιπαρούμε να τελειώσετε την ακατάσχετη φλυαρία σας.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Αν θέλετε ακούστε. Εγώ σας ανέχτηκα να συκοφαντείτε και να ελεεινολογείτε.

**ΝΙΚΟΛΑΟΣ ΔΕΝΔΙΑΣ:** Ουδείς πέρασε τον χρόνο του πλην υμών. Ο ναρκισσισμός και η φλυαρία έχουν όρια! Και τα όρια τα βάζει ο Κανονισμός! Έχετε δεκατρία λεπτά και μιλάτε ήδη είκοσι τρία!

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Βλέπετε ότι τελειώνουν τα ψέματα, κύριε Δένδια.

**ΝΙΚΟΛΑΟΣ ΔΕΝΔΙΑΣ:** Πείτε ό,τι θέλετε να τελειώνουμε. Δεν δίνει κανείς σημασία σε ό,τι λέτε. Το καταλαβαίνετε; Αδιαφορούμε πλήρως. Απλώς τελειώνετε!

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Θα τελειώσουμε και θα τα ακούσετε κι εσείς και θα ακούσει τι ψέματα είπατε ο ελληνικός λαός.

**ΝΙΚΟΛΑΟΣ ΔΕΝΔΙΑΣ:** Εντάξει, ο ελληνικός λαός εσάς περιμένει βραδιάτικα! Μάντσεστερ - Λίβερπουλ βλέπει ο ελληνικός λαός. Με εσάς ασχολείται;

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Το μητρώο, λοιπόν, κύριοι συνάδελφοι, που δεν θέλετε να προχωρήσει, θα αποτυπώσει το πελατειακό κράτος και τα σωματεία-«σφραγίδα», τα οποία ήταν η εκλογική σας πελατεία και τα οποία χρηματοδοτούσατε επί τριάντα χρόνια. Γι’ αυτό δεν θέλετε να προχωρήσουν αυτά τα πράγματα.

**ΜΑΡΙΑ ΑΝΤΩΝΙΟΥ:** Ενάμιση χρόνο γιατί δεν το φέρνατε;

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Το φέραμε αμέσως τώρα, μόλις ολοκληρώσαμε τη διαδικασία συγκρότησης, για το πώς θα γίνει και τι θα καταγράφεται.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κοντονή, σε ενάμισι λεπτό θα έχετε τελειώσει.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Διότι με αυτόν τον τρόπο θα ξέρει η πολιτεία ποια είναι εκείνα τα σωματεία που είναι ενεργά και ποια σωματεία πρέπει να χρηματοδοτούνται από τον φόρο και το υστέρημα του ελληνικού λαού και όχι τα σωματεία-«σφραγίδες» που είχατε και χαϊδεύατε και χρηματοδοτούσατε.

Κυρίες και κύριοι συνάδελφοι, είπε ο κ. Δένδιας στην ομιλία του ότι η διάταξη, σχετικά με την κινητικότητα των δημοσίων υπαλλήλων είναι ρουσφετολογική διάταξη. Και ρωτώ: για ποιον λόγο χαρακτηρίζεται αυτή η διάταξη ρουσφετολογική όταν το θέλουν και οι ίδιοι οι εργαζόμενοι και όταν προσπαθούμε να αξιοποιήσουμε ένα εργατικό δυναμικό, το οποίο μπορεί κάπου να περισσεύει και κάπου να είναι αναγκαίο;

Και το τελευταίο που θέλω να πω είναι το εξής. Κυρίες και κύριοι συνάδελφοι, η προηγούμενη Κυβέρνηση είχε αφήσει τον τομέα αθλητισμού του Υπουργείου Πολιτισμού και Αθλητισμού χωρίς διοικητική διεύθυνση ή έστω ένα τμήμα και χωρίς οικονομική διεύθυνση ή έστω ένα τμήμα. Ήταν δηλαδή μια υπηρεσία χωρίς αριστερό και δεξί χέρι. Τη διοικητική υπηρεσία την αποκαταστήσαμε τον Μάιο με το νομοσχέδιο που φέραμε και τη σχετική διάταξη και σήμερα αποκαθιστούμε και την οικονομική υπηρεσία, για να μπορέσουν να λειτουργήσουν όλες οι υπηρεσίες του Υπουργείου Πολιτισμού και Αθλητισμού κατά τρόπο νόμιμο και απολύτως σωστό.

Είμαστε υπερήφανοι γι’ αυτό το νομοσχέδιο, για την ψήφισή του και για την εμπρόθεσμη εναρμόνιση της χώρας με τα διεθνώς κρατούντα. Είμαστε υπερήφανοι, αντίθετα με εσάς, ΠΑΣΟΚ και Νέα Δημοκρατία, που οδηγούσατε τη χώρα στα βράχια. Και αυτό το έχει καταλάβει ο ελληνικός λαός από την αποψινή συζήτηση.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Πολιτισμού και Αθλητισμού…

**ΓΕΩΡΓΙΟΣ ΜΑΥΡΩΤΑΣ:** Κυρία Πρόεδρε, παρακαλώ τον λόγο. Δεν θα δευτερολογήσουμε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, κύριε συνάδελφε. Τι να πούμε; Έλεος! Τώρα το είπα. Είναι κάτι τόσο σημαντικό αυτό που θέλετε να πείτε, που πρέπει να γίνει αυτή η ανατροπή;

**ΓΕΩΡΓΙΟΣ ΜΑΥΡΩΤΑΣ:** Είναι μία απάντηση για τον κύριο Υπουργό…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΜΑΥΡΩΤΑΣ:** Επειδή μας κατηγορήσατε για άσχετους εμμέσως, επειδή είπαμε για το ηλεκτρονικό εισιτήριο, θα ήθελα να ρωτήσω το εξής: αν ισχύει το ηλεκτρονικό εισιτήριο σε όλους τους χώρους στους οποίους προβλεπόταν, προς τι να έρθει πάλι αυτή η διάταξη ότι από το 2016 - 2017 απαγορεύεται;

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Είναι βελτιωτική για κάποιους μηχανισμούς, οι οποίοι θα ισχύσουν από την επόμενη αθλητική χρονιά.

**ΓΕΩΡΓΙΟΣ ΜΑΥΡΩΤΑΣ:** Βελτιωτική σημαίνει ότι κάτι δεν ισχύει καλά και πρέπει να το βελτιώσουμε.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Κάποιες παραλείψεις, τις οποίες εντοπίσαμε κατά την εφαρμογή του μέτρου, αυτές τις διορθώνουμε και το εξοπλίζουμε με έναν ακόμα καλύτερο τρόπο. Αυτό είναι.

**ΓΕΩΡΓΙΟΣ ΜΑΥΡΩΤΑΣ:** Δεύτερον, θα ήθελα να σημειώσω ότι είναι το ΕΣΚΑΝ, όχι ο ΕΣΚΑΝ που συνεχίζετε να λέτε.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Ναι, είναι το ΕΣΚΑΝ. Έκανα λάθος.

**ΑΝΝΑ ΚΑΡΑΜΑΝΛΗ:** Κυρία Πρόεδρε, μπορώ να έχω τον λόγο;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε τον λόγο, κυρία Καραμανλή.

**ΑΝΝΑ ΚΑΡΑΜΑΝΛΗ:** Θέλω να απαντήσω επιγραμματικά στον κύριο Υπουργό τα εξής: Ισχύει ότι με υπουργική απόφαση μπορούσατε εσείς να μην βάλετε τη χώρα σε κίνδυνο και να το φέρετε την ύστατη στιγμή.

Δεύτερον, σας ζήτησα από χθες αν έχετε έγγραφο της WADA που να λέει ότι ζητάει την εναρμόνιση της ελληνικής νομοθεσίας μέχρι τις 18 Μάρτη και μου είπατε ότι το έχετε.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Σας το έδειξα.

**ΑΝΝΑ ΚΑΡΑΜΑΝΛΗ:** Μισό λεπτό. Σας είπα να μου το καταθέσετε και είπατε «θα σας το καταθέσω».

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Χθες δεν σας το δώσαμε;

**ΑΝΝΑ ΚΑΡΑΜΑΝΛΗ:** Όχι.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Είναι πάνω στις υπηρεσίες…

**ΑΝΝΑ ΚΑΡΑΜΑΝΛΗ:** Όχι. Θα καταθέσω για τα Πρακτικά απόσπασμα ομιλίας μου όπου φαίνεται ότι το ζήτησα και μέχρι αυτή τη στιγμή δεν μας έχει κατατεθεί.

Επίσης, μας είπατε ότι σας κατηγορήσαμε ότι θα καταθέσετε πολλές τροπολογίες. Δεν σας ασκήθηκε καμμία τέτοια πίεση. Σας ρωτήσαμε αν θα κάνετε δεκτές τροπολογίες, γιατί το νομοσχέδιο έρχεται με τη μορφή του κατεπείγοντος και θέλουμε να το γνωρίζουμε.

Απαντώ, λοιπόν, και στην εφημερίδα «ΑΥΓΗ», και θα καταθέσω όλα τα Πρακτικά της Επιτροπής, για το αν έχω πει εγώ για αλλαγή εκλογικού νόμου στις ομοσπονδίες και για ΕΠΟ. Αυτά για την «ΑΥΓΗ», που πρόσκειται στην παράταξή σας.

Τρίτον, ουδέποτε αρνηθήκαμε την ουσία των διατάξεων, αλλά διαμαρτυρηθήκαμε γιατί τα φέρνετε ως κατεπείγοντα. Είναι υποκριτικό να βάζετε την Αντιπολίτευση απέναντι στους αθλητικούς φορείς.

Για το άρθρο 38 ψεύδεστε. Περιορίζετε την έγκληση μόνο στη συκοφαντική δυσφήμιση. Εμείς λέμε «και για όλα τα υπόλοιπα αδικήματα».

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Δεν είναι έτσι.

**ΑΝΝΑ ΚΑΡΑΜΑΝΛΗ:** Εμείς αυτό είπαμε.

Θα καταθέσω, λοιπόν, τα Πρακτικά όπου φαίνεται στην ομιλία μου το αν είπα εγώ για τροπολογίες, για αλλαγές εκλογικού νόμου.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Εγώ δεν είπα κάτι τέτοιο.

**ΑΝΝΑ ΚΑΡΑΜΑΝΛΗ:** Το είπε η εφημερίδα «ΑΥΓΗ» που πρόσκειται στον ΣΥΡΙΖΑ. Να ενημερώσετε ότι εδώ δεν είναι μονταζιέρα.

Καταθέτω, λοιπόν, όλα τα Πρακτικά της Επιτροπής.

(Στο σημείο αυτό η Βουλευτής κ. Άννα Καραμανλή καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνοντας, θα παρακαλούσα να μην τα βάζετε με εμάς, που μέσα από τα λάθη μας κάναμε μια σοβαρή προσπάθεια. Και αν από το 2013 είχαμε αυτό το χαρτί, όπως λέτε, έχουμε φτάσει 18 Μαρτίου του 2016.

Δεν θα προσθέσω τίποτα παραπάνω, γιατί κανείς δεν ασχολείται πραγματικά με όλα αυτά που λέτε. Ήταν ένα «θέατρο» για να περάσετε τις υπόλοιπες διατάξεις, εκ των οποίων πολλές ήταν «φωτογραφικές» και ρουσφετολογικές.

Ακόμη, για την κινητικότητα των υπαλλήλων της Γενικής Γραμματείας Αθλητισμού, αν δεν κάναμε παρατηρήσεις δεν θα άλλαζε, αλλά θα ήταν όπως ήρθε αρχικά στο νομοσχέδιο, που ήταν καθαρά ρουσφετολογικό, για να αποφασίζει ο εκάστοτε Υπουργός Αθλητισμού, στην προκειμένη περίπτωση εσείς, για το πού θα πάνε οι δημόσιοι υπάλληλοι.

Ευχαριστώ πολύ.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε μιλήσει, κύριε Υπουργέ.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Για ένα λεπτό μόνο, δεν θα πάρω περισσότερο. Θέλω να καταθέσω και το έγγραφο, το οποίο ζητήθηκε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε τον λόγο, κύριε Υπουργέ.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Πρώτον, θέλω να σας πω, κύριοι συνάδελφοι, ότι όσον αφορά το θέμα της 18 Μαρτίου, το ανέφεραν πάντες οι φορείς σήμερα και σας το είπε και ο εκπρόσωπος του ΕΣΚΑΝ.

Εάν, παρά ταύτα, θέλετε οτιδήποτε, μπορείτε να επισκεφτείτε και το site της WADA όπου υπάρχει και το σχετικό έγγραφο.

**ΑΝΝΑ ΚΑΡΑΜΑΝΛΗ:** Από χθες το ζητάμε.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Επειδή σας το έδειξα εχθές, νόμιζα ότι δεν το χρειαζόσασταν.

**ΑΝΝΑ ΚΑΡΑΜΑΝΛΗ:** Από μακριά;

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Αν θέλετε θα το καταθέσω και επίσημα, αλλά νόμιζα ότι είχατε ικανοποιηθεί και που σας το έδειξα εχθές και που σας το είπαν σήμερα το πρωί ο εκπρόσωπος του ΕΣΚΑΝ, ο Αντιπρόεδρος της Ελληνικής Ολυμπιακής Επιτροπής και οι πρόεδροι των ομοσπονδιών.

Εν πάση περιπτώσει, το καταθέτω.

(Στο σημείο αυτό ο Υφυπουργός Πολιτισμού και Αθλητισμού κ. Σταύρος Κοντονής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το δεύτερο που θέλω να πω είναι ότι υπουργική απόφαση προβλέπεται στον Κανονισμό όχι για να αλλάζει νόμος, αλλά για να ενημερώνεται ο κώδικας, σχετικά με τις ουσίες οι οποίες απαγορεύονται και πρέπει κάθε φορά, αν υπάρχει κάτι νέο, να προστίθεται. Γι’ αυτό χρειάζεται υπουργική απόφαση. Δεν μπορεί να αλλάξει νόμος με υπουργική απόφαση. Ο κ. Φορτσάκης τα ξέρει καλύτερα από τον καθέναν μας εδώ μέσα.

**ΑΝΝΑ ΚΑΡΑΜΑΝΛΗ:** Υπουργική απόφαση θα φέρετε και μετά θα το αλλάξετε.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Τέλος, όσον αφορά την κινητικότητα των υπαλλήλων της Γενικής Γραμματείας Αθλητισμού, απόδειξη ότι εμείς δεν είχαμε καμμία τέτοια υποψία από αυτά που σκεφτόσαστε και που κάνατε, γιατί εξ ιδίων κρίνετε τα αλλότρια, είναι ότι αμέσως όταν ετέθη το θέμα εμείς οι ίδιοι προσθέσαμε στη διάταξη την εμπλοκή και του υπηρεσιακού συμβουλίου και τη σύμφωνη γνώμη του εργαζομένου.

Επομένως, καμμία ρουσφετολογική…

**ΑΝΝΑ ΚΑΡΑΜΑΝΛΗ:** Μετά το κάνατε αυτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Καραμανλή, σας παρακαλώ.

**ΑΝΝΑ ΚΑΡΑΜΑΝΛΗ:** Με συγχωρείτε, ψεύδεται.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Τι θα πει το «μετά το κάναμε»; Κατά τη συζήτηση το κάναμε...

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, ένα λεπτό είπατε. Δέκα έχετε μιλήσει.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** …και αυτό αποδεικνύει ότι δεν υπήρχε καμμία πρόθεση.

Τι μας λέτε, λοιπόν; Να μην σας ακούμε όταν συζητάμε; Εμείς ακριβώς επειδή το θεωρούσαμε σωστό, το εντάξαμε στο νόμο. Μη λέτε, λοιπόν, ότι αυτά τα πράγματα είναι ρουσφετολογικά. Διότι εμείς προσπαθούμε να λύσουμε με την κινητικότητα πάγια προβλήματα της δημόσιας διοίκησης, της σώρευσης σε κάποιες υπηρεσίες υπαλλήλων και την απουσία σε άλλες υπηρεσίες άλλων υπαλλήλων.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, κύριε Κοντονή.

Κηρύσσεται περαιωμένη η συζήτηση επί της αρχής και επί των άρθρων του νομοσχεδίου του Υπουργείου Πολιτισμού και Αθλητισμού: «Αναγκαίες ρυθμίσεις για την εναρμόνιση της ελληνικής νομοθεσίας με το νέο Κώδικα Αντιντόπινγκ του Παγκόσμιου Οργανισμού Αντιντόπινγκ και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το νομοσχέδιο του Υπουργείου Πολιτισμού και Αθλητισμού: «Αναγκαίες ρυθμίσεις για την εναρμόνιση της ελληνικής νομοθεσίας με το νέο Κώδικα Αντιντόπινγκ του Παγκόσμιου Οργανισμού Αντιντόπινγκ και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων του νομοσχεδίου.

Ερωτάται το Σώμα: Γίνεται δεκτό το άρθρο 1 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 2 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 3 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 3 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 4 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 4 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 5, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 5 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 6 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 6 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 7 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 7 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 8 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 8 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 9 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 9 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 10 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 10 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 11 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 11 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 12 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 12 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 13 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 13 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 14 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 14 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 15 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 15 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 16 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 16 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 17 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 17 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 18 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 18 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 19 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 19 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 20 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 20 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 21 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 21 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 22 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 22 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 23 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 23 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 24 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 24 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 25, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 25 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 26 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 26 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 27 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 27 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 28, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 28 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 29 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 29 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 30 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 30 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 31 ως έχει;

**ΟΛΟΙ ΟΙ ΒΟΥΛΕΥΤΕΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 31 έγινε δεκτό ως έχει ομοφώνως.

Ερωτάται το Σώμα: Γίνεται δεκτό το άρθρο 32 ως έχει;

**ΟΛΟΙ ΟΙ ΒΟΥΛΕΥΤΕΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 32 έγινε δεκτό ως έχει ομοφώνως.

Ερωτάται το Σώμα: Γίνεται δεκτό το άρθρο 33, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 33 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 34 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 34 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 35 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 35 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 36, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 36 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 37 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Παρών.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 37 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 38 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 38 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 39 ως έχει;

**ΟΛΟΙ ΟΙ ΒΟΥΛΕΥΤΕΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 39 έγινε δεκτό ως έχει ομοφώνως.

Ερωτάται το Σώμα: Γίνεται δεκτό το άρθρο 40 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 40 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 41 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 41 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 42 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Κατά πλειοψηφία.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 42 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 43 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 43 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 44 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 44 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 45 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 45 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 46 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 46 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 47 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 47 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 48 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Παρών.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 48 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 49 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 49 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 50 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 50 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 51 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 51 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 52 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 52 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 53 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 53 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 54 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 54 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 55 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 55 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 56 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 56 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 57 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 57 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 58 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 58 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 59 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 59 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 60 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 60 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 61 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 61 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 62 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 62 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 63 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 63 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 64 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 64 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 65 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 65 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 66 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 66 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 67 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 67 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 286 και ειδικό 7;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 286 και ειδικό 7 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 288 και ειδικό 8 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΑΝΝΑ ΚΑΡΑΜΑΝΛΗ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 288 και ειδικό 8 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Πολιτισμού και Αθλητισμού: «Αναγκαίες ρυθμίσεις για την εναρμόνιση της ελληνικής νομοθεσίας με το νέο Κώδικα Αντιντόπινγκ του Παγκόσμιου Οργανισμού Αντιντόπινγκ και άλλες διατάξεις» έγινε δεκτό επί της αρχής και επί των άρθρων.

Δέχεσθε στο σημείο αυτό να ψηφίσουμε το νομοσχέδιο και στο σύνολό του;

**ΠΟΛΛΟΙ ΒΟΥΛΕΥΤΈΣ:** Μάλιστα, μάλιστα.

**ΝΙΚΟΛΑΟΣ ΔΕΝΔΙΑΣ:** Κυρία Πρόεδρε, δεν γίνεται να αφήσουμε για τη Δευτέρα την ψήφιση στο σύνολο εφ’ όσον υπήρξαν αλλαγές;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πρέπει να είναι ψηφισμένο για την προθεσμία.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Πολιτισμού και Αθλητισμού: «Αναγκαίες ρυθμίσεις για την εναρμόνιση της ελληνικής νομοθεσίας με το νέο Κώδικα Αντιντόπινγκ του Παγκόσμιου Οργανισμού Αντιντόπινγκ και άλλες διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωρισθεί το κείμενο του νομοσχεδίου σελ.317α)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου .

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 0.15΄ λύεται η συνεδρίαση για σήμερα Παρασκευή 18 Μαρτίου 2016 και ώρα 10.00΄, με αντικείμενο εργασιών του Σώματος κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**